LIM 


EL AZ A BEE 


CORINȚEENS 


ELIZABETH LIM 


DESTRĂMAREA 
ÎNTUNERICULUI 


Al doilea volum al seriei 
— SANGE DE STELE — 


Original: Unravel the DusK (2020) 


Traducere din limba engleză: 
IORDANA FERENŢ ŞI ŞTEFAN FERENŢ 


y 


virtual-project.eu 


v 
(CORINT 
BOOKS 


— 2021 — 


e2» 


Mamei mele, pentru că îmi dă curaj, 
tatălui meu, pentru că îmi hrăneşte imaginația, 
şi Victoriei, pentru că întotdeauna râde cu mine 

Cândva aveam o mamă. 

Ea m-a învăţat să depăn cele mai fine fire făcute de 
viermii de mătase crescuţi în curtea noastră cu duzi. Cu 
răbdare, înmuia mii de gogoşi şi, împreună, înfăşuram fire 
diafane pe mosoare de lemn. Când a văzut cu câtă agilitate 
îmi zburdau degeţelele pe roată, depănând mătasea ca pe 
nişte şuviţe din lumina lunii, l-a implorat pe tata să mă 
înveţe croitorie. 

— Cască ochii bine la Baba! mi-a spus când el a fost de 
acord. E cel mai bun croitor din Gangsun şi, dacă vei învăţa 
temeinic, într-o zi vei fi şi tu la fel. 

— Da, mamă! am spus eu ascultătoare. 

Poate că, dacă mi-ar fi spus atunci că fetele nu aveau 
cum să ajungă croitori, povestea mea s-ar fi depănat cu 
totul altfel. Dar, vai! 

În timp ce mama se ocupa de fraţii mei - curajosul Finlei, 
gânditorul Sendo şi nebunaticul Keton -, Baba m-a învăţat 
să tai, să cos şi să brodez. Mi-a antrenat ochii să vadă 
dincolo de formele şi liniile simple, să se folosească de 
umbre şi să găsească un echilibru între frumuseţe şi 
textură. M-a învăţat să simt orice fel de material, de la 
bumbacurile aspre până la mătăsurile fine, să stăpânesc 
perfect ţesăturile şi să-mi dau seama cum îmbracă pielea. 
M-a silit să refac toate cusăturile în cazul în care ratam una, 
iar din greşeli am învăţat cum un singur tiv poate face 
deosebirea dintre o haină ce se potriveşte ca mărime şi una 
care nu, sau cum poate fi reparată o ruptură săvârşită din 
neatenţie, fără a lua tot lucrul de la capăt. 

Fără pildele lui Baba, nu aş fi devenit niciodată croitorul 
împăratului. Însă încrederea mamei în mine a fost cea care 
mi-a dat curajul să şi încerc. 

În fiecare seară, după închiderea prăvăliei, mama îmi 
ungea degetele iritate cu balsam. 

— Te cam oboseşte Baba, îmi spunea adesea. 

— Nu mă deranjează, mamă! Îmi place să cos. 

Ea îmi ridica bărbia până la nivelul ochilor ei şi, indiferent 
ce vedea acolo, o făcea să suspine. 

— Chiar că eşti fata tatii. Foarte bine, dar ţine minte: 
croitoria e meşteşug, dar e şi artă! Stai la geam, simte 
lumina şi priveşte norii şi păsările! spunea ea, apoi făcea o 
pauză, privind peste umărul meu la modelele pe care le 
croisem toată ziua. Şi nu uita să te distrezi, Maia! Trebuie 
să te gândeşti şi la tine! 

— Dar eu nu-mi doresc nimic. 

Mama îşi înclina capul spre mine gânditoare. Într-o zi, pe 
când schimba beţişoarele chinezeşti arse la altarul familiei, 
a ridicat una dintre cele trei statui ale Amanei care 
împodobeau altarul. Acestea erau sculptate simplu, cu 
feţele şi veşmintele decolorate de razele soarelui. 

— De ce nu faci trei rochii pentru Zeița Mamă? 

Am făcut ochii mari. 

— Mamă, n-aş putea. Ele ar trebui să fie... 

— ...cele mai frumoase rochii din lume, a terminat ea 
pentru mine în timp ce îmi ciufulea părul şi mă săruta pe 
frunte. Am să te ajut! Ni le vom imagina împreună. 

Am  îmbrăţişat-o, îngropându-mi faţa la pieptul ei şi 
strângând-o atât de tare, că i-a scăpat un râs ce a sunat ca 
atingerea unui dulcimer!. 

Ce n-aş da să mai aud râsul acela, să o mai văd o dată pe 
mama, să-i ating faţa şi să-mi petrec degetele prin părul ei 
negru, strâns în coadă, când se desfăcea în valuri unduind 
pe spate! Imi amintesc că, indiferent cât aş fi încercat, nu 
puteam ţese mătasea la fel de fină cum îi era părul. Şi îmi 
mai amintesc cum credeam că pistruii de pe obrajii şi 
braţele ei erau stele. Keton şi cu mine îi stăteam în poală, 
eu încercând să-i număr, Keton încercând să-i şteargă. 

Şi ce poveşti ne mai spunea! Mama era cea care visa să 
părăsească Gangsun şi să locuiască pe malul oceanului. Ne 
tot repeta poveştile cu care crescuse - despre marinari 
neînfricaţi, dragoni de apă şi peştişori de aur care îţi 


1 Instrument muzical medieval cu coarde ciupite sau lovite, strămoşul 
tambalului (n. tr.). 

îndeplineau dorinţele -, poveşti la care Sendo era numai 
ochi şi urechi. 

Mama credea în zâne şi fantome, în demoni şi zei. Ea m-a 
învăţat să cos amulete pentru călătorii în trecere, să croiesc 
haine din hârtie pe care să le ard pentru strămoşii noştri şi 
să scriu descântece ca să alung spiritele rele. Dar, mai 
presus de orice, mama credea în soartă. 

— Keton spune că soarta mea nu este să ajung maestru 
croitor precum Baba, m-am smiorcăit într-o după-amiază, 
suspinând de mama focului din cauza durerii provocate de 
cuvintele fratelui meu. El zice că fetele pot ajunge doar 
croitorese de duzină şi că, dacă muncesc prea mult, nu o să 
am prieteni şi niciun băiat nu o să mă vrea vreodată... 

— Nu-l asculta pe fratele tău! mi-a spus mama. El nu 
înţelege ce dar ai tu, Maia. Încă nu, a mai zis ea în timp ce 
îmi ştergea lacrimile cu mâneca. Însă cel mai important 
este dacă şi tu vrei să ajungi maestru croitor? 

— Da! am îngăimat. Mai mult decât orice. Dar nu vreau 
să fiu singură. 

— Nu ai să fii, mi-a promis ea. Nu e soarta ta! Croitorii 
sunt mai apropiaţi de soartă decât majoritatea oamenilor. 
Ştii de ce? 

— Baba spune că firele cu care coase în munca lui 
însufleţesc soarta, am spus după o lungă pauză de gândire. 

— Mai mult decât atât, a replicat mama. Croitoria e o 
artă pe care până şi zeii o respectă. Are ceva magic. Chiar 
şi cel mai simplu fir are o mare putere. 

— Putere? 

— Nu ţi-am povestit despre firul sorții? 

Am clătinat din cap. 

— Fiecare are un fir care îl leagă de altcineva - o 
persoană sortită să-ţi fie alături şi să te facă fericită. Firul 
meu este legat de cel al lui Baba. 

— Nu văd nimic, am spus, privindu-mi încheieturile 
mâinilor şi gleznele. 

— Nu îl poţi vedea, a spus mama, chicotind blând. Doar 
zeii pot. Firul poate fi lung, întinzându-se peste munţi şi 
râuri, şi pot trece ani până să îi dai de capăt. Dar vei şti 

când vei întâlni persoana potrivită. 

— Şi dacă cineva îl taie? am întrebat îngrijorată. 

— Nimic nu îl poate rupe, pentru că destinul e cea mai 
puternică promisiune. O să fiţi legaţi unul de celălalt, 
indiferent ce se întâmplă. 

— Aşa cum sunt eu legată de tine şi de Baba sau de 
Finlei? Ori de Sendo? am întrebat, fără să-l pomenesc pe 
Keton, pentru că eram furioasă pe el şi, în clipa aceea, nu 
mă interesa dacă eu şi fratele meu cel mai mic mai eram 
uniţi cumva. 

— Este la fel şi totuşi diferit, a spus mama în timp ce mi-a 
atins nasul, frecându-l drăgăstos. Într-o zi ai să înţelegi. 

În noaptea aceea, am luat o bobină de aţă roşie şi am 
tăiat un fir ca să mi-l leg de gleznă. Nu am vrut să vadă 
fraţii mei şi să râdă de mine, aşa că am îngrămădit capătul 
liber în manşeta pantalonului. Dar, pe când mergeam aşa, 
cu secretul ce îmi gâdila glezna, m-am întrebat dacă aş 
simţi ceva când aş întâlni persoana hărăzită. Oare mi-ar da 
de ştire firul cu o mişcare bruscă, dar delicată? S-ar întinde 
şi s-ar lega de cealaltă jumătate? 

Am purtat firul legat la gleznă luni în şir. Încetul cu 
încetul, aţa s-a ros, dar nu şi încrederea mea în soartă. 

Până când soarta a luat-o pe mama de lângă mine. 

A venit după ea încet, de-a lungul mai multor luni, 
precum s-a întâmplat cu chiparosul din faţa prăvăliei 
noastre. În fiecare zi, frunzele părăseau încet ramurile lungi 
şi subţiri, doar câteva la început, apoi din ce în ce mai 
multe pe măsură ce toamna îşi făcea loc. Pe urmă, într-o 
bună zi, m-am trezit şi am descoperit că toate ramurile 
erau goale. lar chiparosul nostru nu mai era, cel puţin până 
la primăvară. 

Mama nu a mai apucat primăvara. 

Toamna ei a început cu o tuse răzleaţă, când şi când, 
mereu acoperită de un zâmbet. Apoi, a uitat să pună varză 
în colţunaşii cu carne de porc pe care Finlei îi adora şi, pe 
urmă, a uitat şi numele eroilor din povestirile pe care ni le 
spunea, mie şi lui Sendo, înainte să mergem la culcare. Ba 
chiar l-a lăsat pe Keton să o bată la jocul de cărţi şi i-a dat 

prea mulţi bani de cheltuială pentru treburile lui de la piaţă. 

Nu mi-am prea bătut capul cu scăpările astea. Mama ne- 
ar fi spus dacă nu s-ar fi simţit bine. 

Mai târziu, într-o dimineaţă de iarnă, tocmai când 
terminasem de împodobit statuile Amanei cu cele trei rochii 
- a soarelui, a lunii şi a stelelor -, mama a leşinat în 
bucătărie. 

Am zgâlţâit-o. Eram mică încă, şi până şi capul ci era 
greu pentru mine să-l ridic şi să-l aşez în poală. 

— Baba! am strigat. Baba! Mama nu se mai trezeşte! 

În dimineaţa aceea, totul s-a schimbat. În loc să mă rog 
la străbunii noştri şi să le urez de bine în viaţa de apoi, m- 
am rugat să se îndure de mama. M-am rugat Amanei, celor 
trei statui pe care le pictasem şi le îmbrăcasem, să o lase 
să trăiască. Să îi îngăduie să ne vadă cum creştem pe fraţii 
mei şi pe mine, şi să nu-l lase singur pe Baba, care o iubea 
atât de mult. 

De fiecare dată când închideam ochii şi-mi imaginam 
viitorul, îmi vedeam familia întreagă. O vedeam pe mama 
lângă Baba, râzând şi chinuindu-se cu miresmele ce 
răzbăteau din bucătărie. Îmi vedeam fraţii înconjurându-mă 
- Finlei, reamintindu-mi să stau drept, Sendo, strecurându- 
mi o mandarină în plus, şi Keton, trăgându-mă de cozi. 

Cât de tare m-am înşelat! 

Mama a murit cu o săptămână înainte de a opta mea 
aniversare. Mi-am petrecut ziua de naştere cosând 
veşminte albe de înmormântare pentru tatăl şi fraţii mei, 
haine pe care urma să le purtăm în cele o sută de zile ce 
aveau să urmeze. În anul acela, iarna a fost deosebit de 
rece. 

Mi-am tăiat firul roşu de la gleznă. Văzând cât de distrus 
era Baba fără mama, nu am vrut să fiu legată de cineva şi 
să sufăr la fel. 

Anii au trecut, credinţa mea în zei a pălit şi am încetat să 
mă mai gândesc la magie. Am tras obloanele peste visurile 
mele şi am făcut tot ce mi-a stat în puteri să-mi păstrez 
familia laolaltă, să fiu puternică pentru Baba, pentru fraţii 
mei şi pentru mine însămi. 

De fiecare dată când fericirea se strecura printre 
cioburile inimii mele şi îndrăznea să o facă întreagă din nou, 
soarta intervenea şi-mi reamintea că nu aveam cum să 
scap. Soarta mi-a luat inima şi mi-a distrus-o încetul cu 
încetul: atunci când a murit Finlei, când acelaşi drum l-a 
urmat şi Sendo şi când Keton s-a întors cu picioarele rupte 
şi năluciri în priviri. 

Maia cea de ieri a cules toate acele frânturi şi le-a cusut 
cu meticulozitate la loc. Doar că nu mai eram Maia de 
altădată. 

Începând din ziua aceea, lucrurile aveau să fie altfel. 
Începând din ziua aceea, când soarta avea să mi se 
împotrivească, aveam să o înfrunt curajos şi să o întorc în 
favoarea mea. 

Începând din ziua aceea, urma să nu mai am inimă. 

PARTEA ÎNTÂI 
— ZÂMBETUL SOARELUI — 

CAPITOLUL UNU 


Mii de lampioane roşii luminau Palatul de Toamnă, 
suspendate pe sfori atât de fine, că luminiţele lor păreau să 
fie zmeie ce pluteau de la un acoperiş la celălalt. Aş fi fost 
în stare să le urmăresc toată noaptea cum dansau în vânt şi 
pictau apusul cu o strălucire cuminte, dar mintea mea era 
în altă parte. Pentru că dedesubtul mării de lumini 
plutitoare, în Piaţa Armoniei Splendide, se punea la cale o 
nuntă imperială. 

Vederea acelei bogății de roşu, pregătite pentru oficierea 
căsătoriei împăratului Khanujin cu lady Sarnai, ar fi trebuit 
să mă bucure. Muncisem enorm şi sacrificasem foarte mult 
pentru pacea pe care nunta lor avea să o aducă în A'landi 
în cele de urmă. 

Dar nu mai eram aceeaşi Maia. 

Porţile roşu-aprins ale Palatului de Toamnă s-au mişcat 
huruind, iar eu mi-am făcut loc prin mulţimea de servitori, 
căutând să zăresc procesiunea nupţială. Conducătorul 
alaiului avea să fie tatăl lui lady Sarnai, shansen-ul. Doream 
să-l văd pe bărbatul care îmi însângerase ţara din interior, 
bărbatul al cărui război îmi răpise doi dintre fraţi şi al cărui 
nume îi făcea pe bărbaţi în toată firea să tresară. 

Shansen-ul, în armura sa placată cu aur care strălucea 
precum solzii de dragon de dedesubtul veşmintelor de un 
verde intens, călărea pe un armăsar alb, maiestuos. O 
nuanţă de cenuşiu îi colora vârfurile bărbii şi ale 
sprâncenelor. Nu mi s-a părut la fel de înfricoşător pe cât 
mi-l imaginasem, până când i-am văzut ochii ce străluceau 
asemenea unor perle negre, aprigi ca ai fiicei sale, dar încă 
şi mai cruzi. 

După el, şi tot călare, venea războinicul său preferat, 
lordul Xina, urmat de cei trei fii ai shansen-ului, toţi cu ochii 
neliniştitori şi negri ai tatălui, şi o legiune de soldaţi care 
purtau pe mâneci blazonul shansen-ului - un tigru. 

— Shansen-ul va urca treptele spre Sala Armoniei, a 
anunţat prim-ministrul Yun cu voce tare, acolo unde fiica 

sa, Sarnai Opai'a Makang, va fi prezentată drept mireasa 
împăratului nostru. Mâine, a continuat Yun, Procesiunea 
Darurilor va fi prezentată curţii împăratului, iar, în a treia zi, 
lady Sarnai îşi va ocupa oficial locul ca împărăteasă lângă 
împăratul Khanujin, Fiul Paradisului. Un banchet va avea loc 
pentru a sărbători căsătoria lor în faţa zeilor. 

Muzica de nuntă se auzea mai tare şi se contopea cu 
tropotul copitelor cailor shansen-ului şi ai oamenilor săi, 
care mărşăluiau în sus, pe scări. Pocnitori răsunau de 
pretutindeni, făcând un zgomot la fel de puternic precum al 
tunetului, iar fiecare bătaie a tobelor de nuntă bubuia atât 
de pătrunzător, încât pământul îmi trepida sub tălpi. Opt 
bărbaţi au traversat cu paşi mari sala, ducând o lectică 
aurită, căptuşită cu mătase brodată şi decorată la exterior 
cu plăci de ceramică smălţuite, pictate cu dragoni în nuanţe 
de turcoaz şi auriu. 

Când shansen-ul şi-a ocupat locul în faţa tuturor, 
împăratul Khanujin a ieşit din lectică. Muzica s-a oprit, iar 
noi toţi ne-am înclinat până la pământ. 

— Conducător al Celor o Mie de Pământuri, am rostit noi. 
Conducător Suprem al Regilor, Fiu al Paradisului, Preaales 
al Zeiţei Amana, Suveran Glorios al ținutului A'landi, să 
trăieşti zece mii de ani! 

— Bine ai venit, lord Makangis! l-a întâmpinat împăratul 
Khanujin. Este o onoare să te primesc la Palatul de Toamnă. 

Din spatele palatului, au explodat artificii trase la mare 
înălţime, dincolo de stele. 

— Ah! au exclamat toţi cu respiraţia tăiată, minunându- 
se de privelişte. 

M-am minunat şi eu. Nu mai văzusem niciodată artificii. 
Sendo încercase să mi le descrie cândva, deşi nici el nu le 
văzuse niciodată. 

„Seamănă cu lotuşii ce înfloresc pe cer, născuţi din foc şi 
lumină”, spusese el. 

„Cum de ajung atât de sus?” 

„Sunt trase de cineva”, răspunsese şi ridicase din umeri 
atunci când eu mă încruntasem, privindu-l sceptică. „Nu te 
strâmba la mine, Maia! Nu ştiu chiar totul. Poate că este 


e 13 - 


magie.” 

„Aşa spui mereu despre tot ce nu ştii să explici.” 

„Şi ce e rău în asta?” 

„Eu nu cred în magie”, îi răspunsesem, râzând. 

Dar, în clipa când artificiile au explodat pe cer, 
amestecuri senzaţionale de galben şi roşu în contrast cu 
noaptea întunecată, am ştiut că magia însemna cu totul 
altceva. Magie era sângele de stele care cădea din cer sau 
cântecul foarfecii mele fermecate, nerăbdătoare să facă o 
minune din aţă şi speranţă. Nicidecum acel praf colorat 
aruncat spre cer. 

În timp ce lumea din jurul meu aclama, alţi opt bărbaţi 
tineri au purtat o altă lectică aurită către împărat. De 
fiecare parte a acesteia atârnau lampioane ce luminau o 
pasăre phoenix pictată cu mare artă. 

O pasăre phoenix care să se potrivească cu dragonul 
împăratului, să insufle un elan nou în ţară şi să o ajute să 
renască din cenuşa războiului. 

Însoţitorii au lăsat jos lectica, dar lady Sarnay nu a ieşit. 
Hohotea atât de tare, că am auzit-o chiar din spatele pieţei. 
În unele sate, era o tradiţie ca mireasa să plângă înainte de 
nuntă ca un semn de respect faţă de părinţi, pentru a arăta 
cât de mâhnită era să-i părăsească. 

Dar cu totul altfel decât fiica shansen-ului. 

Un soldat a dat la o parte perdelele lecticii, iar lady 
Sarnai a înaintat şovăitor, alăturându-se împăratului şi 
tatălui ei. Un văl brodat din mătase rubinie îi acoperea faţa 
în timp ce trena rochiei, de un roşu-aprins în lumina 
gingaşă a lunii, mătura pământul în urma ei. Nici măcar nu 
strălucea, aşa cum ar fi strălucit oricare dintre rochiile pe 
care le făcusem pentru ea: cea ţesută cu zâmbetul soarelui, 
cea brodată cu lacrimile lunii sau cea pictată cu sângele 
stelelor. Era ciudat că împăratul Khanujin nu insistase ca 
mireasa să poarte una dintre rochiile Amanei pentru a se 
făli în faţa shansen-ului. 

Am privit încruntându-mă, pe când lady Sarnai a 
continuat să se lamenteze, un sunet strident care răzbătea 
prin tăcerea încordată. 


e 14» 


A făcut o plecăciune în faţa tatălui şi apoi în faţa 
împăratului, căzând în genunchi. 

Încet şi ceremonios, împăratul Khanujin a început să-i 
ridice vălul. Bătăile tobelor s-au dezlănţuit din nou, din ce în 
ce mai zgomotoase şi mai rapide, până când totul a devenit 
atât de asurzitor, că urechile mele au pornit să-mi vâjâie şi 
lumea să se învârtă. 

Pe urmă, pe când tobele au atins punctul culminant, 
cineva a scos un țipăt. 

Am deschis ochii repede. Shansen-ul îl dăduse pe 
împăratul Khanujin la o parte şi îşi apucase fiica de gât. In 
clipa aceea, în timp ce o ţinea, iar ea tipa şi dădea din 
picioare în capătul celor optzeci şi opt de trepte ale Sălii 
Armoniei, el i-a smuls vălul. 

Mireasa nu era lady Sarnai. 

CAPITOLUL DOI 


Picioarele falsei prințese băteau cu sălbătăcie dedesubtul 
poalelor în timp ce trena lungă de satin a veşmintelor de 
nuntă fremăta sub ea. 

— Unde este fiica mea? a răcnit shansen-ul. 

Toată lumea din jurul meu deja punea prinsoare pe 
soarta bietei fete. Oare shansen-ul îi va tăia gâtul sau o va 
face împăratul? Nu, o vor lăsa în viaţă până când ea va 
vorbi. Pe urmă, o vor ucide. 

— Eu-eu-eu-eu n-nu ştiu, s-a smiorcăit ea, înteţindu-şi 
bocetul înainte de a repeta: eu nu ştiu. 

Nefericita a scos un țipăt în timp shansen-ul a lăsat-o să 
cadă pe treptele de piatră. 

— Găseşte-mi fiica! s-a răstit el spre împărat. Găseşte-o 
pe Sarnai, căci altfel, în loc de nuntă, va fi doar război! 

Avertismentul a redus la tăcere toată suflarea. 

Unde era lady Sarnai? Nu o copleşea gândul că mii de 
oameni ar putea muri dacă acea căsătorie nu se încheia? 

„Războiul nu avea să se termine niciodată”, îmi povestise 
Keton, fratele meu cel mai mic, care foarte rar vorbea 
despre vremea când luptase pentru împăratul Khanujin, dar 
eu îi păstram vii în memorie cuvintele de neuitat: „Nu şi 
dacă împăratul şi shansen-ul ajungeau la un armistițiu. În 
zorii Anului Nou, ei doi s-au întâlnit pentru a încheia pacea. 
Shansen-ul a fost de acord să-şi retragă oamenii de la 
miazăzi şi să-şi reafirme loialitatea faţă de împărat. În 
schimb, împăratul Khanujin urma să o accepte pe fiica 
shansen-ului să-i fie împărăteasă şi să îi ofere moştenitori. 
Dar fiica shansen-ului a refuzat. Ea luptase alături de 
armata tatălui ei. Am văzut-o cu ochii mei, aprigă ca orice 
războinic. În ziua aceea, probabil că a ucis cel puţin 
cincizeci de oameni”, mai povestise Keton şi făcuse o 
pauză. „Se vorbea că ameninţase să se sinucidă decât să 
se mărite cu împăratul.” 

Când Keton spusese povestea asta, pusesem la îndoială 
că ar fi adevărată. Ce fată n-ar dori să se mărite cu un 

bărbat magnific, precum împăratul Khanujin?! 

Dar, în clipa aceea, pentru că îi întâlnisem atât pe lady 
Sarnai, cât şi pe împărat, ştiam mai bine. 

Doamne Sfinte, speram că nu făcuse ceva nechibzuit! 

M-am ridicat pe vârfuri să pot vedea mai bine ce se 
întâmpla, dar o durere cruntă mi-a străpuns ochii, care au 
început să mă usture. Imediat, i-am frecat, iar lacrimile au 
apărut de îndată, încercând parcă să înlăture fierbinţeala. 
Pupilele au continuat să mă usture şi mai tare în timp ce 
am zărit o strălucire roşie ca sângele, care se reflecta pe 
dâra lacrimilor şi îmi păta palma. 

Nu, nu, nu - nu în clipa asta! Mi-am acoperit faţa, 
ascunzând semnul blestemului lui Bandur, preţul îngrozitor 
pe care îl plătisem ca să confecţionez rochiile lui lady 
Sarnai şi să asigur pacea pentru A'landi. 

Inima a început să-mi bată cu putere, iar stomacul să-mi 
tremure necontrolat din pricina emoţiei. Un val de căldură 
mi s-a dezlănţuit prin trup şi m-am prăbuşit la pământ. 

Apoi, senzaţia de arsură a dispărut brusc. 

Ochii mi s-au limpezit. Nu mai vedeam oamenii din jurul 
meu strigând agitati. Îi auzeam sporovăind şi mişcându-se 
fără astâmpăr, dar erau departe, foarte departe. Ochii şi 
urechile mele erau în altă parte, dincolo de trup. 

Eram acolo, pe treptele Sălii Armoniei. Aerul duhnea a 
sulf şi a salpetru de la artificii, iar cerul era brăzdat cu dâre 
de fum alb. 

Am zărit fata, cu buze vopsite în roşu şi obraji pătaţi de 
dâre de lacrimi, şi am recunoscut-o. Era una dintre 
slujitoarele lui lady Sarnai. Gărzile imperiale au ridicat-o de 
pe trepte în timp ce împăratul s-a apropiat. 

Acesta se lupta să-şi ţină în frâu mânia, cu degetele 
crispate pe lângă corp, la mică distanţă de pumnalul al 
cărui mâner auriu era cu viclenie ascuns sub straturile 
veşmintelor de mătase şi o eşarfă groasă cu amulete de jad 
atârnânde. 

Suveranul a îngenuncheat lângă ea, i-a luat mâinile într- 
ale sale şi i-a desfăcut legăturile ce îi înfăşurau strâns 
încheieturile. Cândva, el se ghemuise lângă mine în acelaşi 

fel, atunci când fusesem prizonieră. Ce om minunat îl 
considerasem la acea vreme, neştiind că mă aflam sub o 
vrajă puternică pe care Lordul Vrăjitor al împăratului o 
aruncase asupra lui! 

Fără magia lui Edan, transpiraţia strălucea pe ceafa 
împăratului Khanujin în timp ce spatele i se încovoia sub 
greutatea copleşitoare a veşmintelor imperiale. 

M-am întrebat dacă shansen-ul observase. 

Impăratul a înclinat bărbia servitoarei spre el, apăsându-i 
atât de tare obrazul cu degetele, încât a lăsat în urmă pete 
vinete. Furia îngheţată i-a tulburat ochii negri. 

— Vorbeşte! a poruncit el. 

— Inălţimea Sa... nu a spus. Ea... ea mi-a cerut să bem 
un ceai împreună, să sărbătorim logodna Înălţimii Sale cu 
Majestatea Ta, şi nu am putut refuza, a încheiat 
servitoarea,  îngropându-şi faţa în tivul veşmintelor 
împăratului Khanujin. 

— Aşadar, te-a otrăvit... 

Teama întrerupea când şi când respiraţia şuierătoare şi 
gâfâită a sărmanei fete. 

— Când m-am trezit, eram îmbrăcată în hainele Înălţimii 
Sale, iar lnălţimea Sa a spus că, dacă nu mă voi preface că 
aş fi ea, îmi va lua viaţa. 

Împăratul Khanujin i-a dat drumul fetei şi a ridicat un 
braţ, probabil să poruncească îndepărtarea acesteia şi 
execuţia ei undeva, în mod discret, când unul dintre 
oamenii shansen-ului a strigat: 

— Lordul Xina a dispărut! 

Ca o lovitură de bici, vederea mi s-a înceţoşat. Indiferent 
ce mă răpise din corpul meu, m-a aruncat înapoi, până 
când m-am regăsit iar printre servitorii împăratului, în timp 
ce urechile îmi ţiuiau de vacarmul iscat după dispariţia 
lordului Xina. 

— Găsiţi-i! a strigat împăratul Khanujin. Zece mii de jeni 
celui care o găseşte pe fiica shansen-ului şi mi-o aduce! Și 
pedeapsa cu moartea până la gradul al nouălea? oricăruia 

prins că o ajută să scape. 

Pedeapsa cu moartea până la gradul al nouălea. Asta 
însemna nu numai execuţia părţilor vinovate, ci şi a 
părinţilor acestora, a copiilor, a bunicilor, mătuşilor şi 
unchilor, adică a întregului arbore genealogic. 

Amorţită, am urmărit mulţimea risipindu-se, eunuci, 
meşteşugari, soldaţi şi servitori, toţi în căutarea lui lady 
Sarnai. Trebuia să mă mişc şi eu înainte să mă observe 
cineva sau în caz că cineva deja îmi văzuse ochii roşii, 
strălucitori. 

Dar n-am fost în stare să mă clintesc, nu în timp ce 
tobele bubuiau atât de sălbatic, că până şi norii păreau că 
se cutremură. Pur şi simplu, mă năuceau, căci fiecare 
bufnitură răsuna adânc în oasele mele şi îmi reamintea de 
ceea ce începeam să fiu. 

„Ştiai că se bat tobele ca să sperie demonii?” îl mai 
auzeam încă pe Bandur luându-mă peste picior. „Curând, 
tobele îţi vor aminti doar de sufletul pe care l-ai avut 
cândva. Fiecare bătaie pe care o ratezi, fiecare răceală ce 
te atinge sunt un semn al întunericului ce te învăluie. Intr-o 
zi, te va îndepărta de tot ceea ce cunoşti şi preţuieşti: 
amintiri, chip, nume. Nici măcar vrăjitorul tău nu te va mai 
iubi când vei deveni demon.” 

— Nu! am şoptit eu, apăsându-mi mâna pe inima al cărei 
ritm neregulat îl resimţeam. 

Eram încă acolo. 

Dar nu eram demon. Încă. 

Odată ce împăratul se căsătorea cu lady Sarnai şi pacea 
pentru A'landi era garantată - odată ce Baba, Keton şi toţi 
locuitorii din A'landi erau în siguranţă -, aveam să-mi 
petrec fiecare moment de nesomn încercând să pun capăt 
blestemului care se abătuse asuprea mea. Până atunci... 

Cineva m-a apucat de cot, îndepărtându-mă de gândurile 
mele... şi de piaţă. 

— Ammi! 


surori, unchi, mătuși, nepoți, strănepoți, veri - pentru infracțiuni 
precum trădarea, abolită la sfârșitul dinastiei Qing (1644-1911 d.Hr.) și 
abrogată oficial de guvernul imperial în 1905 (n. tr.). 

— Mişcă, maestre Tamarin! a rostit ea pe neaşteptate în 
timp ce şi-a aruncat o coadă peste umăr. Vei fi trimis în 
temniţă dacă stai pe loc, mai ales acum, că toată lumea 
ştie că piciorul tău nu este cu adevărat beteag. 

Apoi, Ammi s-a întors brusc şi a dispărut într-un grup de 
servitoare. 

Am rămas şocată. Mâinile mi-au căzut pe lângă trup, iar 
picioarele au uitat încotro aveam de gând să merg. 

De ce îmi vorbise Ammi atât de tăios, ca şi cum aş fi 
jignit-o? 

Maestre Tamarin! 

Am simţit un nod în gât. Maniera în care îmi rostise 
numele m-a făcut să înţeleg deodată de ce era atât de 
furioasă din cauza mea. 

Mă cunoscuse drept croitorul Keton Tamarin, nu drept 
Maia. În dimineaţa când mă reîntorsesem la palat, 
împăratul dezvăluise tuturor adevărata mea identitate. Cât 
de trădată trebuie să se fi simţit să afle de minciuna mea 
de la Majestatea Sa, nu de la mine, după toată bunătatea 
cu care mă onorase în timpul competiţiei pentru a deveni 
croitorul imperial! 

— Ammi! am strigat, alergând după ea. Te rog, lasă-mă 
să-ţi explic! 

— Să-mi explici? a repetat ea, privindu-mă printre gene şi 
încercând fără prea mult succes să pară distantă. Nu am 
timp pentru tine! Sunt zece mii de jeni în joc. S-ar putea să 
nu mai însemne mult pentru tine, dar pentru noi ceilalţi 
este o avere. 

— Pot să te ajut! 

— N-am nevoie de ajutorul tău... 

— Pot să o găsesc! 

Vorbele prietenei mele i-au amuţit pe buze în timp cea 
tras repede o gură de aer în piept. 

— Ce ştii? 

Ca să fiu sinceră, nu ştiam nimic. Vechea Maia, care era o 
mincinoasă nepricepută, ar fi mărturisit adevărul imediat. 
Din câte se părea însă, începusem deja să mă schimb într- 
un mod josnic. 

— Îţi voi arăta! 

Am pornit înainte ca Ammi să poată refuza şi, când i-am 
auzit paşii şovăitori urmându-mă dincolo de piaţă, m-am 
îndreptat spre reşedinţa lui lady Sarnay. Ar fi trebuit să mă 
bucur că venea şi să încerc să-mi cer scuze din nou, dar nu 
doream să îmi pună prea multe întrebări despre locul unde 
s-ar putea afla lady Sarnai. Pe lângă asta, altceva mă 
copleşea. O greutate ca de plumb în piept pe care nu am 
recunoscut-o imediat. 

O invidiam pe lady Sarnai. O invidiam pentru şansa de a 
fi împreună cu bărbatul pe care îl iubea. 

Şansa pe care eu nu o puteam avea cu Edan. 

„Vino cu mine”, încă îl auzeam stăruind. 

Cât de mult îmi dorisem, mai mult decât orice! Căldura 
mâinii lui pe obrazul meu, apăsarea buzelor lui pe buzele 
mele - toate erau îndeajuns să mă topească. 

Dar chiar dacă aş fi putut retrăi clipele de demult, tot i-aş 
fi spus acea minciună dureroasă ca să-l determin să plece. 
Era mai bine să îndur orice suferinţă ce avea să se abată 
doar asupra mea ca Edan să fie liber de legăturile care îl 
ţinuseră captiv atâta vreme. 

— Unde mergem? a întrebat Ammi pe un ton iritat. Toţi 
ceilalţi caută dincolo de porţi. 

— Pe aici, am răspuns, luând-o brusc către grădină, cu o 
voce oarecum strangulată, dar cu speranţa că Ammi nu 
avea să bage de seamă. Ştiu o scurtătură spre 
apartamentele ei. 

— De ce ar mai fi acolo? 

Nu am răspuns, ci doar am început să alerg. 

Am deschis uşile locuinţei lui lady Sarnai, împingându-le. 
Tămâia ardea, iar un abur gros umplea încăperea. Am 
apucat un felinar şi l-am agitat în jur în căutarea unor urme 
de luptă. 

O umbră s-a mişcat grăbită din interiorul dormitorului. 

Ammi a tremurat. 

— Poate că ar trebui să ple... 

Mi-am pus degetul pe buze şi i-am făcut semn cu cealaltă 
mână. 

Încet, am urmărit mişcarea în camerele de odihnă ale lui 
lady Sarnai. Perdelele de mătase ale patului se balansau 
uşor, deşi aerul era liniştit, pentru că în seara aceea nu era 
nicio adiere de vânt. 

Am lăsat jos felinarul şi am tras perdelele. 

Insoţitorii lui lady Sarnai zăceau pe patul ei, cu câluş la 
gură şi cu încheieturile mâinilor şi gleznele legate împreună 
cu cearşafuri. Erau inconştienţi, dar începuseră să se 
foiască. 

M-am depărtat brusc de pat. Mai multe haine fuseseră 
împrăştiate pe podea şi, de sub o masă, ieşea în evidenţă o 
mânecă galbenă ruptă. M-am ghemuit şi am ridicat bucata 
distrusă să o cercetez. 

Lady Sarnay dispreţuia galbenul şi nici ea, nici 
servitoarele ei nu ar fi purtat vreodată un material atât de 
vulgar. 

Bucata provenea de la o uniformă de gardă imperială. 
Ruptura părea recentă, iar marginile mânecii aveau cute, 
ca şi cum cineva ar fi strâns tare țesătura. 

Am privit atentă restul dormitorului. O sabie prea groasă 
şi complicată să fie a lui lady Sarnay stătea sprijinită de 
unul dintre cuferele mari de lângă paravanul unde îşi 
schimba veşmintele. 

Într-o străfulgerare incandescentă pe care nu am reuşit 
să o stăpânesc, i-am văzut pe lady Sarnai cu lordul Xina 
chiar dincolo de palat. Erau îmbrăcaţi precum gărzile 
imperiale, amestecându-se printre grupurile de căutare 
trimise să-i găsească. După asta, ochii mei au lucit repede 
şi scurt, revenind la normal. 

— Nu este în palat, am murmurat eu, şi este deghizată în 
gardă imperială. 

— De unde ştii? 

În loc să răspund, am apucat brusc sabia de lângă cufăr. 

— Nu te uita! i-am poruncit lui Ammi. 

Ea a pălit, dar s-a retras supusă din odaie. După ce am 
ridicat sabia, am lovit cu putere încuietoarea şi am ridicat 
capacul. După mirosul urât ce s-a răspândit rapid, mi-am 
dat seama ce aveam să găsesc în interior. 

O gardă imperială cu ochii înceţoşaţi din cauza morţii. 

Sânge uscat, aproape negru, stătea închegat deasupra 
buzelor. Nasul îi fusese rupt, iar gâtul tăiat cu dibăcie de 
cineva cu o mână fermă, care ştia cum să împartă moartea 
cea mai rapidă şi cea mai tăcută. Uniforma îi fusese furată. 

Dincolo de dormitor, Ammi a ţipat. Am bănuit că 
descoperise deja celelalte gărzi moarte. 


— Bună treabă! a spus împăratul Khanujin când i-am 
prezentat ce descoperisem. 

Stând îngenuncheată lângă mine, Ammi radia. Tot 
drumul spre apartamentele împăratului, emoţiile «ei 
oscilaseră între groaza trăită la descoperirea trupurilor fără 
viaţă şi entuziasmul de a se afla în prezenţa suveranului. 

În clipa aceea, groaza era uitată, dar eu nu îi puteam găsi 
vină. Chiar şi o privire fugară în camera de primire a 
împăratului era mai mult decât ar fi putut vreodată să 
spere o slujnică de condiţia ei. 

Îmi doream să îi fi împărtăşit entuziasmul, dar simţeam 
doar o durere ascuţită de regret. 

— E îmbrăcată în uniforma unei gărzi imperiale, am spus 
eu încet. Şi lordul Xina la fel. Au plecat cu grupurile de 
căutare, aşa că nu vor atrage atenţia. Nu cred însă că au 
ajuns foarte departe. 

Din spatele unui paravan de lemn care ascundea vederii 
noastre locul unde se afla Majestatea Sa, împăratul a vorbit 
din nou. 

— Voi două aţi descoperit asta? Nimeni altcineva? 

— Da, Majestatea Ta! 

— Dacă ceea ce spuneţi este adevărat, atunci veţi fi 
recompensate! Puteţi pleca! 

Am dat să mă ridic, dar coroana împăratului a produs un 
sunet metalic. 

— Maestre Tamarin, a rostit Majestatea Sa, în timp ce 
teama m-a copleşit înainte chiar să aud următoarele 
cuvinte. O clipă! 

Ammi mi-a aruncat brusc o privire curioasă, iar eu am 
încropit un zâmbet ca să o asigur că totul avea să fie în 

regulă. Dar, la drept vorbind, aveam o presimţire rea. 

Majestatea Sa a aşteptat până ce uşile s-au închis cu un 
pocnet şi am rămas singuri. 

— Nu ai fost în palat în această după-amiază. 

— Majestatea Sa a avut bunăvoința să îmi dea liber de la 
îndatoririle mele în calitate de croitor imperial. 

Tonul împăratului a devenit aspru. Implacabil. 

— Unde ai fost? 

Gata cu joaca! Ştia că aflasem de vraja pe care Edan o 
aruncase asupra Majestății Sale, precum şi de motivul 
pentru care se ascundea acum după acel paravan de lemn. 

— Am mers la altar să mă rog, am minţit eu, pentru 
noroc, în aşteptarea nunţii Majestății Sale. 

Umbra împăratului s-a lăsat pe spate, iar suveranul a 
pufnit pe nas, dând impresia că nu credea o iotă din ce îi 
îndrugam. 

— Sunt sigur că ştii foarte bine că Lordul Vrăjitor lipseşte. 

Aşadar, Majestatea Sa nu-l găsise pe Edan. 

— Nu ştiu, am minţit eu din nou. 

Enervarea se simţea clar în vocea împăratului Khanujin. 

— Mi-e greu să cred, maestre Tamarin, dat fiind faptul că 
ultima dată a fost văzut cu tine. 

Pulsul mi s-a accelerat. 

— Majestatea Ta, nu l-am văzut pe Lordul Vrăjitor de 
când am prezentat rochiile pentru lady Sarnai. 

— Indrăzneşti să-mi torni minciuni? a tunat împăratul 
Khanujin, ridicându-se şi păşind în lumină. 

Am îngenuncheat fără a avea curajul să-mi ridic privirea. 

Vârful rece al pumnalului mi-a ridicat bărbia, prinzându- 
mă ca pe un peşte din apă. 

Strălucirea celui ce fusese cândva magnificul împărat 
pălise, dar nu dispăruse complet. Înălţimea Majestății Sale 
continua să impresioneze, umerii erau încă drepţi şi 
viguroşi, iar vocea suficient de calmă să farmece un tigru în 
cuşca sa. 

Dar faţa începuse să se schimbe. Machiajul îi ascundea 
paliditatea pielii. Gura trăda cruzime, dinţii erau mai mari şi 
mai încovoiaţi, iar ochii, despre care cândva crezusem că 

avea căldura miezului de vară, erau la fel de reci ca ai unui 
şarpe. 

Împăratul a tresărit, observând privirea mea fixă. 

— Nu te voi mai întreba din nou. Unde a dispărut Lordul 
Vrăjitor? 

Pumnalul mi-a înţepat pielea în timp ce-mi priveam 
imaginea reflectată pe lama lucioasă a acestuia. Cu greu 
am recunoscut fata pe care am zărit-o sau vocea calmă ce 
a rostit: 5 

— N-aş îndrăzni să vă mint, Majestatea Ta. Intr-adevăr, 
nu ştiu. 

Împăratul Khanujin m-a privit fix cu ochi scrutători. 

Am aşteptat cu inima bătându-mi tare până când 
Majestatea Sa a lăsat jos pumnalul. 

— El a făcut ceva când ai îmbrăcat rochia aceea, a rostit 
împăratul printre dinţi. A fost ceva ca o scânteiere, o magie, 
ştiu sigur. Amândoi aţi pus asta la cale. 

— Dacă aş fi plănuit să plec cu Lordul Vrăjitor, de ce mai 
sunt încă aici? 

— Gărzile mele au găsit asta în camera ta, a spus 
împăratul, ridicând o pană neagră. 

Pana unui vultur. 

Pana lui Edan. 

Deşi pulsul îmi bubuia în urechi, în mod curios, mi-am 
păstrat calmul. Nu-mi stătea în fire: cu o zi în urmă, aş fi 
privit în pământ, bâlbâind un răspuns mai deloc coerent şi 
implorându-l pe împărat să nu-l rănească pe Edan. În clipa 
aceea, pur şi simplu, mi-am împreunat mâinile în faţă şi mi- 
am înclinat capul. 

— Se ştie că Lordul Vrăjitor ia înfăţişarea unui vultur 
pentru a se ocupa de îndatoririle faţă de Majestatea Ta. 
Dacă a fost în camera mea, fără îndoială a intrat pentru a 
se asigura că lucram la sarcina încredinţată de lady Sarnai. 

— Ai deprins un limbaj de curtean cât timp ai fost 
departe, Tamarin, a spus împăratul Khanujin, deşi lauda a 
sunat neconvingător pentru mine, aşa cum fusese intenţia. 
Ai călătorit cu el luni întregi. De ce a plecat? 

Ştiam răspunsul la întrebarea aceea. Edan plecase 

pentru că eu îl implorasem să o facă. Pentru că eu îl 
minţisem şi îi spusesem că mă voi simţi bine fără el. Pentru 
că eu îi rupsesem jurământul faţă de împărat, şi dacă n-ar fi 
plecat, doar zeii ştiau ce i-ar fi făcut împăratul Khanujin. 

Dar nu-i puteam dezvălui suveranului nimic din toate 
acestea. 

Puteam minţi, dar nicio minciună nu-l putea proteja 
definitiv pe Edan de mânia împăratului Khanujin. Numai 
dacă... 

Mi-am lins buzele, gustând dulceaţa unei noi posibilităţi. 
Mi-am aruncat privirea spre gâtul împăratului Khanujin, 
foarte puţin protejat de gulerul fastuos brodat al hainei 
sale. 

Gândeşte ce uşor ar fi! clocotea în mine o voce sumbră. 
Vocea mea. 

Dacă vrei să-l protejezi pe Edan, asta este ceea ce 
trebuie să faci! Tu ai puterea, Khanujin este fără forță şi 
fără ajutor. 

Fierbinţeala îmi înţepa ochii, iar degetele mi se 
contractau ispitite. 

Da!  Fă-o! Vocea răsuna profund, tulburându-mi 
sentimentele şi judecata. Ucide-/! 

Nu! am rostit eu şi mi-am înfipt unghiile în palme. Lasă- 
mă în pace! 

Vocea din capul meu a chicotit. Micuţă Maia, ştii că este 
doar o chestiune de timp! Cu fiecare clipă devin mai 
puternică. Foarte curând gândurile mele vor fi gândurile 
tale. Gândurile noastre vor deveni tot una. Nici măcar nu 
vei observa. 

Tocmai de asta mă temeam. Am strâns din dinţi. LASĂ- 
MĂ ÎN PACE! 

Când râsul a plutit în jur şi, în cele din urmă, a dispărut, 
mi-am răsfirat degetele şi am frecat semilunile însângerate 
imprimate în palme. 

— Tamarin! a rostit enervat împăratul. Dacă mă minţi, îi 
voi aduce pe tatăl şi fratele tău aici să fie spânzurați! 

Un acces de mânie mi s-a pornit cu intensitate în piept, 
presându-mă atât de tare, că abia mai reuşeam să respir. 

Doream să-i spun că voisem să-l ucid înainte de 
ameninţarea asta, că eram aproape să cedez întunericului 
din mine şi să-i zdrobesc oasele unul câte unul înainte de a- 
| lăsa să se atingă de familia mea. 

Dar nu i-am spus. Furia a pierit la fel de repede cum a 
apărut. Mi-am lipit fruntea de pământ într-o plecăciune 
adâncă. 

— lertare, Majestatea Ta, dar nu ştiu! Mă rog ca Lordul 
Vrăjitor şi lady Sarnai să fie găsiţi, am spus eu, oprindu-mă 
şi aşteptând ca durerea ascuţită de regret ce îmi cuprindea 
pieptul să se potolească. 

Îmi doream să nu fi cercetat niciodată camera lui lady 
Sarnai şi să nu-l fi ajutat niciodată pe împărat să adune 
indicii pentru a o găsi. 

M-am înclinat din nou şi, în sfârşit, împăratul Khanujin a 
făcut un gest cu mâna ce însemna că mă lăsa să plec. 

— Îţi mulţumesc, Majestatea Ta! am spus eu cu o voce ce 
devenise din nou ca de gheaţă şi încărcată de minciuni. Să 
ne trăieşti zece mii de ani! 

CAPITOLUL TREI 


Un vacarm de clopote m-a făcut să tresar şi să mă 
trezesc. Mai era o oră sau două până la ivirea zorilor, iar 
cerul era încă întunecat, dar îndeajuns de luminos să pot 
distinge fumurile cenuşii ce se ridicau răsucindu-se din 
felinarele consumate. 

Clopotele băteau neîncetat, iar zgomotul răsuna prin 
ferestre. În cele din urmă, când m-am ridicat să le închid, 
am surprins un crâmpei de mişcare afară şi am auzit 
plesnitura unui bici ce lovea cu sete trupul cuiva. 

Lady Sarnai. Lordul Xina. Fuseseră găsiţi, iar gărzile îi 
băteau cu sălbăticie! 

Frunze de bambus stăteau lipite pe spatele lui lady 
Sarnai, iar apa îi picura din părul negru şi lung. judecând 
după cele ce vedeam, cei doi reuşiseră să ajungă la râul 
Leyang înainte ca gărzile să îi prindă pe ea şi pe iubitul ei. 

— Nu îmi vei mai omori oamenii, îi spunea una dintre 
persoanele care făceau parte din garda imperială. Asta nu 
se va mai întâmpla cât timp am eu comanda. Duceţi-o 
înapoi la locuinţa ei, iar pe ăsta la temniţă! 

M-am rezemat de perete. Un nod rece mi s-a răsucit în 
stomac. Dacă nu aş fi intervenit eu, poate că cei doi ar fi 
reuşit să se facă nevăzuţi. 

Fericirea lui lady Sarnai era un preţ mic pentru obţinerea 
păcii, mi-am reamintit. Nu vor mai fi familii care să sufere 
pierderile pe care eu, Baba şi Keton le înduraserăm când 
Finlei şi Sendo fuseseră omorâţi în război. 

Şi atunci, de ce uşurarea mea avea un gust amar? 

O oră mai târziu, am primit şi răspunsul. Ministrul Lorsa a 
apărut neinvitat în camera mea să anunţe că nunta avea să 
fie reluată în acea după-amiază cu Procesiunea Darurilor. 
Eu urma să o gătesc pe lady Sarnai cu „rochia pictată cu 
sânge de stele”. De îndată. 


O trupă de soldaţi patrula în faţa apartamentelor lui lady 
Sarnai, iar un şir de arcaşi stătea la ferestre în spatele 

sălciilor foşnitoare. 

În acea dimineaţă, nu ardea niciun fel de tămâie pe masa 
ei şi toate felinarele ce atârnau din tavan fuseseră date jos. 
Orice obiect pe care ea l-ar fi putut folosi drept armă fusese 
confiscat. 

Vântul pătrundea prin ferestrele sparte, care fuseseră 
peticite în grabă cu cearşafuri de bumbac şi pergament. 
Răcoarea îmi făcea pielea de găină. 

Am făcut o plecăciune. 

— Înălţimea Voastră, am sosit să vă îmbrac pentru 
petre... am început eu şi m-am oprit brusc pentru că lady 
Sarnai nu vedea festivitățile din seara aceea ca pe o 
petrecere de nuntă, pentru banchetul din seara asta. 

Ea nu s-a ridicat de pe scaun. Părul negru, bogat, îi 
fusese uns şi împletit, iar în lumina sclipitoare a soarelui 
strălucea. Buzele ei pline erau crăpate de uscăciune, iar 
ochii sticloşi priveau fix înainte. Lăsa impresia că ar putea 
să se spargă. 

Lady Sarnai însă nu era de sticlă. Poate de piatră. ŞI 
pietrele nu se spărgeau. 

— Aş putea să te strâng de gât cu rochiile astea, a rostit 
ea cu o voce şoptită, care semăna cu mârâitul unui tigru. 
Dacă n-ai fi intervenit... 

Lady Sarnai a scrâşnit din dinţi. Ostilitatea o făcea să 
respire neregulat, iar eu ştiam că, dacă n-ar fi fost gărzile 
de afară şi iubitul ei în închisoare, şi-ar fi dus la bun sfârşit 
ameninţarea. 

Mi-am coborât privirea în pământ şi mi-am ales 
următoarele cuvinte cu grijă. 

— Sunt uşurată că Înălţimea Voastră a revenit în 
siguranţă la Palatul de Toamnă. Zece mii de ani de bucurie 
şi fericire pentru lady Sarnai şi Majestatea Sa... 

— Destul! a rostit ea pe un ton aspru. Crezi că dacă îl 
ajuţi pe Khanujin, îi vei câştiga bunăvoința? 

— Nu, Înălţimea Voastră, nu cred. 

Ea s-a lăsat pe spătarul scaunului, strângând braţele de 
lemn cu degetele ei lungi. 

— Când voi fi împărăteasă, vei fi prima persoană care va 


e 29 œ 


plăti. 

Cuvintele ei erau o promisiune funestă, dar nu-mi mai 
era teamă de lady Sarnai. 

— Cum doriţi, Înălţimea Voastră! 

Lady Sarnai s-a încruntat. 

— Te-ai schimbat! a observat ea. Este ceva diferit în 
privinţa ta, a mai spus ea cu un zâmbet cinic desenat pe 
buze. Are legătură cu vrăjitorul, nu-i aşa? 

În clipa aceea, privirea mea fixă şi distantă s-a înălţat, 
întâlnind-o pe a ei. Mişcarea i-a fost pe plac, iar eu am 
regretat-o. 

— Umblă vorba că a dispărut. Te asigur că o astfel de 
veste îl va interesa foarte tare pe tatăl meu, mai ales când 
o voi confirma chiar eu în seara asta. 

— Lordul Vrăjitor nu a dispărut, am minţit eu. 

— Vai! N-aş fi ajuns până la râul Leyang dacă Edan mai 
era aici, a spus ea cu un mic râset răguşit. Fii pe pace, 
maestre croitor! Khanujin îl va vâna până la capătul 
pământului ca să-l aducă înapoi. Sau nu asta este ceea ce 
îţi doreşti? 

încerca să mă rănească. Îi făcusem un rău îngrozitor, iar 
ei nu-i mai rămăseseră decât cuvintele pe care să le arunce 
asupra mea. 

— Vreau ca Înălţimea Voastră să se căsătorească cu 
împăratul, am răspuns eu. Nunta este singura noastră 
speranţă pentru pace. 

O umbră de dispreţ i-a apărut pe chip. 

— Este prea târziu pentru pace. 

Keton îmi spusese că Războiul celor Cinci lerni se 
terminase doar datorită unei situaţii fără ieşire. Shansen-ul 
se temea de Edan, iar Edan era circumspect în privinţa 
forţelor întunecate din spatele puterii enorme a shansen- 
ului. 

Dar, dacă Edan dispăruse cu adevărat, cum ar mai 
triumfa împăratul împotriva shansen-ului? 

Nunta trebuia neapărat să aibă loc. 

— Timpul trece, Înălţimea Voastră, am spus eu liniştită. 
Trebuie să vă îmbrac cu rochia de nuntă. 

Cele două slujitoare ale lui lady Sarnai - cele două no; 
slujitoare, Jun şi Zaini - au împins în faţă un cufăr mare din 
lemn de nuc. În timp ce îl deschideam ca să scot rochia 
tesută cu zâmbet de soare, rochia brodată cu lacrimi de 
lună şi rochia pictată cu sânge de stele m-a copleşit o 
nostalgie amară. Strălucirea lor a inundat odăile întunecate 
ale lui lady Sarnai, iar raze de lumină aurii şi argintii au 
ţâşnit, acoperind tavanul. 

— Cât de frumoase! au şoptit slujitoarele. Sunt... 

— Cred că el vrea să mă îmbrac cu rochia aia, a spus 
lady Sarnai, indicând sarcastic rochia pictată cu sânge de 
stele. 

Fâşii de lumină dansau peste mătasea neagră, 
declanşând explozii de culori nepământene asemenea 
stelelor căzătoare peste cerul nopţii. 

Inainte de a putea răspunde, slujitoarele au apucat brusc 
rochia din mâna mea şi au însoţit-o pe lady Sarnai în partea 
din odaie unde se schimba. 

In timp ce aşteptam, m-am întors spre oglinda mare din 
lemn de trandafir aflată în stânga mea. Ochi duşi în fundul 
capului se uitau la mine, epuizați de îngrijorare şi lipsă de 
somn, iar de sub pălărie ieşeau smocuri de păr negru. Mi- 
am atins pistruii ce îmi acopereau obrajii şi buzele palide şi 
livide. 

Eram o umbră a celei ce fusesem cândva. 

Lady Sarnai ieşise din spatele paravanului îmbrăcată cu 
rochia pictată cu sânge de stele. Corsajul îi întărea 
strânsoarea taliei ei mici, iar răscroiala accentua contururile 
viguroase ale umerilor şi ale pieptului. Măsurile noastre 
erau aproape aceleaşi, şi totul i se potrivea perfect, aşa 
cum ştiusem că se va întâmpla. 

Dar țesătura care prinsese viaţă cu doar câteva clipe în 
urmă de la atingerea mea, acum, atârna anostă şi 
posomorâtă, în culoarea lemnului carbonizat sau a unei 
nopţi fără sfârşit. 

— Tu numeşti asta rochie de nuntă? a întrebat ea, 
încruntându-se. 

N-am ştiut ce să spun. Rochia se schimbase când o 

purtasem eu. Poalele săltaseră cu nuanţe de azur, indigo şi 
roşu-închis, mai bogate decât oricare dintre vopselele 
găsite pe Marele Drum al Mirodeniilor, dând pielii mele un 
luciu argintiu, care îl făcuse chiar şi pe împărat să mă 
privească lung şi cu uimire. 

Pe lady Sarnai însă, rochia era fără strălucire. Fără viaţă. 

M-am aplecat mai aproape de ea cu panglica de măsurat 
şi am încercat să o conving să păşească în lumină. 

— Să văd dacă... 

— Poate că Înălţimea Voastră ar trebui să probeze o altă 
rochie, a intervenit Jun, slujitoarea mai tânără. Rochia 
tesută cu zâmbet de soare. 

Privirea lui lady Sarnai a devenit scrutătoare. 

— Adu-o! 

Desigur, s-a referit la mine, nu la slujitoare. Mi-am 
înfăşurat panglica de măsurat pe braţ şi am ridicat rochia 
tesută cu zâmbet de soare de pe scaun să i-o prezint. 

Ea a clipit, iar ochii i s-au umplut de lacrimi din cauza 
strălucirii. 

— Înălţimea Voastră, vă simţiţi bine? 

— Nu o vreau pe asta, a început ea. Eu... a mai spus lady 
Sarnai şi s-a oprit pentru că maxilarul ei îşi pierduse 
fermitatea, umerii i se zbăteau înainte şi înapoi, braţele 
făceau mişcări bruşte şi răsuflarea îi devenise greoaie, ca şi 
cum n-ar mai fi putut respira. 

— Înălţimea Voastră? au rostit Jun şi Zaini în timp ce îi 
făceau vânt şi îi băteau uşor încheieturile mâinilor, ca şi 
cum asta i-ar fi fost de ajutor. Inălţimea Voastră, nu vă 
simţiţi bine? 

Lady Sarnai tuşea şi respira greu. Buzele i s-au mişcat, 
dar s-a auzit doar un sunet gâtuit. 

— Demoni! a rostit ea în timp ce ochii injectaţi i s-au 
mărit de panică. Demoni! Mă ard! a ţipat ea. 

Lady Sarnai a tremurat violent în timp ce îşi înfigea 
unghiile în corsaj, încercând să-l rupă. Slujitoarele au 
apucat-o de braţe, încercând să o liniştească, dar ea s-a 
zbătut şi s-a îndepărtat, răsucindu-se. Apoi s-a poticnit 
lângă perete, împiedicându-se de fusta lungă. 

— Tamarin, scapă-mă de ea! a rostit ea răguşit. Scapă... 

După asta, s-a prăbuşit cu un zgomot surd. 

Slujnicele au ţipat, iar eu am lăsat jos rochia ţesută cu 
zâmbet de soare, alergând spre lady Sarnai. l-am ridicat 
capul în poală, ţinând-o de gât pe când restul trupului se 
agita. 

Totul se întâmpla din cauza rochiei. Trebuia să i-o dau jos 
înainte să o ucidă. 

Am  rostogolit-o cu faţa în jos şi mi-am cercetat 
cingătoarea după foarfecă. Nu mai era timp să deschei 
nenumăraţii nasturi, aşa că am tăiat spatele rochiei. Sau, 
cel puţin, am încercat, pentru că țesătura era atât de tare, 
că lamele foarfecii nu au avut niciun efect. Am tăiat fără 
întrerupere până când aţele au cedat şi, împreună cu 
slujnicele, am reuşit să smulgem rochia. 

— Mulţumim, zeilor! am şoptit eu când, în sfârşit, lady 
Sarnai a încetat să mai tremure. 

Dar uşurarea mea a fost de scurtă durată. Braţele ei 
deveniseră moi pe lângă trup şi, când am întors-o cu faţa în 
sus, ochii i-au rămas închişi. 

Am dat drumul foarfecii. Îi strânsesem atât de tare 
mânerele, că îmi făcuseră adâncituri în degete. Ce se 
întâmpla cu fiica shansen-ului? 

Slujnica mai în vârstă, Zaini, şi-a lipit urechea de pieptul 
lui lady Sarnai. 

— Nu respiră! a strigat ea pe un ton ridicat din cauza 
necazului. Nu respiră! 

— Linişte! am spus eu. Adu-mi apă! 

Zaini s-a supus, iar eu am turnat-o peste faţa lui lady 
Sarnai, dar aceasta nu a dat niciun semn de viaţă. 

Fără să facă vreun zgomot, cele două au ridicat-o pe lady 
Sarnai pe pat. 

Ochii îi erau umflaţi, iar buzele, contractate de durere. 
Vânătăi îi înfloriseră pe piept şi pe gât, iar pielea îi căpătase 
o nuanţă jalnică de albastru şi cenuşiu. Dar cele mai urâte 
şi cele mai ciudate dintre toate erau pâlcurile violet precum 
cerneala răspândite pe corp ce străluceau înspăimântător, 
asemenea stelelor arzătoare. 

— Este... în viaţă? am întrebat eu. 

Nu am putut rosti moartă. Nu doream. 

Zaini a răspuns pe ocolite, muşcându-şi buza. 

— Abia respiră. 

Stomacul mi s-a revoltat. Pulsul lui lady Sarnai bătea, dar 
doar dacă i-am atins gura, am simţit respiraţia foarte slabă. 
Era ca şi cum ar fi adormit adânc, incapabilă să se mai 
trezească. 

Mi-am adus aminte de avertismentul lui Edan: „Rochiile 
nu sunt destinate acestei lumi.” 

El ar fi ştiut ce să facă. Dar el nu era aici, iar eu nu 
dispuneam de nicio magie... în afară de foarfecă. Dar ce 
putea face foarfeca mea pentru lady Sarnai? 

Ce trebuia eu să fac? 

Procesiunea Darurilor avea să înceapă în mai puţin deo 
oră. Fără lady Sarnai nu mai urma să aibă loc nicio nuntă. 
Doar război. 

— Ocupaţi-vă de lady Sarnai! am spus eu. Până când îşi 
va reveni, îi voi lua eu locul la nunta imperială. 

Jun şi Zaini mi-au aruncat priviri uluite, teama lor fiind 
înlocuită de panică şi şoc. 

Mi-am înclinat bărbia să-mi confirm intenţia. 

— Nu vorbiţi cu nimeni despre asta! 

Nu a mai fost nevoie de alte explicaţii. Slujnicele au 
înţeles foarte bine semnificaţia celor spuse. 

Atât vieţile lor, cât şi viaţa mea depindeau de tăcerea lor 
şi de recuperarea lui lady Sarnai. 

Privirea mi-a zăbovit asupra rochiei pictate cu sânge de 
stele, care rămăsese pe podea ca un talmeş-balmeş de 
mătase neagră. Cusăturile erau sfâşiate, corsajul rupt, iar 
straturile de fuste în dezordine. Nu mai era vreme să fie 
reparată. 

Am întins mâna după rochia ţesută cu zâmbet de soare şi 
m-am îndreptat spre paravan să mă schimb. 

Până la Nouă Ceruri?, m-am rugat ca totul să reuşească. 


3 Posibilă referire la Jiutian Xuannu, în mitologia chineză, zeița 
războiului, a sexului și a longevităţii, de fapt un titlu creat de maestrul 
daoist Du  Guangting (850-933), tradus literal prin „Doamna 

Dacă nu avea să se întâmple asta, A'landi avea să fie din 
nou în stare de război chiar înainte ca noaptea să se 
sfârşească. 


întunecată/misterioasă a celor nouă ceruri” (n. tr.). 

CAPITOLUL PATRU 


Ceea ce mă îngrozea cel mai mult era întâlnirea faţă în 
faţă cu shansen-ul. Acesta nu părea a fi un om uşor de tras 
pe sfoară. 

Lumea va vedea ce doreşte să vadă, am murmurat în 
sinea mea. Părea că trecuse foarte mult timp de când 
Keton îmi dăduse acel sfat. Numai că atunci mă deghizam 
să arăt ca el, nu ca fiica shansen-ului. Cu toate acestea, 
presupuneam, în mod ironic, că pedeapsa în cazul că aş fi 
fost descoperită era aceeaşi. 

Moartea nu mă mai înspăimânta la fel de mult cum se 
întâmplase cândva. 

Jun şi Zaini m-au fardat, încercând să şteargă pistruii de 
pe nas şi de pe obraji şi să-mi facă buzele la fel de pline şi 
de roşii ca ale lui lady Sarnai. Apoi mi-au împletit părul atât 
de strâns, că mă durea să şi gândesc în timp ce o duzină de 
ace de culoarea rubinului şi a smaraldului atârnau din 
coafura mea, sunând de fiecare dată când îmi mişcăm 
capul. 

Nu aveam nevoie de un văl în spatele căruia să mă 
ascund. Rochia mea era atât de orbitoare, că nimeni nu se 
putea uita la mine mai mult de o secundă. Zâmbetul 
soarelui se hrănise, probabil, cu emoția şi neliniştile mele, 
pentru că rochia nu mai strălucise niciodată atât de vibrant. 
Lumina radia din fiecare fibră, răzbătând chiar şi prin norii 
întunecaţi de afară. 

Sosirea mea în Sala Armoniei a provocat murmure de 
admiraţie din partea asistenţei. Mulţi au fost nevoiţi să-şi 
protejeze ochii de strălucirea rochiei şi nici măcar împăratul 
Khanujin nu a putut privi direct spre mine. În timp ce 
mergeam împreună prin sală, căldura de la rochia ţesută cu 
zâmbet de soare producea broboane de transpiraţie ce 
picurau de pe fruntea lui, distrugând straturile de fard care 
îi acopereau gloria trecută. 

Acest lucru îl nemulţumea, dar eu i-am ignorat privirea 
încruntată şi am zâmbit către cei prezenţi. Mai bine să fiu 

eu cea care atrăgea atenţia tuturor. Mai bine că el era din 
cale afară de enervat să observe că, de fapt, eram croitorul 
imperial şi nu lady Sarnai, Nestemata Nordului. 

După ce am ajuns în faţa sălii, el s-a aşezat pe un scaun 
confortabil, capitonat cu satin, iar eu am stat alături de el în 
timp ce strălucirea rochiei pălea pe când picioarele îmi 
tremurau din pricina efortului de a-mi menţine echilibrul pe 
pantofii cu tocuri. 

Unul după altul, nobilii şi miniştrii de la curtea 
împăratului Khanujin şi-au prezentat darurile. Apoi au venit 
ambasadorii din toate colţurile lumii - Kiata, Samaran, 
Frevera, insulele Tambu şi Balar. Cufere pline cu cea mai 
fină dantelă, dragoni sculptați în jad cu solzi atât de delicat 
dăltuiţi, că păreau să fi fost furaţi de la peşti micuţi, 
ceramică pictată manual, împodobită cu capete de bivoli de 
cei mai rafinaţi artizani din Samaran şi gravuri în lemn din 
ţinuturi de care nici măcar nu auzisem. 

In cele din urmă, a sosit şi shansen-ul. Ca părinte al lui 
lady Sarnai, el a avut onoarea să-şi prezinte darurile 
ultimul. 

Pentru un bărbat atât de masiv cum era, se mişca încet. 
Cicatrici îi înăspreau obrajii, iar barba lui căruntă se arcuia 
de la bărbie ca vârful unui pumnal de ceremonie. De 
aproape, unghiurile feţei sale erau ascuţite şi necruțătoare. 
Cioplite de război. 

— Ofer Majestății Voastre, împăratul Khanujin, un sceptru 
lucrat manual de călugării orbi din Munţii Cântători. Este 
menit să aducă prosperitate celui ce conduce A'landi. 

Apoi, s-a întors spre mine, în timp ce privirea lui 
pătrunzătoare a căzut pe faţa mea excesiv pudrată. Rochia 
a strălucit şi mai intens când pulsul mi s-a accelerat. 

Shansen-ul a vorbit aspru şi din gât şi, deşi nu şi-a 
protejat ochii, s-a uitat în altă parte. 

— Şi ţie, fiica mea, cel mai iscusit arcaş din A'landi, îţi 
dăruiesc arcul de frasin pe care ai dorit să-l mânuieşti când 
erai doar o fetiţă, a spus el, continuând cu alte câteva 
cuvinte în care am surprins un mărunt val de mândrie. 
Dintre toţi copiii mei, tu erai singura care îl putea folosi. 

Arcul era atât de înalt, că baza vergelei curbate stătea 
chiar deasupra piciorului meu. Lipsa lui de greutate m-a 
surprins, dar mi-am păstrat buzele crispate într-o expresie 
severă, chiar şi când mi-am aplecat bărbia să mulţumesc 
pentru dar. Ştiam că lady Sarnai avea puţină stimă pentru 
tatăl ei. 

— Cu darul oferit de shansen, Procesiunea Darurilor s-a 
încheiat, a anunţat prim-ministrul Yun. 

Abia am reuşit să-mi ascund uşurarea. Toţi oaspeţii au 
căzut în genunchi şi s-au înclinat în faţa împăratului, 
dorindu-i Majestății Sale „zece mii de ani”, o expresie pe 
care începeam să doresc să nu mai fiu niciodată silită să o 
mai aud sau să o mai murmur. Pe urmă, în sfârşit, în mod 
ceremonios, l-am urmat pe împărat până spre ieşirea din 
sală. 

Fără să fie atent, suveranul a imprimat un ritm ce mi-a 
impus să mă mişc repede ca să ţin pasul. Mi-am păstrat 
privirea în jos, uitându-mă fix la bucata lungă de dale aurii 
ce ducea spre exterior, ignorând feţele înclinate ale 
oaspeţilor noştri. Dar, în timp ce îl urmam, un țipăt de 
vultur mi-a atras atenţia, iar privirea mi-a zburat spre 
ferestre şi sus, pe cer. 

Un vultur se aventura deasupra palatului, dar penele lui 
erau cenuşii, nu negre, şi ochii nu străluceau în acel galben 
familiar care îmi bântuia visele. 

Fără îndoială că nu este Edan, proastă ce eşti! m-am 
dojenit eu. E/ nu are magia să se mai întoarcă. 

Când am părăsit sala, vulturul zbura încă deasupra 
noastră, atingând în treacăt norii cu aripile lui ascuţite, şi 
ne-a urmat până când împăratul s-a oprit la cel mai 
apropiat pavilion. 

Am sperat cu disperare că avea să-mi permită să plec ca 
să mă pot odihni înainte de banchetul din seara aceea. 
Aveam dureri de la statul în picioare. 

Dar de unde un asemenea noroc! 

Împăratul a bătut din palme ca unul dintre însoțitori să- 
mi aducă darul shansen-ului. 

— Trebuie să fii dornică să probezi noul tău arc, a spus el. 

Vezi vulturul acela pe cer? Voi pune bucătarii să-l facă 
friptură pentru banchetul din seara asta. 

— Ar fi nefast pentru mine să vânez, am spus eu cu 
fermitate, dat fiind că este ziua nunţii noastre. 

— Acum îţi pasă de buna-cuviinţă? Moartea şi-a făcut 
simțită prezenţa în acest palat din pricina ta. În mod sigur, 
zeii vor trece cu vederea peste moartea unei păsări 
neînsemnate. 

Apoi a aruncat arcul spre mine, pulsul mi s-a accelerat, 
iar rochia a strălucit intens drept răspuns. Mi-am încleştat 
pumnii, încercând să mă liniştesc. 

— Nu, mulţumesc! 

— De ce eşti atât de îndărătnică, Sarnai? m-a luat peste 
picior împăratul. Îl am pe iubitul tău în temniţă. Nu eşti 
curioasă ce se întâmplă cu el? Dacă mai este în viaţă? 

Împăratul se tot învârtea în jurul meu, aşa că n-am reuşit 
să trec pe lângă el. 

— O sută de lovituri de bici aseară, a continuat el, şi o 
sută în această dimineaţă. E mai mult decât majoritatea 
oamenilor pot îndura, şi totuşi Xina este încă în viaţă. Cu 
greu. Un om tăcut, mereu a fost aşa, a mai spus Khanujin şi 
s-a aplecat mai aproape să-mi şoptească la ureche: Soldaţii 
îi spun că dacă va ţipa, se vor opri. Dar el nu ţipă. Nu ai dori 
să-l vezi, Sarnai? Sângele lui a umplut de pete zidurile 
celulei. Au fost nevoiţi să trimită două fete să şteargă şi să 
facă curat când a leşinat. Când s-a terminat treaba, gărzile 
mele l-au trezit din nou pentru alte o sută lovituri de bici. 
Mă întreb dacă l-ai mai recunoaşte. In clipa asta, este mai 
mult o creatură decât un luptător. Mânadria nordică o să vă 
distrugă. 

Mi-am ridicat bărbia, având limba împovărată de o 
ripostă pe care am reţinut-o cu greu. 

Jalnic, Maia! mă persifla vocea din interiorul meu. De ce 
ai rezerve? Încearcă-ţi puterea. Împăratul este slab! Pune-l 
la punct! 

Aflată într-o stare de tensiune maximă, nu am luat 
seama la vocea interioară. Ar fi fost tentant să-l pedepsesc 
pe Khanujin pentru ceea ce le făcuse lordului Xina, lui Edan 

şi chiar şi mie, dar în clipa aceea nu eram Maia. Eram lady 
Sarnai. 

Dar fiica shansen-ului l-ar fi pus la punct. l-ar fi zdrobit 
degetele de la picioare cu călcăiele şi ar fi jurat să-l omoare 
în somn. L-ar fi sugrumat cu lanţurile de aur ce-i atârnau la 
gât şi ar fi promis solemn răzbunare. 

Prea târziu, mi-am dat seama că fusese o greşeală să-mi 
reprim furia. 

Khanujin m-a apucat de încheietura mâinii şi m-a tras 
mai aproape în timp ce puterea rochiei mele i-a înroşit 
obrajii şi i-a făcut tâmplele să transpire. 

— Tu nu eşti Sarnai! 

Masca mea de linişte a şovăit. 

— Eu... 

Am scăpat un icnet scurt, când el mi-a smuls parura, iar 
gâtul mi-a zvâcnit când perlele şi ciucurii cu pietre 
preţioase au zornăit pe podeaua de marmură a pavilionului. 
Suveranul m-a privit fix. Când m-a recunoscut, buzele i s-au 
subţiat de nemulţumire. 

— Tamarin! 

— Majestatea Ta, pot explica... 

— Cântăreşte-ţi cu grijă cuvintele, maestre croitor, m-a 
avertizat el, ca să nu fie ultimele! Ea unde este? 

— La locuinţa ei. Rochia, Majestatea Ta... Nu a reuşit să o 
poarte. A... rănit-o. 

A urmat un moment de tăcere. Majestatea Sa a chibzuit 
asupra răspunsului meu şi apoi... 

— Şi cum se simte acum? 

Am ezitat în privinţa răspunsului. Cum se simţea? Cinstit 
vorbind, magia rochiei o doborâse. Nu-mi puteam imagina 
durerea pe care o simţea. Doar cineva la fel de încăpățânat 
şi de insensibil cum era ea se putea agăța aşa de viaţă. Cu 
toate acestea, nu eram sigură că avea să supravieţuiască 
până la finalul săptămânii. 

Dar, dacă îi spuneam împăratului că lady Sarnai era la un 
pas de moarte, puneam în pericol nunta. De dragul păcii 
ținutului A'landi, aveam nevoie de timp să-mi dau seama ce 
trebuia să fac. 

— Ea... îşi revine, am răspuns eu. Slujnicele au grijă de 
ea. 

L-am aşteptat să se repeadă la mine pentru că îl 
indusesem în eroare, dar colţurile gurii lui s-au ridicat. 

— Ai făcut bine că i-ai luat locul. Nici măcar tatăl ei nu şi- 
a dat seama că eşti tu. Împăratul s-a aplecat înainte cu 
buzele uscate care mi-au atins obrazul în ceea ce toţi 
ceilalţi ar fi perceput ca fiind un sărut. Atâta doar că ela 
şoptit cu asprime: 

— Poate că este mai bine aşa, deşi îţi recomand insistent 
să nu mai laşi păsările de pe cer să te fascineze. 

Mi-am stăpânit furia. Deci asta mă trădase. Nu-l ştiusem 
pe împăratul Khanujin drept o persoană cu atâta spirit de 
observaţie, dar, pe de altă parte, cunoşteam foarte puţine 
lucruri despre împăratul meu. 

— Edan nu va fi vultur atunci când oamenii mei îl vor 
găsi, a rostit el cu o voce monotonă. Va fi om precum Xina 
şi va fi pedepsit în consecinţă. 

Şi-a aşezat mâna pe umărul meu şi mi-a presat atât de 
tare osul, că am tresărit. 

— Eu pot fi iertător, Maia Tamarin. Pot fi mai iertător cu 
el decât voi fi cu lordul Xina. Dar totul depinde doar de tine. 

— Nu ştiu unde a plecat, am repetat eu. 

Chiar dacă aş şti, nu ţi-aş spune. 

Rânjetul împăratului a dispărut şi, înainte să mă lase să 
plec, mi-a apăsat umărul şi mai chinuitor. 

— Atunci, roagă-te ca banchetul din seara asta să 
meargă bine! 


O sută de feluri de mâncare au fost răspândite în faţa 
împăratului Khanujin şi a mea, suficiente să sature o mie de 
oameni. Un artist ar fi putut muri binecuvântat după ce ar fi 
imortalizat cu pensula sa un bufet atât de splendid de 
mâncăruri, cu fiecare culoare şi textură clar reprezentate şi 
fiecare farfurie ca o piesă de artă atent aranjată atât pentru 
priviri, cât şi pentru gusturi. 

Vechea Maia ar fi detestat să se aşeze în mijlocul acelui 
teatru culinar. Şi-ar fi muşcat buza inferioară şi ar fi privit în 

pământ, jucându-se agitat cu capetele mânecilor ca să 
ignore gălăgia din pântecul ei. Totuşi, ar fi tânjit după 
aspicul de fasole Mung condimentat şi domol amestecat cu 
alune, după ciupercile urechile de lemn marinate în oţet şi 
usturoi sau după bucăţile de peşte prăjit cu ghimbir şi după 
sosul de prune. p 

Nu în seara aceea însă. In seara aceea, în rochia mea 
strălucitoare ţesută cu zâmbet de soare, am stat ţeapănă 
pe scaun, ignorând cu calm orice privire insistentă sau 
superficială care se repezea în direcţia mea. Fiecare 
îmbucătură de mâncare care îmi intra în gură era forţată. 

— Tu nu mănânci, fata mea, a remarcat shansen-ul. 

Am ales o bucată de crap prăjit şi am înghiţit-o. Un os de 
peşte m-a împuns în cerul gurii, dar l-am înghiţit şi pe 
acela, aproape sperând că, dacă m-aş îneca, aş fi trimisă 
înapoi în camere. 

Împăratul Khanujin a râs pe înfundate. 

— Este furioasă pe mine că i-am închis iubitul în temniţă. 

— Este norocoasă că lordul Xina este doar întemnițat, a 
intervenit shansen-ul sumbru. Dacă ar fi fost după mine, 
capul lui ar fi fixat pe un stâlp în mijlocul sălii unde are loc 
banchetul, iar pe Sarnai aş fi obligat-o să-i bea sângele. 

— Ar fi fost un gest nefericit, lord Makangis, a spus 
împăratul Khanujin, lăsându-şi mâna pe umărul meu şi 
strângându-l tare. Vom aştepta până după nuntă momentul 
execuţiei. 

Simţeam că shansen-ul mă studia ca şi cum ar fi aşteptat 
să-mi dispară fardul de pe faţă. Dar vorbele ce au urmat m- 
au făcut să-mi pierd culoarea din obraji. 

— Am observat că cel mai grozav oaspete al nostru 
lipseşte. Unde este vrăjitorul? 

— Plecat în slujba mea. 

Aproape să mă înec din cauza minciunii, dar shansen-ul 
s-a încruntat. 

— Nu-mi arată niciun fel de respect cu absenţa lui. 

— Nici tu nu-mi arăţi niciun fel de respect, aducând o 
legiune din soldaţii tăi să se instaleze în exteriorul palatului 
imperial. 

Shansen-ul a zâmbit. 

— Asigurarea că nunta va merge cum am plănuit. 

— Vrăjitorul meu îşi pregăteşte propria asigurare. 

Numai minciuni! Am privit absentă înainte în timp ce 
servitorii aduceau un nou fel de mâncare. Era un fazan 
întreg, înăbuşit în aburi de vin roşu adus de peste mări şi 
ţări şi pus pe un pat de tăciuni incandescenţi ce trimiteau 
scântei ce zburau până spre tavan. Oaspeţii au aplaudat 
fineţea şi îndemânarea bucătarului-şef. 

Fumul a plutit spre nasul meu, stârnindu-mi neliniştea. 
Edan nu mai apăra A'landi. Datoria aceea îmi revenea mie 
şi, de aceea, trebuia să mă asigur că nunta continua fără 
nicio problemă. 

Dacă nu, shensen-ul avea să atace. Şi A'landi să ia foc. 

Cu greu l-am auzit pe prim-ministrul Yun anunțând: 

— Să toastăm pentru lady Sarnai! 

— Da! a încuviinţat împăratul Khanujin. În sănătatea şi 
pentru frumuseţea ei! 

Curtea a ridicat potirele, neavând habar de strălucirea 
din ochii împăratului. Ştiam că acesta se delecta cu 
informaţia că fiica shansen-ului se zbătea în apartamentele 
ei, rănită atât de cumplit. 

Mi-am ridicat potirul şi am băut. Alcoolul a trimis un val 
de căldură spre obrajii mei şi mi-a furnicat limba, dar nu era 
suficient de tare, încât să îndepărteze răceala ce mi se 
strecura în sânge. 

Pe când am pus jos potirul, un chip cunoscut a făcut 
vârtejuri în lichidul tulbure. Un râs vulgar şi puternic a 
bubuit din adâncurile sale, făcându-mi mâinile să-mi 
tremure. 

Bandur! 

__ Brusc, oaspeţii shansen-ului şi ai împăratului au dispărut. 
In locul lor, au apărut fantome cu păr alb şi lung şi cu dinţi 
strălucitori şi ascuţiţi. Umbre se prelingeau de pe buzele 
lor. 

Sentur'na! au strigat ele un cuvânt - un nume - nu mi-am 
dat seama. Toate aveau braţele întinse să mă atingă, iar eu 
m-am retras brusc. 

Întoarceţi-vă în Lapzur! am vrut să strig. Nu mă mai 
urmăriți! 

Sentur'na, noi te aşteptăm. Este inceputul. Nu poti scăpa. 

Numai fantome, cu o excepţie: pe locul shansen-ului 
stătea un demon. 

Nu era Bandur, care lua înfăţişarea unui lup. Ci era un 
tigru pe care nu-l mai văzusem niciodată. Un tigru ai cărui 
ochi roşii arzători mă pârjoleau. 

Nu poti scăpa! 

Teama îmi zbârlea părul pe ceafă. 

— Cine eşti? 

Demonul doar a zâmbit ridicând potirul spre mine în timp 
ce fantomele au vociferat: 5 _ 

PREDĂ-TE, SENTUR'NA, CHIAR NU POŢI SCĂPA! PREDĂ- 
TE 

Focul de pe mijlocul mesei ardea tot mai înalt pe când 
fantomele scandau. Vinul din potirele lor se vărsa, 
colorându-mi viziunea în roşu. 

Destul! Rochia mea a scilipit, iar eu am aruncat vinul meu 
în foc. 

Fantomele au dispărut. Demonul tigru de pe locul 
shansen-ului a dispărut. Focul a duduit, iar potirul meu de 
bronz a zornăit şi s-a rostogolit pe masă până când l-a prins 
un servitor. 

Am clipit. 

Nu mai existau fantome. Doar miniştrii care aveau 
bărbile sârmoase stropite cu vin şi se zgâiau la mine. Chiar 
şi servitorii încremeniseră cu ochii la mine. 

Shansen-ul privea şi el intens, iar o încruntătură adâncă îi 
brăzda sprâncenele groase. 

— Te simţi bine, Sarnai? a întrebat glacial împăratul. 

De pe degete îmi picura vin, iar un servitor mi-a 
tamponat în grabă mâna cu un şervet. Un alt servitor mi-a 
reumplut potirul. 

— Da! am început eu să spun şi pe urmă m-am uitat în 
potir. 

Bandur dispăruse, dar ochii roşii, nu. Aceştia licăreau ca 
două seminţe de rodie ce pluteau în vinul alb şi tulbure. 

Ochii mei! 

Groaza a pus stăpânire pe mine. M-am ridicat brusc, 
aruncând şervetul pe masă să-mi acopăr ochii cu mâinile. 

Am trecut repede de însoțitorii care încercau să mă 
oblige să revin pe scaun şi am părăsit banchetul. 

CAPITOLUL CINCI 


Nu-mi aminteam că m-am prăbuşit în mijlocul Palatului 
de Toamnă, dar m-am trezit în odăi care nu erau ale mele. 

O pernă îmi susţinea capul, iar ochii îmi erau atât de 
uscați, încât mă durea să şi clipesc. Când mi-am concentrat 
privirea, imaginea împăratului Khanujin, care stătea în faţa 
mea, m-a făcut să sar din pat. 

Acesta m-a întâmpinat cu un ton ameninţător. 

— Ai dormit toată ziua, Tamarin! Regretabil, dat fiind că 
ar fi putut fi ultima ta zi. 

Mi-a sărit inima de panică. Îmi văzuse ochii înroşindu-se? 
Văzuse şi shansen-ul? 

Nu! Aş fi fost deja în închisoare dacă ar fi văzut. Nu în 
una dintre odăile lui lady Sarnai. 

— O izbucnire ca aceea de aseară nu se va mai repeta. 

— Da, Majestatea Ta! mi-am auzit eu vocea răguşită şi 
aspră. 

— Ce s-a întâmplat? 

— Nu ştiu! am şoptit eu, şi era adevărat. 

— Oamenii spun că ai luat-o razna din cauza încarcerării 
lordului Xina, a zis el şi, încă furios la culme, m-a privit. Îţi 
vei relua deghizarea în seara asta. Vei mânca şi sărbători în 
tăcere. Dacă shansen-ul devine suspicios, vei face tot ce îţi 
stă în putinţă să-l linişteşti. O mulţime de vieţi atârnă de un 
fir de păr, Tamarin. 

Majestatea Sa a vorbit ca şi cum ar fi fost interesat de 
prosperitatea ținutului A'landi. Ca şi când nunta aceea ar fi 
contat cu adevărat pentru el. Asta m-a surprins, dar îl uram 
mult prea mult ca să-i cred vorbele. 

— De ce nu-l ucideţi? am întrebat eu, mai să nu-mi 
recunosc vorbele în timp ce le rosteam. De ce nu-l otrăviţi 
pe shansen? Sau aveţi un asasin să-l omoare în toiul nopţii? 

Khanujin a vorbit dispreţuitor: 

—Nu mă aştept de la tine, o ţărancă, să înţelegi 
complexităţile curţii. 

— Nu sunt ţărancă... 

— Eşti ceea ce spun eu că eşti! m-a întrerupt el. Eu sunt 
împăratul şi încerc să previn un război, nu să încep unul 
nou. Dacă vrei ca ţara ta să supravieţuiască, îţi sugerez să- 
ţi pui rochia aia afurisită şi să terminăm odată cu nunta, a 
mai spus el, răsucindu-se spre uşă. Dezamăgeşte-mă în 
seara asta, iar eu voi porunci ca tatăl tău şi fratele să fie 
spânzurați înaintea ochilor tăi. 

Mi-am reţinut cu greu o replică usturătoare. Cum 
îndrăzneşti să-mi ameninţți familia! am vrut să strig spre el. 
În schimb, am îngenuncheat, încruntându-mă revoltată spre 
podea. În ciuda palatelor sale, a armatelor sale şi a 
amenințărilor sale, împăratul era doar un om. Începeam să 
cred că shansen-ul totuşi ar putea fi mai mult. 

Înainte de a mă mişca din nou, am aşteptat ca foşnetul 
veşmintelor suveranului să se stingă şi paşii gărzilor să se 
piardă treptat în zgomotul îndepărtat al muzicii de nuntă. 

A durat ceva timp să mă ţin dreaptă. Genunchii mi se 
clătinau, iar capul îmi zvâcnea din pricina ecourilor vocilor 
pe care le auzisem seara trecută. 

Sentur'na, mă strigaseră fantomele. 

Doar faptul că mi-am amintit numele mi-a dat un frison 
pe şira spinării. Nu ştiam ce înseamnă şi nici cât timp 
fusesem plecată înainte de transformarea mea. Odată ce 
avea să se întâmple, nu avem să-mi mai văd niciodată 
chipul în oglindă şi nici să-mi mai aud numele rostit. 

Niciodată nu aveam să-mi mai văd familia sau pe Edan. 

Dintr-un colţ camerelor lui lady Sarnai, un scâncet a 
întrerupt tăcerea amorţită. 

— Lady Sarnai? am strigat. 

Am mers la ea. Avea ochii strâns închişi, iar vene de 
culoarea metalului întunecat îi stăteau umflate de-a 
curmezişul gâtului şi al pieptului. Pe masa de lângă ea se 
afla un teanc de prosoape împăturite. Am înmuiat unul în 
vasul cu apă şi i-am tamponat fruntea. 

Vina m-a copleșit. Se întâmplase din cauza rochiei create 
de mine şi care o desfigurase groaznic. M-am aşezat în 
genunchi lângă ea şi m-am rugat oricăror zei mă puteau 
asculta. 

— Vă rog, permiteţi-i lui lady Sarnai să-şi revină! am 
şoptit eu. De dragul ținutului A'landi. 

Jun şi Zaini se aflau deja acolo, pregătind rochia brodată 
cu lacrimi de lună pentru a o purta în seara aceea. După 
tăcerea lor speriată, mi-am dat seama că împăratul 
Khanujin le ameninţase în acelaşi fel în care mă ameninţase 
şi pe mine. Vieţile lor depindeau de izbânda mea cu 
shansen-ul. 

„Chiar tatăl meu a căutat să le dezlănţuie puterile asupra 
împăratului Khanujin”, spusese lady Sarnai, „dar... nimeni 
nu cade la învoială cu demonii fără să plătească un preţ 
piperat.” 

Care fusese acel preț? m-am întrebat. Avea vreo legătură 
cu demonul tigru pe care îl văzusem pe locul shansen-ului 
seara trecută, când mă asaltaseră fantomele? 

— Pot să mă îmbrac singură, am spus, lăsându-le să 
plece pe Jun şi Zaini. 

Când au părăsit încăperea, am ridicat rochia brodată cu 
lacrimi de lună. Era cea mai scânteietoare dintre cele trei 
rochii pe care le creasem cu brocartul ei argintiu ce 
răspândea o strălucire catifelată pe pielea mea, la fel ca 
lumina lunii licărind pe apele unui eleşteu liniştit. In timp ce 
rochia cu fusta ţesută din zâmbet de soare se lărgea ca un 
clopot, rochia brodată cu lacrimi de lună era elegantă. 
Fusta cădea în cascadă de pe şolduri într-o linie graţioasă, 
ca un flaut, iar tivul îmi atingea tocurile, moale şi uşor ca 
penele unei lebede. 

Mi-am scos foarfecă magică şi am făcut o tăietură 
adâncă la fustă. Aţele invizibile s-au prins la loc în timp ce 
am croit un buzunar în interiorul pliurilor ascunse ale fustei. 

Apoi, înainte de a mă răzgândi, am întins mâna după 
pumnalul pe care îl ţineam ascuns lipit de şira spinării şi l- 
am ridicat la buze. 

— Jinn! am şoptit eu. 

Cuvântul secret care descătuşa puterea în pumnal. Unul 
dintre primele nume ale lui Edan. 

Cu degetele tremurând, am scos arma din teacă şi mi-am 
surprins imaginea reflectată în lama strălucitoare. Dar eu 

urmăream cealaltă parte a pumnalului. 

Cât de inofensivă părea! Ca piatra gri, nelustruită - cel 
puţin pentru ochiul neştiutor. 

Eu însă ştiam că nu era piatră. Era meteorit. Praf de 
stele. 

Văzusem cu ochii mei ce le putea face demonilor şi 
fantomelor. O simplă zgârietură de lamă arsese pielea lui 
Bandur în nori de fum. 

Ţinându-mi respiraţia, mi-am desfăcut degetele deasupra 
meteoritului şi le-am ţinut astfel până mi-am adunat destul 
curaj să-l ating. 

Gata, mi-am spus eu, coborând degetele să ating lama. 
Un gâfâit silențios mi-a sărit de pe buze când lama mi-a 
înţepat pielea. Doar o înţepătură. Atingerea nu arsese. 

Pielea încă îmi aparţinea. Era încă umană. Deocamdată. 

Când am pus jos pumnalul, strălucirea lamei s-a 
estompat încet. Apoi, am băgat lama în teacă şi am vârât 
pumnalul în buzunarul pe care îl creasem. 

Purtam pumnalul pentru că îl apreciam şi nu aveam 
încredere să-l las în camera mea ca să-l găsească oamenii 
împăratului. Dar, în clipa aceea, dacă shansen-ul nu era 
ceea ce părea, aveam sentimentul că, într-adevăr, voi avea 
nevoie de o armă. 

M-am rugat să greşesc. 

CAPITOLUL ŞASE 


Trei cădelniţe enorme ardeau în faţa Marelui Templu. În 
acea ultimă zi a nunţii imperiale, împăratul şi lady Sarnai 
urmau să aducă o ofrandă - să roage zeii să le 
binecuvânteze căsătoria. Călugări psalmodiau în limba 
veche a'landană. 

— Înclinaţi-vă de trei ori spre miazăzi, ne-a indicat 
preotul, pentru ca Zeii Apei şi ai Vântului să binecuvânteze 
această căsătorie regală şi să o întâmpine pe lnălţimea Sa, 
lady Sarnai, ca împărăteasă a ținutului A'landi, Fiică a 
Paradisului. 

Eu şi împăratul am îngenuncheat unul lângă celălalt cu 
perne groase de mătase sub genunchi. Odată ce am 
terminat cu  plecăciunile, un gong ne-a anunţat să 
schimbăm direcţia. Mi-am golit mintea de gânduri şi emoţii 
în timp ce preotul ne-a dat noile binecuvântări. Tot ce 
trebuia să fac era să trec cu bine de ziua aceea. A'landi 
avea să fie întreg din nou, iar eu aş fi făcut tot ce ar fi fost 
posibil pentru ţara mea. 

Când ceremonia s-a încheiat, eu şi împăratul ne-am 
îndreptat spre banchetul de nuntă. Pe urmă, trebuia să aibă 
loc un ritual care să confirme că mariajul se desăvârşise. 

Nu plănuiam să rămân în palat destul de mult pentru 
asta. 

Împăratul a păşit trei trepte înaintea mea, iar eu l-am 
urmat, ţinând capul sus, în timp ce purtam o coroană cao 
pasăre phoenix enormă, cu şiruri de perle ce îmi ascundeau 
faţa. Pe când rochia ţesută cu zâmbet de soare era atât de 
scânteietoare, că nimeni nu putea nici măcar să mă 
privească, rochia brodată cu lacrimi de lună avea o 
strălucire delicată, iar lumina ei argintie radia mai puternic 
decât miile de felinare ce luminau palatul. Chiar şi sub 
soarele de după-amiază, era un far călăuzitor de 
splendoare şi, din nou, toată lumea era cu ochii la mine în 
loc să se uite la împărat. Dar suveranul nu mai era iritat ca 
data trecută. Acea falsă acceptare era parte din planul său. 

Vinul parfuma aerul, accentuat de aromele pătrunzătoare 
ale celor trei sute de feluri de mâncare diferite: peşte prăjit 
şi porc înăbuşit, brânză tofu condimentată, creveţi crocanţi 
prăjiţi cu ananas adus din insulele Tambu. Cei mai buni 
acrobaţi, dansatori şi muzicieni veniseră de pe tot cuprinsul 
ținutului A'landi şi îşi petrecuseră după-amiaza delectându-i 
pe toţi cu talentele lor. M-ar fi putut bucura de spectacole 
oriunde aş fi fost, dar nu şi acolo. 

Când, în sfârşit, banchetul a început, shansen-ul ocupa 
acelaşi loc ca mai înainte, de cealaltă partea a împăratului 
şi a mea. El râdea şi consuma vin cu oamenii lui, aruncând 
insulte subtile spre împărat, dar îl simţeam urmărindu-mă 
cu privirea. Scaunul gol din dreapta lui ar fi fost al lordului 
Xina, şi mă întrebam dacă toată lumea crezuse că 
izbucnirea mea din seara trecută fusese un act prin care 
îmi exprimasem mâhnirea. 

Ceva îmi spunea că shansen-ul nu făcea parte din 
această categorie. 

— Lady Sarnai, a spus unul dintre războinicii lui, un pic 
ameţit, rochia Înălţimii Voastre străluceşte mai tare decât 
luna. Noi am socotit că nu ar fi cu putinţă să existe o rochie 
mai frumoasă decât cea pe care ai purtat-o ieri, dar 
Nestemata Nordului a dat un exemplu pentru aceste 
doamne de la curtea de Miazăzi. Soţiei mele, a mai spus el, 
chicotind, i-ar plăcea să-l angajeze pe croitorul Inălţimii 
Voastre pentru o rochie. 

Am deschis gura să vorbesc, dar împăratul Khanujin a 
intervenit: 

— Îi vom cere croitorului imperial, în numele soţiei tale, 
lord Lawar, ca o dovadă de pace între Miazănoapte şi 
Miazăzi. 

— Am auzit că acest croitor imperial este o femeie, a 
continuat lordul. Trebuie să fie din cale afară de talentată 
pentru a fi capabilă să coase rochiile Amanei. 

Shansen-ul a mormăit: 

— Adu-o aici! Aş vrea să o cunosc pe fata asta! 

Mi-am ţinut respiraţia, făcând mari eforturi să arunc o 
privire spre împăratul Khanujin. 


e 51 œ» 


— Eu am o idee mai bună, a spus suveranul mieros. Lady 
Sarnai, de ce nu demonstrezi în persoană puterea 
extraordinară a rochiei pe care o porţi? 

Am avut nevoie de toată stăpânirea ca să nu mă încrunt, 
privindu-l. În mod sigur, glumea. 

— Nu se cade să invoc puterea zeiţei, am rostit pe tonul 
cel mai categoric pe care am reuşit să-l compun. 

— Fiica mea vorbeşte în sfârşit, a mormăit shansen-ul 
privind scrutător, pentru că doar el era în stare să 
recunoască ceva diferit în privinţa mea. Nu-ţi stă în fire să 
fii timidă, Sarnai! Hai, arată-ne ce poate face rochia! 

Nu voiam să mă ridic. Am vârât o îmbucătură de pui de 
porumbel fript în gură, mestecând sfidător. 

— Este încă furioasă pe mine, a spus împăratul Khanujin, 
râzând, şi un cor de chicote stânjenitoare i s-au alăturat. 
Ridică-te, Sarnai! Arată-ne puterea zeiţei Amana! 

Calmul împăratului m-a surprins. II subestimasem? Vraja 
lui Edan atrăsese asupra lui înfăţişarea măreției, dar eu 
începeam să mă întreb dacă nu cumva farmecul limbajului 
îi aparţinea în întregime. 

Nu mi-a dat de ales, aşa că am ţinut să arăt că îmi 
dădeam toată silinţa, lăsând jos pe îndelete şervetul şi 
ridicându-mă de pe scaun, în mod deliberat, fără să mă 
grăbesc. 

Rochia brodată cu lacrimi de lună avea cel mai bun 
material dintre toate cele trei veşminte, cu mâneci lungi şi 
o vestă transparentă peste corsajul legat cu o eşarfă lată, 
brodată. Perle micuţe acopereau fiecare milimetru din 
rochie, reprezentând lacrimile lunii. Cusutul lor pe material 
fusese o muncă minuțioasă, dar rezultatul era excepţional. 
Perlele se unduiau aproape la fel ca imaginea reflectată a 
lunii deasupra apei, un efect care îţi tăia respiraţia. 

Am derulat mânecile, le-am lăsat să atârne libere şi să se 
atingă uşor pământul. M-am întors încet, ignorând ovaţiile 
gălăgioase şi strigătele, în timp ce luminile argintii cădeau 
în cascadă peste țesătură. 

Numai shansen-ul nu era impresionat. 

— Câteva scânteieri şi mătăsuri sclipitoare nu prea sunt 

grăitoare pentru puterea zeiţei Amana. Eşti sigură că acel 
croitor nu te-a jefuit, fata mea? 

— Rochia asta este brodată cu lacrimi de lună, am spus 
eu cu o voce ce trăda o oarecare tensiune. 

Trecusem prin multe ca să croiesc şi să realizez acele 
rochii. Cum putea cineva să se îndoiască de ele? 

Am apucat părţile laterale ale poalelor adunând tot ce 
mi-a încăput în pumni şi am strâns. Cum puteam să-i 
demonstrez? 

Am căutat luna prin una dintre ferestrele cu zăbrele, apoi 
prin perdelele transparente care dansau uşor în adierea 
vântului de toamnă. Luna era la fel de străvezie cum fusese 
cu o seară mai înainte, o semilună fragilă şi, potrivit 
legendei, acest fapt însemna că zeiţa lunii nu-şi putea 
vedea iubitul, zeul soarelui. Când luna era plină, ea îl putea 
vedea şi era foarte fericită. 

Rememorarea poveştii m-a făcut să mă gândesc la Edan. 
Probabil că nu aveam să îl mai văd vreodată, să-i simt 
braţele în jurul meu, să-i absorb căldura pielii, atingând-o 
pe a mea, şi nici să-i mai aud vocea mângâindu-mi numele. 

Noi doi eram asemenea soarelui şi lunii împărțind 
aceleaşi stele şi aceeaşi boltă cerească. 

Într-un fel oarecare, asta făcea ca el să se simtă mai 
puţin departe şi ca inima mea să fie mai puţin singură. Mai 
puţin rece. Pentru o clipă, întunericul din mine şi-a pierdut 
puterile, iar rochia mea a prins viaţă... 

— Uite! a strigat unul dintre miniştri. Rochia... stră... 

Străluceşte nu era cuvântul potrivit. Puteam înţelege de 
ce omul se poticnise, încercând să găsească ceva mai 
potrivit. Lumina exploda din rochia mea, răspândindu-se în 
toată sala, ca şi cum stelele ar fi fost aruncate din cer. O 
rafală puternică de vânt s-a năpustit peste încăpere, 
urmată de o explozie bruscă de lumină. 

Flăcările lumânărilor s-au stins cu un pocnet, în timp ce 
cupele din bronz şi farfuriile de porțelan au scos un sunet 
ascuţit şi strident, ca după împunsătura unui sărut invizibil. 
Unii dintre oaspeţi s-au ghemuit sub masa de banchet, în 
timp ce alţii se minunau de rochia mea. 

Când spectacolul s-a terminat, servitorii s-au grăbit să 
reaprindă lumânările, iar invitaţii au izbucnit în aplauze. 
Chiar şi buzele shansen-ului s-au contractat de interes. 
Împăratul se bucura din plin de lauda tuturor, ca şi cum el 
ar fi fost cel care crease rochiile zeiţei Amana. 

Maia Tamarin, croitorul imperial, era uitată. Lady Sarnai, 
Nestemata Nordului, era uitată. 

Dar eu, oricine eram eu în clipa aceea, nu am uitat. 

M-am reîntors la locul meu în timp ce capul îmi vâjâia. 
Rochia radiase minunat, iar materialul preţios strălucise cu 
lumina misterioasă a lunii, îndeajuns să-l impresioneze pe 
shansen. 

Dar asta nu putea fi tot ce erau în stare să facă rochiile 
zeiţei Amana. Le văzusem puterea distrugând-o pe lady 
Sarnai şi  desfigurând-o, până când devenise de 
nerecunoscut. Oare ce alte secrete mai deţineau? 

Aveau să se întoarcă împotriva mea atunci când aveam 
să devin demon? Sau aveau să mi se alăture în prăbuşirea 
mea? 

Ascunzându-mi gândurile neliniştite, m-am aşezat în 
tăcere alături de împărat. 

— Foarte impresionant! a recunoscut shansen-ul. Dar, 
spre deosebire de voi, cei de la miazăzi, eu cunosc 
înţelepciunea tradiţională: puterea rochiilor zeiţei Amana 
poate fi exercitată doar de croitorul care le-a creat, a mai 
spus el, în timp ce ochii îi străluceau ca două pietre şlefuite 
ce s-au înnegrit brusc când au ajuns în direcţia mea. 
Aşadar, ori nu eşti fiica mea, ori asta nu este rochia zeiţei 
Amana! 

Gâtul mi s-a încordat. 

— Sunt fiica ta, iar aceasta este rochia zeiţei Amana! 

— Nu am îndoieli în privinţa celei de-a doua probleme, a 
răspuns shansen-ul cu un mormăit. 

Apoi a arătat spre arcul din lemn de frasin pe care mi-l 
dăruise. Acesta atârna în mijlocul sălii de banchet, expus 
printre celelalte daruri de nuntă. 

Unul dintre însoțitorii săi a adus arcul, iar shansen-ul l-a 
aruncat în mâinile mele. 

— Doar Nestemata Nordului are puterea să mânuiască 
această armă. 

Însoţitorul mi-a adus o cutie de săgeți vopsite în roşu- 
aprins, iar când am luat una şi am fixat-o în arc, m-a 
condus de la masa de banchet spre un loc liber, unde să-mi 
demonstrez abilitatea cu arcul. 

Era un miracol că nu tremuram. Nu pusesem niciodată 
mâna pe vreun arc şi nici nu trăsesem vreo săgeată. Nu 
aveam cum să trec proba shansen-ului. 

— Unde să ţintesc? am întrebat eu liniştită. 

Shansen-ul şi-a mângâiat barba. 

— În tigrul de pe stindardul meu din partea cealaltă a 
sălii. Ar trebui să fie suficient de uşor pentru tine, Sarnai! 

Am privit scrutător spre stindardul de culoarea 
smaraldului, brodat cu un tigru alb regal, ce apărea de pe 
un munte. 

— Este absolut necesar? a intervenit împăratul Khanujin. 
Acesta este un banchet, lord Makangis, nu o probă! 

— Dacă Sarnai este cine afirmă că este, aceasta nu va fi 
o probă, ci o joacă de copil. Sportul ei preferat. 

Mi-am stăpânit emoția şi am ridicat arcul. Intr-o secundă 
de panică, am ştiut că nu puteam trage coarda întinsă a 
acestuia. 

Ajutați-mă! am implorat eu, apelând la magia care 
licărea în rochia mea. Dacă nu voi reuşi să fac asta, A'lanai 
va fi pierdut! 

Ceva mi-a ţinut în loc puterea rochiei. Ceva îi sufoca 
magia. Ceva mă sufoca şi pe mine. 

O răceală foarte puternică mi s-a dezlănţuit în gât. Avea 
gust metalic şi amar precum fierul lăsat în zăpadă. Precum 
lumina lunii care îşi pierduse prospetimea. 

Amana nu poate să te ajute, a şoptit răceala care, în mod 
neplăcut, a sunat ca propria mea voce. Dar eu pot! 

Umbre mi se încrucişau în gânduri, urzind întunericul în 
mintea mea. Nu! 

Înainte de a reuşi să o resping, puterea supranaturală m- 
a copleşit, iar eu am pocnit coarda de arc peste obraz. 
Mâinile mi s-au mişcat fără să le pot stăpâni, direcţionând 

arcul. Am încercat să mă împotrivesc, dar în sufletul meu se 
dădea o luptă. Dacă nu reuşeam proba, shansen-ul avea 
să-şi dea seama că nu eram fiica lui. 

Asta este şansa ta, m-a ademenit vocea mea. Ucide-/ pe 
shansen! Salvează A'lanai! 

Dacă el va muri, nu va mai fi niciun război. 

Transpiraţia îmi picura pe tâmple, iar mintea mi se 
înceţoşa pe măsură ce mă luptam să ignor vocea ce răsuna 
strident în interiorul meu. Nu puteam respira şi nici măcar 
nu mai puteam să-mi aud bătăile inimii. Stindardul verde 
din faţă părea să se legene. Nu, lumea întreagă se legăna, 
pereţii clocoteau de umbre pe care numai eu le puteam 
vedea. 

Fă-o, Maia! Ucide-l! UCIDE-L! 

Întunericul m-a înghiţit cu totul - doar pentru o clipă. Am 
deviat arcul spre stânga şi am îndreptat săgeata spre 
pieptul shansen-ului. Apoi, i-am dat drumul. 

Săgeata roşu-aprins a scos un sunet strident de-a 
curmezişul sălii, lovitura mea fiind precisă şi adevărată. Am 
îngheţat de groază. Nu era posibil să fi ratat. Niciun om nu 
se putea mişca suficient de rapid să scape de moartea pe 
care tocmai o dezlănţuisem. 

Totuşi, săgeata a deviat de la traiectoria ei foarte puţin, 
astfel că, în ultima clipă, a perforat tigrul alb brodat pe 
mantia lui în loc să pătrundă inima shansen-ului. 

Din nou, curtea a izbucnit în aplauze. Lângă mine, 
împăratul Khanujin afişa un zâmbet voalat neconvingător, 
iar shansen-ul şi-a încrucişat braţele. 

— Doar Nestemata Nordului are tăria să mânuiască arcul, 
a repetat împăratul. Ea este fiica ta! 

Shansen-ul doar a mârâit, desprinzând săgeata de pe 
mantie, dar eu i-am surprins privirea întunecată când a 
trecut pe lângă mine. Privirea cu pricina a dispărut înainte 
de a reuşi să o citesc, iar el a aruncat săgeata ruptă pe 
podea. 

— Să continue festivitățile! a rostit împăratul Khanujin. 

Toată lumea s-a reîntors la mâncare şi la vin, iar 
shansen-ul m-a însoţit la locul meu. Pulsul îmi bubuia în 

urechi, iar ochii au început să mă usture din nou, 
străfulgerări de roşu intens ce împestriţau perlele ce 
atârnau în faţa chipului meu. 

M-a cuprins panica. Fugi! m-am avertizat. /eşi de aici 
înainte să vadă cineva! 

Dar n-am putut. Fugisem seara trecută. Dacă plecam din 
nou, împăratul Khanujin avea să îi ucidă pe Baba şi pe 
Keton. 

Pe lângă asta, nimeni nu-mi dădea atenţie. 

Nimeni, în afară de shansen. 

Rugându-mă ca el să nu observe, mi-am numărat paşii în 
modul în care obişnuiam să număr împunsăturile de ac, ca 
să-mi liniştesc furtuna ce se năştea în mine. Zece paşi până 
voi ajunge la locul meu. Nouă. Opt. Şapte. 

Șase. Unul dintre servitori a adus o tavă cu lumânări care 
să le înlocuiască pe cele stinse de forţa rochiei mele. 
Strălucirea flăcărilor mi-a provocat din nou usturimea 
ochilor, iar lacrimile şi-au urmat calea pe obraji. 

Cinci. Nu mai puteam suporta. Am făcut greşeala să-mi 
ridic privirea dincolo de lumini. 

Shansen-ul m-a prins de braţ. 

— Se întâmplă ceva cu ochii tăi, fata mea. 

Am încercat să mă desprind din strânsoarea lui, dar el 
era foarte puternic. 

— Lasă-mă să plec! 

Pe când mă zbăteam, am depistat un crâmpei de piatră 
neagră înăuntrul veşmintelor lui. O amuletă, la fel ca aceea 
pe care o purta Bandur, dar cu un cap de tigru gravat pe 
partea din faţă. Înainte de a reuşi să mai disting ceva, 
amuleta a căzut printre cutele mantiei shansen-ului, iar el 
mi-a îndepărtat coroana de pe cap. 

O linişte apăsătoare s-a lăsat peste sală. 

— Tu nu eşti fiica mea! a mârâit el. 

Cu mai multă putere decât ar trebui să aibă un om 
obişnuit, m-a izbit de perete şi a răsturnat masa de 
banchet. Farfuriile s-au spart, iar oaspeţii au ţipat. 

Pumnale şi ace otrăvite au strălucit în mâinile oamenilor 
săi. O clipă mai târziu, cuțite se înfigeau în gâturile gărzilor 

cele mai apropiate de împăratul Khanujin. 

Zăceam buimăcită pe podea. Nu am auzit ţipete şi 
strigăte, şi nici bufniturile gărzilor ucise căzând la pământ. 
Nu am văzut sângele lor infiltrându-se prin feţele de masă 
roşii şi mătăsoase şi întinzându-se peste simbolurile 
brodate cu aur reprezentând numele împăratului şi al lui 
lady Sarnai. 

Atenţia mea era în totalitate absorbită de shansen. 
Pupilele lui erau mai înguste, iar blana tigrului de pe mantie 
se topea peste el. Unghiile de la mâini deveniseră lungi şi 
ascuţite, transformându-se în gheare. 

Amuleta pe care o observasem cu coada ochiului în haina 
lui îi atârna pe piept, iar fiara feroce gravată pe suprafaţa 
acesteia se înnegrise precum cerneala răspândită pe o 
pictură ce se însufleţea. 

Un fum alb se ridica sub forma unor rotocoale din 
amuletă, iar shansen-ul îl inhala. Când l-am privit din nou, 
nu mai era deloc om. 

Devenise demon - un tigru cu blana alb-gălbuie şi ochi 
negri sclipitori - care s-a repezit la împăratul Khanujin. 

CAPITOLUL ŞAPTE 


El se mişca rapid, mult mai rapid decât îl puteam urmări, 
letal şi precis. Peste tot, împrăştia furtună de sânge şi 
moarte ca-ntr-un dans. 

Beţigaşe zornăiau peste holurile de porțelan, iar ceştile 
de ceai se zdrobeau pe podea. Mobila se crăpa sau era oare 
zgomotul făcut de oasele zdrobite? Era imposibil să îmi dau 
seama. Vederea nu mă ajuta prea mult, pentru că roşul 
strălucitor al felinarelor rotitoare îmi rănea ochii. 

Ar fi trebuit să fug, dar nu puteam. Nu puteam decât să 
privesc fix ochii negri ca tăciunii ai shansen-ului, ştiind, cu 
un tremur, că, într-o bună zi, şi ai mei aveau să fie la fel de 
goi. La fel de lipsiţi de suflet. 

O tavă cu peşte înăbuşit a zburat peste mine, iar eu m- 
am ascuns, adăpostindu-mă sub una dintre mesele de 
banchet. 

Trei servitori se aflau deja ascunşi acolo, dinţii le 
clănţăneau, iar gâturile le străluceau de transpiraţie. 
Stăteau îmbrăţişaţi, acoperindu-şi unul altuia urechile, 
crezând că astfel aveau să oprească zarva oaspeţilor care 
ţipau zgomotos, şi se rugau pentru supravieţuire. 

Pe măsură ce aerul devenea tot mai înţepător din cauza 
sării şi a fierului, greaţa mi-a cuprins gâtul, devenind atât 
de puternică, încât mi-am dorit să pot voma. Am încercat să 
mă concentrez la mâncarea care zbura ca să nu observ 
trupurile ce se prăbuşeau. Erau prea multe să le număr. 

Un ministru a căzut lângă mine cu veşmintele de un 
albastru strălucitor sfâşiate la piept. Servitorii au sărit într-o 
parte îngroziţi, dar eu l-am tras sub masă ca să-l protejez. 

O inflorescenţă întunecată de sânge se scurgea prin 
mătasea veşmintelor sale, colorând în roşu-aprins până şi 
nasturii aurii sub formă de nod, împreună cu broşa de jad 
de pe centura sa, despre care mulţi miniştri credeau că îi 
proteja de boală şi de ghinion. 

Am început să apăs cu mâna pe rană să-i opresc 
sângerarea, dar el mi-a prins mâinile. Buzele lui deja îşi 

pierdeau culoarea, iar ultimele lui cuvinte au dispărut odată 
cu ultima răsuflare. Atunci am observat că pielea mea era 
mai rece decât a lui, mai rece decât moartea. 

Gura i s-a deschis, iar el a bolborosit nişte sunete: 

— A-ajută-mă! a implorat el şi m-a apucat de mânecă, 
trăgând-o peste faţă, ca şi cum magia ei ar fi putut să-l 
readucă la viaţă. 

Am apăsat cu o mână pe piept şi, încet, i-am desprins 
degetele de pe mâneca mea. Dar el deja trecuse în cealaltă 
lume. 

Remuşcarea mi s-a pus ca un nod în gât în timp ce am 
închis ochii. Am început să murmur o rugăciune pentru el, 
dar masa s-a cutremurat, iar servitorii au strigat că era 
aproape să se prăbuşească. 

Am plecat repede, târându-mă, şi m-am retras lângă 
perete. Gărzile împăratului continuau atacul asupra 
shansen-ului, iar un soldat din gardă s-a clătinat în calea 
mea cu urme de gheară însângerate săpate adânc pe piept. 
Când m-am aplecat spre partea mea să-l împing, ceva tare 
m-a lovit în coapsă. 

Pumnalul meu! 

L-am tras din buzunar şi mi-am trecut mâinile peste 
mânerul din lemn de nuc. 

— Jinn! am şoptit după ce am scos repede pumnalul din 
teacă. 

Tăişul de meteorit al lamei a început să radieze un 
cenuşiu-stins. _ 

Am ţinut pumnalul mai aproape. li folosisem puterea o 
singură dată, împotriva lui Bandur, pe Insulele lui Lapzur. 
Pe toţi zeii, speram că avea să meargă şi în seara aceea! 

După ce am sărit în picioare, am strigat: 

— Lord Makangis! Nu m-ai nimerit! 

El s-a întors să se repeadă asupra mea, străbătând 
întreaga lăţime a sălii de banchet din trei salturi rapide. Mi- 
ar fi zdrobit oasele cu greutatea lui, dar picioarele din spate 
i s-au împiedicat în ultima clipă, iar el a aterizat mai 
departe de mine decât ar fi trebuit. 

Pe chip i-am citit surpriza, iar când el a mârâit derutat, 

am ridicat pumnalul să-mi demonstrez forţa. Puterea 
meteoritului l-a făcut să stea pe loc. 

Nu era demon, mi-am dat seama uimită. Ochii lui erau 
negri, nu roşii ca ai lui Bandur - sau ca ai mei. Rănile lui 
sângerau, nu scoteau fum, ci sânge uman de culoare 
deschisă. Ce era el? 

Indiferent ce era, m-am întors spre el. Chiar şi pe patru 
picioare, rămânea mai înalt decât mine, aşa că am fost 
nevoită să sar ca să-l atac la gât. Meteoritul i-a julit pielea, 
iar el a scos un urlet îngrozitor. 

Ghearele lui m-au zgâriat, iar din braţ mi-a picurat sânge. 

Nu am simţit nicio durere, doar furie, aşa că mi-am 
îndreptat arma spre coastele shansen-ului. El s-a zbătut şi 
s-a răsucit în timp ce faţa i s-a schimonosit până când a 
devenit mai mult om decât tigru. 

În cele din urmă, shansen-ul s-a ridicat în faţa mea. Dar 
înainte ca soldaţii împăratului să-l poată captura, el şi-a 
ridicat gluga mantiei căptuşite cu blană şi a strigat: 

— Gyiu'rak! 

Pe dată s-a pornit un vânt puternic şi, dintr-o furtună cu 
vânt şi cenuşă, umbra unui tigru enorm a apărut în spatele 
despotului războinic, suprapunându-se peste el. 

Demonul shansen-ului. 

El m-a privit lung, timp o clipă, care a părut că se întinde 
pentru eternitate. Avea ochii precum cinabrul* folosit 
pentru a colora apreciatul lac roşu-aprins al ținutului 
A'landi, dar erau lipsiţi de profunzime şi nu aveau nici 
strălucire şi nici suflet. 

Am clipit, iar shansen-ul a dispărut. 

O tăcere sinistră s-a lăsat peste sala de banchet. Câteva 
felinare roşii încă se legănau de pe căpriori, umbre circulare 
licărind pe măsură ce se depunea cenuşa. 

Inima îmi bătea puternic. Am coborât pumnalul şi am 
cercetat încăperea cu privirea. Nenumăraţi servitori, 
miniştri şi oaspeţi erau morţi şi mult mai mulţi răniţi. 
Împăratul însuşi stătea ghemuit în spatele unui paravan 


4 Sulfura naturală de mercur, de culoare roșie, folosită mai ales la 
prepararea vopselelor (n. tr.). 


e 6l œ» 


distrus, înconjurat de cadavrele gărzilor de corp împrăştiate 
în jurul său. 

Acesta a împins trupurile într-o parte şi s-a ridicat 
nevătămat, cu veşmintele pline de sânge şi cu dâre de 
funingine. 

Trebuia să plec - trebuia să părăsesc cimitirul acela 
înainte să îşi dea seama cineva ce făcusem. 

Ascunzându-mă repede în umbră, am vârât pumnalul în 
teacă şi m-am furişat afară din sală în noapte. 


Nu eram suficient de nechibzuită, încât să cred că 
împăratul mă va recompensa pentru că îl protejasem 
împotriva shansen-ului. Acum, că înţelesese că puteam 
folosi magia, nu avea să mă mai lase niciodată să plec de 
lângă el. 

Mi-am smuls rochia brodată cu lacrimi de lună, iar trupul 
meu a tremurat din toate încheieturile. Aveam dureri în tot 
corpul, iar o căldură atroce îmi vibra prin degete în timp ce 
îmi adunam în grabă lucrurile. 

Firele zdrenţuite ale covorului fermecat ieşeau în afară 
de sub pat. Părea că trecuse o eternitate de când îl 
țţesusem cu doar două ghemuri de fire albastre şi roşii şi 
crezând doar pe jumătate că ar putea zbura vreodată. In 
clipa aceea, înţelegeam mai bine preţul magiei. La fel ca 
mine, covorul meu nu mai avea mult timp la dispoziţie. 

L-am luat împreună cu scrisorile mele de la Baba şi cu 
caietul meu de schiţe. Nu ştiam unde avem să merg, dar 
trebuia să o fac repede. 

Singura pauză pe care mi-am permis-o a fost ca să beau 
un pic de apă şi să-mi calmez gâtul însetat. O răceală 
neaşteptată mi-a strâns inima când lumânările de pe masa 
mea au pâlpâit, mare parte din ele stinse de un vânt ciudat. 

Dar care vânt? Toate ferestrele mele erau cu obloanele 
trase. 

Apoi am zărit lupul stând la pândă la uşă. Numele lui a 
răsunat cu putere când l-am rostit: 

— Bandur! 

Demonul a intrat şi s-a sprijinit de perete în timp ce 

zgâria podeaua cu labele. 

— Puterea este irezistibilă, nu-i aşa? 

Mâna mi-a alunecat în spate, după pumnal, până i-am 
simţit mânerul. 

— leşi de aici! 

— Simti că, în clipa asta, puterea te părăseşte. Respiri 
greu şi, încetul cu încetul, te sufoci; simţi că focul din tine 
moare, a spus el cu o voce seacă. Intreţine focul, Maia! 
Lasă-l să ardă! 

Mi-am aruncat bocceaua pe umăr şi m-am îndreptat spre 
uşă. 

Bandur a sărit să mă împiedice. 

— Acum, că i-ai simţit gustul, te va măcina mai repede 
decât înainte. Nu mai ai mult timp, Maia Tamarin! Insulele 
Uitate întreabă de tine, a mai spus el, încolăcindu-şi laba 
peste încheietura mâinii mele în timp ce ghearele i s-au 
înfipt în carnea mea. În mod sigur, ai auzit vocile. 

Le auzisem. 

Sentur'na! mă imploraseră ele. Sentur'na, întoarce-te la 
noi! Avem nevoie de tine! 

Ghearele i s-au înfipt şi mai adânc în încheietura mâinii 
mele. Încercând să nu tresar de durere, mi-am tras braţul 
mai tare şi am scos pumnalul. 

— Jinn! am strigat eu. 

Lama s-a ivit din teacă rapid, cu suprafaţa ei de meteorit 
strălucind. După ce am ridicat pumnalul, m-am răsucit după 
Bandur şi i l-am înfipt în inimă... 

Dar el s-a risipit într-un fum, iar jungherul meu a întâlnit 
doar aer. 

Râsul i-a răsunat peste pereţii camerei mele. 

— Foarte multă luptă! Vei ajunge un bun gardian. 

— Arată-te! am insistat cu o voce tulburată şi cu 
pumnalul în mâna ce îmi tremura. 

Bandur a reapărut în oglindă. 

— Grăbeşte-te, Maia! Dacă mai stai, îmi voi trimite 
fantomele să distrugă tot ce iubeşti. Voi începe cu acest 
palat, a cugetat el. 

— Fă cum ţi-ai propus! m-am răstit eu. Nu-mi pasă de 


e 03 - 


împărat! 

— Dar ce spui de prietenii tăi de aici? Toate vieţile astea 
nevinovate. Tu deja ai sânge pe mâini, dragă Maia, mai ales 
după seara trecută. 

Mi-am coborât privirea la rana de pe braţ. O dâră de fum 
s-a răsucit din imaginea reflectată a lui Bandur şi mi-a atins 
pielea. Spre groaza mea, atingerea m-a vindecat. 

— Ce este shansen-ul? am şoptit eu. 

— A încheiat o înţelegere cu Gyiu'rak, demoniţa pădurilor 
de miazănoapte, a răspuns Bandur. 

— Gyiu'rak, am repetat eu. 

Aşadar, acela era numele demonului shansen-ului. 

— Puterea ei trăieşte în el până când înţelegerea este 
îndeplinită. 

— Să cucerească A'landi, am spus eu, trăgându-mi 
răsuflarea. Şi pe urmă? 

— Pe urmă, ea îşi va pretinde recompensa. Preţul 
sângelui, cu alte cuvinte. 

— Ce înseamnă asta? am rostit eu, cutremurându-mă. 

— De ce ar trebui să conteze pentru tine? a întrebat 
Bandur şi, pentru că, în clipa aceea, îmi mângâia părul, m- 
am tras brusc şi cu putere, iar el a râs. Curând, vei fi legată 
de Insulele lui Lapzur, iar eu, în sfârşit, voi fi liber. 

— Nu voi merge niciodată în Insulele lui Lapzur, am spus 
printre dinţi. A 

— Ştii că nu este adevărat. In fiecare seară, apele 
insulelor te cheamă, iar fantomele de acolo te strigă. 

Mi-am încleştat pumnii. Sentur'na. 

Umbra lui s-a ivit amenințătoare peste rochia brodată cu 
lacrimi de lună, acoperindu-i lumina argintie. 

— Încetează să te mai minţi! a spus el pe un ton 
compătimitor. Amana nu te poate salva. Curând, şi rochiile 
vor fi mistuite de puterea din lăuntrul tău. Ce gardian vei fi 
atunci, înarmat cu soarele, cu luna şi cu stelele! 

Apoi, la fel de rapid şi fără zgomot cum sosise, a 
dispărut. 

Am dat să ies pe uşă, refuzând să mă las copleşită de 
vizita lui Bandur. Şi dacă el avea dreptate? Poate că nu-mi 

rămânea decât să mă supun chemării. Dar nu aveam să 
merg fără luptă. 

Strângând din dinţi, mi-am pipăit pielea proaspăt 
vindecată de pe braţ. Prin urmare, poveştile despre 
shansen erau adevărate. Făcuse o înţelegere cu un demon 
ca să cucerească A'landi. 

Fără Edan, împăratul Khanujin nu avea nicio şansă 
împotriva lui. 

Ai putea să rămâi, m-a cicălit o voce interioară. A; putea 
să ajuţi. Ai puterea unui demon care se agită în interiorul 
tău. 

Era adevărat... Dacă aş rămâne, poate că aş reuşi să 
ajut. Poate că aş reuşi să... 

— Nu! m-am împotrivit. 

Mi-am îngropat vocea adânc în gânduri, ştiind că în 
spatele cuvintelor siropoase se afla Maia-demon care 
încerca să-şi croiască drum spre mintea mea. Cu cât 
foloseam mai mult puterile întunecate care se agitau în 
interiorul meu, cu atât mai repede mă transformam într-un 
monstru. 

În consecință, A'landi este fără speranță. Tot ce ai 
sacrificat va fi în zadar. 

Mi-am  încleştat pumnii. Edan mă numise speranţa 
ținutului A'landi. El plecase, având credinţa că aveam să 
salvez A'landi. 

Ar fi trebuit să-i fi spus adevărul. 

Am privit în oglindă. Aveam faţa palidă, nicio culoare nu- 
mi îmbujora obrajii, iar acea nuanţă caldă, căprui-deschis, 
care îmi luminase cândva ochii, era searbădă şi ternă. 

— Nu voi fi de niciun ajutor pentru A'landi, dacă sunt 
demon, i-am spus imaginii mele reflectate. 

Datoria mea faţă de împărat era îndeplinită. Nu mai 
puteam rămâne acolo. 

În schimb, aveam să găsesc o cale să-l înving pe Bandur 
şi să mă eliberez de blestemul său. Chiar dacă asta 
însemna să mă reîntorc în Insulele lui Lapzur. 

Să fac mai întâi ceea ce trebuia. Nu puteam aştepta să 
fug din palat neobservată, ducând rochia brodată cu lacrimi 

de lună. Mi-am deschis cufărul, căutând cele două nuci şi 
fiola de sticlă pe care le folosisem să păstrez soarele, luna 
şi stelele în călătoria mea cu Edan. 

Le-am găsit înfăşurate în straturi de mătase şi bucăţi de 
satin şi le-am luat în palmă. La atingerea mea, nucile şi 
fiola au tremurat, de parcă ar fi fost posedate, zornăind pe 
podea până când au pocnit. 

În locul lor a apărut un pandantiv rotund, de culoare 
maro, făcut din sticlă, cu o fantă netedă pe mijloc: cele 
două nuci ale mele şi fiola se modelaseră împreună. 
Bijuteria atârna de un lanţ subţire, o combinaţie de aur şi 
argint. 

Pandantivul era mai mic decât palma mea, cam de 
aceeaşi mărime cu amuleta pe care o purtau împăratul 
Khanujin... şi Bandur. 

Amuleta acestuia din urmă avea o fantă pe mijloc. 

O furnicătură mi-a înfiorat pielea când am trecut lanţul 
peste cap şi am ţinut strâns pandantivul. Acesta a început 
să strălucească, iar eu mi-am ţinut respiraţia pe când 
rochia brodată cu lacrimi de lună s-a tot răsucit, panglicile 
ei argintii învârtindu-se pe când veşmântul făcea spirale din 
ce în ce mai mici până a dispărut în fanta pandantivului. 

Când rochia s-a reîntors complet în interior, pandantivul 
cântărea mai uşor pe pieptul meu. Dar absenţa celorlalte 
două rochii era ca o durere surdă. Soarele, luna şi stelele 
tânjeau să fie împreună. 

Celelalte două rochii sunt în apartamentele lui lady 
Sarnai, m-am gândit, stăpânindu-mi cu greu supărarea. Nu 
aveam timp să le recuperez. Trebuia să plec în clipa aceea. 
Prea mulţi fuseseră martori deopotrivă la puterea rochiei 
mele şi a pumnalului meu împotriva Shansen-ului. Dacă 
împăratul mă descoperea, avea să mă silească să-i rămân 
alături ca să-i apăr palatul. Nicicând n-aş mai fi capabilă să 
pun capăt blestemului. 

În adâncul sufletului însă, ştiam că Bandur avea dreptate. 
Rochiile zeiţei Amana erau puterea mea de viaţă. 

Nu puteam pleca fără ele. Fără toate trei. 

CAPITOLUL OPT 


— Am auzit clopotele de avertisment, a spus Jun când m- 
a lăsat să intru în camerele lui lady Sarnai, iar vocea i-a 
tremurat. Este... este împăratul în pericol? A atacat 
shansen-ul? 

— Da! am răspuns eu în mod solemn, dar deocamdată s- 
a retras. 

— De ce a atacat? a întrebat ea. A aflat că nu erai... 

Fata nu a reuşit să-şi termine ideea, iar eu n-am reuşit să 
mă conving să-i confirm temerile. 

— Acum s-a terminat, am spus şi am ezitat, urându-mă 
pentru minciuna pe care eram cât pe ce să o spun. 
Împăratul mi-a poruncit să iau rochiile să le pun la păstrare. 

— Mulţumim zeilor! a spus Zaini cu înflăcărare. Sunt 
blestemate. 

Ea şi Jun mi-au arătat cuferele lui lady Sarnai. 

— la-le! Poftim! 

Am scos rochia ţesută cu zâmbet de soare şi rochia, 
pictată cu sânge de stele - încă distrusă de faptul că o 
tăiasem ca să o desprind de pe trupul lui lady Sarnai - şi le- 
am îndrumat esenţa spre pandantivul meu. 

Apoi, am auzit un strigăt răguşit din spatele uşilor închise 
ale dormitorului. 

La început, a sunat mai mult ca urletul unui animal decât 
al unei persoane. Grav şi strident, la fel ca scheunatul unei 
vulpi rănite. Dar când l-am auzit din nou, am recunoscut 
vocea. 

Lady Sarnai! Aerul din jur era înăbuşitor din cauza tămâii 
arse, menite să alunge spiritele despre care Jun şi Zaini 
credeau că o atacaseră. 

Vederea ei m-a făcut să mă înfior. Jun şi Zaini îi 
bandajaseră mare parte din piele şi o trataseră cu alifie, dar 
nu-i înfăşuraseră nasul, gura şi urechile, care erau un 
amestec pestrit de arsuri albastre şi violete cu pete de 
culoarea minereului - pigmenţi aproape asemănători cu 
sângele de stele. 

— La naiba! am şoptit. Arată mai rău decât înainte. 

Fantome bântuiau ochii lui Jun şi Zaini. Slujitoarele 
păreau să nu fi mâncat şi dormit în ultimele două zile. 
Pentru că îl ştiam pe împăratul Khanujin, puneam rămăşag 
că nici măcar nu părăsiseră încăperile lui lady Sarnai sub 
ameninţarea pedepsei cu moartea. Modul în care vocile lor 
tremurau îmi confirma bănuielile. 

— Noi am... am încercat totul, maestre Tamarin. 

— Indiferent cu ce o hrănim, nu se înzdrăveneşte. Şi 
pielea ei, acolo unde a atins-o rochia, continuă să se 
schimbe, uneori e albastră, alteori cenuşie. Nu am văzut 
niciodată aşa ceva. 

Cele două slujitoare s-au îngrămădit una în cealaltă cu 
teamă. 

— Nu mai rezistă mult. 

Calmul din vocea mea m-a surprins: 

— Majestatea Sa nu a trimis după doctor? 

Jun şi Zaini au clătinat din capete în semn de 
dezaprobare. 

Nicio surpriză! Probabil că împăratul se temea că doctorii 
ținutului ar putea dezvălui faptul că lady Sarnai se afla 
aproape de moarte. Nu că acest lucru ar fi contat după 
ceea ce se întâmplase la banchet. 

Mi-am stăpânit furia. Nu o puteam lăsa pe lady Sarnai în 
starea aceea. 

Întunericul înainta încet în mine. Las-o în pace! Nu a fost 
niciodată binevoitoare cu tine. Las-o să moară! 

M-am întors spre uşă, dar chiar atunci lady Sarnai a tuşit. 
Zgomotul nu putea să nu stârnească milă şi era extrem de 
necaracteristic pentru prinţesa aprigă care mă 
înspăimântase cândva. 

Gândeşte-te cum cresta gâturile gardienilor. Nu s-ar fi 
gândit de două ori să te lase în urmă! 

Nu aveam nicio îndoială că era adevărat. 

Atunci, las-o! 

Era foarte uşor să ascult vocea întunecată din mintea 
mea, să las demonul să pună stăpânire pe natura 
omenească, gând după gând. Dar, deocamdată, vechea 

Maia era încă acolo. Eşti mai puternică decât demonul, m-a 
îndemnat ea. Rezistă! 

Părăseşte-o! a insistat demonul. Ea nu ar ezita să te 
abandoneze. 

Da, dar eu nu eram lady Sarnai. 

Eu eram Maia Tamarin. 

Am lăsat bocceaua să-mi alunece de pe umăr. A ajuns 
jos, cu o bufnitură uşoară, iar eu am îngenuncheat lângă 
lady Sarnai, ignorând şoaptele stăruitoare ce-mi zumzăiau 
în minte. 

Cum aş putea să o salvez? 

Chiar dacă li s-ar fi permis să o consulte, doctorii nu 
puteau face nimic pentru lady Sarnai. Singura persoană 
care o putea ajuta nu se afla acolo. 

— Unde sunt odăile Lordului Vrăjitor? am întrebat. 

Jun a cilipit, privindu-mă cu ochii ei depărtaţi şi lipsiţi de 
expresie din cauza derutei. 

— In Palatul de Vară, se aflau lângă Marele Templu, am 
spus eu nerăbdătoare, apucând un cearşaf de rezervă care 
acoperea unul dintre scaunele lui lady Sarnai. Unde sunt? 

— Dar Lordul... 

— Da, ştiu că este plecat, dar este ceva urgent! 

Imediat ce le-a scăpat răspunsul, am şi plecat. 


Începusem o cercetare la nivel de palat. La fiecare 
întoarcere, auzeam gărzile strigându-mi numele: 

— Maestre Tamarin, arată-te! Maestre Tamarin! 

Sub acoperământul sumbru de nori, mi-am creat repede 
o deghizare din cearşaful lui lady Sarnai. L-am tras peste 
cap şi m-am grăbit spre capătul de miazănoapte al Palatului 
de Toamnă. 

Curtea întreagă era goală. Umbre bântuiau cărarea spre 
reşedinţa lui Edan, care nu se lăuda cu niciun felinar festiv 
sau flori, sau vreun alt semn al festivităților de mai 
devreme. M-am strecurat prin uşile încăperilor şi le-am 
lăsat să se închidă în urma mea. 

Camerele lui fuseseră răscolite. Cărţi şi suluri de 
pergament zăceau împrăştiate pe podea, după ce fuseseră 

aruncate neglijent de pe rafturi. Biroul era un amestec de 
sticle de cerneală şi pensule, iar patul, o răscoală de pene 
şi cearşafuri. Când am evitat o colivie de păsări din bambus 
distrusă, s-au ridicat nori de praf, dar am continuat să-mi 
târâi picioarele mai departe. 

Nu eram sigură unde să caut ceva care putea să o 
vindece pe lady Sarnai, dar odaia de lucru a lui Edan părea 
a fi cel mai bun loc unde să încep. 

Hărţi erau împrăştiate de-a valma pe biroul lui. Unele 
pagini erau îngălbenite de trecerea timpului şi miroseau ca 
nişte condimente necunoscute pentru mine. Mai erau 
jurnale cu caligrafia lui meticuloasă, cu ilustraţii din ţări de 
care nu auzisem niciodată. Am răsfoit prin volumul de 
deasupra şi m-am oprit la un desen al unui cunoscut 
păianjen Niwa. Cred că fuseseră însemnări pe care Edan le 
consultase înainte de plecarea noastră în deşertul 
Halakmarat. Scrisul său era într-o limbă pe care nu o 
puteam înţelege. 

Nelrat, am presupus. 

— Nu scrii nimic în a'landană, Edan? am murmurat, 
îndreptându-mă spre dulapurile lui. 

Oamenii împăratului apăruseră probabil din adâncurile 
pădurii şi încercaseră să distrugă încuietorile, dar fără 
succes. Într-un final, renunţaseră, poate prea înspăimântați 
de magia care părea să pândească din camerele Lordului 
Vrăjitor. 

Nu cu mult timp în urmă, şi eu fusesem aproape la fel. Nu 
fusesem niciodată speriată de Edan, dar mi-am amintit de 
aerul de mister care îl înconjura în timpul întâlnirilor 
noastre de început. Trecuseră câteva luni înainte să îl pot 
vedea pe băiatul onest care se ascundea sub mantia 
aroganţei şi a magiei. 

Am atins uşile dulapului lăcuit, urmărind cu degetele 
cuvintele ciudate înscrise pe suprafaţa încuietorii de bronz 
din mijloc. Nu exista nicio gaură de cheie, dar încuietoarea 
avea forma unui vultur, iar cu cele două aripi desfăcute 
închidea ambele părţi ale uşilor. 

Degetele mele curioase au strâns aripile laolaltă fără să 

sper că s-ar întâmpla ceva. Dar metalul s-a încălzit sub 
atingerea mea, iar bronzul s-a topit într-un lac negru, la fel 
ca restul lemnului. Uşile s-au deschis brusc, de parcă m-ar 
fi recunoscut. 

In interior, am descoperit sertare care conţineau fiole de 
sticlă pline ochi cu lichide de toate culorile imaginabile. Mai 
erau plante, flori şi ierburi pe care nu le-am recunoscut, 
majoritatea uscate şi încă în forma lor întreagă; unele erau 
fărâmiţate sau măcinate şi puse la păstrare în săculeţe de 
cânepă. Am găsit seminţe care s-au dezvoltat în flori când 
le-am atins, pene, solzi şi piei de şarpe năpârlite. În partea 
de jos a dulapului, am descoperit o tavă cu obiecte. Cutii cu 
talismane incrustate cu scoici irizate, un pieptăn din lemn 
de tec cu dinţi lipsă, o clepsidră, o cană de cositor, o 
călimară goală, sacul din piele fără fund care i-a permis lui 
Edan să transporte foarte multe cărţi cu el în timpul 
călătoriei noastre. Imediat mi-am schimbat bocceaua mea 
cu sacul lui Edan, apoi am ridicat o oglindă care îmi părea 
cunoscută. 

O reflectare a adevărului, o numise el. Când pretindeam 
a fi fratele meu, oglinda îmi dezvăluise imaginea mea 
adevărată. Maia, nu Keton. 

Am şters praful de pe oglindă şi m-am privit. Fără pudra 
ce îmi acoperea obrajii şi fără rujul ce îmi colora buzele, am 
văzut constelația familiară de pistrui de pe chip, ochii 
obosiţi ce arătau mai bătrâni decât îmi aminteam şi buzele 
crăpate. 

— Incă Maia, am murmurat eu. Deocamdată. 

indesat lângă pat, se afla micul flaut pe care Edan Îl 
adusese în călătoria noastră. L-am ridicat la buze, dar n-am 
putut îndupleca sunetul să se audă. Cât de trist era fără 
stăpânul său! Nostalgia după Edan, precum şi după acele 
zile lipsite de griji când stătuserăm lângă un foc de tabără, 
ascultându-l cum cânta, m-a copleşit. 

Nu eşti aici să retrăieşti amintiri cu Edan, m-am dojenit 
cu asprime. 

După ce am lăsat deoparte flautul, am scotocit printre 
cărţile de pe jos. Majoritatea erau în limbi pe care nu le 

puteam înţelege. 

O pagină desprinsă care se ivea din jurnalele lui mi-a 
atras atenţia. Edan le adusese cu el în călătoria noastră, 
încă aveau nisip din deşert împrăştiat printre file. 

Cu degete tremurânde, am ridicat pagina desprinsă. 

Maia. Numele meu a ieşit în evidenţă în scrisul elegant al 
lui Edan - în sfârşit, ceva scris în a'landană. 

Genunchii mi s-a înmuiat brusc şi m-am cufundat pe 
scaunul de lângă birou. 


Xitara al meu - cel mai inteligent?. lartă-mă pentru 
că te-am părăsit! Nu este ceea ce voiam să aleg, dar 
sunt dispus să plătesc orice preț pentru libertatea 
ta... pentru fericirea ta. Spui că nu vei fi fericită fără 
mine, dar eu ştiu că nu este adevărat. Trăieşte-ți 
viața, Xitara! 


Gândurile lui se opreau acolo, neterminate. Era 
scrisoarea de adio pe care intenţionase să mi-o dea când 
plecase spre Lapzur. 

Am ţinut scrisoarea lângă inimă atât de strâns, încât 
pagina s-a încreţit de la apăsarea încordată a degetelor. Imi 
era dor de Edan, îmi era foarte dor! 

— Unde eşti? am murmurat, întinzând mâna după 
pandantiv. 

Coaja de nucă era caldă, iar lumina din rochiile mele 
pulsa în interior. 

M-am îndreptat din nou spre grămada de cărţi, când o 
răceală a venit asupra mea, o briză neaşteptată care mi-a 
gâdilat ceafa. 

— Maia? a strigat o voce slabă şi totuşi aproape. Maia? 
am auzit din nou. 

M-am cutremurat. Vocea venea dinspre oglinda 
adevărului. Era apariţia demonului meu din nou? 

Am ridicat oglinda şi am privit în ea: Edan stătea lângă 
un teanc înalt de cărţi, iar părul lui negru îi cădea peste 


5 Xitara - „mielușel” (în a'landana veche), „cel mai inteligent” (în nelrat, 
limba cu care a crescut Edan) (n. tr.). 

ochi. Arbori foşneau în spatele lui, iar cerul de deasupra era 
albastru şi senin. Era zi, pe când în locul unde mă aflam eu, 
era noapte. 

— Edan? am strigat. 

El şi-a ridicat privirea şi a sărit în picioare. 

— Maia? Maia, poţi să mă auzi? 

— Da! am răspuns şi am întins mâna să-l ating, dar 
degetele mele au alunecat doar de-a lungul sticlei reci a 
oglinzii. 

— Eşti în siguranţă? a întrebat Edan. 

Cercuri întunecate îi învineţeau pielea sub ochi. Nu 
dormise bine. Totuşi, într-un fel, fără apăsarea jurământului 
asupra lui, părea mai lipsit de griji decât înainte. Ce chin 
era să-l văd atât de clar, dar să nu fiu în stare să-l ating! 

Am dat din cap aprobator. 

— Speram să găseşti oglinda. 

Zâmbetul său era molipsitor chiar şi de la sute de mii de 
kilometri depărtare. N-am putut să nu zâmbesc, însă 
curând mi-am amintit de ce mă aflam acolo. 

— Am nevoie de ajutorul tău, am început eu. Lady Sarnai 
a fost grav rănită de rochia pictată cu sânge de stele - a 
atacat-o, iar acum nu se mai trezeşte. Există ceva pe aici 
care ar putea să o ajute? 

Edan s-a încruntat, căzând pe gânduri. 

— Verifică al treilea sertar. În dulapul cu vulturul. 
Încuietoarea se va deschide la atingerea ta... 

— S-a deschis deja, am spus, reuşind să par în acelaşi 
timp şi timidă, şi aspră. 

— O sticlă micuță cu eticheta UN EXTRACT FOLOSIT 
PENTRU CELE MAI GRAVE RĂNI. L-am întrebuințat ca să-l 
salvez pe împărat în timpul Războiului celor Cinci lerni. 
Câteva picături îi vor uşura suferinţa, dar nu promit că o vor 
trezi. 

Am privit spre şirul de sticle. 

— Nu pot citi nicio etichetă. 

— Foloseşte oglinda! 

Am ţinut oglinda deasupra sticlelor până când am 
descoperit-o pe cea pe care Edan o descrisese. 

— Oglinda asta traduce mereu texte vechi? 

— Numai pentru tine. 

Am ridicat o sprânceană. 

— Am avut sentimentul că nu vei putea sta departe de 
camerele mele mult timp, a spus Edan cu un zâmbet 
maliţios, apoi vocea i s-a îndulcit. Când Khanujin mi-a 
interzis să te mai văd, mi-am petrecut timpul pregătindu- 
mă să te părăsesc. Tot ce am este acum al tău, Maia. 
Bunurile mele îţi vor vorbi în modul cum o face şi foarfeca 
ta. 

Un şuvoi de căldură mi-a urcat în piept, iar eu m-am 
bucurat din plin, dorind ca răceala să nu mai revină 
niciodată. 

— Mulţumesc! 

Edan a început să vorbească, dar l-am întrerupt. Avea de 
gând să întrebe despre nuntă sau despre cum fusese, dar 
am dorit să evit acele întrebări. 

— Ai reuşit să ajungi în Agoria? Khanujin te caută. 

Edan a clătinat din cap. 

— Maestrul pe care l-am căutat nu a plecat niciodată. 
Este la Templu lui Nandun. 

Aşadar, Edan nu era în Agoria, ci încă în A'landi, sus, în 
munţi, pe undeva, ascuns într-un altar pentru zeul cerşetor. 

Am scăpat un oftat de uşurare şi m-am aplecat spre 
oglindă. 

— A reuşit să te ajute? 

Sprâncenele negre ale lui Edan s-au încruntat, iar 
culoarea i-a dispărut de pe chip. 

— Maia! a şoptit el cu o voce spartă. Maia, ai spus că te- 
ai eliberat de Bandur. 

— Poftim? am întrebat, tresărind. 

Cum de ştia el că nu? Ochii nu-mi ardeau, iar el nu avea 
cum să fi auzit ce i se întâmplase lui lady Sarnai. 

— Porţi amuleta unui demon. 

M-am uitat în jos şi mi-am zărit pandantivul ce lunecase 
de la locul său, din interiorul tunicii mele. 

— Nu, sunt doar cojile de nucă pe care mi le-ai dat, am 
spus, ridicându-le ca să i le arăt. Asta nu este... 

Maxilarul i s-a încleştat, iar vocea i-a devenit răguşită de 
groază şi teamă. 

— Nu pleca în Lapzur! 

— Trebuie, am spus eu. Trebuie să lupt cu el înainte... 

Înainte să pierd prea mult din mine. 

— Nu poţi câştiga dacă mergi singură, a spus Edan. 
Aşteaptă-mă! Voi merge cu tine! 

Efortul din vocea lui m-a impresionat, dar nu intenţionam 
să mă răzgândesc. 

— Starea mea se înrăutăţeşte în fiecare zi, Edan. Curând, 
nu voi mai putea să rezist. 

O grimasă i-a tulburat aerul degajat. 

— Atunci, vino aici! a insistat el. Profesorul meu, 
maestrul Tsring, te poate ajuta. Acum el este muritor, dar 
ştie mai multe despre magie decât oricine, cu excepţia 
zeilor înşişi. El s-a ocupat de Bandur mai înainte. 

— Nu am mult timp, am îngăimat un răspuns. Nici măcar 
nu ştiu unde te găseşti... 

— În munţii Tura. Nu sunt departe de Lapzur. Întreabă de 
mine când îi vei vedea, iar eu te voi găsi. 

— Cu ajutorul oglinzii? 

— Da, a răspuns Edan, fii atentă! Demonul din tine va 
deveni mai puternic cu fiecare zi şi, ori de câte ori foloseşti 
magia, te expui influenţei lui. Nu-i folosi puterea. Te va 
corupe şi te vei transforma mai rapid. 

L-am ascultat, dar nu am spus nimic. 

— Maia! a rostit Edan, ridicând vocea, şi eu am tresărit. 

Ochii lui erau foarte albaştri, nu galbenul strălucitor pe 
care îl căpătau când era furios. 

— ură pe viaţa mea, Maia, că nu vei folosi puterea 
demonului! Promite-mi că nu vei merge în Lapzur fără 
mine! 

O furie neaşteptată s-a dezlănţuit în mine, o furie care a 
erupt albă şi fierbinte, şi orbitor de intensă, că mi-a fost 
imposibil să o controlez. 

Cum de îndrăzneşte! El nu te stăpâneşte, Sentur'na. 

Şoaptele au devenit mai puternice, asurzitoare. Mobila lui 
Edan a dispărut. Arbori au ţâşnit din covoare, ramurile s-au 

uscat şi deformat. Insulele Uitate ale lui Lapzur. Am închis 
ochii să alung halucinaţia. 

— Nu! 

Oglinda mi-a alunecat din mână, iar eu am sărit după ea, 
deşi orice legătură avusesem eu cu Edan era întreruptă. 

— Edan? am şoptit, ţinând strâns oglinda din care mă 
privea doar imaginea mea reflectată. Edan, îmi pare rău! 

Dar Edan dispăruse. 

M-am prăbuşit pe jos de disperare. Pandantivul s-a 
învârtit în jurul gâtului. L-am apucat brusc şi l-am forţat să 
stea nemişcat. 

Edan se înşela. Nu era amuleta unui demon. Rochiile din 
interior aparţineau zeiţei Amana. Nu era nimic funest în 
privinţa lor. 

Totuşi, m-a încercat o umbră de îndoială. Atunci de ce 
este o fantă în mijloc, ca la amuleta lui Bandur? 

Nu am fost în stare să răspund. 

Am vârât pandantivul înapoi în tunică. Rochiile din 
interior zornăiau uşor, o bătaie ritmică şi constantă peste 
cea a inimii mele. Spre deosebire de cântecul foarfecii 
mele, agitația nu s-a oprit când i-am dat drumul. 

Am respirat adânc şi tremurat. Cel puţin Edan era în 
siguranţă. Lucrul ăsta trebuia să fie de ajuns deocamdată. 

CAPITOLUL NOUĂ 


Nu am auzit fereastra deschizându-se. 

Era dimineaţă, iar eu eram încă în odăile lui Edan, citind 
prin cărţile aflate la picioarele mele, când, din spate, cineva 
m-a zgâlţâit brusc. 

— Vin după tine! 

Ammi mi-a smuls cartea din mâini. 

— Maestre Tamarin, a insistat ea, eşti atentă? Trebuie să 
ieşi de aici! 

— Poftim? am rostit eu răguşit, în timp ce limba îmi era 
atât de uscată, că mi-a plescăit pe cerul gurii. Cine? 

— Împăratul! a răspuns Ammi, ridicându-mă în picioare. 
Jun şi Zaini nu vor mai putea să-şi ţină gura mult timp. 
Trebuie să te grăbeşti! 

Mi-am luat lucrurile în grabă, inclusiv medicamentul pe 
care îl descoperisem în dulapurile lui Edan. 

— Ce se întâmplă cu lady Sarnai? 

— Este în viaţă, dar vai de ea! In această dimineaţă, au 
dus-o la temniţă. Asta se va întâmpla şi cu tine dacă nu 
vei... 

Temniţă! 

— Trebuie să o ajut! 

— Eşti atentă? a repetat Ammi, prinzându-mă de braţ. 
Jumătate din gărzile palatului te caută, iar cealaltă jumătate 
se ocupă de lady Sarnai. Tu nu poţi... 

M-am răsucit, desprinzându-mă din strânsoarea ei, şi am 
apucat repede sacul lui Edan, strecurând fiola, flautul şi 
oglinda în interior. 

— Nu trebuie să vii dacă nu vrei! 

Ammi a strâmbat din nas. 

— Nu te las singură! Sunt sigură că nici nu ştii unde este 
temniţa. 

Nu ştiam. 

Expresia mea trebuie să fi fost foarte uşor de citit, pentru 
că lui Ammi i-a scăpat un oftat. 

— Voi regreta hotărârea asta, nu? 

Am trecut curelele sacului peste cap. 

— De ce mă ajuţi? Am crezut că eşti supărată pe mine. 

— Sunt, a răspuns ea, dar asta nu înseamnă că vreau să 
te ucid. Eşti un croitor prea bun pentru asta, maestre 
Tamarin! 

Aş fi putut zâmbi dacă dimineaţa n-ar fi luat o întorsătură 
atât de disperată. Totuşi, răceala care mi se furişase în 
inimă s-a topit îndeajuns pentru a-i zâmbi prietenei mele. 

— Spune-mi Maia! 

Un zâmbet zgârcit a împodobit buzele lui Ammi în chip de 
răsplată. 

— Grăbeşte-te, Maia! Ultimul lucru pe care îl doresc este 
să fiu prinsă cu tine, a spus ea, începând să escaladeze 
fereastra. Pe aici! O vom tăia prin grădină. Cu ajutorul 
zeilor, sper ca gărzile să fie la masa de prânz! 


Dar nu erau. Şi, din nefericire, Ammi avusese dreptate în 
privinţa temniţei care forfotea de soldaţi. Nu aveam nicio 
şansă să intru să o văd pe lady Sarnai. Nu fără ajutor. 

Garduri de bambus înconjurau temniţa, o structură în 
formă de cutie, construită din pietre mari şi inegale. Fără 
ferestre şi fără uşi, doar o intrare, aducea mai mult cu o 
criptă decât cu o temniţă. 

Şi, la o adică, prizonierilor nu le era scris să trăiască prea 
mult în interior. 

După ce m-am ascuns în spatele unui tufiş, am remarcat 
paznicul cu cheile ce îi atârnau de pe şold şi am întins 
mâna după pandantiv. Degetul meu mare s-a mişcat încet 
de-a lungul părţii care transporta rochia ţesută cu zâmbet 
de soare. 

Incepem. 

— Înfăşoară-ţi eşarfa în jurul ochilor! i-am şoptit lui 
Ammi. Strânge-i cât de tare poţi! Nu-i deschide - nu are 
importanţă ce auzi! Nu până nu dispare lumina. Pe urmă, 
fugi înapoi la bucătărie! 

Înainte să-mi poată pune vreo întrebare, am ţâşnit din 
ascunzătoare şi am numărat până la trei... 

— Acum! 

Am dus mâna la pandantiv şi am eliberat puterea rochiei 
tesute cu zâmbet de soare, ţintind spre gărzi. Lumina le-a 
orbit. Unul câte unul, soldaţii s-au clătinat, scăpând armele 
din mâini şi încercând să-şi protejeze ochii înainte de a se 
prăbuşi pe gard. 

Nu mai era timp de pierdut. Am dat peste ei şi m-am 
ghemuit lângă paznicul cu chei căruia i-am tăiat centura cu 
foarfeca. 

Doar atunci când mă aflam cu mult în interiorul temniţei, 
am închis zâmbetul soarelui înapoi în pandantiv, dar am 
ţinut o mână pe acesta, în caz că mai dădeam peste vreun 
gardian. 

M-am năpustit pe scări, cercetând temniţa în căutarea lui 
lady Sarnai. Majoritatea celulelor erau goale. Câteva ţineau 
în arest servitori prinşi la furat sau soldaţi care băuseră 
prea mult. Nu le-am acordat nicio privire. Potrivit lui Ammi, 
prizonierii mai importanţi erau de obicei la nivelul inferior. 

Când am ajuns dedesubt, respiraţia grea a lui lady Sarnai 
a dat-o în vileag. M-am grăbit spre zgomot cu cheile de fier 
lunecându-mi în palmă din cauza transpiraţiei şi am deschis 
uşa. 

Am simţit un fior şi mi s-a tăiat respiraţia. 

Peste noapte, starea lui lady Sarnai se înrăutăţise. Pielea 
ei de culoarea fildeşului era în clipa aceea palidă, de un 
albastru-cenuşiu nefiresc. Dar şi mai îngrijorătoare erau 
petele în nuanţe de violet şi negru care se întrezăreau de 
sub veşminte; pete îi străluceau peste piept, apropiindu-se 
în mod periculos de inimă. 

Jun şi Zaini avuseseră dreptate - nu o mai ducea mult, cu 
siguranţă nu, dacă sângele de stele continua să o consume. 

Cineva a gemut în celula aflată vizavi de a ei. Era lordul 
Xina. Nu avea spaţiu mai deloc, iar el era ghemuit într-un 
colţ, în timp ce un pârâiaş de sânge îi picura de la tâmplă 
pe pământ. 

— Pleacă de lângă ea! a rostit el cu o voce răguşită, iar 
lanţurile au zornăit când s-a luptat lipsit de vlagă să se 
ridice. Pleacă! 

Trebuia să mă grăbesc înainte ca gărzile să mă audă. 

Calmându-mă, am păşit mai aproape de lady Sarnai şi am 
întins mâna după sac pentru a scoate extractul lui Edan. 

Folosindu-mi dinţii, am scos dopul sticlei, apoi, am turnat 
jumătate din conţinut în gura lui lady Sarnai, acoperind-o cu 
mâna să nu se scurgă cumva pe alături. Un mormăit i-a 
scăpat pe buze când am atins-o, iar eu am tresărit; nu-mi 
puteam imagina durerea pe care era silită s-o îndure. 

Într-un final, a înghiţit şi, treptat, respiraţia i-a devenit 
egală, iar eu am aşteptat cu nerăbdare, rugându-mă ca 
sângele de stele să înceteze să se mai răspândească prin 
trupul ei, ca ea să poată, în cele din urmă, să se mişte şi să 
se trezească. 

Dar medicamentul lui Edan nu părea să aibă efect. 

M-am panicat. Ce mai puteam face? 

Disperată, am încercat să o trag de picioare, dar nu am 
reuşit să o urnesc. Fie renunţam şi fugeam, fie riscam ca 
gărzile să mă prindă. 

Gândeşte, Maia! Gândeşte! 

Din obişnuinţă, am dat să întind mâna după foarfecă. 
Pandantivul meu continua să pulseze pe piept şi, când l-am 
atins, o furnicătură uşoară de căldură mângâietoare mi-a 
năvălit prin vârfurile degetelor. 

O aţă argintie, la început, atât de subţire, că eram 
convinsă că mi-o imaginasem, s-a răsucit din pandantiv 
printre degetele mele şi a strălucit deasupra feţei lui lady 
Sarnai. La fel ca lacrimile. 

Ar putea lacrimile lunii să o ajute? 

În legendă, zeiţa lunii fusese o vindecătoare, perechea 
soţului ei pătimaş, soarele. Merita o încercare. 

Am derulat rochia brodată cu lacrimi de lună din 
pandantiv. Chiar şi în aerul greu al temniţei, rochia s-a 
ridicat ca un zmeu într-o zi cu briză înainte de a se stabili 
încet pe trupul lui lady Sarnai. 

Am îngenuncheat lângă ea, urmărind satinul argintiu ce 
se unduia peste braţele şi picioarele ei. Incet, foarte încet, o 
strălucire albă, delicată, s-a răspândit peste trupul 
suferindei, calmând erupțiile agresive ale sângelui de stele 
până când urmele întunecate şi sclipitoare s-au retras de la 

inima ei. Mai apoi, pleoapele lui lady Sarnai au tremurat, iar 
tenul ei de un albastru-şters a început să-şi schimbe 
culoarea şi să înflorească cu o vagă promisiune de viaţă. 

Pe când lumina lunii o trezea, am fixat cu privirea 
cătuşele care o legau de zid şi, cu oarecare şovăială, mi-am 
scos foarfeca. Oare avea efect pe metal? 

Lamele de argint au strălucit luminos peste lanţuri, iar 
când le-am ţinut pe lângă zalele de fier, au început să 
zumzăie. Ele îmi spuneau să încerc. 

După ce mi-am strecurat degetele în mânerele inelare, 
am despărţit lamele şi am tăiat cătuşele. Fiecare tăietură a 
necesitat mult mai multă putere decât pentru tăiatul 
țesăturii, atât de multă, că a fost nevoie să-mi folosesc 
ambele mâini ca să îmbuc lamele foarfecii pe verigi. 

Cu un zornăit anevoios, o cătuşă de la încheietura mâinii 
a căzut pe pământ. 

— Mulţumesc, Nouă Ceruri! am şoptit, acţionând mai 
repede în clipa aceea la cealaltă încheietură a mâinii lui 
lady Sarnai ca să mă îndrept mai apoi spre glezne, până 
când avea să fie liberă. 

Deasupra bufneau paşi. Gardienii se trezeau şi ei. 

Am clătinat-o pe lady Sarnai până s-a mişcat, respirând 
foarte greu. S-a smucit într-o panică halucinantă, aruncând 
într-o parte rochia brodată cu lacrimi de lună şi repezindu- 
se la fiola aflată încă lângă mine, gândind probabil că 
venisem să o otrăvesc. 

— Stt! am încercat eu să o liniştesc. Sunt aici să... 

Lady Sarnai mi-a smuls foarfeca şi mi-a apăsat lamele pe 
gât. Metalul mi-a vâjâit violent în urechi. 

Voia să-mi cresteze gâtul cu foarfeca, dar încheietura 
mâinii ei a ezitat, lady Sarnai rămânând uimită când a 
văzut ce se întâmplase cu ea. Petele de un albastru intens 
de pe pielea ei, adică urmele de la rochia pictată cu sânge 
de stele, se decoloraseră, iar în locul lor apăruseră cicatrici 
argintii, ca nişte tuşe de pensulă peste faţă şi corp. Lacrimi 
de lună. 

In timp ce lamele îi tremurau în mâini, i-am luat uşor 
foarfecă. 

— De ce? a şoptit ea. 

Am avut nevoie de o clipă ca să-mi dau seama că mă 
întreba de ce îmi riscasem viaţa să o ajut. Aceeaşi întrebare 
mi-am pus-o şi eu. Nu o simpatizam. Fără îndoială că nici ea 
pe mine. 

Am pus foarfeca înapoi în centură. Îmi simţeam limba ca 
de plumb, iar gura mi se uscase. Nu ştiam ce să-i spun. 

Înainte de a pleca, Edan mă numise speranţa ținutului 
A'landi. Dar se înşelase. Nu puteam fi speranţa ținutului 
A'landi, nu atunci când mă transformam într-un demon. 
Însă lady Sarnai, fiica shansen-ului şi mireasa împăratului, 
putea uni Nordul cu Sudul. În consecinţă, era prinţesă şi 
războinică deopotrivă. 

— Pentru că Înălţimea Voastră sunteţi speranţa ținutului 
A'landi, am răspuns eu încet. 

Ea şi-a umezit buzele cu limba; încă erau crăpate şi 
uscate. 

— Khanujin te va pedepsi pentru asta. 

— Nu mă tem. 

Lady Sarnai a ridicat o sprânceană, ca şi cum nu m-ar fi 
crezut, dar nu a mai spus nimic. 

— Acum trebuie să mergem, am îndemnat-o eu. Gărzile 
se trezesc. 

— Câte sunt? 

Fiica shansen-ului era mereu practică. 

— Cel puţin trei în temniţă. Patru la intrare. Mai multe 
afară. 

Lady Sarnai nu prea a tresărit la aflarea numărului de 
gardieni. Puterea ei reînvia. 

Fără un cuvânt de mulţumire, s-a ridicat şi s-a strecurat 
afară din celulă. Câteva clipe mai târziu, am auzit un 
gardian exclamând: 

— Tu... 

Oase au trosnit, iar săbii au zăngănit peste uşile de fier şi 
zidurile de piatră. Trupuri au căzut. 

Am tresărit, regretând că nu îi cerusem să lase oamenii 
în viaţă. 

Odată ce ameninţarea gărzilor fusese eliminată, lady 

Sarnai s-a reîntors. Eram cu un pas înaintea ei şi deja 
deschisesem uşa celulei unde zăcea lordul Xina. 

Ea a pus cu grijă un braţ de-al lordului Xina peste umerii 
ei şi l-a ridicat în picioare. Trupul lui era o reţea însângerată 
de tăieturi şi vânătăi cu puroi ce supura, dar, imediat ce a 
văzut-o pe lady Sarnai, ochii lui de culoarea cărbunelui au 
licărit cu viaţă, şi el a tuşit. 

Sprâncenele încruntate ale lui lady Sarnai s-au destins, 
singurul semn de uşurare pe care l-a arătat. 

— Poţi să mergi, Xina? 

El arăta extenuat, iar faţa lui lătăreaţă părea mai lungă 
decât îmi aminteam, însă a scrâşnit din dinţi, s-a ridicat în 
picioare şi a făcut un semn sec cu capul. 

Din gura umflată şi cu mulţi dinţi lipsă îi curgea sânge. 
Era prea rănit să vorbească, dar era limpede că prezenţa 
mea îl nemulţumea - totuşi, nu părea câtuşi de puţin 
tulburat de înfăţişarea schimbată a lui lady Sarnai. Chiar 
dacă vremelnic, pentru clipa aceea, mi-a câştigat respectul. 

— Repede atunci! a rostit lady Sarnai tăios. Trebuie să 
ajungem la râu înainte de amurg! 

— La râu? am repetat, gândindu-mă că râul Leyang se 
afla în partea de miazăzi a Palatului de Toamnă. N-ar trebui 
să o luaţi spre miazănoapte, spre tatăl Inălţimii Voastre? 

— Tatăl meu? a rostit lady Sarnai, răsucindu-se să mă 
privească drept în faţă. 

— Nu intenţionezi să lupţi împotriva lui... şi a demonului 
său? 

Ea m-a privit cu ochi scrutători, făcându-mă să mă simt 
foarte naivă şi foarte proastă. 

— Ce îţi imaginezi că aş putea să fac împotriva lor? Ah, 
da, crezi că sunt speranţa ținutului A'landi, a spus ea, 
scăpând şi un râs sec. N-am ajuns decât să sângerez pentru 
această ţară. Pacea şi salvarea ei nu însemnă nimic pentru 
mine. Nu mai înseamnă... 

— Dar... 

— Tata nu se va opri până când nu va obţine tronul, a 
spus ea răstit. El şi demonul său vor dezbina ţara dacă asta 
trebuie să fie făcut. Plec înainte ca acest lucru să se 

întâmple, a adăugat ea, ridicând o sabie pe care o 
smulsese de la unul dintre gardienii învinşi. Dacă mai ai un 
pic de minte, vei pleca şi tu! 

Pentru prima dată, am observat că, spre deosebire de 
majoritatea doamnelor, unghiile ei erau tăiate scurt şi la 
acelaşi nivel, că articulațiile îi erau aspre şi cu bătături ce 
se întindeau de-a lungul degetelor, mai rău chiar decât pe 
ale mele. Mâini de arcaş. 

Mâini de supraviețuitoare. 

— Nu există nicio speranţă pentru A'landi, a spus ea. 
Consideră sfatul ăsta ca plata datoriei mele faţă de tine! Și 
să nu ne mai întâlnim niciodată. 

Cu asta, ea şi lordul Xina s-au furişat afară şi m-au lăsat 
cu inima grea. 

Dacă lady Sarnai nu avea să salveze A'landi, atunci 
războiul dintre împărat şi shansen era inevitabil. Mii de 
oameni aveau să moară, tineri soldaţi bravi precum fraţii 
mei, Finlei şi Sendo, dar şi nenumărate alte vieţi 
nevinovate. Neînţelegerea din ţara mea, pentru care 
sacrificasem atât de mult ca să o repar, nu avea să se 
rezolve niciodată. 

— Eşti o laşă! am strigat după ea chiar dacă ştiam că nu 
mă mai putea auzi. 

Mi-am încleştat pumnii şi am avut un sentiment de ură 
faţă de mine însămi pentru că crezusem în lady Sarnai şi 
pentru că sperasem că ea ar putea să facă ceea ce eu nu 
reuşisem - sperasem că avea să aducă pacea pentru 
A'landi. 

Mă înşelasem. 


Singurii gardieni peste care am dat în drumul meu la 
ieşirea din temniţă au fost cei morţi, o cărare de trupuri pe 
care lordul Xina şi lady Sarnai o lăsaseră în urma evadării 
lor. 

Imediat ce am ajuns afară, am scotocit prin sac, 
căutându-mi prin cutele sale fără sfârşit covorul. L-am scos 
la lumină şi am început să-l derulez, când... 

— Stai! 

M-am răsucit, mânuind repede covorul desfăcut exact 
când o lovitură de lance mi-a atins partea din spate a 
capului. 

Genunchii mi s-au îndoit. 

Încă o lovitură. De data asta mai tare. 

Covorul mi-a alunecat din mâini, m-am prăbuşit, iar un 
torent întunecat a inundat marginile lumii mele. 


e 85» 


CAPITOLUL ZECE 


La trei zile de la nefericitul banchet dat în cinstea nunţii, 
shansen-ul a revenit cu o armată de o mie de oameni. Paşii 
lor au făcut dealurile să se cutremure, iar fumul de la 
tunurile lor a colorat bolta în cenușiu. Simţind că pământul 
avea să sângereze din nou din cauza războiului, cerul a 
plâns. 

Ploaia s-a revărsat din nori, căzând la început asemenea 
unor ace şi, apoi, în perdele. Tunete loveau cerul atât de 
tare, că înghiţeau zgomotele făcute de soldaţii împăratului. 

Mi-am lipit urechea de o fereastră baricadată. 

Nimic! 

Aşteptasem toată ziua ca gărzile să vină după mine. În 
fiecare dimineaţă de când fusesem prinsă, doi dintre cei 
mai puternici gardieni ai Majestății Sale mă târau în Sala de 
Cârpit Responsabil. Mă forţau să iau micul dejun în timp ce 
treizeci de croitorese urmăreau cu stomacurile chiorăind şi 
gâturile uscate, private de ceai şi de apă, pentru că nu 
aveau voie să mănânce sau să bea până ce nu-şi terminau 
treaba. 

Apoi, venea partea cea mai rea. După micul meu dejun, 
croitoresele erau bătute. 

Fetele se făceau mici în spatele locului lor de lucru. 
Câteva scânceau: 

— Te rog, maestre Tamarin! Ajută-mă! 

Rugăminţile lor mă sfâşiau, dar îmi stăpâneam trăsăturile 
să rămână la fel de nemişcate ca piatra. In prima zi, 
încercasem să opresc gărzile, dar, drept răspuns, acestea 
luaseră mâinile uneia dintre croitorese şi îi rupseseră 
degetele. Astfel, mi-am dat seama că un cuvânt bun din 
partea mea doar înrăutăţea situaţia. Nu puteam face nimic 
ca să le ajut. 

Khanujin le pedepsea ca să mă rănească. Fiecare fată îmi 
reamintea de mine însămi: o croitoreasă talentată care se 
afla acolo să aibă grijă de cineva iubit - de părinţii ei, de 
copiii ei, de satul ei. Dacă aş fi rămas cu succes croitorul 

imperial, acele femei ar fi fost sub supravegherea mea. Aş 
fi ajuns să o cunosc pe fiecare dintre ele ca pe o soră, o 
mamă sau o bunică. 

Dar asta nu avea să se întâmple niciodată în situaţia 
dată. 

La fiecare cinci lovituri de bici, unul dintre gardieni se 
răstea la mine: 

— Unde au plecat lady Sarnai şi lordul Xina? 

Nu puteam repeta decât adevărul: 

— Nu ştiu! 

Şi astfel, loviturile de bici continuau. Zece pe zi pentru 
fiecare croitoreasă. M-am silit să fac faţă resentimentelor 
usturătoare din privirile lor, pentru că erau pedepsite pe 
nedrept pentru nesupunerea mea. 

Dacă nu ar fi fost blestemul lui Bandur, inima mea ar fi 
suferit cumplit. Mă speria cât de rece devenisem. 

Niciodată nu s-a ridicat un deget împotriva mea. Nu până 
când împăratul Khanujin însuşi nu şi-a făcut apariţia. 

Dacă nu erau veşmintele sale imperiale şi coroana aurie, 
nu l-aş fi recunoscut ca fiind împăratul meu. Se micşorase 
foarte mult în hainele care păreau să îl înghită. Haina de 
exterior se aduna în cute, ascunzând dragonii brodaţi pe 
ea, iar trena îl urmărea într-un talmeş-balmeş. Mânecile 
atingeau uşor pământul cu atât de mult prisos de material, 
încât suveranul îşi ţinea braţele ridicate ca nimeni să nu 
observe. 

Dar eu am observat. 

Trupul i se subţiase, aducând cu al unui copil, iar chipul îi 
îmbătrânise, arătând ca al unui bărbat care avea dublul 
vârstei sale. Părul, cândva des şi lucios, era subţire ca 
hârtia, iar buzele îi deveniseră răsfrânte şi diforme de 
cruzime. 

— Ar trebui să te ucid pentru ceea ce ai făcut, a rostit el 
în cuvinte potolite, dar picurate cu acid. 

Nu mă înclinasem în faţa lui. În clipa aceea, hotărâsem 
că nu o voi face. Şi ce dacă îi eliberasem pe lady Sarnai şi 
pe iubitul ei? Fără mine, împăratul era mort. 

l-am întâlnit privirea de gheaţă. 

— Atunci, ucide-mă! Termină cu asta! 

El s-a îmbujorat de furie, devenind roşu-purpuriu, şi m-a 
pălmuit. 

Capul mi s-a clătinat spre spate, mai mult din pricina 
şocului decât din pricina forţei loviturii. Mi-am revenit 
repede şi mi-am reîntors privirea spre împărat. 

Asta l-a înfuriat, iar eu mi-am dat seama că era pe 
punctul de a mă lovi din nou. 

— Îţi este frică, l-am provocat. Miniştrii tăi au observat 
schimbarea din tine, iar duşmanii de la curte, cei care se 
temeau de tine, acum complotează împotriva ta. Ştii bine 
că tronul îţi este în pericol. Chiar dacă shansen-ul n-ar fi o 
ameninţare, cineva din interior te va înlătura de la putere. 
Te va trăda. 

— Mai rosteşte un cuvânt, şi îţi voi tăia limba. 

— Nu mi-o vei tăia, l-am luat eu peste picior. Ai nevoie de 
mine! Nu poţi conduce A'landi arătând... 

— Aşa? s-a răstit Khanujin, arătând spre faţa sa şi forțând 
o expresie grotescă. Shansen-ul îşi aduce armata la porţile 
mele. Suntem în război, iar eu voi conduce ţara indiferent 
cum arăt. _ 

Vocea îi trăda disperarea. In ciuda bravadei sale, ştia că 
A'landi nu avea să-l urmeze aşa cum arăta, mai mult ca un 
copil neîndurător decât ca acel conducător binefăcător pe 
care toţi fuseseră amăgiţi să-l venereze. Aproape că îl 
compătimeam. Poate că o parte din el chiar nutrise 
sentimente pentru ţara noastră. 

— Nu vei câştiga împotriva lui. Nu fără ajutorul meu. Eu 
pot restabili vraja lui Edan. Eu te pot face ceea ce ai fost 
cândva. 

De îndată ce am rostit cuvintele, m-am oprit. De unde 
veneau? Habar nu aveam cum să restabilesc vraja lui Edan 
pentru împărat. Dar nu am reuşit să mă opresc. Am vorbit 
de parcă aş fi fost posedată. 

Tu poti, Sentur'na! Noi te vom ajuta! 

Mi-am încleştat maxilarul, dorind ca vocile să dispară. 
Efortul m-a făcut să-mi piară calmul. Ochii mi-au strălucit 
într-un roşu-aprins. Khanujin a respirat superficial. Mi-am 

dat seama că înfăţişarea mea îl speriase. 

— Ce eşti? 

— Rochiile îmi dau putere. Doar mie. 

Am refuzat să spun mai multe. 

— Tu nu eşti vrăjitor, a spus el, privindu-mă fix. Tu eşti 
un... 
Demon? Mi-am ridicat pandantivul, încercând să deschid 
nuca uşor, cât să strălucească cu puterea soarelui, a lunii şi 
a stelelor. _ 

Era oare amuleta unui demon? Incă nu reuşisem să îmi 
dau seama că era. Puterea ei părea să cântărească tot mai 
greu asupra mea în fiecare zi, făcându-mă să nu lupt 
împotriva întunericului din mine, dar nici împingându-mă 
să-l accept. Incă. 

— Folosesc puterea Amanei, am rostit eu, deşi cuvintele 
mi se lipeau de gât, simţindu-le doar pe jumătate 
adevărate. Magia ei este mai puternică decât a lui Edan. 
Cum altfel crezi că l-am învins pe shansen! 

— Tu eşti cauza pentru care s-a ales praful de nuntă, a 
bombănit Khanujin fără să mai rostească vreo ameninţare. 

Am înţeles din modul în care pandantivul meu îi atrăgea 
privirea că îl ademenisem. M-a crezut. 

— Renunţă să-l mai cauţi pe Lordul Vrăjitor, am spus, 
profitând de tăcere. Jurământul lui faţă de tine este anulat, 
iar el este fără putere. In schimb, eu te pot ajuta. 

El mi-a aruncat o privire nimicitoare, care i-ar fi făcut pe 
oricare dintre miniştrii săi să îngenuncheze, tremurând de 
frică. 

În cele din urmă, a rostit: 

— Dacă vei reuşi, voi avea în vedere clemenţă pentru 
familia ta, dar nu şi pentru Lordul Vrăjitor. 

— Voi avea nevoie de sacul pe care mi l-au luat oamenii 
tăi, am insistat. Tot ce este înăuntru mă va ajuta să realizez 
vraja. Şi voi avea nevoie de material suficient să croiesc un 
set nou de veşminte. 

— O mantie, a hotărât el. Vei vrăji o mantie pentru mine, 
care să fie gata până în zori. Dacă nu va fi, voi pune să fie 
ucisă câte o croitoreasă pentru fiecare oră de întârziere. 

Uşile s-au închis trântite în urma lui. Câteva minute mai 
târziu, un gardian a apărut în camera mea şi mi-a aruncat 
sacul la picioare. 

Când m-am uitat în interior, tot ce am întrezărit au fost 
foarfeca mea şi caietul de schiţe. Panica a pus stăpânire pe 
mine până când am întors pielea moale a sacului pe dos. 
Pumnalul cu tăişul de meteorit s-a rostogolit cu covorul 
meu, cu oglinda şi cu flautul lui Edan. 

Am strâns sacul la piept într-o îmbrăţişare, suspinând de 
uşurare. 

Numai ce pusesem la loc totul în sac, când a sosit una 
dintre croitoresele mai în vârstă. Avea umerii lăsaţi, de 
parcă ar fi fost recent biciuită, şi nu a dorit să se uite la 
mine. 

În braţe ţinea un balot de material şi aţe cu care urma să 
croiesc îmbrăcămintea Majestății Sale. 

„Îmi pare rău!” am încercat să spun, dar cuvintele n-au 
vrut să-mi plece de pe buze. 

Am lucrat toată după-amiaza şi am creat o mantie cu o 
glugă incrustată cu aur, iar pe spatele veşmântului am 
brodat un dragon. 

Dar cum să fac în aşa fel încât să revină fosta glorie a 
împăratului? Nu mai aveam nicio vrăjitorie din călătoria 
mea, nu mai aveam nici lacrimi de lună şi nici zâmbet de 
soare să le ţes în veşmânt. 

Parcă nici foarfeca mea nu dorea să facă magie în folosul 
lui. 

— Amana,  ajută-mă! am şoptit, rugându-mă fără 
încetare. 

Ea nu a dat atenţie rugăminţii. Situaţia mea disperată, să 
cos o mantie vrăjită pentru împărat, nu era una vrednică de 
bunăvoința zeiţei-mamă. Pandantivul de la gât stătea 
nemişcat, iar rochiile rămâneau tăcute. 

Nici chiar foarfeca mea nu mai zumzăia. Ce trebuia să 
fac? 

Știi precis ce magie va aduce puterea de care ai nevoie 
pentru a restabili fosta glorie a împăratului Khanujin. 

Capul îmi pocnea. Am întins mâna după pumnalul cu tăiş 

de meteorit, ridicându-l spre umbrele ce se furişau de-a 
curmezişul podelei. Mă aşteptam să-l zăresc pe Bandur 
acolo, iar râsul lui să răsune cu ecou. 

Dar nu era nimeni. Nimeni în afara demonului din lăuntrul 
meu. 

Degetele mi s-au încordat în jurul pumnalului. 

— Jinn! am şoptit eu. 

Nervurile meteoritului de pe lamă au strălucit cu viaţă. La 
fel ca mai-nainte, când am atins tăişul de rocă, m-a înţepat. 
Dar, în momentul acela, lama era caldă în loc să fie rece, 
iar degetele mele au tresărit de durere, ca şi cum ar fi fost 
înţepate de spini micuţi. 

Am cercetat arma cu lamă dublă, mângâind jumătatea 
de fier, apoi, am atins partea de meteorit şi mi-am pus 
degetele ferm pe rocă. 

„Nu folosi amuleta”, mă avertizase Edan. „Cu cât te 
bazezi mai mult pe magia ei, cu atât mai dificil va fi pentru 
tine să te împotriveşti schimbării.” 

Dar dacă nu o voi folosi, shansen-ul va câştiga. A'landi va 
fi pierdut. 

Dacă lady Sarnai n-ar fi fugit, situaţia ar fi fost cu totul 
alta. Insă greul a rămas pe umerii mei. Trebuia să lupt 
împotriva shansen-ului singură. 

Trebuie să protejez A'landi! am murmurat în sine mea. 

Pandantivul s-a agitat pe pieptul meu, lumina lui 
mişcându-se cu putere în toate părţile şi agitându-se ca şi 
cum copiii Amanei din interior - soarele, luna şi stelele - ar 
fi simţit că încercam să invoc un demon. 

Am scos pandantivul de la gât şi l-am pus jos. Trupul meu 
s-a agitat brusc, iar pulsul mi s-a accelerat pe măsură ce 
puterea Amanei mă părăsea. 

Am acoperit cu mâna marginea ascuţită a lamei şi am 
şoptit: 

— Edan, iartă-mă! 

O explozie de durere mi-a oprit brusc respiraţia. Mi-am 
desfăcut mâna încet, măsurând cu privirea linia subţire de 
sânge ce-mi descria un arc în palmă. Culoarea era vie pe 
pielea mea, dar, în timp ce se scurgea din rană spre liniile 

răsfirate ale palmei şi se aşeza acolo, s-a întunecat precum 
cerneala neagră. 

Sânge de demon. 

Năucită, mi-am închis din nou mâna peste lama 
pumnalului. Durerea a fost şi mai cruntă, aşa încât mi-am 
muşcat buza ca să îmi rețin un urlet. 

Plină de furie, am aruncat pumnalul într-o parte, iar pe 
mână mi s-a prelins sângele negru şi întunecat. 

Asta a fost, a insistat demonul meu. Nu te război cu el! 
Foloseşte-l! 

Mi-am ridicat pumnul deasupra mantiei împăratului şi am 
strâns. Câteva picături erau suficiente ca mătasea să fie 
inundată de negrul cel mai negru, culoarea unei nopţi de 
catifea. Sângele demonului meu strălucea în tonurile 
veşmântului, infuzându-i fibrele cu o vrajă interzisă care 
speram că va fi îndeajuns de puternică pentru a salva 
A'landi. 

Mi-am retras mâna şi mi-am înfăşurat tăietura cu o 
bucată de pânză. 

M-am rugat să nu fi mers prea departe, murmurând cu 
voce tare: 

— Sunt încă eu. Sunt încă Maia. _ 

Nu ai terminat, m-a impulsionat demonul meu. /nchide 
întunericul în interiorul mantiei! 

Degetele îmi tremurau. Am atins pandantivul de mantia 
împăratului Khanujin. Lumina din nucă ce continua să se 
agite a ricoşat în zidurile de piatră din jurul meu în timp ce 
am început să o concentrez pe o pată de sânge care deja 
se cufunda tot mai adânc în material, o pată care nu ar 
înceta să se răspândească. 

Umbre întunecate s-au înfăşurat pe cele două coji de 
nucă ale pandantivului şi pe fanta de sticlă de pe mijloc, 
colorând totul în negru. Întunericul a zăbovit o secundă 
înainte să dispară, iar pandantivul meu s-a refăcut aşa cum 
fusese mai înainte. 

În interiorul meu, vocile din Lapzur şopteau triumfătoare: 
Sentur'na, Sentur'na - gardianul nostru. 

Vei veni acasă. 

CAPITOLUL UNSPREZECE 


Până la căderea serii, pământul nu s-a mai cutremurat. 
Cerul şi-a încetat plânsul, iar zeul cer a pictat canavaua în 
albastru-violet de iris înflorit. Dar mai jos de tuşele sale de 
amurg, mirosul înţepător de la focurile de tun îngroşau 
aerul, iar săbiile zornăiau împotriva vântului. 

După apusul soarelui, armata shansen-ului a străpuns 
zidurile oraşului şi a început să mărşăluiască pe deal, spre 
Palatul de Toamnă. Până dimineaţă, războiul avea să 
ajungă la porţile palatului. 

Chiar în timpul acelui interludiu sinistru, înainte de 
revărsarea zorilor, împăratul m-a convocat la consiliul de 
război. Îşi dorea mantia. 

Ceva îmi spunea că s-ar putea să nu mă mai întorc 
niciodată în odaia mea, aşa că mi-am adus şi sacul, pe care 
l-am aruncat pe umăr. Nu făcusem nici zece paşi în camera 
de audienţe, când un ministru mi-a smuls mantia de pe 
braţe şi a înmânat-o împăratului. 

Khanujin a ridicat-o. Tivul se întindea peste treptele 
acoperite cu un covor lat ce duceau spre tronul său. 
Mătasea de culoarea gălbenelelor catifelate strălucea în 
lumina soarelui abia răsărit, nuanțele îndrăzneţe ale 
dragonului pe care îl brodasem ca o completare elegantă la 
brocartul negru potrivindu-se de minune în țesătura vopsită 
de magia demonului meu. 

— Este gata? m-a întrebat el cu prudenţă. 

— Da! 

Cu un mormăit de satisfacţie, Khanujin a rămas în 
picioare şi a aruncat mantia peste umeri. Aproape imediat, 
umerii lui gârboviţi s-au îndreptat, obrajii traşi şi silueta 
plăpândă s-au întins până când a rămas falnic şi voinic, iar 
părul lui negru dat pe spate sub glugă, luminos. 

O transformare miraculoasă. Toţi miniştrii au tras aer în 
piept şi au căzut în genunchi. Pe buzele lui Khanujin s-a 
înfiripat un zâmbet. Acelaşi zâmbet care mă fascinase 
cândva şi mă făcuse să-l venerez ca pe cel mai măreț 

conducător al tuturor regatelor, doar că, în clipa aceea, m-a 
făcut să-l urăsc. 

— Aşadar, suntem gata de bătălie, a spus el, ridicându-şi 
sabia. E timpul să fim victorioşi în lupta cu shansen-ul. 

Miniştrii s-au gudurat pe lângă el, aducând laude zeiţei 
Amana. Chiar şi ministrul de război, care păruse obosit şi 
neliniştit cu doar câteva minute în urmă, a declarat bătălia 
ca şi câştigată. 

— Maestre Tamarin, vei merge cu noi! 

Am tresărit, iar urechile mi-au ţiuit din pricina şocului. 
Afară, un fulger a luminat brusc cerul, iar ploaia a început 
din nou, zornăind pe ţiglele acoperişului. 

— Armata noastră este la locul potrivit. Plecăm călare 
chiar acum. 

Nu m-am împotrivit când soldaţii mi-au aruncat peste 
tunică o armură menită cuiva de două ori mărimea mea şi 
m-au împins pe un cal. 

Şi Khanujin purta armură, iar mantia pe care i-o cususem 
îi acoperea umerii. Soldaţi şi servitori deopotrivă îl 
ovaţionau în timp ce trecea pe lângă ei, iar porţile bubuiau 
pentru că oamenii shansen-ului încercau să le deschidă. 

— Fiu al Paradisului, adu-ne victoria! strigau ei, pe când 
ploaia îi lovea peste tâmple şi li se scurgea pe obraji. 
Conducător Suprem al Regilor, distruge-l pe trădător! 

Drapele roşii fluturau în bătaia vântului, dragoni brodaţi 
zburând printre trupe. Calul meu era atât de dornic să ţină 
pasul cu ceilalţi, încât abia dacă am observat că ne 
îndreptam spre poartă şi, curând, eram în toiul bătăliei. 

Când am auzit prima explozie de tun, am luat-o drept 
tunet. Dar tunetul nu arunca în aer pietre şi ţigle asemenea 
artificiilor şi nici nu făcea ca arborii să erupă în dâre 
strălucitoare de fum negru şi de culoarea chihlimbarului. 
Fiecare explozie ce a urmat mi-a tulburat inima. 

Imaginea demonului meu a licărit, făcându-mi ochii să 
mă usture, pe când s-a avântat dincolo de Palatul de 
Toamnă, spre valea de mai jos. O bucată de lemn, o 
inscripţie care indica poate ceea ce fusese cândva o 
farmacie, a zdrăngănit de pe un acoperiş spart. Intregul 

oraş fusese distrus. Din cer ploua cu cenuşă, iar cadavre - 
în general civili ale căror sprâncene erau încă încruntate de 
teamă - erau aruncate în drum. 

Mă durea sufletul. Aşadar, aşa arăta războiul, aşa arăta 
motivul pentru care Keton se trezea în toiul nopţii ţipând şi 
hohotind după ce revenise acasă. Durerea din suflet, care 
se mai domolise de când Bandur mă revendicase, a devenit 
din nou vie. Şi în clipa aceea, s-a trezit la viaţă şi vechea 
Maia. 

O scânteie de ură s-a aprins în mine. 

In afara zidurilor palatului, stindardul shansen-ului 
flutura, blana tigrului alb ca zăpada strălucind pe fundalul 
mătăsii verzi ca jadul. Cu un fior, m-am gândit la modul 
cum despotul războinic se schimbase în noaptea 
banchetului, cum amuleta demonului său arsese înăbuşit, 
iar fumul se ridicase sub forma unui tigru înainte de a-l 
nimici. 

Nu şi pe tigru. Adică pe ea. 

Pe Gyiu'rak. 

Săgeţi se revărsau de pe meterezele palatului, descriind 
arcuri aproape ordonate deasupra mea, şi, foarte sus, un 
stol de păsări a ţâşnit, depărtându-se la apropierea armatei 
shansen-ului. 

Despotul războinic şi oamenii săi şi-au ridicat scuturile şi 
au gonit prin ploaia de săgeți. Oameni cădeau răpuşi de 
ambele părţi pe măsură ce tot mai multe săgeți zburau în 
toate părţile. Apoi, porţile s-au deschis cu un vuiet, iar 
împăratul cu legiunile sale s-au împrăştiat în exterior. 

Soldaţii împăratului s-au deplasat în goană spre duşman, 
dinţii cailor scrâşnind pe când galopau în apropierea mea. 
Uitată, am rămas la umbra porţilor, urmărindu-i pe shansen 
şi pe fiii săi secerând pe oricine îndrăznea să le stea în cale, 
iar pe împăratul Khanujin strălucind datorită vrăjii mantiei 
cusute de mine în timp ce îşi îndemna oamenii să lupte şi 
să moară pentru el. 

Dar nici împăratul şi nici shansen-ul nu mi-au atras 
atenţia în mod special, ci o femeie aflată printre oamenii 
despotului războinic - o femeie pe care nu o mai văzusem 

niciodată, o femeie care călărea un armăsar de culoarea 
fildeşului. 

Un zâmbet i-a înfrumusețat buzele pe când călărea 
liniştită spre a se alătura bătăliei. Chiar şi pe spinarea 
calului, părea mai înaltă decât era firesc, membrele ei 
puternice erau descoperite, iar pe umeri şi în urma ei 
plutea o mantie. Părul alb, lung şi dungat cu şuviţe negre la 
tâmple i se revărsa pe spate, scânteind, la fel ca armura 
sidefată pe care o purta la încheieturile mâinilor şi peste 
piept. Asemenea împăratului Khanujin, era atât de 
frumoasă şi de stranie, încât unii dintre soldaţi, fascinaţi, se 
opreau să o privească insistent. Enervarea aproape că m-a 
sufocat când am zărit ghearele strălucitoare care ţineau 
frâiele calului, dinţii ascuţiţi din spatele zâmbetului ei - mai 
mult sălbatic decât paşnic - şi ochii; ochi parcă tiviţi cu aur 
lichid de culoarea ambrei şi a mierii de albine, iar pe mijloc, 
roşii ca sângele. 

Ochi de demon. 

— Gyiu'rak! am şoptit. 

Aceea era înfăţişarea ei umană. 

Cu o viteză supranaturală, a omorât trei dintre soldaţii 
împăratului. Trupurile au căzut ca secerate, pe când ea a 
țâşnit printre săbii şi sulițe, prea repede ca o mână de om 
să o atingă şi cu ghearele suficient de ascuţite să taie 
carnea şi oasele. 

Văzusem ce le făcuse Gyiu'rak soldaţilor lui Khanujin 
ultima dată când o întâlnisem. Nu avea importanţă dacă 
era tigru sau femeie; ca să ucidă, un demon avea nevoie 
doar de o atingere. 

Nu exista nicio şansă ca împăratul Khanujin să câştige 
acea bătălie. 

Am dat pinteni calului şi, la comanda mea, acesta a 
tropăit spre împărat. 

— Nu poţi câştiga! i-am strigat. Trebuie să ne retragem. 

Khanujin m-a împins într-o parte cu un fâlfâit de mâneci 
în timp ce doi dintre gardienii săi m-au flancat, astfel că nu 
l-am mai putut urma. 

O salvă de tun mi-a înecat strigătele, apoi am auzit 

mârâitul asurzitor al lui Gyiu'rak şi vântul despicat de 
ghearele ei pe când înainta cu viteză spre împărat. 

Forţa a clocotit în mine cu sălbăticie. Tu fI poti salva. 

Aveam doar o secundă să mă decid. Deja îmi încălcasem 
promisiunea faţă de Edan, aşa că de ce să nu dau atenţie 
vocii? De ce să nu cedez? 

Nu acționa, şi împăratul va muri! 

M-am ghemuit între cei doi gardieni ai lui Khanujin şi l-am 
apucat brusc pe împărat de scut, împingându-l de pe cal. 

Demonul s-a izbit în mine, în schimb, iar impactul a fost 
atât de brutal, că am zburat de pe şa, aterizând periculos 
pe spate. 

Calul meu s-a prăbuşit mort. Gyiu'rak şi-a scos ghearele 
din partea laterală a animalului şi a ţâşnit în picioare, gata 
să se avânte din nou asupra împăratului. 

— Fugi! am strigat spre Khanujin. 

Înainte ca Gyiu'rak să poată sări după el, i-am prins tivul 
mantiei şi am tras-o cu putere în spate. Ea s-a răsucit, 
repezindu-se la mine cu ghearele ei de tigru. 

Până la urmă, eram doar un croitor, nu aveam pregătirea 
unui războinic. Mişcându-mă haotic ca să-i evit atacul, am 
simţit lovitura puternică a vârfurilor degetelor înţepându-mi 
carnea. 

Dacă aş fi fost om, atingerea ei m-ar fi ucis. Dar piciorul 
meu nu avea nicio rană. Nici măcar o urmă. 

Pupilele roşu-aprins ale lui Gyiu'rak s-au micşorat! 

— Imposibil! 

Pierzându-l din vedere pe împărat, a început să îmi dea 
roată, ignorând bătălia ce se dezlănţuia în jurul nostru. 
Mişcările ei erau lente şi măsurate, menite să mă facă să 
mă simt ca o pradă. 

Amândouă ştiam că nu puteam fugi. Era mai rapidă decât 
mine şi mult mai puternică. 

Gyiu'rak m-a prins de braţ. 

— Tu! a rostit ea, răguşit, recunoscând arma ca fiind cea 
pe care o mânuisem împotriva shansen-ului în Palatul de 
Toamnă. 

M-a privit cu luare aminte, iar când şi-a dat seama, 

trăsăturile parcă i s-au întunecat. 

— Tu nu aparţii acestui loc, mi-a spus ea la ureche. Soră, 
a rostit ea printre dinţi. 

Un aer rece mi s-a ridicat pe şira spinării. 

— Jinn! am strigat şi am tras afară lama, împlântând 
tăişul strălucitor de meteorit în pieptul demonului. 

Gura lui Gyiu'rak s-a lărgit într-un urlet, iar părul ei alb s- 
a ridicat împrejurul meu sub forma unui nor mare pe când 
trupul i se băşica şi ardea. Am împlântat pumnalul şi mai 
adânc, urmărind ochii roşii ai demoniţei întunecându-se şi 
luând nuanţa cenuşii, până când, în cele din urmă, aceasta 
s-a strâns într-un nor de fum. 

Norul a luat forma unui tigru, care a plutit de-a 
curmezişul câmpului de luptă, căutându-şi culcuşul, adică 
amuleta shansen-ului. 

Nu l-am urmărit mult timp. Pulsul îmi era o ca o tobă de 
război, iar lama pumnalului continua să-mi zumzăie în 
mână. 

În jurul meu, domnea zeul morţii. Doar câţiva dintre 
soldaţii împăratului mai rămăseseră în picioare. Dacă nu 
acţionam cumva, totul avea să fie pierdut. 

Mi-am croit drum peste câmpul de luptă, sus, pe 
metereze, unde arcaşii lui Khanujin, speriaţi, îi copleşeau cu 
săgeți pe shansen şi pe oamenii săi. 

Dar, indiferent câte săgeți  străpungeau spatele 
demonului războinic, acesta devenea tot mai puternic, iar, 
curând, avea să ajungă la porţile Palatului de Toamnă. 

Lasă-ne să te ajutăm, Sentur'na. Fantomele lui Lapzur 
vor câştiga lupta asta pentru tine. 

Ispititor! Foarte ispititor! Era nevoie de un singur cuvânt. 
Un gând. 

Nu! 

Apelând la magia demonului meu, nu făceam decât să 
dezlănţui nişte urmări cumplite. 

Mi-am apucat strâns pandantivul. Căldura acestuia mi se 
răspândea neplăcut în piept, făcându-mă să-mi dau seama 
de cât de rece îmi era pielea. 

Mai devreme, când lucrasem la mantia împăratului, 


e 99 œ 


pandantivul rămăsese tăcut. Amana nu dorise să-mi vină în 
ajutor. Dar, în clipa aceea, pandantivul tremura uşor 
strălucitor datorită luminii soarelui. 

Zâmbetul soarelui putea birui armata shansen-ului, 
forțându-l să se retragă. Zâmbetul soarelui putea câştiga 
bătălia pentru Khanujin. 

Dar îndrăzneam eu să apelez la Amana? 

Puterea rochiilor ei era încuiată bine în pandantivul meu. 
Înainte nu ezitasem. În clipa aceea, mi-am amintit ce se 
întâmplase când croisem mantia lui Khanujin, cum 
întunericul se împrăştiase peste medalion, colorându-l în 
scurt timp în negru, ca pe o podoabă de demon. 

Rochiile erau singurul scut pe care îl aveam împotriva 
sinelui meu de demon. Dacă apelam la magia Amanei, dacă 
sacrificam rochia ţesută cu zâmbet de soare ca să-l salvez 
pe împărat, atunci riscam să-mi slăbesc propria apărare. 

Singura variantă este mult mai rea, mi-am dat eu seama 
cu tristeţe. Aveam încredere în Amana mai mult decât 
aveam în orice demon, chiar şi în al meu. 

După ce am luat pandantivul în mână, am eliberat rochia 
ţesută cu zâmbet de soare. Aceasta s-a revărsat precum 
nisipul scânteietor, iar poalele ei generoase s-au deschis 
larg peste picioarele mele şi corsajul mi s-a strâns pe talie. 
Imbrăcămintea mea de croitor a dispărut sub puterea 
nemaipomenită a rochiei, iar forţa soarelui m-a copleşit, 
reducând la tăcere şoaptele din Lapzur care mă bântuiau. 

Un şuvoi de săgeți se îndrepta spre mine, dar rochia 
ţesută cu zâmbet de soare le înghiţea pe toate. Din 
cusăturile veşmântului ieşeau flăcări ce pâlpâiau ori de câte 
ori cineva îndrăznea să se apropie prea mult. 

Căldura mă ardea şi totuşi mă alimenta cu o forţă 
incredibilă. Dar oare venea de la rochia ţesută cu zâmbet 
de soare sau de la sângele de demon care îmi curgea prin 
vene? Sau, şi mai rău, de la amândouă? 

Curând, aveam să primesc răspunsul. 

Umbre se adunau la poalele rochiei, furişându-se încet 
spre falduri. Zâmbetul soarelui le respingea arzând şi mai 
intens decât înainte, dar demonul meu era puternic. Ştia 

cum să profite de temerile care nu îmi dădeau pace. 

Rochia țesută cu zâmbet de soare nu va fi îndeajuns, a 
şoptit demonul răguşit. Ce poate ea face, să orbească 
armata shansen-ului? Vei avea nevoie de mult mai mult ca 
să-l salvezi pe împărat de Gyiu'rak, dar Amana nu va tine 
cont de rugămintea ta. Eu sunt aici. Fantomele lui Lapzur 
sunt la ordinul tău. Cu puterea soarelui, a lunii şi a stelelor, 
ele ni se vor supune. Și vor distruge armata shansen-ului. 
Ele îl vor învinge pe demonul lui. 

Demonul din mine avea dreptate; aveam nevoie de ea. 
Dar cu ce preţ putea ea câştiga bătălia asta pentru mine? 

În adâncul sufletului, deja ştiam. Chipul îngrijorat al lui 
Edan îmi apărea clar în minte. La fel şi al lui Baba, şi al lui 
Keton. 

Preţul eram eu - Maia. 

Am lăsat braţele în jos. Nu! Am refuzat să păcălesc 
puterile Amanei. 

Am tras de rochie, dar nu se desfăcea. Degetele au 
bâjbâit după foarfecă. 

Am tăiat şi am tot tăiat, ignorând durerea care parcă 
exploda în lăuntrul meu din cauza mutilării minunatei mele 
creaţii, la care muncisem atât de multe luni. 

Dar eu creasem o forţă vie, iar când am ieşit din rochie, 
cusăturile ei rupte au început să se reunească din nou. 

Nu aveam nevoie de zeiţa Amana să mă ajute. Aveam cu 
mine zâmbetul soarelui, lacrimile lunii şi sângele stelelor: 
trei bucăţi de magie la fel de vechi ca lumea însăşi. Pur şi 
simplu, nu ştiusem cum să le folosesc - până în clipa aceea. 

Încă o dată, am activat pumnalul şi, muşcându-mi buza 
din pricina durerii mistuitoare, cu o singură tăietură precisă, 
am străpuns rochia ţesută cu zâmbet de soare în corsajul ei 
incandescent, trăgând lama în jos, spre marginea poalelor, 
până când mi-am sfâşiat creaţia în două. Apoi, am aruncat 
rochia, prima din moştenirea Amanei, spre cer. 

Fie ca zâmbetul de soare să-mi ajute poporul, m-am 
rugat, urmărind cum rochia ardea din ce în ce mai intens. 
Fie ca puterea Amanei să-mi salveze poporul şi să aducă 
speranța pentru o nouă zi! 


e 101 œ» 


Cu o unică izbucnire de lumină, rochia a explodat în nori 
şi a pierit. 

Întunericul s-a răspândit peste Palatul de Toamnă, 
reducând la tăcere săgețile, săbiile şi suliţele. Pe măsură ce 
armele se prefăceau în cenuşă, shansen-ul a strigat spre 
armata sa să se retragă. 

Pandantivul m-a lovit peste piept, trimițând un val de 
disperare să-mi zdruncine raţiunea şi inima. Undeva, într-un 
ungher al minţii sau în încăperile goale ale sufletului, mi-am 
văzut ochii roşii ca sângele sclipind în mijlocul unei explozii 
de fum. 

Şi am ţipat. 

PARTEA A DOUA 
— LACRIMI DE LUNĂ — 

CAPITOLUL DOISPREZECE 


Gerul mi-a lăsat o pojghiţă pe gene, iar fărâme de gheaţă 
au căzut sub formă de fulgi când am încercat să deschid 
ochii. 

Nu sunt moartă. 

Inima mea şovăia, dar continua să bată. 

Și nu sunt demon. 

Gândurile încă îmi aparţineau. Încă eram Maia. 

M-am ridicat în capul oaselor, uşurată să-mi recunosc 
propriile mâini şi braţe, şi părul negru încurcat care îmi 
atingea obrajii. 

Totuşi, mă simţeam altfel. Mă durea tot corpul, un gen de 
durere amorţită, rămăşiţe ale disperării care aproape mă 
ucisese atunci când distrusesem rochia ţesută cu zâmbet 
de soare. Şi capul meu... 

Sentur'na... Un cor de voci chema. 

Inima mea bătea puternic, încercând să respingă 
chemarea. Nu, eu nu sunt Sentur'na. Eu nu sunt demon. 

Sentur'na. 

Vocile se ridicau, devenind mai puternice, chinuind cu 
lăcomie golul din mine. 

O fâşie groasă de bandaje îmi strângea talia; avea un 
miros proaspăt, uşor parfumat cu ghimbir. Vârfurile 
degetelor mi-au zgâriat abdomenul când le-am desfăcut, iar 
eu am tresărit. 

Pielea îmi era acoperită cu vânătăi aurii şi albe, atât de 
luminoase şi de sidefii, că ar fi părut aproape frumoase 
dacă nu ar fi fost petele de puroi uscat. Rochia ţesută cu 
zâmbet de soare mă rănise, dar nu avea să mă ucidă, aşa 
cum se putea întâmpla în cazul lui lady Sarnai. Deja mă 
vindecam. 

Mi-am atins pandantivul. Jumătatea de coajă de nucă ce 
purtase cândva zâmbetul de soare nu a mai sclipit în auriu 
când am atins-o, deşi medalionul cântărea mult mai mult 
pe pieptul meu decât înainte, în ciuda faptului că mai erau 
doar două rochii rămase în interior. 

Rochia brodată cu lacrimi de lună şi rochia pictată cu 
sânge de stele. 

Mi-am pus picioarele pe pământ, surprinsă atunci când 
acestea au întâlnit piatra aspră în locul lemnului. Păsări pe 
care nu le mai auzisem niciodată până atunci ciripeau. 
Unde eram? 

Răsuflarea mi-a devenit abur în aerul rece. Am inspirat 
adânc. Mirosea altfel acolo. Dorul de casă m-a copleșit când 
am auzit ritmul inconfundabil al mareelor care spălau 
ţărmul. Eram lângă ocean. 

M-am uitat pe furiş prin crăpăturile unei ferestre 
baricadate în grabă. Tot ce am putut să desluşesc a fost 
luna plină ce atârna pe cer. Ultima dată când o văzusem, 
era o semilună subţire. 

După socoteala făcută, dormisem două săptămâni. Dovă 
săptămâni! Am răsuflat greu. Fiecare zi în care scăpasem 
de ghearele lui Bandur era o victorie. 

— Maia? 

Speriată, m-am întors. Nici măcar nu o auzisem pe Ammi 
intrând cu o tavă cu apă cu ghimbir şi mai multe bandaje. 

— Te-ai trezit! a exclamat ea, iar apa de pe tavă a 
tremurat. 

— Ce s-a întâmplat? am întrebat. Unde suntem? 

— La Palatul de larnă. 

Palatul de larnă! Ar fi trebuit să bănuiesc. Construit pe o 
stâncă înaltă, care dădea spre oceanul Cuiyan, era cel mai 
protejat adăpost al Majestății Sale, mai mult o fortăreață 
decât un palat. 

— De ce nu mergem la Palatul de Primăvară? Armata din 
capitală este mult mai puternică. 

Prietena mea şi-a coborât vocea, iar eu am înţeles că 
erau gardieni afară, la uşă. 

— Împăratul este rănit. Au existat temeri că nu ar 
supravieţui unei călătorii spre capitală. 

— Ah! am exclamat, trăgând aer în piept. Câţi au murit? 

Faţa lui Ammi s-a întunecat. Obrajii ei plini arătau mai 
slăbiţi, şi fantome noi îi bântuiau ochii. Mi-a amintit de 
Keton, de ceea ce i se întâmplase fratelui meu cândva lipsit 

de griji. 

— Peste jumătate din armata Palatului de Toamnă. 

— Jumătate din armată? am repetat eu încremenită, căci 
numărul era mult mai mare decât îmi imaginasem. ŞI 
shansen-ul? 

— A dispărut, iar armata lui s-a retras. 

În acest caz, o victorie! Dar una iluzorie, dat fiind 
numărul pierderilor suferite. 

Încă şocată de cele aflate, mi-am dat seama brusc că îmi 
lipsea foarfeca. 

— Unde sunt lucrurile mele? Aveam un sac... 

Ammi a întins mâna în spatele fustei ei. 

— Te referi la ăsta? 

Ţinea în mână sacul meu, cu faldurile lăsate şi pielea mai 
zdrenţuită decât fusese vreodată. 

— Mulţumesc, Nouă Ceruri! am murmurat şi am scotocit 
în interior, făcând inventarul obiectelor găsite: covorul rulat 
strâns, oglinda lui Edan, pumnalul meu şi foarfeca. 

Toate erau la locul lor. 

— Mulţumesc, Ammi! Sper că nu a fost foarte periculos 
pentru tine să le păstrezi. 

— Nu! a răspuns ea. Totul a fost în dezordine de când a 
început bătălia. Bucătarii sunt acum gardieni, slujitoarele 
sunt acum infirmiere, a spus ea, arătând spre sine. Am 
făcut schimb de ture cu o prietenă ca să pot avea grijă de 
tine, dar nu mai pot sta. Odată ce împăratul află că te-ai 
trezit, va dubla garda. Soldaţi din capitală urmează să 
sosească mâine să reinstituie ordinea, a mai adăugat ea cu 
o voce scăzută. 

Mâine. 

Asta însemna că mă trezisem exact la timp. Mi-am 
recuperat foarfeca şi am întins mâna după tunică, 
ascunzând foarfeca la locul obişnuit din cingătoarea mea de 
croitor. Nu puteam rămâne acolo. Dar unde ar trebui să 
merg: spre Lapzur sau să-l găsesc pe Edan? 

Ammi se uita cu ochi măriţi de curiozitate. 

— Când eu m-am uitat în sac, nu era nimic înăuntru. Faci 
parte dintre vrăjitori. 

— Nu fac. 

— Toată lumea te-a văzut când ai luptat împotriva 
shansen-ului. Tu ne-ai salvat. 

Am ezitat. Îi datoram o explicaţie lui Ammi. 

— Folosesc puţină magie, am mărturisit eu, dar nu este 
ca a unui vrăjitor. Este periculoasă. Este motivul pentru 
care Khanujin mă ţine prizonieră, dar şi cel pentru care 
trebuie să plec. 

Ammi a tresărit când a auzit modul degajat în care 
folosisem numele de botez al împăratului. Nu mai aveam să 
mă mai refer la el vreodată ca fiind conducătorul meu. 

— Lasă-mă să vin cu tine! 

Am clătinat din cap în semn de dezaprobare. 

— Nu vei fi în siguranţă. În plus, nici măcar nu ştiu unde 
voi merge. 

— Vei merge să-l cauţi pe Lordul Vrăjitor. 

Am ridicat brusc capul. 

— Cine ţi-a spus asta? 

— Nimeni. Doar că... este firesc să te ajut. 

„Aşteaptă-mă”, spusese Edan. „Nu merge la Lapzur.” 

Vina mă chinuia. Deja încălcasem o promisiune faţă de 
Edan şi, chiar în clipa aceea, mă gândeam să încalc o alta. 

Ar trebui să încerc să-l găsesc? Când închideam ochii, îl 
puteam vedea. Îl puteam auzi strigându-mi numele. Deşi 
unghiurile ascuţite ale bărbiei lui, arcuirea punţii nasului 
său şi ritmul uşor săltăreţ al vocii când mă numea xitara, 
toate acele amintiri începeau să se estompeze. 

Curând aveau să dispară. 

Ammi m-a urmărit în timp ce se încrunta. 

— Ceva te macină, Maia, şi nu sunt rănile provocate de 
magia ta. N-ar trebui să mergi singură să-l găseşti pe Lordul 
Vrăjitor. Voi veni cu tine! 

Am vrut să spun nu, dar am ezitat. O parte din mine ştia 
că Ammi avea dreptate: cine putea spune în ce stare 
aveam să fiu în câteva zile? Chiar dacă puteam să am 
încredere în mine, era bine să am un prieten alături. Pe 
lângă asta, fata avea să fie aspru pedepsită dacă împăratul 
Khanujin avea să descopere că acţionase de una singură ca 

să mă ajute să scap şi să o eliberăm pe lady Sarnai. 

Totuşi, mă întrebam dacă nu cumva fata ar fi mai 
siguranţă cu împăratul decât cu mine. 

— Nu! am spus eu. Ar trebui să rămâi aici. Va fi periculos. 

Ammi şi-a încrucişat braţele. 

— Nu este o cerere. După luni în şir în care mi-ai turnat 
numai minciuni, nu ai voie să mă refuzi. Incă nu te-am 
iertat, să ştii. Dacă nu ai nevoie de ajutorul meu, atunci 
măcar ia-mă cu tine! Am petrecut prea mulţi ani lucrând în 
palat; vreau să merg acasă! 

Nu doream noi toţi? Cuvintele ei însă mi-au atins coarda 
sensibilă şi, în ciuda înţepăturii legate de faptul că încă nu 
mă iertase, în final, am încuviinţat cu o mişcare din cap. 

— Trebuie să plec în seara asta, am avertizat-o. 

— Cum? Tot Palatul de larnă e înconjurat de soldaţi. 

Mi-am scos covorul din sac şi l-am desfăşurat. 

— Cu ăsta! 

Ammi a tras aer în piept, uimită că acel covor încăpuse 
într-un sac atât de mic. Totuşi, expresia ei s-a schimbat, 
devenind sceptică pe măsură ce îl cerceta. Acesta devenise 
un obiect uzat, mai mult o zdreanţă decât un covor. 

— Ai încredere în mine! am spus eu. 

— Vom avea nevoie de mâncare, mi-a răspuns încet. Şi 
haine călduroase. Va fi mai frig. 

— Tu ocupă-te de mâncare! Eu voi avea grijă de 
îmbrăcăminte, i-am zis, arătând foarfeca. 

Atunci când fata a plecat la bucătărie, mi-am vârât 
degetele în urechile foarfecii şi i-am despărţit lamele. 
Imediat, magia s-a trezit la viaţă; foarfeca mea putea face 
cel mai simplu bumbac mătăsos şi cel mai mohorât 
material să strălucească, dar nu asta aveam de gând să-i 
cer în seara aceea. Am făcut mănuși dintr-un bandaj, iar din 
cearşafurile mele de pat, foarfeca a croit veşminte ţărăneşti 
simple. Nu a fost nevoie decât să ating veşmintele de 
podeaua de piatră, şi o nuanţă obişnuită de cenuşiu a 
pătruns țesătura. În câteva minute, am avut gata 
costumele necesare deghizării. 

Într-o oră, am părăsit palatul. 

Vânturile nu băteau în favoarea noastră. Furtuni 
puternice îmi asaltau covorul, a cărui magie slăbise în 
decursul ultimelor câteva săptămâni. Acesta mai mult se 
târa de-a curmezişul cerului, ridicându-se fără stabilitate şi 
coborând abrupt, fără niciun avertisment, atunci când 
rafalele se înteţeau. Dar călătoria cu covorul era totuşi mult 
mai sigură decât să o fi luat pe Marele Drum al Mirodeniilor. 
Aveam sentimentul că, dacă doream, puteam anima 
covorul cu magia de demon, dar nu am îndrăznit. 

Din fericire, Ammi era prea fascinată de lumea de sub noi 
şi de iuţeala cu care se schimbau peisajele, ca să observe 
tăcerea mea neliniştită. 

— Mergem foarte repede, a continuat ea să se minuneze, 
scoțând un țipăt când covorul a coborât pe neaşteptate. Ne 
va duce la marginile lumii? 

Un zâmbet mi s-a ivit pe buze. Mi-am amintit cât de 
încântată fusesem când trăisem pentru prima dată magia 
lui Edan. 

— Nu atât de departe, am răspuns. Mi s-a spus că este 
de zece ori mai rapid decât cel mai rapid armăsar al 
Majestății Sale. Poate că de trei ori în clipa asta, ţinând 
seama de vânturile care bat din faţă. 

Am cercetat cu luare aminte peisajele care se întindeau 
sub noi. Edan se afla la Templul lui Nandun, aflat în inima 
munţilor Tura. Din ceea ce îmi aduceam aminte, aceştia se 
înălţau la miazăzi de Palatul de larnă. In aceeaşi direcţie ca 
Insulele Uitate ale lui Lapzur. _ 

— Dar ne va duce destul de departe, am murmurat. Intr- 
un loc unde împăratul şi shansen-ul nu vor fi în stare să ne 
găsească. 

Mi-am ţuguiat buzele. Nu puteam să-i spun că eram 
îndatorată gardianului demon al Insulelor lui Lapzur şi că, 
din nefericire, chemarea lui trăgea mai viguros de mine 
decât chemarea lui Edan din munţii Tura. 

Ne-am îndreptat spre miazăzi şi ne-am stabilit tabăra 
departe de Marele Drum al Mirodeniilor, în pădure. De 
dragul lui Ammi, aş fi dorit să fi găsit cuvertura magică 

pentru ospăț prin camerele lui Edan, cea pe care o 
folosisem în deşertul Halakmarat pentru a face să apară din 
văzduh douăzeci de feluri de mâncare. 

Am supravieţuit cu ceea ce luase ea din bucătăria 
palatului, în timp ce covorul a devenit cortul nostru montat 
pe un băț subţire de bambus. Imediat ce vremea se răcea, 
trebuia să ne găsim adăpost într-un sat şi să ne rugăm ca 
soldaţii Majestății Sale să nu ne recunoască. 

Chiar de când mă trezisem, ceva se schimbase. Nu îmi 
era frig nici când băteau vânturile şi nici cald când m-am 
ocupat de foc. Ammi trebuia să-mi amintească să mănânc, 
căci altfel uitam. Arsurile cauzate de rochia mea 
rămăseseră doar o amintire a durerii, nu durerea însăşi. 
Toată fiinţa mea era amorţită. 

Dacă Ammi observa, nu întreba niciodată ce se întâmpla 
cu mine sau de ce ochii mei străluceau brusc într-o nuanţă 
roşiatică sau de ce, în ciuda frigului, nu aveam deloc nevoie 
de mantie, sau de ce uneori, când mă striga Maia sau 
maestre Tamarin, îmi trebuia un impuls suplimentar să 
răspund. 

Noaptea, vocile deveneau mai puternice. Câteodată, 
când Ammi dormea, vorbeam cu mine în şoaptă, încercând 
să acopăr zgomotul. Îmi spuneam poveştile cu care Sendo 
mă încânta odinioară sau mă prefăceam că le scriam o 
scrisoare lui Baba şi Keton. Uneori, când luna strălucea, 
încercam să desenez în caietul meu de schiţe, dar nu-mi 
adusesem o pensulă sau cerneală şi trebuia să mă 
mulţumesc cu beţele înmuiate în pământ. 

— Dragă Baba şi Keton, murmuram ca pentru mine într-o 
noapte. Trebuie să plecaţi din A'landi. Războiul se apropie 
din nou şi mă tem că nu veţi fi în siguranţă. Vă rog să nu 
mă căutaţi! Plec departe şi nu ştiu dacă mă pot reîntoarce. 
A voastră, Maia, am încheiat, zăbovind pe sunetele ce-mi 
compuneau numele. 

Ammi s-a agitat lângă mine. Ridicându-se într-un cot, s-a 
frecat la ochi. 

— Cu cine stai de vorbă la ora asta? ` 

— Cu tata şi cu fratele meu, am răspuns cu sfială. Imi 

pare rău că te-am trezit! 

— Cu tatăl şi fratele tău? 

— Ei sunt departe, la miazăzi. Uneori, când mi-e dor de 
ei, mă prefac că le scriu scrisori. Vreau să-i avertizez că 
războiul se apropie din nou, dar, chiar dacă aş avea o 
pensulă sau cerneală, ar fi foarte riscant să le trimit un 
mesaj. 

Ammi nu a răspuns. Era atât de liniştită, că am crezut că 
se culcă la loc până când, în cele din urmă, a rostit încet: 

— Am auzit că tatăl tău era croitor, iar fratele tău a fost 
rănit în război. Tu încercai să-i protejezi. 

— Da! am confirmat eu, muşcându-mi buza. Îmi pare rău, 
Ammi! Chiar îmi pare rău. 

— Ştiu! Cred că şi eu aş fi făcut acelaşi lucru pentru 
familia mea. 

Familia ei! Spusese că dorea să meargă acasă, dar 
niciodată nu-mi povestise despre locul unde se afla casa ei. 

— Unde este familia ta? 

— Pe mine nu mă caută nimeni, a spus Ammi, neluând în 
seamă întrebarea mea. O pot duce eu în locul tău. Adică, 
pot eu să trimit scrisoarea. Nu ştiu să scriu. Şi nici să citesc. 

Majoritatea femeilor nu ştiau. Eu fusesem norocoasă că 
Baba mă învățase. 

— Te voi învăţa eu, m-am oferit, nerăbdătoare să 
reaprind scânteia prieteniei noastre de altădată, şi am 
trasat câteva linii pe pământ. Asta înseamnă cer. 

Ammi a încercat să copieze întocmai, dar a omis o linie. 

— Poate că ar fi mai bine dacă am continua dimineaţă, a 
spus ea, strâmbându-se. Este prea întuneric să văd. 

Observasem cum de fiecare dată când o umbră se 
deplasa pe deasupra cortului nostru, tresărea. După ani 
petrecuţi la palat, nu era obişnuită cu o asemenea 
întunecime. Cândva şi eu fusesem la fel, dar mai puţin 
speriată. Când eu şi Edan ne aşezaserăm tabăra în pădure, 
eu ajunsesem să mă obişnuiesc cu simfonia de sunete, cu 
dansul umbrelor ce se îndoiau sub lumina lunii şi cu pânda 
necunoscutului. 

— Ar trebui să mai dormi. În curând va fi dimineaţă. 

— Dar tu? a întrebat Ammi. Nu prea te-ai odihnit. Şi tu ai 
nevoie de somn. De când te-ai întors din călătoria ta, nu 
mai eşti aceeaşi. Arăţi... altfel. 

Mi-am ţuguiat buzele, incapabilă să neg. 

— Cum arăt? 

— Mai slabă, a început ea, şi mai melancolică; cel puţin, 
aşa am crezut la început. Apoi, am observat modul în care 
ochii ţi se luminau ori de câte ori cineva discuta despre 
Lordul Vrăjitor, a continuat ea, strângându-şi mantia peste 
umeri. Eşti tristă pentru că a fost obligat să plece? 

M-am simţit cuprinsă de emoție. Cum puteam să-i spun 
că Edan fusese obligat să plece din cauza mea? Că eu îl 
minţisem - pe el şi pe toată lumea - în legătură cu ceea ce 
se întâmpla cu mine? 

— Aş prefera să nu vorbesc despre el. 

— Ah! a rostit Ammi, părând jignită. Scuzele mele, 
maestre Tamarin... 

— Maia. Şi nu este vina ta. 

N-avea decât să creadă că avuseserăm o ceartă de 
îndrăgostiţi. Nu-mi păsa ce gândea. Atâta timp cât nu era 
adevărat, nu conta. 

— Dormi tu prima, i-am spus eu. Pentru mine... durează 
un pic în aceste nopţi. 

Ammi a făcut contrariul şi a dat la o parte o bucată 
răsfrântă din cortul nostru improvizat. Un buzunar plin de 
lumina lunii s-a împrăştiat în interior. 

— Vezi stelele? a întrebat ea, mutându-se mai aproape şi 
arătând cu degetul spre ele. Vezi cele şapte lumini, toate 
orientate spre miazănoapte? Ele sunt Shiori şi cei şase fraţi 
ai ei. 

— Shiori? am repetat eu. A fost cumva o zeiţă? 

— Nu, a fost o prinţesă kiatană care a trăit în urmă cu o 
sută de ani. Este doar o legendă, dar există o statuie a ei în 
cartierul meu, un dar din Kiata. Întotdeauna a fost una 
dintre poveştile mele preferate, a mai spus Ammi, arătând 
din nou spre cer. Dacă te uiţi cu atenţie, stelele care-i 
formează pe Shiori şi fraţii ei se întâlnesc sub forma unui 
cocor. 

Nu prea am desluşit cocorul. 

— În Port Kamalan, numim forma asta „dragonul de apă”. 
Fratele meu îmi spunea poveşti despre acest dragon când 
era mică. 

— Seamănă mai mult cu un cocor decât cu un dragon de 
apă! Îţi voi arăta, a spus ea şi a întins mâna. Pot să 
împrumut foarfeca ta? 

— Foarfeca mea? 

După o clipă de ezitare, i-am dat-o. Am urmărit-o cum a 
tăiat un pătrat mic din partea interioară a tunicii ei, fără să 
aibă habar de puterea pe care foarfeca mea fermecată o 
poseda. 

— Foarfeca asta e cam ruginită, a spus ea, îndoind 
bucata de pânză. Ar trebui să-ţi iei una nouă de la... 

— E foarte bună, am întrerupt-o cu o voce mai aspră 
decât am intenţionat, dar imediat mi-am domolit tonul. 
Familia mea o foloseşte de foarte mult timp. 

— E o amintire de familie? 

— Cam aşa ceva, am răspuns, luând foarfeca înapoi din 
mâna ei. 

— Atunci, poate că este greşeala mea. De obicei, se 
foloseşte hârtia pentru a plia un cocor. 

— Am câteva pagini rămase în caietul de schiţe. 

— Păstrează-le pentru scrisorile tale! Hârtia este scumpă, 
a spus Ammi şi a ridicat pasărea de pânză în luminii lumi, 
încât cele două aripi atârnau la marginile palmei ei, iar 
ciocul moale se îndrepta în sus. Fiecare capăt ascuţit al 
cocorului se află în stele. 

Deşi nu l-am văzut, am dat din cap aprobator. 

— O vrăjitoare rea i-a transformat pe fraţii lui Shiori în 
cocori sălbatici, iar Shiori a pliat mii de păsări din hârtie să-i 
aducă înapoi. Există multe versiuni ale poveștii... Poate că 
fratele tău ţi-a spus una dintre ele. 

— E posibil, am cugetat, încercând să-mi reamintesc 
nenumăratele poveşti ale lui Sendo. Era una pe care ela 
început-o, despre un dragon de mare care a salvat o 
prinţesă... şi, că tot a venit vorba de asta, pe fraţii ei. Dar 
nu a mai terminat povestea; Port Kalaman nu era vizitat de 

foarte mulţi kiatani, iar Sendo afla mare parte din poveşti, 
ascultându-i pe marinarii care discutau despre călătoriile 
lor, am mai spus eu şi m-am oprit, sperând că Amminua 
sesizat durerea din vocea mea. 

— Este şi el croitor ca tine? 

— Nu, el a murit în urmă cu câţiva ani, am spus eu, 
silindu-mă să schiţez un zâmbet înainte ca ea să poată 
reacţiona. Dar el a iubit oceanul, aşa cum eu iubesc 
cusutul. Păcat că nu l-ai cunoscut. În mod sigur, l-ai fi 
plăcut. 

— Sunt convinsă de asta! a spus Ammi încet. Am şi fost 
pe o corabie când eram foarte mică. Am fost foarte speriată 
pentru că în jurul meu era doar apă şi nu ştiu să înot. 

Nici Edan nu ştie, mi-am amintit. M-am agăţat de acea 
amintire şi mi-am propus să mi-o notez undeva. Nu 
fusesem o persoană care să ţină în scris evidenţa lucrurilor 
întâmplate, dar începusem să schiţez din nou noaptea, 
când Ammi dormea. 

Schiţele erau mici desene pe pământ cu mine şi Edan 
urcând Vârful Celui care Aduce Ploaia, noi călărind cămilele 
în deşertul Halakmarat sau avântându-ne peste lacul 
Paduan, spre Turnul Hoţului. Am desenat şi zâmbetul lui 
Baba, aşa cum îl văzusem ultima dată, şi pe Keton stând cu 
bastonul lui şi vopsind rochii în verde în loc de roşu-închis. 
Dar oricât am încercat să îi desenez pe mama sau pe 
Sendo, sau pe Finlei, mâna mi s-a contractat brusc şi 
dureros, şi nu am reuşit. 

In noaptea aceea, am decis, aveam să o desenez pe 
Ammi. Ea era cea mai fericită persoană când avea o cană 
cu ceai aburind în mână şi o farfurie cu prăjituri alături. 
Câteva firimituri în colţul buzelor, iar eu i le-am înlăturat cu 
dosul mâinii. 

— Ai spus că ţi-ai dori să mergi acasă. Unde este familia 
ta? am întrebat eu din nou, pentru că nu-mi răspunsese 
prima dată. 

— Nu ştiu. 

— Nu ştii? 

Ea şi-a strâns genunchii la piept. 

— Părinţii mei m-au vândut la palat când aveam cinci ani. 
Eram cea mai mică fiică, iar ei nu şi-au putut permite să mă 
hrănească. Erau atât de săraci, că făceam baie în apa 
folosită la spălatul orezului, am spus ea, stăpânindu-şi 
emoția în mod vizibil. Într-o zi, m-au îmbarcat pe o corabie 
cu alte şase fete, iar corabia a navigat la Jappor. Nici măcar 
nu ştiu unde trăiesc ei. 

— Ah, Ammi... 

Doream să o ajut să-i găsească, dar nu aveam să-i fac 
nicio promisiune pe care nu mi-o puteam ţine. O mare parte 
din adevărata Maria era încă intactă. 

— Singurele momente când am părăsit palatul au fost 
atunci când am călătorit spre următorul, la schimbarea 
anotimpului, a continuat ea. N-am fost niciodată în oraş 
dincolo de Palatul de Vară. 

Am rămas tăcută. Cu doar câteva luni în urmă, fusesem 
la fel. Înainte de a-mi părăsi casa pentru Palatul de Vară şi 
a participa la proba împăratului, şi eu mă simţisem prinsă 
în capcană. 

— Asta este tot ce mi-a rămas de la familia mea, a mai 
spus Ammi, ridicând pasărea în sus, deşi capul îi stătea 
plecat spre degetele ei, atârnând moale în vântul care era 
purtat prin deschiderea cortului. Surorile mele făceau 
păsări ca asta pentru mine când eram mică. În oraşul meu 
natal, cocorii de hârtie erau talismane pentru noroc. 

În timpul Războiului celor Cinci lerni, şi eu făcusem 
talismane de hârtie pentru noroc. Nu semănau deloc cu 
cocorii lui Ammi, dar amintirea asta măruntă m-a 
binedispus. 

Mi-am înfăşurat braţele în jurul genunchilor, în timp ce 
partea de covor agitată de vânt mă bătea peste spate. 

— Spune-mi ce-ţi aminteşti despre ei! 

— Părinţii mei cultivau orez. Lucrau pe o plantație de 
orez cu nenumărați alţi oameni şi creşteau peşti în iazuri. 
Eu şi surorile mele încercam să prindem peştele cu mâinile 
goale, dar nu eram niciodată suficient de rapide. Pe atunci, 
eram atât de mică, încât apa îmi ajungea la talie, iar 
degetele mi se prindeau în plasele pe care le foloseam să 


e 115 œ 


prindem peştele, a spus ea, înclinând capul cu o expresie 
gânditoare. Familia mea era foarte săracă. Timp de mulţi 
ani, am fost furioasă pe ei că m-au vândut, dar acum, dacă 
aş putea să-i văd din nou, aş ierta totul într-o clipă. După ce 
împăratul te-a trimis în temniţă, am înţeles că puteam să 
nu te mai văd niciodată, a continuat ea, ridicând pasărea 
spre mine, ca şi cum ar fi fost o propunere de pace. De 
aceea, te iert, Maia Tamarin. S-ar putea să am nevoie de 
ceva timp înaintea de a avea încredere în tine din nou, dar 
eşti prietena mea, şi te iert. 

— Mulţumesc! am şoptit, ţinând pasărea în echilibru pe 
palmă. 

Nu i-am spus lui Ammi că era mai bine să nu aibă 
încredere în mine, dar, într-un fel, mi-am dat seama că ştia. 

Mi-a dăruit un zâmbet. 

— Ar trebui să te odihneşti, Maia. Poate că o poveste o să 
te ajute. Ce zici de cea despre prinţesa kiatană? 

M-am lăsat pe spate, cu iarba şi pământul moale lângă 
coatele mele. 

— Da! 

— Shiori era cel mai mic copil al împăratului, a început 
ea, şi unica lui fiică. Ea avea şase fraţi, pe care îi iubea ca 
pe ochii din cap. 

Am ascultat povestea lui Ammi, dar cuvintele ei îmi 
frângeau inima. Edan mă iubea. Edan căuta o cale să rupă 
blestemul meu. 

Tot ce mai era drept şi adevărat în interiorul meu dorea 
să meargă la munţii Tura şi să îl întâlnească. Totuşi, tot ce 
era încă bun şi adevărat în interiorul meu îmi impunea să 
nu o fac. În fiecare dimineaţă, mă trezeam un pic mai rece, 
un pic mai puţin Maia. Ochii mei străluceau roşii mai mult 
timp în fiecare zi, iar Ammi era prea îngăduitoare să o arate 
cu degetul sau prea înspăimântată. Am surprins-o privind 
fix, dar când m-am uitat la ea, şi-a plecat iute ochii. 

Nu, nu puteam merge la el! Aveam să găsesc un loc sigur 
să o las pe Ammi şi să mă întorc singură pe Insulele lui 
Lapzur. Înainte de a-mi pierde sufletul. 

Înainte de a pierde totul. 


e 116 œ» 


CAPITOLUL TREISPREZECE 


Am visat că eram în Insulele lui Lapzur, am visat 
fantomele care aşteptau să mă întorc pe insulele bântuite. 
Vocile lor erau ca nişte zgârieturi pe pielea mea, tăind tot 
mai adânc cu fiecare cuvânt. 

Sentur'na! strigau ele. 

Din nou, foloseau acel lume. Nici măcar în vise nu ştiam 
ce înseamnă. 

Sentur'na, îti pierzi puterile! Întoarce-te la noi! Noi te 
vom face puternică din nou. 

În fiecare noapte de când părăsisem Palatul de larnă, 
fusese aceeaşi promisiune, iar şi iar, până când vocile au 
devenit atât de puternice, că n-am mai putut suporta. Doar 
atunci, flăcări au pârjolit cerul peisajului meu de vis, iar o 
pasăre cu ochi roşii de demon a dat foc fantomelor. 

Ţipetele lor încă îmi răsunau în urechi pe când mă 
ridicam trează. Inima bătea să îmi sară din piept, iar 
transpiraţia îmi picura pe tâmple. 

Ammi încă dormea, iar picioarele îi erau ieşite afară din 
cort. Uşurel, mi-am împăturit mantia peste trupul fetei. Nu 
aveam nevoie de ea. Vântul îmi făcea pielea de găină pe 
braţe în timp ce părul de pe ceafă mi se zbârlise, dar nu îmi 
era frig. 

M-am îndreptat spre pârâul din apropiere. Picuri de rouă 
îngheţată  împestriţau frunzişul, iar scârţâitul uşor al 
frunzelor căzute sub tălpi mi-a amintit că un nou anotimp 
îşi făcea apariţia. Toamna se schimba în iarnă. 

Totuşi, nu trăisem niciodată mare parte din cele patru 
anotimpuri în Port Kamalan. Ce nuanţe strălucitoare de 
portocaliu aveau chiparoşii! Adoram să îi pictez în caietul 
de schiţe, provocarea de a recrea strălucirea frunzelor 
ţinându-mă trează ore în şir. 

„De ce îşi schimbă copacii culoarea?” 
fraţii mei. 

Sendo făcuse o pauză, fără îndoială încercând să se 
gândească la un răspuns poetic. Dar Finlei, cel mereu 

direct, venise repede cu replica: 

„Pentru că mor.” 

„Vrea să spună,” intervenise Sendo, observând expresia 
mea îndurerată, „că, pe măsură ce verdele se ofileşte, 
frunzele mor şi cad din copaci.” 

Răspunsurile lor mă liniştiseră. Studiasem petele vibrante 
de vopsea de pe degete şi apoi mă uitasem la arborii de 
lângă ocean. 

„Dacă să mori este atât de frumos, atunci aş vrea să fiu 
şi eu copac. Aş fi fericită să mor şi să renasc primăvara.” 

Cum mai râseseră de mine! Râsesem şi eu, dar cu 
amărăciune. Eram inocentă pe atunci şi credeam în vieţile 
trecute şi viitoare. Mare parte din locuitorii ținutului A'landi 
credeau, inclusiv mama şi Baba, şi Sendo, aşa că nu mă 
gândisem să pun problema sub semnul întrebării... până în 
momentul acela. 

Dacă aş deveni demon, o parte din mine ar muri. Dar 
pentru mine nu ar fi o moarte frumoasă, căci nu ar exista 
nici primăvară şi nici renaştere. 

Ce s-ar întâmpla cu Maia care ar muri? Unde s-ar duce? 
Se bucurase ea de viaţă înainte de asta? 

Mi-am înfăşurat braţele în jurul pieptului, ştiind că nu 
exista niciun răspuns. 

Frunzele scârţâiau sub călcâie, iar frigul aspru îmi 
pătrundea în plămâni. Plecasem doar de câteva zile, 
zburând spre miazăzi către munţii Tura şi lacul Paduan, dar 
iarna se ţinuse pe urmele noastre. Lângă pârâu, marginile 
malului începeau deja să îngheţe, o pojghiţă de gheaţă 
timpurie care înfrumuseţa pământul umed. 

În condiţiile date, nu mai puteam întinde cortul. Frigul nu 
avea să mă ucidă pe mine, dar pe Ammi... Ea se descurca 
mai bine cu un acoperiş deasupra capului şi un foc bun. 

Ghemuind-mă lângă pârâu, am crăpat gheaţa cu o 
ramură şi m-am spălat pe faţă, încercând să surprind un 
strop de viaţă în ochii mei obosiţi. Imediat ce am umplut 
vasele noastre, degetele mele îngheţate au scotocit în sac 
după oglinda adevărului. Imaginea mea reflectată îmi 
arunca o privire istovită, în timp ce am aşezat oglinda pe 

pământul umed de la mal. 

— Edan? am strigat eu, iar sticla s-a mişcat asemenea 
undelor din cauza sunetului vocii mele. Edan? 

Nimic! 

Inima mi s-a frânt. În fiecare dimineaţă încercasem să 
dau de el. Întotdeauna fără succes. 

— Dacă mă poţi auzi, am şoptit eu, nu voi veni la Templul 
lui Nandun. Voi... merge spre Insulele lui Lapzur în schimb, 
am continuat, deşi mă durea gâtul şi m-am căznit să fac 
următoarele cuvinte să sune ferm: Nu mă urma, Edan! 
Rămâi acolo unde eşti! Rămâi acolo unde eşti! am repetat. 

Gheaţă proaspătă strălucea peste sticla oglinzii. Cu 
umerii aplecaţi, am şters oglinda cu dosul degetelor, apoi 
am strecurat-o înapoi în sac. Zile în şir, nu avusesem nicio 
veste de la Edan. Speram doar că nu mă aştepta şi că 
aveam ocazia să-i spun - chiar dacă doar în oglindă - că mă 
reîntorceam la Lapzur singură. 

Când am revenit în tabăra noastră, Ammi stătea 
îngrămădită lângă ceea ce mai rămăsese din foc şi 
tremura. Ce mult slăbise în ultimele câteva zile! 

— Ai plecat din nou după apă? 

Am simţit o senzaţie bruscă de vină când i-am înmânat 
vasul, scuza mea zilnică pentru dispariţiile din fiecare 
dimineaţă. 

Când am observat că dinţii îi clănţăneau în timp ce bea 
apă, am hotărât: 

— Vom sta la un han în seara asta. 

— Dar shansen-ul te caută. Şi la fel şi oamenii 
împăratului. 

— Dacă vom rămâne aici, vei îngheţa. 

Am vrut să spun vom îngheţa, dar cuvintele au ieşit 
greşit. Mult prea cinstită. Noroc că Ammi nu s-a prins! 

— Dar dacă ei... 

— Vom fi atente! m-am grăbit eu să adaug. 

Nu puteam spune ceea ce mă îngrijora cu adevărat în 
legătură cu şederea în sate. Nu că cineva ar putea să mă 
recunoască drept Maia Tamarin, ci că ochii mei de demon 
puteau să reapară şi să mă dea în vileag pentru ceea ce 

deveneam. 
Un monstru. 


Deghizate în doi fraţi călători, am găsit un han potrivit 
într-un clin al Marelui Drum al Mirodeniilor. Cu secole în 
urmă, oraşul ar fi putut să fie o oază agitată pentru călătorii 
osteniţi, şi dacă chiar aşa stătuseră lucrurile, de atunci, se 
tot strânsese până devenise un sătuc. În interiorul crâşmei, 
câţiva bărbaţi sorbeau tăiţei gătiţi cu ulei fierbinte, iar alţii 
beau şi jucau domino. Afacerea era suficient de prosperă, 
aşa încât hangiul abia ne-a aruncat o privire când am plătit 
pentru cazare. 

Odaia noastră micuță avea două paturi roase de molii 
lângă fereastră, pânze de păianjeni atârnate pe la colţuri, o 
lumânare singuratică pe o masă şubredă şi un vas cu 
tămâie pentru rugăciune. Tavanul scârțâia de fiecare dată 
când o ţiglă desprinsă de pe acoperiş zornăia, dar vântul nu 
reuşea să se strecoare prin crăpăturile ferestrei şi aveam 
un ceainic plin cu apă fierbinte. 

In comparaţie cu cortul nostru, locul părea de un lux 
copleşitor. 

— Este un negustor care vinde fructe şi chifle coapte la 
abur pe stradă, a spus Ammi, uitându-se pe fereastră. Va fi 
mai ieftin să cumpărăm de la el decât să mâncăm la han. 
Doreşti ceva? 

M-am uitat şi eu pe furiş afară. În spatele negustorului, 
cineva împingea un cărucior cu prăjituri cu faguri de miere 
sau cu alune. Stomacul meu chiorăia după ceva dulce. 

— Poate că o prăjitură cu fagure de miere, dacă ţi-a mai 
rămas ceva mărunţiş, am sugerat. 

Urma unui zâmbet s-a iţit pe buzele lui Ammi. 

— Îţi plac prăjiturile cu faguri de miere? Şi mie îmi plac, a 
spus ea, apoi zâmbetul i-a dispărut, iar sprâncenele s-au 
strâns într-o încruntătură. 

— Ce e? am întrebat-o. 

— Toată mâncarea pe care am luat-o de la palat s-a dus. 
Avem suficienţi bani pentru cameră şi cina din seara asta, 
dar... a răspuns ea şi s-a oprit în timp ce vocea i-a şovăit. 

Dacă ai croi ceva, aş putea să vând. Nimic pretenţios. O 
batistă simplă ar putea fi destul. 

De când creasem mantia Majestății Sale, de-abia dacă 
mai atinsesem un ac. Mă temeam că degetele mele 
uitaseră cum se coase. Niciodată nu plecasem mai mult de 
câteva zile fără ele, aşteptând cu nerăbdare să lucrez. Mi- 
am muşcat buza. 

— Nu am adus niciun... 

— Foloseşte asta! a spus ea, împingându-mi în mână un 
crâmpei de mătase roşie. 

Materialul era decolorat de la furtună, dar le-am 
recunoscut drept şerveţelele de la banchetul de nuntă. 

Obrajii lui Ammi s-au îmbujorat, ca şi cum aş fi acuzat-o. 

— Servitoarele le fură din când în când. Există o întreagă 
piaţă neagră pentru obiectele de la palat. Eu n-am luat 
niciodată nimic până acum. Niciodată. In afară de astea şi 
de mâncarea de care am avut nevoie pentru călătoria 
noastră. În plus, Majestatea Sa ne datorează zece mii de 
jeni pentru ajutorul dat în găsirea lui lady Sarnai... 

Vocea ei s-a stins treptat, iar eu am ştiut că amândouă 
gândeam acelaşi lucru: că erau bani pe care probabil nu o 
să-i vedem niciodată, dat fiind că noi o ajutaserăm pe lady 
Sarnai să evadeze din Palatul de Toamnă. 

— Nu-ţi făceam morală, am spus eu. Sunt... 
impresionată. 

— Ah! a rostit ea şi, întinzându-se spre buzunarul ei, mi-a 
arătat trei mosoare subţiri de aţă şi un ac. Am cerut astea 
de la hangiu. 

Culoarea era un roşu tern, iar aţa era grosolană, în mod 
clar menită pentru a fi folosită la cârpit. Trebuia să mă 
mulţumesc cu ea, însă. 

După ce Ammi a plecat, am derulat aţa de pe mosor, 
ignorând foarfeca pulsând la şoldul meu. Era nerăbdătoare 
să lucreze din nou. 

— Nu acum! am murmurat spre ea. 

Trecuse foarte mult timp de când nu mai cususem fără 
magie. Eu aveam nevoie de treaba asta mai mult decât 
avea foarfeca mea. 

Am ridicat acul, rotindu-l între degetul mare şi arătător. 
În cele două săptămâni în care dormisem după ce îl 
învinsesem pe shansen, degetele mele deveniseră ţepene 
şi neîndemânatice. Primele mele cusături pe şerveţel au 
fost nesigure şi inegale; unele petale ale florii pe care 
încercam să o brodez erau mai mari decât altele. Frustrată, 
le-am descusut şi am încercat din nou. 

Mi-am slăbit strânsoarea asupra şerveţelului şi am 
încetinit ritmul, lăsând fiecare împunsătură a acului să se 
potrivească cu ritmul constant al respirației mele. In timp 
ce lucram, am fredonat melodia pe care Edan o cânta la 
flaut. Un fior de regret şi-a făcut loc în inima mea. Dacă aş 
merge direct în Lapzur, n-aş mai avea niciodată ocazia să-i 
înapoiez flautul. 

Ammi s-a reîntors exact când terminam ultima batistă. În 
coşul ei erau pere asiatice, o cutie cu chifle coapte la abur 
şi o prăjitură mare cu fagure de miere proaspăt scoasă din 
tavă. 

Am ţinut prăjitura pe palmă, iar căldura a pătruns prin 
frunza subţire de banan cu care era învelită şi am inspirat-o 
odată cu aerul. Niciunul din cele o sută de feluri pe care le 
gustasem în timpul nunţii regale nu se putea compara cu 
dulceaţa acestei bunătăţi. 

— Este toată a ta, a spus ea, zâmbind amuzată de 
fericirea care mi se citea pe chip. Eu am mâncat-o pe a 
mea pe drum. 

N-am pierdut vremea şi am luat o muşcătură, 
cufundându-mi dinţii în marginea aurie, crocantă, şi apoi, 
savurând mierea siropoasă pe măsură ce mi se topea pe 
limbă. După zile de carne sărată şi mâncare rămasă de la 
banchet, era o minune să simţi că mănânci ceva fierbinte, 
proaspăt şi simplu. 

Mi-am lins degetele şi am scos un suspin mulţumit 

— Prăjiturile mele sunt mai bune, ca să fiu cinstită, a 
spus Ammi cu şiretenie. Îţi voi face într-o bună zi. 

— Nu ştiam că ai copt prăjituri. ` 

— Brutarii împăratului erau extenuaţi uneori. li mai 
ajutam şi eu când aveam o clipă liberă. Nu ajungi să ai 


e 122 œ» 


obraji atât de încântători de la băut ceai cât e ziua de 
lungă, a spus ea, bătându-se uşor cu palma peste faţă. 
Visam că îmi voi deschide propria mea prăvălie, dacă n-aş 
mai fi slujnică. Poate că ar deveni atât de renumită, că ar 
auzi şi familia mea de existenţa ei. 

Fata şi-a ţuguiat buzele. 

— Ăsta este motivul pentru care ţi-ai dorit să câştigi cei 
zece mii de jeni? am întrebat eu încet. 

Ammi a ridicat din umeri, nedorind să mai discute despre 
familia ei. 

— Coptul mă face fericită, a spus ea şi a luat una dintre 
batistele pe care le făcusem, sperând din tot sufletul că nu 
va observa ochiurile scăpate şi petalele inegale. Am 
remarcat că două lucruri te fac fericită. Dulciurile şi cusutul, 
a mai spus ea. 

— Eşti un foarte bun observator, am răspuns, râzând. 

— Ar trebui să coşi mai mult, a continuat Ammi. Pari mai 
fericită decât ai fost în ultimele săptămâni. Lordul Vrăjitor 
va fi bucuros să vadă asta. 

Simpla menționare a numelui lui Edan mi-a gârbovit 
umerii. 

— Nu va fi! Ar trebui să-ţi spun, Ammi, că m-am hotărât 
să nu văd... 

Ammi a ridicat un deget la buze şi a fugit la fereastră, 
trăgând perdeaua cu o smucitură. 

Am auzit strigăte afară şi cai nechezând. Nimic 
neobişnuit, dat fiind că hanul se afla pe strada principală a 
satului. 

— Ce s-a întâmplat? am întrebat în şoaptă. 

— Soldaţi! 

Muşchii maxilarului mi s-au crispat. 

— Aici? 

Ea a dat din cap sumbru. 

— Asta nu-i tot! Negustorul ambulant mi-a zis în treacăt 
că în provincia alăturată au fost văzuţi mercenari. 

Oamenii shansen-ului! 

Ammi s-a uitat la mine, implorând parcă nişte răspunsuri. 

— Oamenii împăratului caută o femeie cu ochii roşii. O 

vrăjitoare. Dar oamenii zic că ea este, de fapt, demon. 

Ce puteam să spun? Doar îmi văzuse ochii roşii. Nu 
puteam nega că eu eram cea căutată. 

— Să ştii că nu sunt demon, Ammi, am spus eu, 
înghiţindu-mi emoția şi gata să adaug: nu încă. 

Fata a părut atât de uşurată, că nu am putut să anulez 
minciuna. 

— Demonul shansen-ului te-a blestemat cumva, iar acum 
îl cauţi pe Lordul Vrăjitor să te ajute. 

Gura mi s-a uscat, şi gustul dulce care persista după 
prăjitura cu fagure de miere de albine a devenit acru. 

Nu am răspuns. Nu era foarte departe de adevăr. Poate 
că era mai bine să creadă că demonul shansen-ului mă 
blestemase. 

Ammi a tresărit când am auzit oameni strigând la parter. 

— Ce ar trebui să facem? 

— Rămânem în seara asta şi plecăm mâine la prima oră. 
Lumea crede că suntem fraţi, iar oamenii Majestății Sale nu 
au cum să ne ştie adevăratele identități. 

În plus, am reflectat eu, aş prefera mai degrabă să-i 
înfrunt pe soldații lui Khanujin decât pe mercenarii 
shansen-ului. 

Ammi a luat batistele pe care le brodasem. 

— Voi vedea dacă pot să aflu mai multe. 

— Eşti o prietenă adevărată, Ammi! a fost tot ce am 
reuşit să spun. 

Mă rog să nu regreti, am rostit în gând. 


În timp ce Ammi era plecată, am aprins o lumânare, cu 
gând să ţin departe amurgul care se apropia cu paşi mari, 
dar umbrele care dansau de-a lungul pereţilor coşcoviţi îmi 
stârneau coşmaruri. Lupi cu dinţi ascuţiţi, tigri cu gheare 
încovoiate şi păsări cu aripi frânte. 

Sub flacăra tot mai plăpândă, am cercetat vechile mele 
desene reprezentându-l pe Edan, învățând pe dinafară 
unghiurile ascuţite ale feţei sale, arcuirea mică a nasului, şi 
dorindu-mi din tot sufletul de a nu fi irosit în zadar ocazia 
de a-i surprinde negrul părului şi albastrul ochilor. 

Ar trebui să încerc să-l chem din nou, mi-am spus, în timp 
ce întorceam paginile caietului meu de schiţe. Dar, după ce 
am trecut de portretele lui Baba şi Keton, m-am oprit la o 
pagină albă. 

Edan putea aştepta. Trebuia să o desenez pe Ammi mai 
întâi, înainte de a o uita şi pe ea. 

Ajunsesem la conturarea liniilor feţei, când uşa s-a 
deschis cu un fel de zornăit. 

— lată, cincizeci de jeni! a spus Ammi cu mândrie, 
arătându-mi banii pe care îi ţinea în mână. Nu este mult, 
dar plătim pentru încă o noapte aici, iar mâine pot cumpăra 
mai multă hrană, a continuat ea, observând caietul meu de 
schiţe şi dându-i târcoale. Asta sunt eu? Vreau să văd! 

— Nu este gata! am spus, închizând caietul în grabă, deşi 
Ammi şi-a pus mâna peste mâna mea, iar unghiile ei mi-au 
intrat în carne. Ammi? am rostit, trăgându-mă brusc într-o 
parte. 

Un rânjet s-a format pe buzele ei, distorsionându-i faţa 
blândă în una pe care cu greu am recunoscut-o. 

— Ce? Nu-ţi place de mine cum arăt acum? a rostit 
Bandur prin buzele lui Ammi. 

— leşi afară din ea! am strigat, apucând-o pe prietena 
mea de gât. 

Nu mi-am dat seama de forţa mea până când n-am 
ridicat-o destul de sus, în timp ce ghetele ei se agitau 
deasupra podelei. 

Bandur a râs; un soi de chicoteală care a tăiat prin mine 
ca un cuţit. 

Am lăsat-o pe Ammi jos, iar ea s-a prăbuşit pe un scaun. 

— Ajunge, Bandur! am spus pe un ton rece. Dă-i drumul! 

Ammi şi-a ridicat privirea, iar albul ochilor ei sângera într- 
un roşu atât de strălucitor, că am tresărit. Culoarea îi 
dispăruse de pe faţă, iar pielea ei devenea atât de palidă, 
că se potrivea cu pereţii în nuanţa alabastrului din spatele 
ei. 

— Tu eşti pericolul pentru ea, nu eu, a spus Bandur şi a 
înclinat capul lui Ammi, aşa încât am putut să văd vânătăile 
pe care degetele i le făcuseră pe gât. Uite... Vezi ce ai 

făcut? 

M-am simţit ruşinată. 

— Nu, am şoptit eu. Acela ai fost tu... 

— Cu cât stai mai mult printre muritori, cu atât le vei 
aduce mai multă suferinţă. Ai face bine să-i spui asta 
vrăjitorului tău, a spus demonul, forțând gura lui Ammi spre 
un zâmbet evaziv. Te caută fără încetare. 

Am simţit că mă sufoc. Edan mă căuta? 

— Dar măcar el ştie că nu te poate salva, Sentur'na, a 
continuat Bandur. Îl vei ucide înainte să poată chiar să 
încerce, a mai spus demonul, bucurându-se de expresia 
mea îndurerată. Întoarce-te acum în Lapzur! 

— Mă voi întoarce, am spus eu, iar mâinile mi-au zburat 
repede spre pandantivul din coajă de nucă ascuns sub 
tunica mea. Dar când o voi face, mă voi lupta cu tine. 

Bandur a râs zgomotos. 

— Vei pierde. Promisiunea ta este imposibil de încălcat şi 
nici măcar preţioasele tale rochii nu te pot salva. Acceptă-ţi 
soarta, Maia Tamarin! Nu poţi face nimic ca să o schimbi. 

Un şnur roşu a apărut, legându-mă de Bandur. Când l-am 
observat, am început să respir des şi greu. 

— Nimic! a şoptit el. 

Apoi, un abur de fum s-a ridicat din silueta moale a lui 
Ammi, iar el a dispărut. 

Ammi nu s-a trezit când am clătinat-o, dar încă respira. 
Am mulţumit zeilor pentru asta! 

Am bătut cu pumnii în masă atât de tare, că pereţii s-au 
cutremurat. Mânia mi-a crescut în piept, furia mă sufoca. 

— Niciodată, dar niciodată n-ar fi trebuit să o fi adus cu 
mine! 

Furioasă, mi-am smuls pandantivul, ignorând starea de 
ameţeală care m-a copleşit, şi l-am pus pe masă, lângă 
oglinda adevărului. 

M-am gândit intens la Edan, căutându-l pentru a-i spune 
că mergeam în Lapzur şi că nu trebuia să vină după mine. 
Mergeam în Lapzur singură. 

Sângele continua să-mi pulseze cu furie când am ridicat 
oglinda. Apoi, pereţii camerei din han au dispărut, iar 

oglinda s-a aburit. 

Edan. 

Acesta era cufundat în meditație, dar a deschis ochii 
brusc înainte să-l strig. Când m-a văzut, buzele lui au 
schițat un zâmbet. 

— Maia! a spus el încet, zăbovind pe muzica numelui 
meu. 

— Nu vin cu tine! am spus eu brusc. Trebuie să merg în 
Lapzur înainte de... 

Vocea mea s-a stins. Nu trebuia să termin ceea ce aveam 
de gând să spun. 

Blândeţea tonului lui Edan a dispărut. 

— Să mergem! 

Avântul din vocea lui m-a surprins. 

— Nu folosi amuleta! Cu cât te bazezi mai mult pe magie, 
cu atât va deveni mai dificil pentru tine să te opui 
transformării într-un demon. 

— Nu este o amuletă de demon, am insistat. Este un 
pandantiv plin de puterea Amanei. Rochiile mă vor ajuta să- 
| înving pe Bandur. 

— Puterea Amanei cântă prin rochiile pe care le-ai făcut. 
Dar acum acea putere a fost expusă promisiunii tale faţă de 
Bandur. Nu trebuie să o foloseşti, nu trebuie să-i 
compromiţi magia. Fii puternică, x/tara! Ştiu că eşti mai 
puternică decât atât! 

Ochii au început să-mi ardă, iar eu m-am întors cu 
spatele. 

Era adevărul pe care mă temusem să-l înfrunt, adevărul 
la care chiar mă temusem să mă gândesc. Uneori, când o 
umbră cădea peste mine, mă uitam în jos, la pandantivul 
scăldat în întuneric, modul în care se preschimbase când 
creasem mantia împăratului Khanujin. Într-o bună zi, mă 
temeam eu, se va întuneca pentru totdeauna, la fel ca 
amuletele care le aparţineau lui Bandur şi Gyiu'rak. 

— Deja te schimbi, nu-i aşa? a spus el. 

Cuvintele mi-au provocat durere, dar nu le-am putut 
nega. 

— Te-am chemat să ne luăm rămas-bun, am spus eu. Nu 

voi merge să te întâlnesc la templu. 

— Nu-mi pasă ce vei deveni, vreau să te văd! a spus el şi, 
chiar şi prin înceţoşarea sticlei oglinzii, ochii lui foarte 
albaştri i-au pătruns pe ai mei. Aşteaptă-mă în pădurea de 
plopi! Te voi găsi! 

În A'landi, existau sute de păduri de plopi, dar eu o ştiam 
pe cea la care se referise el. Fusesem fericiţi acolo înainte 
de călătoria spre lacul Paduan. 

— Dacă nu vei veni să-l întâlneşti pe stăpânul Tsring, 
măcar vino pentru mine! 

O ultimă oară, am gândit eu şi am încuviinţat cu o 
mişcare din cap chiar înainte ca oglinda să se înceţoşeze şi 
imaginea cu Edan să mă părăsească. Pandantivul meu a 
zornăit peste oglindă, iar fanta de pe mijloc a strălucit slab. 

Sentur'na, Sentur'na, m-a ridiculizat Bandur, a cărui voce 
mi se strecurase în minte. 

Umbra unui lup a dat târcoale pereţilor. 

— PLEACĂ! am strigat. Ş 

Vrăjitorul tău nu te poate ajuta. Nici stăpânul lui. Asta 
este ultimul meu avertisment: vino în Lapzur! Acum! 

— Sau ce? am ripostat. Îți vei trimite fantomele să mă 
aducă? 

Mai rău, Sentur'na! Mai rău. Îi voi răpi pe toţi cei care 
contează pentru tine. Poate că voi începe cu prietena ta de 
aici, a spus Bandur în timp ce umbra lui a acoperit silueta 
adormită a lui Ammi şi cu o gheară i-a mângâiat obrazul. 
Are un comportament foarte agreabil şi iubitor... O 
adevărată prietenă. 

— Las-o pe Ammi în pace! am strigat şi am sărit după 
pandantivul meu, care pâlpâia fierbinte şi cu putere. 

Râsul lui Bandur a devenit din ce în ce mai zgomotos, 
agitându-se dezlănţuit din pereţi până când am crezut că aş 
putea exploda de furie. Scântei de lumină îmi ieşeau 
fâsâind din degete, dar eram prea mânioasă să mă mai 
întreb ce se întâmpla. Înfuriată, am aruncat un scaun în 
perete până când umbra lui a dispărut. 

Ammi m-a prins cu mâna brusc, iar un val de uşurare m-a 
copleşit. Era ea însăşi. Atâta doar că groaza îi schimonosea 

chipul, iar săgeți de lumină străluceau pe când ea striga 
ceva ce nu reuşeam să aud. 

După asta, am izbutit să văd şi să aud cum trebuie. 

— Foc! striga ea. Foc! 

Camera noastră izbucnise în flăcări. 


< 129 œ» 


CAPITOLUL PAISPREZECE 


Focul şerpuia fără milă peste tavan şi gonea în jos, pe 
pereţi. Am sărit după sacul meu, strivind scânteile care se 
agăţau de ciucurii de la perdele. 

Ammi s-a năpustit spre uşă, iar eu eram drept în spatele 
ei, când mi-am adus aminte de oglinda lui Edan, rămasă 
încă pe masă. Aveam nevoie de ea, aşa că m-am rotit 
înapoi, însă am fost întâmpinată de o explozie de căldură 
arzătoare. 

Un perete înalt de flăcări a început să danseze în jurul 
mesei. Deloc surprinzător, din vâlvătaie a apărut forma 
unui lup cu ochii licărind şi dinţii albi ca laptele pe maxilarul 
larg deschis într-un zâmbet tăcut. Vino în foc, Sentur'na! 

Fumul mi-a intrat în ochi şi mi-a pârjolit obrajii, dar nu 
căldura era cea care mă făcea să ezit. Şi nici Bandur... 

— Las-o! a strigat Ammi, împingându-mă spre uşă, dar ea 
nu-l putea vedea pe Bandur şi nici nu-l putea auzi cum mă 
lua în derâdere. 

Mi-am tras cu putere braţul din mâna ei şi m-am întors 
după oglindă. 

Bandur dispăruse, lăsând în urmă doar peretele lui de 
foc. Acesta urla spre mine avid, în timp ce flăcările înalte 
îmi înnegreau marginile mânecilor şi pantalonii aproape- 
cenuşă. 

Destul cu ezitarea! Vârfurile degetelor mele s-au apropiat 
de mânerul oglinzii, iar sticla ei a sclipit, lustruită de 
căldură. Atingerea ei ar fi trebuit să-mi fi uscat pielea, aşa 
cum saltul mea prin foc ar fi trebuit să mă fi ucis; totuşi, n- 
am simţit nicio durere. La drept vorbind, focul era uşor şi 
moale, căldura lui topind frigul din interiorul meu. Tocmai 
de asta mă temusem. Asta era motivul pentru care Bandur 
dorise să intru în foc. 

Imi imaginam, sau pielea mea strălucea ca şi cum ar fi 
luat foc cu o mie de scântei? Am urmărit fascinată cum 
unghiile mi-au devenit la fel de lipsite de strălucire ca inima 
albastră a flăcărilor... 

— Grăbeşte-te, Maia! 

În urma mea, focul câştiga în intensitate. Pereţii erau pe 
punctul de a se prăbuşi. Apucând brusc oglinda, am făcut 
un pas în spate spre vocea lui Ammi... şi m-am împiedicat. 

Oglinda mi s-a rostogolit din mână şi s-a făcut bucăţi. 

NU! Un strigăt sugrumat mi-a ieşit din gât pe când 
bâjbâiam pe podea să adun cioburile. Scântei ţâşneau spre 
faţa mea, iar cenuşa îmi zbura în ochi. Am tuşit în mânecă. 
Fumul devenea tot mai gros, focul, tot mai puternic. 

Ammi m-a apucat cu putere, ridicându-mă în picioare. 

— Trebuie să plecăm! Maia! 

M-am clătinat furioasă, aproape să mă lupt cu ea, dar 
fata m-a apucat de braţ şi m-a împins afară din camera 
gata să se prăbuşească. 

Furia mea a început să se risipească. Aproape că ne 
ucisese pe amândouă. 

Mi-am acoperit gura cu mâneca, dar fumul era deja aşa 
de gros, încât mi-a acoperit buzele şi genele. Era mai 
nemilos cu Ammi. Pe ea o îneca. Dacă nu ieşeam odată 
afară, avea să se sufoce. Şi să moară! 

Ne-am împiedicat pe treptele de lemn, cu un pas înaintea 
grinzilor care se prăbuşeau, cuprinse de flăcări. Altarul de 
lângă uşă se năruise, feţele pictate ale zeilor se topeau, iar 
portocalele care fuseseră oferite la rugăciune erau 
carbonizate precum faţa întunecată a lunii. 

Când, în sfârşit, am ajuns afară, Ammi a luat o înghiţitură 
lacomă şi disperată de aer. Am făcut şi eu acelaşi lucru, 
frigul înţepându-mi gâtul înainte de a-şi face loc în plămâni. 

Ceilalţi oaspeţi priveau neputincioşi focul care devora 
hanul, flăcările sale desenându-se pe fundalul nopţii 
întunecate şi fără nori. Niciunul dintre ei nu ştia cum 
începuse sau de unde se iscase, dar unii se aventurau să 
facă supoziţii. 

— Pădurile din Nord cunosc astfel de focuri. Vezi vârfurile 
roşii? 

— Focul demonului. 

M-am rotit pe călcâie şi m-am uitat la foc mai atentă, 
urmărind dansul marginilor cu un luciu roşu, nefiresc. 

Degetele mele încă pulsau. Din vârfurile lor nu mai dansau 
foarte multe scântei, dar unghiile mi se înnegriseră şi 
zvâcneau. Şi dintr-odată mi-am dat seama. 

Eu fusesem cea care pornise focul. Nu Bandur, ci eu. 

Avea dreptate. Tot ce se întâmplase şi continua să se 
întâmple indica faptul că mă schimbam. Că dacă nu 
ajungeam la Lapzur, îi răneam pe cei de care îmi păsa. 

— Trebuie să mergem! i-am spus lui Ammi. 

Vocea abia mi se auzea. Trebuia să ies de acolo, cât mai 
departe posibil de ceea ce făcusem. Inainte să mai rănesc 
pe altcineva. 

— Trebuie să-i ajutăm. Hanul, pe toţi aceşti oameni... 

— Nimic nu-i poate ajuta acum! am replicat scurt. 
Trebuie să plecăm înainte ca împăratul să afle de 
nenorocirea asta şi să ne găsească. Sau shansen-ul. 

De îndată ce am spus-o, mi-am dorit să fi fost în stare să- 
mi retrag cuvintele. 

Ammi s-a uitat la mine, ca şi cum nu m-ar fi recunoscut. 

Am tras-o brusc departe de hanul în flăcări când vederea 
mea de demon a erupt, arătându-mi o fetiţă care ţipa în 
interior. Mama stătea ghemuită peste ea, protejând-o cu 
trupul. 

Acoperişul hanului s-a crăpat, iar mie mi s-a strâns inima. 

Ochii îmi ardeau cu aceeaşi fierbinţeală teribilă înainte să 
devină roşii. Fără să-mi pese cine mă vede, am intrat în han 
rapid, făcându-mi loc printre flăcări de parcă ar fi fost rafale 
de vânt, nu torente de foc. Plămânii mei ţipau din cauza 
lipsei de aer, dar mi-am continuat drumul. 

Fetiţa şi mama ei erau aproape inconştiente, îngrămădite 
în colţul camerei, dureros de aproape de fereastră - 
posibilitatea lor de scăpare. Când am ajuns la ele, abia au 
reuşit să mă recunoască. Fetiţa a scăpat un geamăt. 

Maia-fiinţa omenească nu putea duce o mamă cu copilul 
ei în siguranţă. Nu putea nici măcar să le târască pe 
amândouă câţiva metri prin odaie, spre fereastră. 

Dar Maia-demon putea. 

Un hohot de râs mi-a răsunat în minte - sau a fost focul 
care a trosnit în jurul meu? Nu mi-am dat seama. M-am 

grăbit spre cele două fiinţe şi le-am dus în grabă la 
fereastra care era deja deschisă, dar focul înaintase spre 
acoperiş, muşcând cu lăcomie din ţiglele gri. Trebuia să 
coborâm cumva, înainte ca hanul să se prăbuşească, iar 
fetiţa cu mama ei să îşi găsească sfârşitul. 

Fiecare secundă conta. Am smuls covorul vrăjitorului din 
sac şi le-am aşezat pe mamă şi fiică pe acesta. Eu nu mai 
încăpeam. 

— Zboară! am strigat, pe când covorul se trezea la viaţă. 
Du-le jos! 

Imediat ce covorul s-a îndepărtat, descriind spirale largi, 
am sărit pe acoperiş. Focul ţâşnea după mine, sâcâindu-mi 
gleznele, iar eu dansam de-a lungul acoperişului zornăitor, 
încercând să-mi feresc încălţările de foc. Nu simţeam nicio 
durere. Şi nici nu luam foc. 

Odată ce am văzut covorul că le va salva pe mamă şi pe 
copila ei, m-am rotit spre spatele hanului, unde nimeni nu 
avea să mă vadă, şi am sărit pe pământ cu braţele 
desfăcute ca şi cum ar fi fost aripi. 

Am aterizat în linişte cu o graţie imposibilă. 

Bravo, Maia! mi s-a strecurat mieroasă printre gânduri 
vocea lui Bandur. Dar este doar începutul. Vei expune la 
riscuri şi alte vieţi nevinovate? Sau ţi-ai învăţat lecţia? îţi 
vei înfrunta soarta în cele din urmă? 

— Voi ajunge în Lapzur, am şoptit eu, deşi gâtul mă 
durea şi totul avea gust de cenuşă şi de osândă. Voi ajunge 
în Lapzur, dar în condiţiile stabilite de mine. 

Vocea mi s-a înăsprit. 

— Voi fi acolo înainte de următoarea lună plină. Nu voi 
veni înainte de a-l vedea pe Edan. 

O gheară de foc s-a năpustit asupra acoperişului hanului, 
iar eu mi-am înăbuşit un țipăt când ţiglele distruse au căzut 
pe pământ. 

Ai îndrăzneala să te târgui cu un demon? 

— ţi doreşti libertatea, nu-i aşa? Atunci, lasă-mă să mă 
delectez cu ultima mea stare. 

Nu pari să înțeleg că tu eşti pericolul. Cu cât îti petreci 
mai mult timp departe de insule, cu atât vei aduce mai 

multă suferință celor pe care îi iubeşti, a râs el. Îți dau două 
săptămâni. Adu-l pe vrăjitor dacă doreşti, dar nu-ți promit 
că va fi în siguranță în Lapzur. Dacă nu vei sosi până la 
apusul soarelui, nimeni din cei pe care îi iubeşti nu va mai fi 
în siguranță nicăieri. 

— Voi fi acolo! 

Abia am rostit promisiunea, că ploaia a şi început să se 
reverse în averse. Din pereţii hanului se ridicau aburi, şi un 
vânt iscat din senin a izgonit fumul. La fel de repede cum a 
prins viaţă, focul a început să se stingă. 

Sătenii au căzut în genunchi, multumind zeilor. Am 
urmărit de departe cum oaspeţilor rămaşi fără odăi li s-a 
oferit adăpost. 

Nimeni nu pierise din cauza focului. Totuşi, vina nu îmi 
dădea pace. 

Indiferent de consecinţe, trebuia să accept că merita 
efortul să merg în Lapzur. Nu fusesem niciodată atât de 
uşurată să văd ploaia. Nu puteam să nu simt că apa căzută 
din cer îmi spăla sângele de pe mâini. 

Ammi m-a descoperit ascunzându-mă la umbră. 

— Ce fac ele? am întrebat-o. Mama şi fetiţa. 

— Vor trăi. Datorită ţie, a răspuns ea şi a îngenuncheat 
lângă mine. Mi-ai spus că ai fi mai mult un pericol decât un 
sprijin pentru A'landi dacă ai rămâne în Palatul de larnă. La 
asta ai făcut aluzie când ai spus-o? 

— Da! am şoptit, simţindu-mi pulsul bătând în gât. Ar 
trebui să plecăm de aici. Voi fi din ce în ce mai rău. Focul 
cred că l-am iscat eu pentru că eram foarte furioasă, am 
mai spus şi m-am oprit pentru că nu ştiam cum să-i explic 
lui Ammi, nu ştiam de unde să încep. 

— Ţi-am observat ochii, a spus ea. Uneori, ard în roşu. La 
început, asta m-a înspăimântat, dar te cunosc, maestre 
Tamarin. Maia. Aceea nu eşti tu. 

Aceea nu sunt eu. Asta îmi spuneam şi eu tot timpul. Dar 
curând aceea aveam să fiu eu. Curând nu aveam să mai fiu 
în stare să mă mai ascund de mine însămi. 

— Ammi, eu... am început, dorind să-i spun ce se 
întâmpla cu mine, căci ea deja bănuia şi se apropia; totuşi, 

am ascuns adevărul. 

Ea a părut să înţeleagă. 

— Nu te voi părăsi! Nu ai nicio vină pentru ce ţi se 
întâmplă. 

Am simţit în gură un gust amar. 

— Cred că nici măcar Edan nu mă poate ajuta acum. 

— El poate, a insistat Ammi. Păstrează-ţi încrederea! 
Dacă nu poţi, o voi face eu pentru tine. 

N-am spus nimic. N-am fost în stare nici măcar să-i 
mulţumesc. 

— Ar trebui să mergem acum, a spus ea, coborând vocea 
care îi tremura când a vorbit. Oamenii au văzut covorul, iar 
cei doi bărbaţi, cei cu accent de la miazănoapte, au început 
să pună tuturor întrebări despre tine. 

Am mers calmă, amintindu-mi de cei doi care 
comentaseră despre foc mai devreme. Aşadar, ei erau 
oamenii shansen-ului. 

— Ai fi mai în siguranţă fără mine, i-am spus lui Ammi. 

— Nu pot să mă întorc la palat, a replicat ea. 

Se temea, mi-am dat seama din tremurul vocii ei, deşi 
fata şi-a ridicat bărbia plină de curaj. 

— Poate că aş fi mai în siguranţă, dar tu nu ai fi, a 
continuat ea. Asta nu este o luptă pe care să o câştigi 
singură, Maia. Până te vei întâlni cu Lordul Vrăjitor, eu voi 
avea grijă de tine. 

— Atunci, să mergem! 

Covorul revenise la mine şi l-am derulat. Acesta a vibrat 
puternic şi s-a cutremurat înainte de a se ridica în cele din 
urmă plutind deasupra ploii care mi se aduna la glezne. 

Dar când Ammi a sărit pe covor, nu am putut scăpa de 
sentimentul că aceasta ar fi mai în siguranţă acolo, că ar 
trebui să insist ca ea să rămână. 

Ai nevoie cu adevărat de ea, m-am reasigurat eu din nou. 
Ai nevoie de o prietenă. 

Dar s-ar putea să o răneşti. 

M-a descurajat faptul că n-am reuşit să-mi dau seama 
dacă vocea era a mea sau aparţinea demonului din mine. 

CAPITOLUL CINCISPREZECE 


Furtuna ne-a urmărit. Panglici de fulgere brăzdau cerul 
întunecat, iar tunete bubuiau în rostogoliri tremurate şi de 
durată. Era greu să nu te gândeşti la râsul lui Bandur în 
timp ce, împreună cu Ammi, pluteam şerpuit printre nori, 
dar eu aveam alte îngrijorări. Mai aveam puţini bani şi 
niciun fel de mâncare. Mai grav, atât soldaţii lui Khanujin, 
cât şi ai shansen-ului mă căutau. 

Ammi adormise ghemuită pe partea ei de covor. 

Am lăsat-o în pace, recunoscătoare că se odihnea, deşi o 
parte din mine îi invidia pacea. Chiar dacă aş fi fost în stare 
să dorm, mintea nu avea să mă lase să mă bucur de un pic 
de tihnă. Nu mă puteam opri să nu retrăiesc ultima mea 
conversaţie cu Edan. 

Aşteaptă-mă în pădurea cu plopi! Te voi găsi! 

Pădurea nu reprezenta un ocol prea mare în drum spre 
Lapzur. Puteam foarte uşor să ne oprim acolo câteva zile - 
atâta timp cât magia din covorul meu nu se epuiza. 

Prin urmare, de ce ezitam? Doream să-l văd. Pe toţi zeii, 
îmi doream cu adevărat. 

Şi totuşi... Bandur acceptase prea uşor să-mi permită să-l 
aduc pe Edan. Mult prea uşor. 

Mi-am apucat strâns capetele mânecilor, suflecându-le 
marginile arse. 

Cine aş deveni până la sfârşitul celor două săptămâni? 
Cineva care nu putea simţi dragostea? Cineva care nu 
putea fi iubit? 

Am simţit mare parte din mine pierzându-se fără urmă. 
Oricât de mult încercam să mă ţin departe de amintiri, 
acestea erau ca apa, mi se scurgeau printre degete. Când 
mă gândeam la Edan, îmi aminteam cum, atunci când îmi 
rostea numele, un val de căldură şi bucurie creştea parcă în 
mine, dar nu mai reuşeam să-mi amintesc ce simţeam când 
îl atingeam. Nu-mi aminteam nici măcar cum îi suna vocea. 

Şi nu era vorba doar de Edan, ci şi de Baba şi Keton. 
Curând, portretele lor din caietul meu de schiţe nu aveau 

să mai fie suficiente ca să-mi aducă aminte cât de mult îi 
iubeam. 

Zorii au atins fibrele covorului în timp ce razele lor 
ceţoase iluminau lumea de dedesubt. Ploaia se domolea în 
sfârşit, iar eu mi-am ridicat mantia să arunc o privire spre 
Ammi. Sprâncenele ei stăteau încordate într-un somn 
agitat, iar obrajii îi erau îmbujoraţi în ciuda frigului. 

Mi-am pus palma pe fruntea ei. 

— La naiba! am murmurat, descoperind cât de fierbinte 
era. Ammi? 

Ea şi-a întors capul într-o parte, tremurând sub mantia 
umedă. 

— Hmm! a bolborosit ea. Lasă-mă să dorm! 

Trebuia să o duc într-un loc cald şi uscat. Dar unde? 

Zburam pe deasupra unui grup de coloane din gresie, iar 
peisajul acoperit de ceaţă se întindea pe kilometri de 
trecători, râpe şi revărsări cu cascade învolburate atât de 
departe sub noi, că aduceau cu un tablou. M-am uitat cu 
coada ochiului şi am distins un oraş mare în faţă, nu 
departe de locul unde zburam. După peisajul extraordinar, 
am bănuit că era Nissei, unul dintre cele mai bogate oraşe 
din A'landi. 

Nissei era aşezat pe malul stâng al râului Changi, 
înconjurat de renumitele Păduri ale Acului de Nisip. Cu 
toate că nu se afla de-a lungul Marelui Drum al Mirodeniilor, 
mulţi negustori veneau să facă comerţ cu renumitul său 
porțelan. Se spunea că secretele porţelanului de os$ 
rivalizau cu secretele mătăsii şi, în mod sigur, fiindcă 
porţelanul era atât de valoros, toţi copiii din Nissei învățau 
să picteze porţelanul înainte de a deprinde tainele scrisului. 

Eram sceptică în privinţa opririi într-un oraş aşa de 
aglomerat, dar nu era timp de căutat o opţiune mai 
avantajoasă. Furtuna se potolise, dar la orizont se adunau 


5 Bone china (în limba engleză, în original), „porțelan de os”, tip de 
porțelan compus din cenușă de oase, feldspat și caolin realizat spre 
sfârșitul anilor 1700 de un olar englez, Josiah Spode, și cunoscut pentru 
duritate, albul intens, transluciditate și, nu în ultimul rând, pentru fineţe 
(n. tr.). 

tot mai mulţi nori negri. În plus, Nissei se afla în provincia 
Bansai. 

— Casa maestrului Longhai, am murmurat pentru mine. 

Întotdeauna fusese binevoitor cu mine, chiar dacă 
luptaserăm unul împotriva celuilalt pentru a deveni 
croitorul Majestății Sale. El ne putea oferi adăpost. 

Dacă îl puteam găsi. 

Era destul de devreme, căci pescarii navigau totuşi 
paralel cu râul, aşa că am aterizat cu covorul lângă o parte 
neocupată a portului. 

— Ammi, am spus, ridicându-i braţele în jurul gâtului 
meu. Ammi, te voi duce să-l vezi pe maestrul Longhai. 

Am tras-o spre una dintre străzile laterale şi am strigat 
spre prima căruţă pe care am văzut-o, trasă de doi catâri, 
mânaţi de un băiat cu o pălărie de paie şi unghiile de la 
degete murdare. 

— Ce se întâmplă cu prietenul tău? a întrebat băiatul. 

N-ar fi luat-o dacă ar fi ştiut că era bolnavă. Oraşele mari 
se temeau de ciumă şi, cu iarna care bătea la uşă, oamenii 
erau obligaţi să fie mai vigilenţi. 

— A băut prea mult, am minţit, căznindu-mă să scot un 
râset din toată inima. Trebuie să-l duc acasă. Maestrul 
Longhai va fi foarte îngrijorat. Ai putea să opreşti lângă 
magazinul lui? 

Băiatul s-a încruntat. 

— Eu nu merg în oraş... a început el să spună, dar, mai 
apoi, sprâncenele i s-au ridicat la gândul unei recompense 
din partea croitorului bogat. Totuşi, cred că aş putea face 
un ocol. 

Eu deja o urcam pe Ammi în căruţă. 

M-am prefăcut că dorm ca băiatul-căruţaş să nu pună 
mai multe întrebări, dar aruncam câte o privire spre oraş 
când el nu se uita. Străzi de piatră cubică proaspăt spălate 
de ploaie, cu muşchi verde vălurit ce creştea printre pietre, 
case de cărămidă cu balcoane de lemn decorate cu şiraguri 
de felinare, un canal şerpuit a cărui duhoare mi-a deranjat 
nările. 

Pergamente imperiale atârnau pe fiecare stradă, dar ne 


e 138 » 


deplasam mult prea repede ca să le citesc. Am devenit 
neliniştită, sperând că nu erau afişe ce urmăreau să afle 
cam pe unde mă aflam eu. Sau Edan. 

In cele din urmă, am ajuns în faţa prăvăliei lui Longhai. 
Un carton atârnând pe uşă anunţa că acesta nu avea 
deschis pentru afaceri în timpul săptămânii. 

Te rog, am stăruit eu, bătând tare în uşă. Te rog, 
Longhai, te rog să fii aici! 

A răspuns cineva. O femeie cu o faţă lungă şi care purta 
un coc presat, bine strâns, şi un metru de croitorie răsucit 
în jurul gâtului. 

Mi-a aruncat o privire dură. Ce privelişte trebuie să fi fost 
- eu, spălată de ploaie, lipsită de somn şi îmbrăcată cu 
veşmintele cele mai zdrenţuite. 

— Nu răspundem cerşetorilor. 

— Eu nu sunt... Stai! am ridicat tonul, apucând brusc 
marginea uşii înainte să mi se închidă în faţă. 

Croitoreasa m-a privit încruntată. Nu puteam risca să-i 
spun că eram unul dintre croitorii de la probă. 

— Este urgent, am spus eu, gesticulând în direcţia lui 
Ammi, care se afla încă în căruţă. Prietena mea are nevoie 
de îngrijire medicală. 

Uşa a început să se închidă spre mine. 

— Spitalul este pe Drumul Vopsitoriei. 

— Te rog! am izbucnit eu cu disperare. Este... 

— Doamna Su, ce înseamnă gălăgia asta? ne-a întrerupt 
o voce cunoscută. Încerc să lucrez. 

— Maestre Longhai! am strigat eu. Eu sunt! 

Silueta corpolentă a lui Longhai a apărut pe hol. 

— Maestre Tamarin, a spus el, uimit şi trăgându-mă în 
interior. Ce faci aici? 

— Sunt cu o prietenă. Ea... ea este bolnavă, iar eu n-am 
ştiut unde altundeva să merg. 

— Nu mai spune nimic! a spus el şi m-a condus pe hol, 
făcând un semn cu mâna groasă spre croitoreasă. Doamna 
Su, plăteşte căruţaşul şi adu fata înăuntru! 

Afară, ploaia începea din nou. 

— Nu am crezut că am să te mai văd din nou, Tamarin. 

Eşti binevenită aici! Mă voi asigura că prietena ta se va 
bucura de îngrijirea cuvenită. 

Am dat din cap în semn de mulţumire. 

— Acum îţi vom da nişte haine curate... şi masa de 
prânz! Îmi amintesc că mereu uitai să mănânci. Va trebui 
să vă îngrăşăm cât veţi sta aici. 

Doamna Su şi ajutoarele ei au revenit în casa cu prăvălie 
împreună cu Ammi şi mi-au făcut semn să le urmez. 

— Prietena mea are temperatură, am spus eu, oprind-o 
pe Doamna Su. Te rog să ai mare grijă de ea. 

Faţa severă a bătrânei s-a îndulcit. 

— Eu am avut patru fiice care au pătimit şi mai rău. Atâta 
timp cât îi asigurăm haine uscate şi căldură, se va reface. 

După ce m-am spălat şi mi-am schimbat hainele, 
maestrul Longhai mi-a făcut turul prăvăliei sale, care 
dispunea de camere de lucru pentru croit, brodat şi cusut, 
precum şi de o cameră pentru depozitarea ţesăturilor şi a 
fibrelor, dar şi a veşmintelor pe care personalul lui Longhai 
le pregătise pentru clienţii lui: fuste de brocart, eşarfe 
brodate cu crapi aurii, mantii peste mantii din mătase 
vopsite în mai multe tonuri, tunici împodobite cu desene 
decorative şi incrustate cu aur atât de frumos, încât 
străluceau. 

Longhai era maestru în a picta mătasea şi, în consecinţă, 
avea o odaie doar pentru el, cu o diversitate uimitoare de 
vase cu vopsele şi pietre de cerneală”. Evantaie pictate 
manual stăteau întinse pe o masă din lemn de pin, faţă în 
faţă cu spaţiul său de lucru. Un pergament cu pecetea 
împăratului anterior, tatăl lui Khanujin, atârna pe perete, 
elogiindu-l pe Longhai pentru măiestria artei sale. 

Văzând toate acestea, am simţit o tristeţe profundă. Cu 


7 Piatra de cerneală (Yan) este un recipient din piatră brută în care se 
freacă beţele de cerneală sau aceasta este amestecată în stare lichidă 
cu apa pentru a-i da o compoziţie optimă pentru scris. In funcţie de 
materialul folosit, pietrele de cerneala au culoarea neagră, gri-închis, 
violetă sau verde cu reflecții multicolore și, împreună cu pensula, 
cerneala - iniţial sub forma unor batoane/beţe - și hârtia alcătuiesc 
principalele instrumente folosite în caligrafia chineză, supranumite și 
Cele Patru Comori ale învățăturii (n. tr.). 

doar câteva luni în urmă, tot ceea ce visasem vreodată era 
să devin croitor imperial şi, într-o bună zi, să am propria 
mea prăvălie şi propria mea familie. 

În clipa aceea, nu eram sigură că acestea aveau să se 
mai întâmple vreodată. 

Longhai nu mi-a pus nicio întrebare. Ce căutam acolo în 
realitate, de ce nu mai lucram pentru Khanujin sau de ce nu 
mă prezentasem cu numele meu adevărat doamnei Su 
când apărusem la uşă. 

Vina mă sufoca, o mărturisire ce stătea să-şi dea drumul 
înainte de a o putea opri. 

— În legătură cu proba, am început eu, îmi pare rău că 
te-am înşelat - cu privire la faptul că eram bărbat. 

— Nu-mi pasă dacă eşti iapă sau armăsar, tânără 
Tamarin. Eşti foarte iscusită. Chiar dacă aş fi orb, te-aş 
angaja într-o clipă. Nu l-am cunoscut niciodată pe tatăl tău, 
dar îmi imaginez că trebuie să fie foarte mândru de tine. 

Mi-aş fi dorit să fi fost în stare să radiez după lauda lui, 
dar era incredibil de dificil chiar şi să pot schiţa un zâmbet. 

— Nu mai sunt sigură de asta. 

Ezitarea a încreţit fruntea lui Longhai, iar acesta a închis 
uşa în urma noastră. 

— Am primit asta acum câteva zile, a spus el, luând o 
foaie de pergament din sertarul biroului său. 

Era un desen care mă reprezenta. In plus, foarte exact. 
Artistul îmi imortalizase pistruii, precum şi modul cum îmi 
făceam cărarea în păr şi chiar cum îmi muşcam buza, 
tendinţă pe care o aveam atunci când eram neliniştită. 


Maia Tamarin, 18 ani. Posibil să călătorească sub 
identitatea fratelui ei, Keton Tamarin. Dacă o găsiți, 
predați-o imediat în viață autorităților. Recompensa 
este de 10.000 de jeni de aur. 


— Maestre Longhai, îţi pot explica... am început, dar 
limba mea se chinuia să găsească cuvintele potrivite. 

Longhai a sfâşiat desenul în două. 

— Sunt convins că trebuie să fie o neînțelegere. Dacă 

vrei, aş putea vorbi în numele tău cu guvernatorul. Am un 
pic de influenţă în acest oraş, iar el mă va asculta. 

— Nu este atât de simplu, am spus eu. Dar mulţumesc! 

— Atunci eşti bine-venită să te ascunzi aici cât timp vei 
dori. Personalul meu poate fi de încredere, dar fii prudentă! 
Chiar şi cel mai cinstit om se va transforma într-o viperă 
pentru 10.000 de jeni. 

Zece mii de jeni. Nu cu mult timp în urmă, nici n-aş fi 
visat măcar la o asemenea sumă. În momentul acela, 
devenise recompensa pentru prinderea mea. 

Mi-am stăpânit emoția. 

— Am observat sulurile care atârnau pe clădirile din 
Nissei. Sunt notificări legate de persoana mea? 

— Nu, sunt înştiinţări de mobilizare, a spus Longhai, iar 
tonul său a devenit grav. Nu ai auzit? Majestatea Sa 
recrutează din nou oameni pentru armată, a continuat el, 
rezemându-se de birou. Fiii mei au fost luaţi împreună cu 
mulţi dintre lucrătorii din atelier. 

Scândurile podelei s-au legănat şi, pentru o clipă, n-am 
mai văzut nimic în faţa ochilor. Întreaga prăvălie s-ar fi 
putut prăbuşi, dar eu aş fi rămas pe loc, paralizată din 
pricina şocului. Singurul meu gând s-a îndreptat spre Keton. 
Dumnezeule, dacă împăratul avea să trimită după el din 
nou, atunci tot ce făcusem ar fi fost în zadar! 

— Ştiam că războiul a reînceput, am spus, deşi muşchii 
gâtului erau atât de încordaţi, că era un mare efort să 
vorbesc. Dar dacă s-a ajuns în acest miazăzi îndepărtat 
deja... Credeam că vom avea mai mult timp. 

— Din nefericire, nu, a răspuns Longhai. A avut loco 
bătălie în provincia Jingshan, nu departe de Palatul de 
larnă. Majestatea Sa a pierdut o mie de oameni. Suveranul 
are nevoie de mai mulţi. 

Mi-am încleştat pumnii, încercând să ignor furia ce se 
aduna în mine. Nu mai exista speranţa unui armistițiu, nu 
cu dispariţia lui lady Sarnai. Nu cu Edan fără putere. 

Shansen-ul o avea pe Gyiu'rak de partea lui. Aşadar, era 
foarte puternic şi îmi destrămase ţara fir cu fir. 

A'landi avea să fie înfrânt. 

Ploaia şi liniştea au umplut tăcerea dintre noi, iar eu am 
tras aer în piept. Încetul cu încetul, umerii mei s-au pleoştit. 

— Nu putem face nimic, a spus Longhai drept răspuns la 
propria întrebare, având în vedere tăcerea mea. Nu trebuie 
să te îngrijorezi pentru nimic cât timp eşti în grija mea... 

— Soldaţii Majestății Sale sunt aici? am întrebat şi am 
simţit că sângele îmi îngheţase în vine. 

— Au plecat în urmă cu câteva zile, după ce s-a anunţat 
că a început din nou războiul. Vor mărşălui spre 
miazănoapte, ca să apere Palatul de larnă. Se spune că 
armata shansen-ului este mobilizată acolo. 

Un amestec de uşurare şi groază m-a copleşit. 

— Am fost acolo. 

— Nu se vor întoarce să te caute, m-a asigurat Longhai. 

N-am reuşit să schiţez decât un zâmbet timid. Mă 
aşteptasem la o sută de bărbaţi şi femei în slujba lui, dar 
erau doar o mână de croitorese care chicoteau la mesele 
de croit. În clipa aceea, mi-am dat seama şi de ce. 

— Ştii cumva încotro se îndreaptă ofiţerii care se ocupă 
de recrutare? 

Te rog, nu spune miazăzi, am implorat eu în tăcere. Nu 
spre Port Kamalan. 

— Nu ştiu, a răspuns Longhai. Pari îngrijorată, maestre 
Tamarin. 

— Pentru fratele meu. Singurul care mi-a mai rămas. 

Croitorul m-a fixat cu privirea. 

— Adevăratul Keton? 

— Este cel care a fost foarte grav rănit în război, am spus 
eu serioasă. Eu i-am luat locul să vin la probă. Deja mi-am 
pierdut doi fraţi din pricina războiului. Mă tem că dacă ar 
mai fi încă unul.. Am mai spus, fără să-mi pot continua 
gândul în timp ce mâinile mi-au căzut neputincioase pe 
lângă corp. 

— Războiul mi-a luat şi mie un prieten, a spus Longhai 
încet. Îmi era mai drag decât oricine pe lume. 

Mi-am ridicat privirea spre el. Nu ştiusem. 

— Ah, maestre Longhai... 

El mi-a vorbit din nou: 

— Timpul alină toate rănile, chiar şi pe cele ale sufletului. 
Acum mă rog doar ca fiii mei să aibă o soartă mai bună şi la 
fel şi fratele tău. 

Eu n-am îndrăznit să mă rog. Cine ştia dacă vor fi zeii sau 
demonii cei care aveau să mă asculte? Am dat însă din cap 
aprobator. 

— Ar trebui să le scrii lui Keton şi tatălui tău. Chiar şi 
câteva cuvinte le vor uşura îngrijorarea... Vorbesc ca tată şi 
ca prieten. Voi face ca scrisoarea să fie trimisă în mod 
discret. 

— Mulţumesc, maestre Longhai! am spus încet. Nu ştiu 
cum aş putea vreodată să te răsplătesc. Pentru că ne-ai 
lăsat să rămânem aici... şi pentru că ai fost atât de 
înţelegător cu mine în timpul probei. Ar trebui să te 
consideri norocos că nu ai câştigat. 

— Am auzit că ea ţi s-a cerut să creezi rochiile zeiţei 
Amana, a spus Longhai încet. Ai reuşit într-adevăr? 

În clipa aceea, am ezitat. 

— Da! 

— Ce n-aş da să le văd! 

Nu i-am spus că mai aveam două cu mine, închise în 
amuleta mea. Secretul acela îl ţineam la adăpost chiar şi 
faţă de Ammi. 

— Trebuiau să aducă pacea, am spus în cele din urmă. 
Dar încep să cred că ar fi fost mai bine dacă nu le-aş fi 
făcut deloc. Şi dacă aş fi rămas în Port Kamalan şi n-aş fi 
ajuns niciodată la palat... 

— Cu talentul tău? a chicotit Longhai, dar, văzând cât de 
posomorâtă arătam, a devenit serios. Nu noi alegem să fim 
croitori; materialul textil ne alege pe noi. Există o senzaţie 
în degetele noastre, un sentiment care ne mistuie sufletul. 
Zeii au considerat potrivit pentru tine să aduci rochiile 
Amanei înapoi pe pământ. Trebuie să crezi că există un 
motiv pentru asta, tânără Tamarin. Un motiv binefăcător. 

Am răspuns cu un semn indiferent cu capul. Cândva, l-aş 
fi crezut. 

Dar era mult prea târziu pentru mine. 

CAPITOLUL ŞAISPREZECE 


Sub îngrijirea doamnei Su, Ammi s-a pus din nou pe 
picioare. Ce bine era să fi putut sta alături de patul ei toată 
ziua, dar îi promisesem lui Longhai că îl voi ajuta la 
prăvălie! Prin urmare, în timp ce Ammi se odihnea, m-am 
alăturat personalului din camera de lucru. 

Foarfeca îmi vibra la şold în timp ce lucram, dar i-am 
ignorat chemarea. Gata cu magia deocamdată! Cusutul mă 
calma şi aveam nevoie de distragerea atenţiei. Degetele 
mele nu erau la fel de agile cum fuseseră în urmă cu o lună, 
dar sarcinile pe care Longhai mi le dădea erau simple. Am 
cusut o cămaşă pentru un învăţat şi am brodat fluturaşi pe 
o pereche de papuci pentru fiica unui negustor. 

Nimeni nu îmi dădea atenţie în mod special, pentru că 
era foarte mult de lucru, iar croitoresele erau prea ocupate 
să sporovăiască una cu cealaltă. 

— Vai, am auzit că învățatul Boudi şi-a luat a treia 
concubină săptămâna trecută. 

— Încă una? Cum reuşeşte să aibă mijloacele necesare 
pentru gospodăria lui mă depăşeşte. 

— Da, da! Şi gândeşte-te ce se va întâmpla dacă va veni 
războiul! Preţul mătăsii va creşte! 

În timp ce stăteam ascultând bârfa lor, m-am gândit la 
croitoresele pe care le lăsasem în urmă, în Sala de Cârpit 
Responsabil. Speram că supravieţuiseră atacului shansen- 
ului. 

La amiază, croitoresele eliberau camera de lucru pentru 
masa de prânz. Eu rămâneam. Nu-mi mai fusese foame de 
foarte multe zile. 

— Nu mergi să mănânci, prietena mea? a întrebat 
Longhai, văzând că îmi continuam munca. Avem tocană de 
vită cu tăiţei, mâncarea preferată a prăvăliei. 

Nu mi-am ridicat privirea spre el. 

— Sunt aproape gata. 

El a luat scaunul de lângă mine şi mi-a cercetat lucrul. 

— Talentul tău nu încetează să mă impresioneze, 


e 145 - 


maestre Tamarin. 

Am ridicat papucii pe care îi brodam. 

— Nu există nimic impresionant în privinţa broderiei de 
aici. 

El a arătat spre cusăturile mele egale şi bine lucrate şi la 
cele nouă culori la care muncisem în ultimele două ore ca 
să le înglobez cu măiestrie în model. 

— Chiar şi atunci când nu pui suflet decât pe jumătate, 
eşti mai bună decât majoritatea maeştrilor existenţi. Ar 
trebui să-i mulţumesc tatălui tău pentru că te-a ţinut în Port 
Kamalan. Dacă ai fi crescut în provincia Bansai, m-ai fi 
eliminat din afacere. 

Am chicotit. 

— Tatăl tău a fost tot croitor? 

— Pe toţi Înţelepţii, nu! A fost pictor de porţelanuri, aşa 
cum a fost şi tatăl său înaintea lui şi aşa mai departe. Cinci 
generaţii de creatori de porțelan de os fin în familia mea. 
Prăvălia noastră era prima oprire pentru negustori când 
ajungeau în Nissei. Tata aproape m-a renegat când mi-am 
exprimat interesul pentru a deveni croitor, dar bunicul a 
văzut că aveam talent şi i-a îngăduit mamei să mă înveţe 
să brodez pe ascuns, a povestit el şi a arătat spre un tablou 
reprezentând-o pe mama sa, aşezat la vedere şi tronând 
parcă peste camera de lucru. 

— Fratele meu mai mic are acum o prăvălie cu 
porţelanuri. Războiul aproape că ne-a distrus afacerile, dar 
dacă nu ne-am fi sprijinit unul pe celălalt, n-am fi 
supravieţuit. Totuşi, în comparaţie cu alţii, soarta a fost 
îngăduitoare cu noi. Mă bucur de o bună reputaţie, de 
sănătate şi de prăvălia mea, a spus el şi s-a oprit, iar eu am 
ştiut că se gândea la prietenul pe care îl pierduse în 
războiul anterior şi la fiii săi, care fuseseră recent mobilizati 
să fie oşteni. 

Fulgerele au despicat cerul întunecat, iar Longhai s-a 
uitat pe fereastră. 

— Dragonii trebuie să fi ieşit să se joace, a murmurat 
maestrul. 

— Dragonii? am repetat eu. Este vreo vorbă pe aici? 

— N-ai mai auzit? Presupun că Port Kamalan nu e bătut 
de prea multe taifunuri în timpul verii. Bansai, da, şi, în 
plus, ploi torențiale în timpul iernii, a spus Longhai şi a 
desfăcut un evantai de mătase. Kiatanii spun că dragonii 
din cer fac răutăţi pe pământ, producând ploi şi cutremure. 
Negustorii de porțelan vorbeau numai aiureli despre asta 
când veneau pe aici, iar noi, localnicii, ne-am însuşit 
expresia. Într-un fel, îmi place. 

— Este poetică. 

— Din fericire pentru tine, acesta este un dragon mic. 
Face ca, o vreme, călătoriile să fie imposibile, dar va trece. 
Croitorul a vârât mâna în buzunar după nişte monede. 

— Acum, asta e nimic în comparaţie cu salariul tău la 
palat, dar... 

— Nu pot să-ţi accept banii, am spus, clătinând din cap. 
Te rog. Mai ales după ce ai fost atât de binevoitor cu Ammi. 

Longhai a pus banii pe masă, lăsând la latitudinea mea 
să hotărăsc dacă îi voi lua. 

— Ammi? a spus el, râzând în timp ce burta i se 
cutremura pentru că îşi amintise. Ah! Slujitoarea de la 
bucătărie care îţi aducea micul dejun. 

— Mi-a devenit prietenă apropiată, am răspuns, 
continuând cu cuvintele la care mă gândisem de când 
sosisem la prăvălia lui: Mă întreb dacă ar putea să rămână 
cu tine. 

Longhai şi-a împăturit evantaiul. Amuzamentul i-a 
dispărut din priviri, iar trăsăturile i-au devenit serioase. 

— Pleci undeva? 

Mi-am muşcat buza. Ce puteam să spun, că eram în 
drum spre Insulele Uitate ale lui Lapzur să mă războiesc cu 
gardianul lor? Că, dacă nu îl învingeam pe Bandur, şi eu 
aveam să devin demon? 

Sau trebuia să spun că îl căutam pe Edan? 

De când se îmbolnăvise Ammi, evitasem să mă mai 
gândesc la Edan. Oare deja mă aştepta în pădure? Şi dacă 
atunci când aveam să îl găsesc, aveam să fiu mai mult 
monstru decât Maia? 

— Împăratul Khanujin nu a fost mulţumit de slujba mea, 

am răspuns evaziv, astfel că am încercat să plecăm cât mai 
departe de Palatul de larnă. Ammi nu a făcut nimic rău. 

— Înţeleg, a spus Longhai încet. Insulele Tambu ar putea 
fi un refugiu. Imediat ce această furtună va trece, aş putea 
ajuta să aranjez trecerea... 

— Nu am intenţia să mă ascund, am zis pe un ton ferm, 
pentru că nu voiam să intru în detalii. 

— Şi cum rămâne cu Lordul Vrăjitor? 

Degetele mele s-au oprit, iar eu am tras prea tare deo 
aţă, făcând ca țesătura să se strângă. Cu o încruntătură, 
am început să desfac cusăturile care mi se păreau că erau 
prea strânse. 

Oricât aş fi încercat, nu puteam să le îndrept. 

Longhai a pus o mână pe lucrul meu, încurajându-mă să- 
mi ridic privirea. Vocea lui s-a îndulcit. 

— Am mulţi prieteni care au venit şi au plecat de la palat. 
Puțin înainte de sosirea ta, am auzit că Edan a dispărut. Şi 
am auzit şi că te-a ajutat să creezi rochiile zeiţei Amana. 

— Da! am încuviinţat. 

Nu doream să discut despre Edan. 

— Maestre Tamarin... 

La auzul numelui meu, m-am ridicat brusc. Nu-mi era 
foame, dar m-am ţinut strâns de stomac, prefăcându-mă 
că, dintr-odată, eram lihnită. 

— Dar cum rămâne cu ce spuneai despre tocana de vită 
cu tăiţei, maestre Longhai? Păstrează-ţi banii, căci, până la 
urmă, voi lua prânzul! 

Înainte ca el să poată răspunde sau să îmi mai pună vreo 
întrebare, am ieşit în grabă din camera de lucru. 


Vântul şuiera, un vuiet grav şi parcă hodorogit care făcea 
chiar şi pereţii zdraveni ai prăvăliei lui Longhai să tremure. 
Castronelul cu ace de pe masa mea de lucru a zornăit când 
m-am aplecat să reaprind lumânarea. 

Croitoresele plecaseră în urmă cu o oră, iar eu stăteam 
singură, lângă războiul de ţesut, urmărind potopul de afară. 

Mi-am ridicat covorul de pe războiul de ţesut; îi 
reparasem găurile şi câţiva dintre ciucurii zdrenţuiţi, dar 

magia lui era uzată. Dacă eram norocoasă, putea să-mi mai 
ofere câteva zile în plus de zbor şi, pe urmă, trebuia să fac 
restul călătoriei pe spinarea unui cal. 

Dar cum să găsesc pădurea unde urma să-l întâlnesc pe 
Edan? 

Nu aveam nici hartă, nici oglinda adevărului, iar vederea 
mea de demon fusese liniştită de când făcusem târgul cu 
Bandur. 

O parte din mine dorea să nu-şi respecte promisiunea şi 
să meargă în Lapzur fără Edan. Asta fusese dintotdeauna 
planul meu - să merg singură -, dar dacă era să fiu cinstită 
cu mine însămi, nu pentru că încercam să fiu curajoasă, 
onorabilă sau loială, ci pentru că îmi era teamă. Teamă de 
mine însămi. 

Prezenţa lui Edan în Lapzur avea doar să-i pună în pericol 
viaţa - din pricina lui Bandur şi din pricina mea. 

Şi totuşi... făcusem o promisiune, iar partea din mine 
care era încă Maia dorea, avea nevoie să o ducă la 
îndeplinire... De dragul de a mă agăța de urma de 
umanitate rămasă cumva în mine. Când şi dacă aveam să 
cedez spaimei demonului din mine însemna că Bandur ar fi 
câştigat deja. 

Trebuie să-l găsesc pe Edan, m-am gândit. Dar cum? 

M-am gândit la povestea prinţesei kiatane pe care mi-o 
spusese Ammi şi la cocorii de hârtie pe care prinţesa îi 
pliase şi îi fermecase ca să o ajute să-şi găsească fraţii. 

Şi eu aveam să fac o pasăre ca să-l găsesc pe Edan. 

Am tăiat cu foarfeca o bucată mică din covor. Magia pe 
care Edan o impregnase în fibrele acestuia îşi pierduse 
puterile, dar foarfeca mea avea suficientă magie să trimită 
bucata tăiată într-o misiune. 

Cu mare atenţie, am modelat bucata într-o pasăre. Un 
nod de aţă pentru ochi, ca să poată vedea, şi două aripi, ca 
să-şi poată lua zborul, solide şi puternice, prin furtuna de 
afară. 

Am atins pasărea cu amuleta mea de nucă, pictându-i 
aripile cu argint de la lacrimile de lună, şi apoi am sărutat-o 
blând pe cap. 

— Găseşte-l pe Edan! am şoptit eu. Caută prin pădure şi 
prin munţi! Pe urmă, întoarce-te să-mi arăţi calea! Şi 
grăbeşte-te! 

Dacă nu aveam să ajung în Lapzur până săptămâna 
viitoare, când era luna plină, Bandur şi fantomele lui aveau 
să-mi răpească toate persoanele dragi sufletului meu. 

Mai bine mă predam de bunăvoie lui înainte să las ca 
nenorocirea să se întâmple. Dar nu încă! Nu şi dacă aş 
putea să-l văd pe Edan o ultimă oară. Nu şi dacă împreună 
am avea şansa să-l învingem pe Bandur. 

Am deschis fereastra şi am trimis pasărea spre cer, 
urmărind-o cum îşi croia drum printre săgețile ploii 
neîndurătoare. 

Apoi am rămas în aşteptare. 

CAPITOLUL ŞAPTESPREZECE 


— Dacă vei pleca, nu vei fi bine primit înapoi aici. 

Edan nu a ezitat. Şi-a dezbrăcat mantia de templu, a 
împăturit-o şi a înapoiat-o bătrânului maestru al Templului 
lui Nandun. 

— Ai fost sortit pentru magie, a spus maestrul, 
avertizându-l pentru ultima dată. Să nu distrugi tot ce ai 
făcut aici, mergând după fata aceea. Intunericul o mistuie. 
Nu-l lăsa să te condamne şi pe tine! Rămâi şi termină-ţi 
perfecționarea! 

— Am fost sortit pentru magie, a consimţit Edan, dar, 
datorită Maiei, nu mai sunt vrăjitorul care eram cânava. 
Acum îi sunt sortit ei. Ea este deasupra tuturor. 

Fără să mai aştepte replica maestrului, Edan a plecat la 
grajduri după armăsarul pe care îl furase de la Palatul de 
Toamnă şi s-a avântat în inima codrului. 

Munţii Tura au dispărut în depărtare, în timp ce Edan 
gonea prin pădure. Printre ploi, coloane vertebrale drepte 
ca tijele de bambus, asemenea unui regat al acelor. 

În şoaptă, mi-am auzit numele. 

— Maia! a murmurat el. Aşteaptă-mă! Voi veni! 

La auzul numelui meu, indiferent ce a fost - un vis sau 
vederea mea de demon -, s-a destrămat şi, în locul lui, a 
apărut o imagine a păsării modelate din bucata de covor. 
Aceasta zbura în ciuda vântului, căutându-l pe Edan. A 
început să dea din aripi nebuneşte când a descoperit o 
zonă de plopi, departe, în pădure, iar pe vrăjitorul meu 
făcând semn cu mâna printre tufişuri. 

Pasărea mea modelată din bucata de covor îl găsise! 
Lumina stelelor a strălucit peste aripile ei pe când a țâşnit 
spre cer, croindu-şi drum înapoi spre mine, adormită în 
casa cu prăvălie a maestrului Longhai. 

După aceea, stelele au început să se imprăştie. Pământul 
se cutremura înghițind copacii, munţii şi luna. Din abisul 
întunecat au zburat umbre cu ochi de culoarea cărbunelui 
şi păr alb, vâlvoi. 

Sentur'na. 

Pasărea modelată din bucata de covor a pătruns în 
mulțime, cu aripile agitându-se spre fantome să le ţină 
departe. Dar erau foarte multe. Acestea mi-au înconjurat 
patul cu brațele scheletice întinse. Degetele lor mi-au 
cuprins gâtul, storcând ultima picătură de răsuflare, iar 
pandantivul meu a început să se înnegrească... 

— Trezeşte-te! striga la mine pasărea mea, din senin 
capabilă să vorbească. Trezeşte-te! 


— Maia, trezeşte-te! 

Am sărit brusc pe pat, respirând cu greutate. 

O mână caldă stătea pe umărul meu. 

— Respiră! a spus Ammi, stând pe marginea patului meu. 
Respiră! 

Inima îmi bătea nebuneşte în piept. 

— Ce... ce... 

— Strigai în somn, mi-a spus prietena mea, ai cărei ochi 
străluceau de îngrijorare. 

— Doar un vis urât, am spus eu, tremurând. 

— Ai avut o mulţime de vise urâte. 

— Ce am strigat? 

Ammi şi-a desprins mâna de pe umărul meu. Părea 
obosită, iar jumătate din pătura ei era aruncată pe jos. 
Probabil că îi tulburasem odihna. 

— Vorbeai într-o limbă pe care nu am înţeles-o. M-a făcut 
să cred că cineva încerca să te omoare. În cele din urmă, ai 
strigat un singur cuvânt. 

— Un singur cuvânt? am şoptit eu, chiar dacă deja ştiam. 

Umbre s-au încolăcit dincolo de lumina lumânării, iar faţa 
lui Ammi s-a înceţoşat. 

Sentur'na. 

Continuam să aud vocile în mintea mea, strigându-mă 
fără încetare: 

— Întoarce-te la noi! 

Marginile rigide ale amuletei mi-au zgâriat pielea aspră şi 
caldă, înfruntând frigul care îmi apăsa interiorul. Cu unghia 
scormoneam în pandantiv, încercând să desfac fanta ca să 

las ceva din puterea zeiţei Amana să se prelingă şi să 
reducă la tăcere vocile. 

Nu! Mi-am silit mâna să se desprindă de pandantiv. Asta-i 
ceea ce doreşte Bandur. Vrea să mă bazez pe rochii. Vrea 
ca acestea să devină corupte, la fel ca şi mine... 

— Ce e ăsta? a întrebat Ammi, întrerupându-mi 
gândurile. Pot să mă uit la el? 

Nu, am vrut eu să mă împotrivesc, dar m-am forţat să i-l 
dau. 

Ammi a ridicat pandantivul în lumină, astfel că fanta de 
sticlă de pe mijloc a prins scânteierea soarelui. 

— N-am mai văzut aşa ceva! a exclamat ea. De unde îl 
ai? 

Nu o ascultam. Îmi simţeam gâtul de parcă aş fi fost 
strangulată. Vârfuri extrem de fierbinţi de foc îmi înţepau 
coada ochilor, care ardeau mai roşii ca oricând. 

— Maia! a rostit cineva care m-a prins de umeri. Maia, te 
simţi bine? 

Am tresărit cu o smucitură. 

— Nu mă atinge! am mormăit. 

— Îmi pare rău... 

Fata de lângă mine mi-a dat drumul. Mi-am ridicat 
privirea spre faţa ei rotundă, spre ochii ei blânzi, dar 
înspăimântați. 

— Maia? 

Maia? Am bătut în retragere, iar confuzia mi-a înfuriat 
măruntaiele. Numele acela îmi suna familiar. Faţa ei îmi 
părea familiară. De ce nu reuşeam să-mi amintesc? 

Demonii te devorează bucată cu bucată. Amintire după 
amintire. Până când vei fi neființă. 

Când am privit fata din nou, dinţii ei albi au strălucit în 
lumina lumânării, în timp ce colţi îi ieşeau în afară prin 
buzele deschise, iar blana cenuşie i se zbârlea pe piele. 

Bandur! 

L-am trântit peste fereastră. Zăbrelele de fier s-au 
cutremurat în spatele spinării lui, iar el a scos un strigăt de 
durere. Mi-am înfipt unghiile în braţele lui, cufundându-mă 
prin blană în carne. 

— Maia! a ţipat el la mine. Maia, te rog! încetează! Mă 
răneşti! 

El nu riposta, dar eu aveam destulă minte ca să nu am 
încredere în vorbele lui Bandur. În ciuda smiorcăielilor şi a 
ochilor roşu-aprins copleșiți de durere, el se uita lacom la 
mine - avea amuleta mea! 

— Dă-o înapoi! m-am răstit. 

Ochii lui Bandur s-au mărit de teamă. 

— Poftim! 

Mi-am aruncat lanţul amuletei peste gât şi am mers 
înapoi, spre colţul camerei, respirând greu. Mă durea ca şi 
cum cineva mi-ar fi smuls inima din piept. Dar de ce? Nu se 
mai întâmplase niciodată până atunci aşa ceva. 

Pentru că este amuleta demonului tău, am reuşit să aud 
vocea demonului explicând cu veselie. Și în interior, 
puterea lunii şi a stelelor. Odată ce promisiunea ta față de 
Bandur a fost îndeplinită, şi rochiile vor fi distruse de 
întuneric. 

Silueta pe care o confundasem cu Bandur stătea 
prăvălită, smiorcăindu-se, pe jos, în timp ce sângele îi 
picura din braţ. Umbra unui lup dansa de-a lungul peretelui 
lângă ea, dezgolindu-şi colții încovoiaţi în vreme ce un 
chicotit grav făcea un zgomot şuierător în măruntaiele sale. 

Genunchii mi-au cedat. Totul a revenit foarte limpede. 

Ammi! O atacasem pe Ammi! 

— Pe zei! am şoptit, târându-mă spre prietena mea. 

Ea s-a dat înapoi şi nu m-a privit în ochi. 

În clipa aceea, ştia de ce aceştia ardeau colorați în roşu. 

Am ridicat-o pe Ammi încet şi am dus-o înapoi la patul ei. 
Am îngenuncheat lângă ea. 

— Îmi pare rău, îmi pare rău! Te rog, iartă-mă! 

— A... a fost un accident. Nu sunt rănită. 

Un accident. Un nod mi s-a ridicat în gât pentru că nu 
fusese vorba de niciun accident şi amândouă ştiam acest 
lucru. Starea mea se înrăutăţea; Bandur se juca cu mintea 
mea, iar eu nu-mi dădeam seama ce era adevărat şi ce nu. 

Şovăielnic, m-am ridicat în picioare. Nu mă bazam pe 
mine să o ajut. Nu aveam încredere în mine însămi să dorm 

în aceeaşi odaie cu ea. 

— O voi ruga pe una dintre slujnicele maestrului Longhai 
să te ajute. 

Inainte ca Ammi să poată protesta, am ieşit în grabă din 
cameră şi am închis uşa în urma mea. Cu spatele sprijinit 
de perete, mi-am ţinut respiraţia. 

Furia s-a rostogolit în mine, răsucindu-se atât de tare, că 
plămânii mi s-au comprimat. 

Când, în sfârşit, mi-am regăsit curajul să revin în odaia 
noastră, am observat că Ammi aprinsese o lumânare cât 
fusesem plecată, ca şi cum s-ar fi temut de întuneric. 

— Imi pare rău! i-am spus eu încet. Nu s-a mai întâmplat 
niciodată. Şi nu se va mai întâmpla! Promit! 

Promisiunea mea a sunat nesinceră, chiar şi pentru mine. 
Din fericire, Ammi nu m-a auzit. Adormise din nou. 

M-am prăbuşit pe podea şi am întins mâna după sacul în 
care se afla pumnalul. De când renunţasem la rochia ţesută 
cu zâmbet de soare, trupul îmi fusese amorţit. Nu mai 
simţisem frigul sau căldura, durerea sau foamea. Dormisem 
iepureşte. 

— Jinn! am şoptit. 

Tăişul de meteorit a prins viaţă, nervuri de lichid argintiu 
licărind şi pâlpâind. Nu îmi aminteam să mai fi simţit o 
asemenea căldură emanată de pumnal. Pulsul mea a prins 
viteză pe când degetele mi-au alunecat pe lamă... 

— Ah! am strigat. 

O durere mistuitoare mi-a ţâşnit în mână, iar vârfurile 
degetelor mi-au sărit de pe tăişul de meteorit de parcă ar fi 
încercat să apuce cărbuni aprinşi. 

Ţinându-mi degetele rănite, am pus înapoi pumnalul în 
sac. Am împins fereastra să o deschid puţin, lăsând să intre 
aerul răcoros. Lumina palidă a lunii a pătruns în interior, 
dansând peste genunchii mei goi. M-am legănat încolo şi 
încoace, strângându-mi mâna, ca să-mi mai domolesc 
durerea. 

A trecut mult timp până când durerea a dispărut, iar eu 
am reuşit să-mi simt degetele din nou. 

Un singur lucru era sigur: timpul meu se sfârşea. 

CAPITOLUL OPTSPREZECE 


Lumina soarelui acoperea cu picăţele ramele ferestrei de 
bambus, iar petice de albastru asemenea cerului se filtrau 
printre nori. Furtuna se risipise. 

Pentru prima dată de când o atacasem, Ammi s-a ridicat 
din pat. Scândurile din podea au scârţâit sub paşii ei, în 
timp ce s-a îndreptat tiptil spre uşă. Am dat să mă ridic în 
pat ca să o strig, darea s-a liniştit la zgomotul uşor făcut de 
mine. 

M-am liniştit şi eu. După o clipă, care mi-a părut teribil de 
îndelungată, fata a respirat calm şi a închis uşa în urma ei. 
Am auzit-o coborând în grabă scările. 

Nimic nu mă făcuse vreodată să mă simt atât de 
nefericită! Oare mă evita? _ 

M-am îmbrăcat să o întâlnesc la micul dejun. In mintea 
mea, am recapitulat cele trei lucruri pe care trebuia să i le 
spun. Că avea să fie în siguranţă din partea mea, că plecam 
să-l găsesc pe Edan şi că îmi părea rău că o rănisem. 

Dar când am văzut-o pe Ammi ajutându-l pe bucătarul lui 
Longhai să frământe aluat pentru chifle coapte la abur, am 
fugit înainte ca ea să mă observe. 

— Nu iei micul dejun? a întrebat doamna Su, trecând pe 
lângă mine pe hol. 

— Deja am mâncat, am minţit şi am aruncat o privire 
spre bandajele de pe tava ei. Este cineva rănit? 

— Ammi este, nu ştiai? a răspuns croitoreasa cu 
îngrijorare. A căzut rău noaptea trecută. Din fericire, are 
doar câteva zgârieturi. 

Ceva mi s-a ridicat în piept, înăbuşindu-mi cuvintele. 

— A spus cum a căzut? 

— Da, dar a trebuit să o descos! a spus doamna Su 
râzând. A spus că s-a împiedicat de un ibric. Insă e ciudat, 
pentru că eu nu am lăsat niciun ibric în camera voastră. 

M-am simţit copleşită de vină. Poate că Ammi nu avea să 
vorbească niciodată despre ceea ce se întâmplase noaptea 
trecută, poate că nu avea să pretindă niciodată că se 

întâmplase ceva. Dar aşa cum eu cea de altădată nu 
fusesem o mincinoasă iscusită, nici Ammi nu era. 

Nu era surprinzător faptul că nu fusese în stare să mă 
privească noaptea trecută şi nici să discute cu mine în 
dimineaţa aceea despre ceea ce se întâmplase. 

Ammi se temea de mine. Faptul în sine mă rănea, dar nu 
o puteam învinovăţi. 

Şi eu mă temeam de mine. 


— Totul e în ordine? m-a întrebat Longhai mai târziu, în 
ziua aceea. Doamna Su mi-a povestit că păreai neliniştită, 
deşi, ca să spunem adevărul, nu ai fost tu însăţi de când ai 
sosit. 

M-am concentrat asupra broderiei mele. Voiam să cos un 
peisaj de munte pentru eşarfa unui nobil. 

— Uită-te la mine, prietena mea! 

M-am agăţat cu încăpățânare de lucru. 

— Îmi pare rău, s-a întâmplat doar pentru că m-am sculat 
cam târziu în dimineaţa asta. Dacă nu voi continua, nu voi 
termina eşarfa asta la timp... 

— Ah, la naiba cu eşarfa! Poate aştepta. Ce se întâmplă, 
Maia? 

În cele din urmă, l-am privit. Era pentru prima oară când 
îmi folosea numele real. A sunat străin pentru că nu-l 
auzisem niciodată rostit din gura lui sau pentru că numele 
începea să se simtă mai puţin ca fiind al meu? 

— Vino cu mine! 

Am pus jos eşarfa şi l-am urmat în atelierul personal. De 
data asta, în loc să admir tablourile şi uneltele, am măsurat 
cu privirea pupitrele din lemn de trandafir şi scaunele 
capitonate cu brocart scump, sulurile brodate de o valoare 
inestimabilă care atârnau pe pereţi, vasele pictate manual 
care stăteau pe rafturile lăcuite în roşu-aprins. În pofida 
tuturor podoabelor din jurul meu, ceea ce mi-a atras 
privirea a fost jacheta care atârna în spatele biroului lui 
Longhai. 

Era o uniformă militară de ceremonie. Pompoane în 
culoarea bronzului  atârnau din  cusături,  vârtejuri 

complicate şi modele din brocart incrustate cu coral şi 
ţintuite cu nasturi de jad. Pe mâneca stângă se afla brodat 
un tigru. 

— Această uniformă a aparţinut shansen-ului? 

— Da! a încuviinţat el. Celui de-al douăzeci şi treilea 
shansen. 

Shansen-ul actual, lordul Makangis, era al douăzeci şi 
şaptelea. Asta însemna că jacheta era din vremea dinastiei 
Qingmin. Puţină măiestrie supravieţuise războaielor în 
timpul cărora ultimul împărat Qingmin fusese înlăturat de la 
putere. 

— Trebuie să fie... 

— Foarte valoroasă? a rostit Longhai. Da, am cheltuit o 
avere pe ea! Dar mă ajută să-mi amintesc foarte bine ce 
anume se pierde război după război. Arta se pierde. Arta şi 
copiii noştri. Croitorul şi-a coborât glasul şi a continuat: 
Trăim vremuri periculoase, maestre Tamarin. Este un motiv 
bun să crezi că dinastia împăratului Khanujin se va sfârşi şi 
că shansen-ul va ocupa tronul, însă doar zeii ştiu ce se va 
întâmpla, a spus el, îndreptându-şi privirea spre mine. Tu 
eşti într-o poziţie nesigură, dorită de ambele părţi. Nu mulţi 
au capacitatea să te ajute, iar tu nu vei cere ajutor chiar 
dacă vei avea nevoie. 

Edan observase asta în timpul probei. 

Ei bine, într-adevăr, aveam nevoie de ajutor. Disperată 
nevoie de ajutor. 

— Furtuna a trecut, a fost tot ce am reuşit să spun. Am 
vrut să plec în această dimineaţă, dar... 

— Ah, am auzit că prietena ta a căzut. 

— Da! am rostit eu cu o voce răguşită. 

— Nu i-ai spus că vei pleca, a dedus Longhai, citind pe 
faţa mea că mă muncea vina. Te vei gândi să mai rămâi? 

După ceea ce se întâmplase cu Ammi, nimic nu avea să- 
mi schimbe părerea. Ea nu putea veni cu mine în Lapzur şi 
nici chiar în munţii Tura să-l găsesc pe Edan. Nu puteam 
risca. 

— Nu, nu pot! Trebuie să plec singură. Soldaţii... nu o 
caută pe ea. 

Longhai a încuviinţat cu o mişcare din cap. 

— Ea va fi în siguranţă aici. Dar tu... Maia, doar nu te 
aştepţi să ajungi foarte departe, mergând pe jos. 

Mi-am ţuguiat buzele. 

— Aş putea folosi un cal. Nu... nu pot promite că îl voi 
returna. Şi orice hartă de care te poţi lipsi. 

— Voi avea cel mai rapid armăsar al meu pregătit pentru 
tine în timpul serii. Rămâi la cină, nu? 

— Plec de îndată ce îmi termin lucrul, am spus, clătinând 
din cap. Înainte de amurg. Mă tem că deja am stat prea 
mult. 

Faţa lui Longhai s-a întunecat la auzul vorbelor mele, dar, 
binecuvântat să fie, nu mi-a mai pus nicio întrebare. 

— Fie ca înţelepţii să te protejeze, tânără Tamarin! Şi fie 
ca zeii să ne protejeze pe noi toţi! 

l-am repetat vorbele, dar nu am avut tăria să le şi cred. 


Dat fiind că furtuna luase sfârşit, străzile din apropierea 
prăvăliei lui Longhai au prins viaţă. Trăsuri scârţâiau de-a 
lungul drumurilor, iar eu am auzit-o pe doamna Su 
întâmpinând muşterii în faţa prăvăliei. Nedorind să fiu 
văzută, am reuşit să ies din camera de lucru cu gând să o 
găsesc pe Ammi. Încercasem să-mi adun curajul să vorbesc 
cu ea înainte de a pleca. 

Am descoperit-o în bucătărie, amestecând într-o oală de 
supă. 

— Vrei un pic de supă, Maia? Haide, ia un bol înainte ca 
toate celelalte croitorese să o dea gata. Bucătarul 
permanent al lui Longhai are zi liberă, aşa că sunt doar eu 
în bucătărie. 

Ea a continuat să pălăvrăgească mai mult ca de obicei şi, 
în ciuda calmului ei aparent, mi-am dat seama că era 
neliniştită pentru că se afla în preajma mea. 

— Ammi, eu... Îmi pare rău... 

— Nu trebuie să minţi, i-a scăpat ei. Ştiu că nu erai tu. 
Era umbra din interiorul tău. 

Umbra din interiorul meu. Era şi acela un mod de a 
formula. 

Ammi şi-a muşcat buza, încercând disperată să îşi reţină 
tremurul. 

— Ce se întâmplă cu tine, Maia? Nici măcar nu m-ai 
recunoscut. 

Nici măcar pe mine nu m-am recunoscut, am gândit, dar 
nu am spus-o cu voce tare. 

Era timpul să-i spun adevărul. 

— Ce ştii despre demoni? am întrebat-o. 

Ea a ezitat, aşezând lingura înapoi în oală. 

— Am crescut cu poveşti despre demoni. Şamanul nostru 
spunea că aceştia rătăceau liberi prin lume, făcând tot felul 
de nelegiuiri înainte ca zeii să intervină. Zicea că magia era 
mai sălbatică pe atunci. 

— În timpul călătoriilor mele cu Lordul Vrăjitor am dat 
peste un demon puternic, am început eu şi am tras aer în 
piept. Când am căutat sângele de stele, demonul care 
păzea Insulele lui Lapzur m-a însemnat şi mi-a revendicat 
sufletul ca fiind al lui. Edan s-a târguit cu el, să fie luat în 
locul meu, dar, pentru că eu am creat rochiile, demonul nu-l 
mai doreşte pe Edan. Acum eu sunt cea care trebuie să 
preia paza insulelor. 

Ammi a dat înapoi. 

— Tu... vei deveni demon? 

Nu am vrut să o mint. 

— Da! Edan aşteaptă să meargă cu mine în Lapzur. 

M-am oprit, aşteptând reacţia lui Ammi. 

— Atunci, trebuie să plecăm cât mai curând posibil. 
Mâine-dimineaţă la prima oră, a spus ea, atingându-mi 
umărul, încă şovăielnică, deşi, când s-a întors cu faţa spre 
mine, teama din ochii ei dispăruse. Mulţumesc pentru că 
mi-ai spus, Maia! 

Nu mai rezistam până a doua zi. Voiam să plec în seara 
aceea, de îndată ce soarele asfinţea. 

— Te voi ajuta! a promis ea. Lordul Vrăjitor te va ajuta şi 
el. Dacă magia este ceea ce te-a vârât în încurcătura asta 
de la bun început, atunci tot ea te poate salva. 

Ammi credea sincer ceea ce spunea. 

Edan nu te poate salva, s-a împotrivit umbra din 

interiorul meu. Nimeni nu poate. 

Am ignorat vocile şi am dat din cap aprobator spre 
prietena mea. 

— Aşa sper! Aşa sper! 

Nu am vrut să o mint pe Ammi, dar asta nu a însemnat 
că nu eram dispusă să mă mint pe mine însămi. 


Eram la etaj, în camera mea, şi împachetăm când ceva s- 
a lovit de fereastră. Nu am dat importanţă. 

O nouă lovitură. 

— Ciudat! am murmurat eu, ducându-mă spre fereastră 
pe care am şi deschis-o. 

lată! Ochii mi-au căzut pe pasărea mea modelată din 
bucata de covor blocată în zăbrele. Cu grijă, am ridicat-o 
prin stinghiile de lemn, iar ea a ţâşnit în interior, învârtindu- 
se în jurul meu, înainte de a ateriza pe dosul mâinii mele cu 
aripile încă fluturând nebunește. 

— L-ai găsit? am întrebat eu. 

Pasărea modelată din bucata de covor a sărit de pe 
mâna mea şi a zburat fâlfâind spre fereastră. 

— Vin! Sunt gata! 

Aveam puţine lucruri: flautul lui Edan, caietul meu de 
schiţe, foarfeca mea şi pumnalul. 

Nu mai era timp să-i spun la revedere lui Ammi şi, chiar 
dacă îi lăsam un bilet, aceasta nu putea să-l citească. Aşa 
că am rupt o pagină din caietul meu de schiţe şi am pliat-o 
într-o pasăre de hârtie la fel ca aceea pe care o modelasem 
să-l găsească pe Edan. În ultima clipă, am tras o fibră din 
covorul meu şi am cusut-o în aripile păsării, apoi am lăsat 
pasărea de hârtie pe masa mea. 

Când m-am întors să plec, mi-au ajuns la urechi voci de 
afară. 

— Asta este strada croitorului? 

Am aruncat o privire pe fereastră. Un grup de bărbaţi 
care tocmai dădea colţul. La prima vedere, nu arătau diferit 
faţă de alţi locuitori din Nissei, dar ochii mei de croitor le-au 
identificat îmbrăcămintea. 

Stilurile nu aparţineau acelei provincii, iar hainele nu 

semănau cu veşmintele negustorilor. Negustorii nu-şi 
acopereau centurile cu haine, ca să-şi ascundă armele, şi 
nici nu purtau ghete pline de noroi întărit ce se arătau de 
sub tivurile mantiilor. Nissei era un oraş curat, iar străzile 
erau pavate cu pietre, nu pline de noroi. Bărbaţii aceia 
veniseră din pădure. 

Spionii shansen-ului. 

Spaima m-a copleşit. Bărbaţii aceia căutau în mod 
limpede prăvălia lui Longhai. 

In grabă, am aruncat covorul în sac şi am coborât scările. 

Aşa cum Longhai promisese, un cal mă aştepta în spatele 
prăvăliei, cu şaua pusă şi pregătit cu un sac plin de 
mâncare. 

lapa s-a ridicat în două picioare, speriată de apariţia mea. 
A forăit şi a lovit cu piciorul când m-am apropiat. 

— Sst! am încercat să o liniştesc, mângâindu-i coama cu 
grijă. Te rog! Sunt Maia. Doar Maia. 

Am început să fredonez spre ea, scărpinând-o în spatele 
urechilor, ca să ştie că nu eram periculoasă. 

Că nu eram un demon. 

Continuând să fredonez, mi-am lipit fruntea de gâtul ei şi 
am aşteptat să-şi domolească pulsul. Imediat ce s-a liniştit, 
am sărutat-o pe gât şi m-am urcat pe spatele ei. 

— Mulţumesc! am şoptit. 

Pe când ne îndepărtam pe stradă, adăpostindu-ne sub 
umbrele lungi de pe peretele din jurul prăvăliei lui Longhai, 
am auzit oamenii shansen-ului la uşa din faţă. 

— Nu este nimeni cu numele ăsta aici, i-a informat 
doamna Su, care şi-a ridicat capul uşor, observându-mă 
cum mă strecuram spre partea din faţă a prăvăliei. 

— Ştim că se află aici croitorul imperial, a spus ursuz unul 
dintre soldaţi, încercând să se bage pe lângă croitoreasă în 
prăvălie. Te sfătuiesc să stai deoparte, femeie! Am ucis şi 
pentru mai puţin. 

Doamna Su a rămas fermă chiar şi atunci când soldatul a 
scos din teacă pumnalul şi l-a ridicat ameninţător spre ea. 
Dar eu am îngheţat, trăgând într-o parte frâiele calului. 

— Mă căutaţi pe mine? am strigat eu şi, cu o lovitură în 

coasta calului, am gonit spre stradă. 

— Asta-i croitorul! au strigat ei, alergând după mine. 
Opreşte-te! 

Inainte ca ei să poată ajunge la caii lor, Ammi a ieşit 
alergând din prăvălie şi învâărtind o tigaie de fier mare, cu 
care a lovit ceafa unui soldat, iar doamna Su i-a dat un 
picior celuilalt în genunchi. 

Pentru o clipă, am surprins privirea prietenei mele. Am 
citit în ochii ei că înţelegea şi a dat din cap, aprobator. 

Nu m-am mai uitat înapoi. 

După asta, s-a terminat cu oamenii shansen-ului. Pasărea 
modelată din bucata de covor s-a cocoţat pe umărul meu, 
iar eu am gonit înainte, îndreptându-mă spre munţii Tura 
din zarea îndepărtată. 


e 163 + 


CAPITOLUL NOUĂSPREZECE 


Pasărea modelată din bucata de covor zbura rapid, 
săltând cu repeziciune şi înfruntând rafală după rafală. Cu 
vântul care mă împingea, aproape că n-am observat cum 
Nissei a dispărut în urma mea, iar vârfurile muntoase ale 
Pădurilor Acului de Nisip şi râul Changi s-au estompat, până 
când peisajul a început să semene cu o acuarelă 
decolorată. 

M-am concentrat asupra întinderii de arbori dinaintea 
mea, pădurea prin care eu şi Edan ne petrecuserăm 
ultimele noastre zile călătorind, înainte de a merge spre 
acel loc blestemat, Insulele Uitate ale lui Lapzur. Cât de 
diferit arăta înfruntând iarna! Cu doar câteva luni în urmă, 
copacii purtau frunze la fel de vii precum cel mai verde jad. 
În clipa aceea, pădurea strălucea într-o nuanţă galbenă atât 
de puternică, încât mă dureau ochii. 

Nu mă puteam opri totuşi să mă odihnesc şi, cu toate că 
picioarele îmi ardeau de la călărit, iar gâtul îmi era uscat 
din pricina lipsei de apă, nu mă puteam gândi decât la 
faptul că Edan se afla undeva aproape, mai aproape de 
mine decât fusese în decursul nenumăratelor săptămâni de 
dinainte. 

Cotind tot mai adânc în pădure, am urmat pasărea 
modelată din bucata de covor într-o vale cu arbori cu frunze 
aurii, creţe, şi ţepi cenuşii. Spre apus, soarele începea să 
coboare, secătuind culoarea din lumea ce mă înconjura. 

Aerul a devenit mai răcoros. Mă apropiam de Lapzur. 
Pasărea mea modelată din bucata de covor ne-a îndrumat 
spre miazăzi, dar ceva continua să mă îndemne spre 
răsărit, spre Insulele Uitate. 

Nu ceva. Eu! 

Demonul din mine înlocuia vocile fantomelor care nu-mi 
dădeau pace. Spre deosebire de acestea, vocea ei îmi 
plutea prin minte încet şi ademenitor. 

De ce te osteneşti să-l întâlneşti pe vrăjitor? a întrebat 
ea. Revederea voastră îți va aduce doar durere atunci când 

va trebui să pleci din nou. Cel mai bine e să mergi acum în 
Lapzur. Eşti foarte aproape. Odată ce vei deveni gardian al 
Insulelor lui Lapzur, îl poți chema pe vrăjitor şi puteți fi 
împreună din nou. 

Pentru că am ignorat-o, a abordat altfel problema. 
Bandur este slab, a spus ea în mod seducător. Cuvintele îmi 
alunecau în minte ca mătasea prea netedă pentru a o 
atinge. Tu ai rochiile zeiței Amana. Tu vei fi mai puternică 
decât el. 

Gândeşte-te la asta, Maia! 

Am tras aer în piept, cutremurată să aud demonul 
folosindu-mi numele real, şi am încercat să uit ceea ce 
spusese. Dar otrava cuvintelor mi-a atins urechile la fel de 
uşor ca un sărut. Vorbele ei m-au bântuit, zăbovindu-mi în 
gând mult după ce ea a tăcut, ceea ce a făcut-o mai 
periculoasă chiar decât fantomele sau însuşi Bandur. 
Devenea tot mai dificil să deosebesc gândurile ei de ale 
mele, să apreciez diferenţa dintre ceea ce doream eu şi 
ceea ce dorea ea. 

În timp ce gândurile mele erau în derivă, pasărea 
modelată din bucata de covor a dispărut într-un umbrar cu 
frunze, iar calul meu a scos un forăit obosit. Am descălecat, 
ca să îl las să se odihnească, apoi, am fluierat după pasărea 
mea. 

Ciudat, unde dispăruse? 

Am început să fluier din nou când o săgeată a ţâşnit pe 
lângă mâneca mea, iar calul s-a speriat şi a dat să o ia la 
goană. 

Groaza m-a încolţit. 

Soldați. 

Panaşe verde-închis se clătinau din coifurile lor - izbucniri 
neaşteptate de culoare pe fundalul armurii lor cenuşii, al 
cailor şi al feţelor lor sumbre. 

Oamenii shansen-ului. 

— La naiba! am bombănit. 

Strigătul pentru un alt atac a venit din spatele meu, 
destul pentru a mă avertiza să fug. 

Un potop de săgeți a zburat pe deasupra copacilor, 

abătându-se în direcţia mea. De data asta, tijele lor aveau 
în vârfuri foc. 

O grămadă fierbinte a zburat pe lângă mine, iar 
pământul umed a sfârâit plin de abur la mică distanţă de 
călcâiele mele. Am gonit prin pădure, învârtindu-mă în jurul 
arborilor foarte înghesuiți unul în celălalt. Nu eram în stare 
să le depăşesc nici caii şi nici săgețile. 

Dar covorul meu, da. 

— Zboară! am strigat, apucând covorul din sac. Zboară! 

Covorul a rămas nemişcat. De disperare şi furie, i-am 
apucat brusc marginile şi am tras cu toată puterea de unul 
dintre ciucuri. Am simţit amuleta fierbinte pe piept. 

— Zboară! i-am poruncit covorului din nou, cu o voce 
şoptită şi guturală de data asta, o voce pe care aproape nu 
mi-am recunoscut-o. 

Am sărit pe covor, iar acesta a pornit cu mare viteză. 

Nu am ajuns foarte sus, şi o plasă a căzut peste mine. 
Frânghii viguroase şi puternice mi s-au înfipt în piele, iar 
covorul s-a prăbuşit. De îndată ce a lovit pământul, m-am 
ridicat brusc, încercând să-mi croiesc drum afară. 

O gheată m-a împins înapoi. 

— Te-am prins! a strigat unul dintre bărbaţi, iar sabia i-a 
lunecat din teacă cu latul lamei apăsător pe spatele meu. 
Nu te mişca! 

Doi bărbaţi m-au imobilizat în timp ce ceilalţi au ridicat 
plasa. 

Stăteam pe burtă, inima îmi bătea puternic, iar genunchii 
mi se frecau de covor. In gură aveam gust de noroi şi 
funingine ce mi se lipise de buze. Furia creştea în mine. 
Venele de pe gât pulsau, obrajii îmi ardeau, iar un val de 
căldură mi-a făcut sângele să fiarbă. 

Cum de îndrăznesc! a ţipat vocea din mine. 

Am fost de acord. Cu o mişcare rapidă a încheieturii 
mâinii sau cu un fulger din priviri, i-aş fi putut face pe toţi 
să se zvârcolească pe pământ. Oamenii shansen-ului ar fi 
fost terminati. 

Fă-o! a rostit mieros monstrul. Lasă-i să vină mai 
aproape! Lasă-i să mă atingă! Íi voi pârjoli pe toti! 

Arată-le puterea ta, Sentur'na! 

M-am ridicat brusc pe genunchi, atât de repede, că abia 
am simţit lama care îmi zgâria pielea. Sângele îmi picura pe 
braţ, pătând marginile ţesăturii rupte. Mânia îmi ardea în 
priviri. 

— D-d-demon! au bolborosit ei. 

Soldaţii s-au apropiat de mine cu mai multă forţă şi 
disperare decât înainte. încă nu sunt demon, mi-am 
reamintit. Eram încă fiinţă umană. Am sărit departe de 
săbiile lor, uluită de propria mea iuţeală. 

O răceală pătrunzătoare s-a furişat peste mine, întărindu- 
mi pielea asemenea unei armuri groase. Cu fiecare lovitură 
împotriva mea, armura se îngroşa. 

Am ridicat o sabie căzută şi l-am înjunghiat pe bărbatul 
de alături care pusese mâna pe mine. M-am răsucit, rotind 
sabia spre alt bărbat care se furişa în spatele meu. Darela 
devenit rigid şi a căzut în faţă cu o săgeată care i se 
înfipsese în gât. La fel s-a întâmplat şi cu ceilalţi doi soldaţi 
- săgețile înfipte în piept şi în spate, de parcă amândoi ar fi 
fost perniţe de ace. 

Eram atât de preocupată să caut să văd cine mă ajutase, 
că nu i-am observat pe soldaţii care m-au înconjurat din 
ambele părţi. Unul m-a prins cu braţul de gât, încercând să 
mă sugrume şi să-mi pierd cunoştinţa, iar celălalt mi-a 
apucat brusc braţele, răsucindu-le până când am dat 
drumul sabiei. 

Amuleta mi-a alunecat din cutele mantiei şi am simţit-o 
caldă pe piele. 

Am încercat să mă adun şi să ajung la puterea ce 
forfotea în interiorul meu. Dar rochiile nu mi-au răspuns, nu 
cât timp furia unui demon clocotea înăuntru, umflându-mi 
pieptul. Plămânii mi se strângeau, iar respiraţia devenea tot 
mai greoaie. Am apucat cu mâinile braţul bărbatului. Foc 
clocotea în sângele meu, gata să se reverse dacă l-aş fi 
lăsat. 

Şi l-am lăsat. 

Cu o izbucnire de forţă care m-a şocat chiar şi pe mine, i- 
am aruncat pe bărbaţi într-o parte şi i-am trimis, 

clătinându-se, câţiva paşi înapoi. 

Mi-am ridicat covorul. Era rupt în bucăţi, o răvăşeală 
jerpelită de noduri de care îmi aminteam doar vag că eu le 
tesusem. L-am strâns sub braţ şi am fugit. 

Pe aici, Sentur'na! Printre copacii ăştia! 

Oceanul, la răsărit, strălucea de parcă mi-ar fi făcut semn 
să mă îndrept spre el. Dar răsăritul era calea spre Lapzur. 
Am ignorat direcţiile şi am mers în sens opus. Nu puteam 
distinge miazăzi de răsărit sau de apus. 

Oamenii shansen-ului m-au urmărit. Am lunecat pe o 
pantă, patinând peste frunze, şi m-am ascuns în spatele 
unui afloriment stâncos. 

Oamenii au trecut pe deasupra mea. 

Am aşteptat până când amestecul lor învălmăşit de 
veşminte şi arme a dispărut treptat în pădure. Apoi, am dat 
drumul unui oftat şi m-am prăbuşit, sprijinindu-mă de un 
copac. În sfârşit, în siguranţă. 

O frunză mi-a căzut pe umăr. În timp ce am îndepărtat-o, 
o alta mi-a căzut pe palmă. Am privit-o intens: forma ei ca 
de inimă mi s-a părut ciudat de familiară. 

— O frunză de plop! am şoptit. 

Un val de emoție a clocotit în mine şi m-am răsucit cu 
faţa spre crângul nesfârşit de plopi din preajma mea, 
când... 

Cineva a pus mâna pe mine. Un bărbat care purta o 
mantie maro-roşcată, având pe spate o tolbă de săgeți 
aproape goală şi un toiag subţire din lemn de nuc în mâna 
stângă. Era bărbatul care îi surprinsese pe soldaţii shansen- 
ului. 

Acesta m-a ţinut lângă el atât de aproape, că am putut 
să-i simt respiraţia pe părul meu, iar eu am strâns şi mai 
puternic foarfeca, pe care o aveam aproape. 

— Au plecat! a şoptit bărbatul. Pericolul a trecut. 

M-am răsucit, scăpând din strânsoarea lui, şi am agitat 
prin aer foarfeca. El a făcut ochii mari şi s-a retras, ridicând 
mâinile ca să arate că nu intenţiona să-mi facă rău. 

A lovit cu călcâiele trunchiul unui plop, iar mugurii mici, 
deschişi la culoare, au căzut asemenea fulgilor de zăpadă 

peste părul lui negru. În afară de veşmintele pe care le 
purta şi toiagul pe care îl scăpase, nu arăta diferit de ceilalţi 
soldaţi. Putea fi unul dintre oamenii lui Khanujin, trimis să 
mă aducă înapoi la Palatul de larnă. Şi totuşi... 

— Maia? Maia, sunt eu! 

Nu am lăsat foarfeca din mână. Încă eram confuză din 
cauza bărbaţilor ce mă sufocaseră mai devreme. Mâinile 
încă îmi pulsau de energie. 

— Sunt eu! a spus bărbatul din nou, încet de data asta. 

Intensitatea privirii sale mă gâdila, dar nu într-un mod 
plăcut. El a întins mâna după mâinile mele, iar atingerea lui 
mi s-a părut dureros de familiară. 

Edan? 

Dorisem atât de mult să fim împreună din nou şi iată-l, în 
clipa aceea se afla acolo! Dar acel Edan era Edan al meu? 
Sau era o iluzie trimisă de Bandur să mă chinuie? 

Nu mi-am putut da seama. 

Mâinile îmi tremurau. Am răsuflat, iar aburul respirației 
mele s-a încolăcit în aerul rece Mi-am ridicat privirea spre 
el. Avea o expresie încordată, buzele ţuguiate şi fruntea 
încreţită pe când ochii mei au rătăcit pe chipul său. 

— Mă recunoşti? a şoptit el, cu suferinţa licărind în ochii 
albaştri şi limpezi. Maia! 

Maia! 

Chiar şi propriul meu nume mi-a sunat ciudat, mai ciudat 
ca niciodată. 

Mi-am apucat strâns amuleta, care, în clipa aceea, era 
rece pe pieptul meu şi radia din pricina lacrimilor argintii 
ale lunii, dar faptul că o ţineam în mână mă liniştea. 

Am întins mâna şi i-am atins obrazul. Încetişor, am trecut 
cu degetele peste forma feţei sale, atingându-i cu degetul 
mare sprâncenele groase şi, mai jos, spre coada ochiului. 

Nuanţa aceea, de un albastru precum oceanul de acasă, 
m-a convins. Nicio fantomă nu-i putea împrumuta splendida 
culoare. 

Mi-am dus mâna spre buzele lui, crispate în aşteptare, 
apoi peste nasul său şi peste arcuirea mică de pe puntea 
acestuia, acolo unde fusese fracturat. 

— Niciodată nu mi-ai povestit ce s-a întâmplat cu nasul 
tău. 

Un zâmbet familiar a micşorat îngrijorarea de pe faţa lui, 
iar ochii i-au licărit timid. 

— Un soldat mi l-a rupt când aveam şapte sau opt ani, a 
spus el. Sperase să ajungă la dinţii mei, dar era atât de 
beat, că a greşit ţinta. Spunea că zâmbetul meu era prea 
încrezut pentru cineva de vârsta mea. 

Gheaţa din jurul inimii mele s-a topit, iar eu mi-am 
încolăcit braţele peste umerii lui. 

— Edan! M-ai găsit! 

Uşurarea a înflorit în privirea lui, iar umerii, care 
purtaseră toată încordarea din lume, s-au destins. 

— Te-aş găsi oriunde, xitara! 

Xitara. 

In a'landana veche, asta însemna mi'eluşel. Dar, de 
asemenea, însemna şi altceva - într-o limbă pe care nu o 
învăţasem niciodată. 

— Cel mai inteligent, am şoptit. 

Cel mai inteligent în nelrat, limba cu care Edan crescuse 
vorbind. 

El s-a înclinat să mă sărute, dar mi-am pus mâna pe 
pieptul lui, făcându-l să aştepte. Am dorit să-l privesc mai 
întâi. Barba lui era aspră, cu puţine fire de păr negru, ceva 
ce nu văzusem în timpul lunilor noastre de călătorie 
împreună. M-a privit şi el, ştergându-mi cu stângăcie 
murdăria de pe obraji, degetele lui urmărind liniile 
pomeţilor mei spre umeri şi spre lanţul pe care se afla 
amuleta. 

Ca din senin, pe chipul lui a început să se dea o luptă, ca 
şi cum nu reuşea să îşi dea seama dacă era fericit să mă 
vadă sau îndurerat din pricina stării în care mă găsise. 
Fericirea a câştigat, iar el m-a sărutat. 

l-am pus mâna pe obrazul meu şi, în ciuda răcelii, 
degetele lui erau calde. 

— Nu-mi pare rău că te-am minţit, am spus. Altfel, n-ai fi 
plecat. Impăratul te-ar fi ucis... 

— Ştiu de ce ai făcut-o, a intervenit el. Am avut timp să 

mă gândesc la asta şi înţeleg, a mai spus el şi mi-a luat 
mâinile. Pur şi simplu, nu o mai face din nou. 

— Nu o voi mai face! 

— Bine! a spus el, iar degetele lui mi-au mângâiat 
obrazul până spre bărbie, ridicând-o, astfel că privirile 
noastre au ajuns la acelaşi nivel. 

Dacă răceala pielii mele l-a surprins, nu a arătat-o. 

M-a sărutat atât de tandru, că toată dragostea pe care o 
aveam pentru el m-a copleşit din nou. L-am sărutat şi eu cu 
nerăbdare, aproape cu disperare, şi i-am întredeschis 
buzele cu buzele mele, în timp ce l-am apucat cu putere de 
spate ca să-l aduc mai aproape. 

Edan s-a desprins primul. 

— Va fi mai mult timp pentru asta mai târziu, a spus el 
poznaş. 

Zâmbetul strâmb de pe buzele sale s-a stins când a 
observat că nu-i răspundeam tot cu un zâmbet. 

Era foarte multă tăcere ascunsă între noi. 

— Te-am căutat zile în şir, a spus el. Am tot cutreierat 
munţii Tura până când un vultur mi-a spus că te văzuse. 

— Încă poţi vorbi cu vulturii? l-am întrebat, înclinându-mi 
capul. 

— După secole în care am fost unul, înţeleg totuşi un 
cârâit sau două. 

Nu mi-am putut da seama dacă vorbea serios sau 
glumea. Sau şi una, şi alta. 

Am arătat spre toiagul pe care îl scăpase din mână. 
Cândva, Edan îmi spusese că lemnul de nuc avea 
proprietăţi magice, aşa că mi-am dat seama că trebuia să 
fie ceva special. 

— Pentru ce e ăsta? Nu te-am văzut niciodată folosind 
aşa ceva. 

— E un ajutor de comunicare cu magia mea, a răspuns 
el, ridicându-l. Datorită lui, farmecele sunt un pic mai uşor 
de făcut, zilele astea. 

Un vultur de lemn, cioplit grosolan, stătea cocoţat pe 
capătul de sus al toiagului. Foarte normal. 

— Haide! a spus el. Nu suntem prea departe de templu. 

Ar trebui să mergem înainte ca numărul soldaţilor care te 
caută să se înmulțească. Şi mă caută şi pe mine. Trebuie să 
mă fi văzut încordată, pentru că a adăugat încet: Dacă ne 
grăbim, ajungem la timp pentru cină. Pentru un templu 
care a fost uitat de secole, mâncarea este cu totul 
extraordinară. 

Stomacul lui a chiorăit, nu al meu. Am râs încet, auzind 
zgomotul, dar am ezitat. 

— De ce toată lumea încearcă să mă îndoape cu 
mâncare? Tu şi maestrul Longhai, şi Ammi... 

— Maia pe care o cunosc eu nu ratează niciodată o 
mâncare bună. 

Oricât de mult încerca să o ascundă, în vocea lui se 
strecurase un strop de îngrijorare. 

— Sunt încă Maia pe care o cunoşti, l-am asigurat şi 
speram că nu era o minciună, dar mai mult nici nu-mi 
îngăduiam să spun. Dar nu pot să merg cu tine la templu. 
Trebuie să fiu în Lapzur într-o săptămână. 

— Lapzur se află pe cealaltă parte a munţilor Tura, a 
spus Edan încet. Templul este în drum. Lasă-l pe maestrul 
Tsring să te ajute! Şi dacă el nu va putea, voi veni cu tine în 
Lapzur! 

Ochii mei au strălucit în roşu în imaginea reflectată a 
privirii lui. Văzându-i, mi-am acoperit faţa. Nu eram nici 
măcar furioasă; eram fericită pentru prima dată de bune 
săptămâni. Prin urmare, de ce mi se schimbaseră ochii? 

— Eu... eu nu pot... 

Edan mi-a prins mâna, descoperindu-mi fața. 

— Acum, că te-am găsit din nou, Maia, nu te voi mai 
părăsi niciodată! Voi sta alături de tine până când focul 
soarelui se va răci, iar lumina lunii va dispărea. Până când 
timpul va stinge stelele. 

— Ai devenit mai poetic de când te-am văzut ultima dată, 
am spus eu cu blândeţe. 

Expresia lui Edan nu s-a schimbat. 

— Ştiu că şi tu ai face acelaşi lucru pentru mine. 

Văzându-l din nou şi simţindu-i braţele ocrotitoare şi 
răsuflarea caldă pe trupul meu, m-am descoperit şovăind. 

— Cum ar putea maestrul Tsring să mă ajute? 

— Bandur a fost cândva vrăjitor, iar maestrul Tsring ştie 
mai multe despre jurământ decât oricine altcineva din 
lume. Poate reuşeşte el să găsească o cale să nesocotească 
promisiunea ta faţă de Bandur. 

Fruntea mi s-a brăzdat de cute. 

— De ce se află el la templul unui zeu cerşetor? 

— Nandun nu este cea mai iubită dintre divinităţile 
a'landane, adevărat, dar este una dintre cele mai 
importante. A avut compasiune pentru oamenii pe care 
fusese însărcinat să-i pedepsească, aşa că a renunţat la 
condiţia lui celestă şi a devenit cerşetor, asemenea celui 
mai sărac dintre săraci. A dat fâşii din pielea lui aurie 
oamenilor până când a devenit şi el trup, la fel ca ei, şi 
oarecum muritor. Când seceta şi foametea au venit, s-a 
topit în râul Jingan; sângele lui a devenit apă, pentru a uda 
pământul pentru recolte, iar oasele lui, peşti, pentru a-i 
hrăni pe a'landanii flămânzi. 

— N-am auzit niciodată povestea lui Nandun spusă în 
acest fel, am reflectat eu. Adeseori, a fost considerat 
nebun. 

— Un nebun pentru ceilalţi zei, poate. Dar noi suntem 
învăţaţi altfel: se spune că discipolii lui Nandun au fost 
primii care urmau să fie atinşi de magie. Ca să controleze 
lăcomia şi foamea de puterea pe care unii dintre discipolii 
săi au dezvoltat-o peste ani, el a creat jurământul - să lege 
magia de cei care ar distruge echilibrul natural al lumii şi i- 
ar domina pe zei. 

— Ela creat jurământul? am întrebat. 

— Originile magiei sunt necunoscute, a răspuns Edan. Vei 
descoperi că schimbările de poveste depind de cel pe care 
îl întrebi. Dar maestrul Tsring este un discipol al 
învățăturilor lui Nandun şi custodele multor mistere ale 
magiei, a spus el şi a făcut o pauză. De asemenea, el a fost 
profesorul lui Bandur. 

O sclipire de speranţă mi-a încreţit fruntea. 

— Profesorul lui? 

Edan a încuviinţat şi a întins o mână spre mine să-l 

urmez. 

— Vino, hai să-l întâlnim! 

Nimeni nu mă poate ajuta în clipa asta, m-am gândit, 
privind spre apa care strălucea la răsărit. Lapzur se afla 
dincolo de ceața umedă, aşteptându-mă. Deja am tras de 
timp cât de mult am putut! 

Dar dacă acel maestru Tsring fusese cu adevărat 
profesorul lui Bandur, poate că mai aveam o şansă. Poate 
că mai exista speranţă. 

Poate! 

Deasupra noastră, cădea întunericul. Amana îşi făcea de 
lucru cu firele zilei, desfăşurând umbra şi lumina lunii de-a 
curmezişul cerului îmbătrânit. Şi pasărea mea modelată din 
bucata de covor revenise şi îşi flutura aripile dintr-un arbore 
în altul, bătând frunzele foşnitoare înainte de a ateriza pe 
palma mea. Pe când am mângâiat-o pe capul ei moale, am 
oftat. Poate că reîntoarcerea ei era un semn că vor veni şi 
lucruri bune. 

Deşi raţiunea îmi spunea altceva, am luat mâna lui Edan. 

— Foarte bine, voi merge! i-am spus eu. Dar numai 
pentru o zi. 

CAPITOLUL DOUĂZECI 


O pereche de sprâncene negre ca pana corbului s-au 
ridicat brusc la vederea mea, desenând riduri pe fruntea 
largă a călugărului. 

— Soiul tău nu este bine-venit aici, a spus el, 
îndepărtându-mă printr-un semn cu mâna de la porţile 
templului. Pleacă acum, înainte ca maestrul meu să 
sosească şi să te alunge în groapa incandescentă a lui Di... 

Ultimul lucru de care aveam nevoie era o reamintire a 
ceea ce deveneam. 

— Cheamă-ţi maestrul! l-am întrerupt. Am venit să 
vorbesc cu el. 

Călugărul a deschis gura să protesteze, dar l-a observat 
pe Edan alături de mine. 

— Tu! a strigat el. Tu nici nu ai permisiunea să revii aici. 
Maestrul Tsring, în mod deosebit... 

Asemenea mie, nici Edan nu avea chef de jocurile 
portarului, aşa că s-a împins pe lângă tânărul călugăr, iar 
eu l-am urmat. 

Călugărul a alergat după noi, aruncând priviri de 
avertizare spre Edan. 

— Imediat ce va auzi că te-ai întors, Gen, vei da de 
bucluc. 

Eu şi Edan l-am ignorat şi ne-am continuat drumul de-a 
lungul coridorului. Templul lui Nandun era antic, având 
structura cioplită în pântecele muntelui cu atâta 
îndemânare, că nimeni nu putea spune unde se termina 
templul şi unde începea masivul. Am trecut amândoi prin 
câteva camere, ici şi colo ocupate de discipolii maestrului, 
toţi cu ochii pe jumătate închişi şi în stare de concentrare. 

— Practică magia? l-am întrebat pe Edan. 

— Majoritatea, da. 

Am făcut semn cu capul spre un prun singuratic aflat în 
una dintre curţile aflate în aer liber. 

— Cum de înfloreşte atât de târziu în cursul anului şi la o 
asemenea altitudine? 

Edan m-a condus spre copacul în floare. 

— Nandun şi-a găsit refugiu sub un prun în floare, a 
explicat el. Magia este ceea ce îl menţine viu aici. Discipolii 
au grijă de el cu rândul, iar el înfloreşte mereu, chiar şi în 
toiul iernii. 

— Florile de prun sunt primele flori care îmbobocesc 
după iarnă, mi-am amintit. Ele sunt un simbol al speranţei 
şi al purității. 

El a cules una şi mi-a pus-o în păr, la fel cum făcuse în 
călătoriile noastre cu floarea sălbatică albastră pe care o 
tineam presată în caietul meu de schiţe. 

— Şi al noilor începuturi, a spus Edan încet. 

L-am găsit pe maestrul Tsring meditând în grădină. Avea 
ochii închişi şi, dacă ne-a auzit apropiindu-ne, nu a făcu 
niciun gest să confirme. 

Imitând mişcările lui Edan, m-am aşezat cu picioarele 
încrucişate pe pământ şi am aşteptat. 

Maestrul Tsring arăta atât de bătrân şi de fragil, încât 
veşmintele, practic, îl înghiţeau: pantalonii  atârnau 
pleoştiţi, cu _ tiviturile decolorate de trecerea timpului. 
Umerii lui erau aduşi, îngustându-i şi mai mult statura 
măruntă. Totuşi, când a vorbit, vocea îi era puternică: 

— Tu mi-ai încălcat cuvântul, Gen, a spus el, pe când 
ochii i s-au deschis brusc, lăsând să se vadă pupilele ce 
străluceau asemenea cărbunilor aprinşi. Ti-am interzis să 
părăseşti templul. 

Edan şi-a atins fruntea de pământ, plin de căinţă. 

— lartă-mă, maestre! Este în totalitate dreptul tău să mă 
dai afară. : 

— Chiar aşa! a rostit furios maestrul Tsring. Indrăzneala 
voastră, tineri vrăjitori... 

— ...este de neiertat, a terminat Edan pentru el. Totuşi, 
te implor să nu o pedepseşti pe cea care mă însoţeşte. Ea... 

— Ştiu cine este ea, a spus bătrânul nervos. Chiar dacă 
tu nu mi-ai fi vorbit în decursul tuturor acestor săptămâni, 
tot aş recunoaşte sărutul demonului asupra ei. Faci 
templului un mare rău, aducând-o aici. 

— Ea nu a cedat încă. Mai există o şansă pentru ea. Te 

rog, ajut-o! 

Maestrul Tsring şi-a aţintit privirea crâncenă asupra mea. 

— Necazul vine întotdeauna de la vrăjitori care jură 
solemn, a murmurat el. 

— Din cauza acestei fete jurământul meu este încălcat, a 
spus Edan încet. 

— Nu prea aş numi-o fată, a spus maestrul Tsring 
arătând spre ochii mei roşii. 

Mi-am îndreptat umerii. Mă ascunsesem şi mă făcusem 
mică destul în timpul petrecut la palat; nu mai voiam să mă 
comport astfel. 

— Sunt aici pentru că am nevoie de ajutorul tău, nu de 
mustrări. 

El şi-a exprimat indignarea, răsucindu-şi capetele bărbii 
sale albe şi lungi. 

— A trecut mult timp de când un vrăjitor şi-a încălcat 
jurământul şi mi-a căutat sfatul. Când Edan a venit la mine, 
ar fi trebuit să-mi dau seama că libertatea lui are un preţ. 
Deşi nu m-aş fi aşteptat ca acesta să se concretizeze într-o 
persoană ca tine. 

Tonul lui m-a provocat. 

— O fată? am rostit eu provocator. Sau un demon? 

— Ambele, a răspuns maestrul tăios. 

Acesta şi-a exprimat indignarea din nou şi s-a ridicat, 
dându-mi ocol, în timp ce bastonul lui bătea uşor terenul de 
piatră la fiecare pas. Era greu să-ţi imaginezi că acea 
siluetă uscată şi zbârcită fusese cândva profesorul lui 
Bandur, un mare vrăjitor. 

Edan a aşteptat, iar eu m-am foit stânjenită. 

— Interesant! a mormăit el odată ce mă cercetase din 
fiecare unghi. Gen are dreptate: nu ai cedat încă. 
Surprinzător, având în vedere cât timp a trecut de când 
Bandur te-a însemnat. 

— Are ea vreo şansă? a întrebat Edan. 

— Lucrul ăsta nu-l pot stabili încă, a spus Tsring, 
aruncându-şi barba peste umăr, şi apoi m-a împuns cu 
bastonul în coaste. Se spune că burta are o memorie mai 
bună decât inima şi trebuie să fiu de acord. Haideţi să 

mâncăm! a mai spus el în timp ce bastonul lui a lovit 
pământul. Nimeni nu poate dezlega blestemul unui demon 
cu un stomac gol. 


Nu puteam scăpa de sentimentul că prânzul era un test. 

Deşi nu mâncasem de zile întregi, nu-mi era foame. 
Călugării mi-au servit un bol aburind de supă de morcov cu 
lapte de soia şi brânză tofu cu varză murată, o masă pe 
care ar fi trebuit să o consum cu lăcomie. Dar m-am silit să 
iau fiecare îmbucătură de parcă aş fi mâncat hârtie. Chiar şi 
ceaiul pe care l-au servit, o renumită infuzie amară numită 
Lacrimile lui Nandun ce devenea mai dulce pe măsură ce o 
sorbeai, nu a avut nicio aromă pentru mine. 

Maestrul Tsring nu a scos o vorbă în timpul mesei şi nici 
Edan. Tăcerea lor m-a neliniştit şi am încercat să îmi iau 
gândul de la asta, privind spre masa de lângă noi, unde 
discipolii maestrului stăteau grupaţi împreună pe două 
bănci lungi. 

Doar câţiva erau a'landani. Purtau mantii albastre, 
decolorate, şi fiecare era însoţit de o creatură: o broască- 
ţestoasă, o pisică şi chiar un urs tânăr. Privirile lor erau o 
povară pentru mine, deşi foarte repede se uitau în altă 
direcţie. 

Se uitau fix la ochii mei roşii, ştiam asta. Ochii mei îl 
speriau chiar şi pe Edan. 

Am văzut o discipolă care şi-a vrăjit supa, transformând-o 
într-o pastă de susan negru, un desert pe care Finlei îl 
adora. A băut-o repede, înainte să o observe cineva, însă 
maestrul Tsring şi-a dres glasul şi a bătut cu pumnul în 
masă o singură dată. 

— Vraja trebuie să fie folosită pe parcursul studiilor 
voastre, nu la mese. 

Fata s-a îmbujorat de ruşine. 

— Da, domnule! 

Asta a fost tot ce a rostit maestrul Tsring în timpul mesei. 
Altfel, a rămas căzut pe gânduri, mestecând o chiflă coaptă 
la abur, aromată uşor cu ceapă verde. Eu am lăsat-o pe a 
mea neatinsă. 

După ce discipolii şi-au făcut ordine pe masă şi au plecat, 
maestrul şi-a frecat lingura de bolul său gol din lemn de 
nuc. 

— Am ajuns la o hotărâre în privinţa tovarăşei tale, Gen. 

Umerii mei s-au încordat de tensiune. 

— Nu există nicio speranţă pentru ea, a spus grav 
maestrul Tsring. Du-o la Bandur imediat, înainte ca asta să 
ne aducă la ruină! 

— Dar ai fost de acord că ea nu a cedat încă. 

— Asta nu contează! a spus Tsring, iar degetele lui 
zbârcite au gesticulat în direcţia amuletei mele. Deja a fost 
botezată. 

— Botezată? am repetat. 

— Sentur'na, a rostit el. 

Când am auzit numele rostit cu voce tare, am simţit că 
sângele mi se răceşte. Cuvântul acela mă bântuise 
săptămâni în şir. Sentur'na. 

— Spărgătoare, a tradus încet Edan. 

Maestrul Tsring a mormăit: 

— Sau ucigaşă a sorții. 

Un frison mi-a coborât pe şira spinării. 

— Nu! Asta nu este numele meu. 

— Curând va fi! Este numele căruia fantomele i se vor 
supune. Tu însăţi nu vei cunoaşte un altul. Un vrăjitor poate 
avea o mie de nume, dar un demon are doar unul. 

— Pentru ea va fi diferit, a insistat Edan, venind în 
apărarea mea. Bandur şi-a ucis maestrul şi, pentru fapta lui 
atroce, a fost blestemat să devină gardian al Insulelor lui 
Lapzur. Maia a ales această cale... din dragoste. 

— Este curios, într-adevăr, că cineva alege să devină 
demon. Poate că de aceea şi transformarea ei este lentă. 
Dar rezultatul va fi acelaşi, indiferent de întârziere, a 
cugetat maestrul Tsring. 

— Dacă mă voi întoarce în Lapzur, Bandur va fi liber, am 
spus eu încet. Ce se va întâmpla cu el după aceea? 

— Doar în Lapzur puterea lui este extraordinară, a 
răspuns Tsring, dar el va căuta să facă târguri cu proştii, 
răspândind amărăciune şi distrugere. Eu şi discipolii mei 


< 179 + 


suntem pregătiţi să-l înfruntăm. 

— Şi cum va fi pentru mine transformarea în demon? am 
întrebat cu o voce pierită. 

— Tu vei continua să te schimbi, a răspuns el. Ochii tăi 
sunt doar începutul. Restul va veni, dar este greu de spus 
ce înfăţişare vei lua. 

— Ce înfăţişare? am repetat, înainte de a-mi da seama ce 
înseamnă. 

Am simţit o durere în gât. Bandur lua forma unui lup; 
Gyiu'rak, a unui tigru. Curând venea şi rândul meu. Oare ce 
aveam să devin? 

— Demonii care încep ca vrăjitori sunt deosebit de 
puternici, a continuat maestrul Tsring, dar tu nu ai nici 
legământ şi nici pregătire în magie. 

Tsring şi-a încrucişat mâinile pe masă. Marginile 
mânecilor sale erau pătate cu supă de morcov. 

— Magia din tine este sălbatică. O pot mirosi. Este ca 
lemnul care arde mocnit, iar fumul este atât de gros, că 
face aerul dificil de respirat. 

M-a privit cu severitate. 

— Magia de demon înfloreşte datorită distrugerii. O furie 
de nepotolit. Dorinţa de răzbunare. Acestea sunt semne ale 
schimbării. 

Cu un fior, mi-am adus aminte de mânia mea în prezenţa 
soldaţilor shansen-ului, a împăratului Khanujin, şi chiar a lui 
Ammi... Cât de mult dorisem să-i rănesc! Cât de uşor 
fusese să cedez! 

Pentru că eu nu am spus nimic, maestrul Tsring a 
continuat: 

— Puterea unui demon se află în amuleta sa, care poate 
fi distrusă doar de demon însuşi sau de o sursă de magie 
puternică, precum sângele de stele. Ca gardian al Insulelor 
Uitate, Bandur o păzeşte cu ardoare pentru că ea îi poate 
aduce moartea. 

Îmi pipăiam amuleta fără să-mi dau seama că o făceam. 
Culoarea ei se întunecase, marginile cojii de nucă erau gri- 
închis, iar fanta de sticlă din centru era tulbure, nu 
transparentă. Schimbarea de culoare mi-a făcut inima să-mi 

sară. 

— Dar cum rămâne cu puterea copiilor zeiţei Amana? 

Maestrul Tsring m-a urmărit cu o expresie greu de 
pătruns. 

— O întrebare ciudată pe care puţini o pun. Gen mi-a 
povestit ca ai reuşit să coşi rochiile Amanei. 

— Da! 

Mestecând un fir de trestie-de-zahăr, Tsring a reflectat: 

— Demonul din tine devine tot mai puternic cu fiecare zi. 
Fiindcă tu eşti creatoarea rochiilor, acestea vor ceda 
întunericului împreună cu tine. Rochiile sunt şi salvarea ta, 
şi declinul tău; ele sunt sursa puterii în amuleta ta. Dacă le 
vei distruge, te vei elibera de Bandur, a spus el şi a făcut o 
pauză. Dar, a încheiat el, îţi vei încheia şi existenţa. 

Am rămas tăcută, înăbuşindu-mi un strigăt. 

— Asta nu este o opţiune, a vorbit răguşit Edan, iar 
următoarele lui vorbe au venit repede, ca şi cum ar fi dorit 
să uite ceea ce spusese Tsring. 

— Şi ce s-ar întâmpla dacă am distruge Insulele Uitate? 

Tsring a clătinat din cap. 

— Chiar dacă asta ar fi posibil, nu există cale să o 
eliberezi. Promisiunea ei este pecetluită de două ori, de 
demon şi de zeiţă. 

Cuvintele lui m-au pătruns. 

— Deja am distrus una dintre rochii, am spus eu cu 
fermitate. Rochia ţesută cu zâmbet de soare. 

Expresia maestrului s-a întunecat. 

— Procedând astfel, ţi-ai grăbit sfârşitul. Cele trei rochii 
sunt trupul tău, mintea ta şi inima ta. 

Am  încremenit, ascultând  dezvăluirea. De când 
sacrificasem rochia ţesută cu zâmbet de soare, trupul meu 
devenise insensibil la toate, în afară de căldură extremă şi 
frig. De când mă restabilisem de pe urma rănilor din Palatul 
de larnă, nu mai simţisem nici durerea. 

— Ceea ce spune Gen este adevărat, a continuat Tsring. 
Tu deja ai rezistat mai mult decât majoritatea. 
Devotamentul tău faţă de familia ta, dragostea ta pentru 
Gen şi a lui pentru tine, toate acestea sunt forţa ta, bariera 

care te apără împotriva lui Bandur. Dar tu ştii mai bine 
decât oricine că zidul se năruie. Amintirile tale vor fi 
următoarele care se vor face nevăzute. Fără ele, nu suntem 
decât nişte hoaspe goale. Timpul tău se termină. 

— Aşadar zici că ar trebui să renunţ şi să-l las pe Bandur 
să câştige, am spus eu, iar nările mele s-au deschis larg în 
timp ce un val de furie se anima în interiorul meu. 

Tsring a privit intens în ochii mei înflăcăraţi. Indiferent ce 
a văzut, nu l-a mulţumit, pentru că buzele lui s-au ţuguiat 
nemulţumite. 

— Rămâi în seara asta, dar pleci mâine spre Lapzur! 
Oricât de puţin vei mai sta, vei deveni un pericol pentru 
discipolii mei şi pentru pacea de aici, din acest templu. Voi 
fi obligat să te pun la punct. 

Ce te face să crezi că poti câştiga împotriva mea? am 
rostit pentru mine, cât pe ce să mă răstesc. Mi-am muşcat 
însă limba, împiedicând cuvintele să se reverse. Ele au 
ropotit în mine din nevoia de a-i demonstra lui Tsring că nu 
aveam să mă fac mică în faţa lui. El, doar un vrăjitor. 

Mi-am strâns mâinile ferm, pe când maestrul Tsring s-a 
ridicat şi a părăsit sufrageria, lăsându-ne pe mine şi pe 
Edan singuri. 

— Ne-am irosit timpul venind aici, am spus eu. 

Edan şi-a pus mâna peste mâna mea. În ultimele câteva 
minute, fusese tăcut. 

— Nu mi-ai spus că ai sacrificat rochia ţesută cu zâmbet 
de soare. 

Mi-am înăbuşit emotia în vreme ce o parte din furia mea 
se domolea. 

— Palatul de Toamnă a fost atacat. Au fost în joc sute de 
vieţi. 

— Ar fi trebuit să fiu acolo, cu tine. 

Umerii mi-au căzut, şi mi-am retras mâna din mâna lui 
Edan. 

— Mai bine că nu ai fost. Nu ai fi putut face nimic. 

Imediat ce am rostit acele vorbe, mi-am dorit să le pot 
retrage. Ele l-au rănit şi m-au rănit şi pe mine. 

— Îmi pare rău! N-am... 

— Maestrul Tsring greşeşte în privinţa ta, m-a întrerupt 
Edan. El se învinovăţeşte pentru ceea ce s-a întâmplat cu 
Bandur atât de mult, încât nu poate înţelege că tu eşti 
altfel. Voi discuta cu el din nou. 

Edan s-a ridicat în picioare. 

— Voi fi la bibliotecă. 

Singură, am trântit cu pumnul în masă. Dacă n-ar fi fost 
lady Sarnai, n-aş fi fost obligată să creez acele rochii 
blestemate, rădăcina tuturor relelor ce se petrecuseră. ŞI 
dacă n-ar fi fost împăratul Khanujin şi shansen-ul cu 
războiul lor absurd, aş fi crescut alături de fraţii mei şi n-aş 
fi fost obligată să merg la palat de la bun început. 

Lady Sarnai, Khanujin şi shansen-ul. Îi uram pe toţi trei. ÎI 
uram chiar şi pe maestrul Tsring, pentru că îi dăduse lui 
Edan speranţa falsă că aş putea fi salvată. 

Dar cel mai mult, îl uram pe Bandur. 

Am tras o gură de aer. 

— Aminteşte-ţi ce a spus maestrul Tsring, am murmurat, 
încercând să mă liniştesc. Răzbunarea este calea declinului 
tău. 

Dar tu te vei prăbuşi oricum, a rostit vocea demonului din 
interiorul meu. A; putea la fel de bine să-i distrugi pe cei 
care te-au rănit de-a lungul timpului. 

Am simțit cum sângele începea să se răcească. 
Chinuindu-mă să-mi găsesc stăpânirea, mi-am încleştat 
degetele pe marginea scaunului meu, înfigându-mi unghiile 
în lemnul tare. 

— Pleacă! 

Dar cum pot să fac asta, Sentur'na? Eu sunt tu. EU SUNT 
TU 

Am ţâşnit în picioare. Inima îmi bătea nebuneşte în timp 
ce scaunul s-a răsturnat în urma mea. Tăcerea m-a 
întâmpinat când am năvălit pe hol. Demonul nu mă 
urmase. 

Uşurată, m-am sprijinit de perete, aşteptând ca zgomotul 
din urechile mele să înceteze. 

— Edan? am strigat. 

Holul era gol. Nici urmă de Edan sau de maestrul Tsring. 

Pornisem spre curte când am surprins cu privirea o 
licărire din imaginea mea reflectată în fereastră. Nefiind 
convinsă de justeţea hotărârii luate, m-am oprit să mă uit. 
Faţa mea devenise numai piele şi os, iar obrajii erau atât de 
scofâlciţi, că puteam vedea panta oaselor arcuindu-se spre 
bărbie. 

Şi asta nu era totul. Pupilele mele licăreau ca două 
flăcări, iar pielea mea era atât de palidă, încât venele 
albastre străluceau vizibil prin ea. 

Tot aerul m-a părăsit foarte rapid. Trupul meu s-a 
încordat şi s-a înclinat. 

— Asta nu sunt eu, am insistat, bătând cu articulațiile 
degetelor peste sticla ferestrei. Arată-mi cine sunt! Cea 
adevărată! 

Am aşteptat, dar imaginea mea reflectată nu s-a 
schimbat. Aceea nu era o oglindă a adevărului vrăjită, era 
doar o foaie de geam. 

Chiar dacă ar fi o oglindă vrăjită, ti-ar arăta acelaşi lucru. 
Aşa arăţi acum. 

Am privit insistent spre tavan, căutând umbra demonului 
care tocmai vorbise. Dar era demonul meu, cel din 
interiorul meu. 

Şi avea dreptate. 

M-a copleşit un acces de furie şi mi-am agitat pumnii pe 
lângă trup. Nu-mi putea controla furia îndârjită şi 
răscolitoare ce îmi clocotea în gât. 

Am dat cu pumnul în fereastră. Fereastra s-a fisurat, dar 
nu s-a spart. O mie de imagini reflectate reprezentându-mă 
mă priveau uimite, fiecare cu ochii roşii şi obrajii scofâlciţi. 

M-am uitat cu gura căscată şi m-am îndepărtat de 
fereastra crăpată, clătinându-mă pe coridor. Articulațiile 
degetelor îmi sângerau, iar pielea dedesubt era roz şi 
iritată. Totuşi, articulațiile degetelor nu mă dureau. Absolut 
deloc. 

— Numele meu este Maia, mi-am spus, repetând în 
neştire. Numele meu este Maia Tamarin. 

M-am tras de păr, încercând să mă agăţ de ceva, de orice 
putea să mă ajute să mă ţin de fata care fusesem cândva. 

Degetele mele au descoperit floarea de prun pe care Edan 
mi-o pusese în păr şi am tinut-o pe palmă. 

Am dat să închid degetele peste petale, dar o rafală de 
vânt a năvălit brusc şi a dus floarea din mâna mea. Am 
sărit după ea, dar era deja prea târziu. Floarea se îndepărta 
spre munţi. 

Pierdută şi niciodată recuperată. 

CAPITOLUL DOUĂZECI ŞI UNU 


În noaptea aceea, fantomele din Lapzur m-au hărțuit. S- 
au cocoţat pe arborii strâmbi aflaţi dincolo de fereastra lui 
Edan în timp ce părul alb le flutura în vânt, contopindu-se 
cu lumina lunii şi cu vocile lor şoptite şi tăioase. Era trecut 
de mult de asfinţit, şi întregul templu era înveşmântat în 
întuneric. Lângă mine, Edan dormea liniştit. 

Intoarce-te!  implorau fantomele.  Rosteau aceleaşi 
rugăminţi la nesfârşit, în vreme ce ochii lor negri şi goi îmi 
urmăreau mişcările pe când dormeam agitat şi mă 
întorceam de pe o parte pe alta. 

Nu lupta împotriva noastră, Sentur'na! Vei pierde! Vei 
muri! 

Am strâns ochii, amintindu-mi de avertismentul 
maestrului Tsring, că rochiile erau şi salvarea, şi declinul 
meu, iar dacă le-aş distruge, m-aş elibera de Bandur. Dar 
mi-aş pierde viaţa. 

O rafală de vânt a deschis fereastra. Am sărit să o închid 
şi apoi m-am cuibărit lângă Edan în pat. 

— Nu poţi să dormi? 

M-am întors pe o parte şi l-am descoperit pe Edan 
privindu-mă. Chemarea fantomelor mi-a dispărut treptat 
din minte. 

Era încă acelaşi băiat pe care ajunsesem să-l iubesc în 
cursul călătoriilor noastre, deşi se schimbase de când 
fusese eliberat de jurământ. În timpul puţinelor noastre 
momente împreună, zâmbea mai mult şi râdea cu uşurinţă. 
Dacă n-ar fi blestemul ce atârnă deasupra mea, am 
reflectat, cu o durere amară în suflet, e/ ar putea zâmbi 
mereu. 

— Coşmaruri? a întrebat el. 

Nu am răspuns. În schimb, m-am grăbit să mă apropii de 
el, inspirându-i căldura pielii. 

— De ce îţi spun Gen aici? 

Edan şi-a îndoit un braţ sub cap. 

— Gen era numele meu de înainte de a deveni vrăjitor. 

Cei de aici nu mă vor numi cu niciun alt nume până când nu 
voi recâştiga suficientă magie să merit. 

— Aşadar nu mai ai o mie de nume? 

— Deocamdată, a spus el cu un licăr în ochi. Nu-ţi face 
griji, le voi recăpăta! 

Am râs amândoi, dar sunetul m-a surprins ca dogit. Nu 
doream ca ultimele noastre zile să fie astfel, adică 
pretinzând că totul era ca de obicei. 

Pentru că am continuat să tac, Edan m-a îmboldit: 

— Eşti preocupată de ceea ce a spus maestrul Tsring? 

— Nu, am ezitat eu, pentru că noi îl căutaserăm pe 
maestru după cină, dar nu îl găsiserăm nicăieri. Pur şi 
simplu, ascultam. 

— Ascultai? a întrebat el cu un zâmbet apărut rapid. Pe 
mine? 

— Cum sforăiai, l-am tachinat eu. 

— Ah, cum s-au schimbat rolurile, a spus el cu o notă de 
amărăciune în glas. Îmi amintesc când eram pe Marele 
Drum al Mirodeniilor, eu eram cel care te asculta pe tine. Tu 
sforăiai un pic înainte de a adormi adânc. Mă obişnuisem cu 
sunetul. 

— Eu nu sforăi, am spus şi l-am înghiontit în coaste, în 
joacă. 

— Nu sforăi. Exceptând momentele când eşti epuizată, a 
spus el şi mi-a luat mâna, frecând articulațiile învineţite. 


Sprâncenele i s-au ridicat a mirare, în timp ce 
amuzamentul i-a dispărut din ton. 

— Ce e asta? 

Mi-am retras mâna. 

— Nimic! 


— Maia, spune-mi! 

Nu doream să-l privesc. M-am uitat fix spre tavan, apoi la 
crestăturile din pereţii de granit. În cele din urmă, am spus: 

— M-am... m-am înfuriat pe mine însămi după prânz. 

— De ce? a insistat el. 

— Uneori văd lucruri, aud voci... 

— Din Lapzur, a murmurat Edan, încordându-şi mâna 
peste mâna mea. Când s-a întâmplat prima dată? 

Am ezitat, ascultând foşnetul frunzelor din exteriorul 
mănăstirii şi pietricelele care cădeau peste zidurile de 
piatră. Fantomele dispăruseră, iar eu am respirat liniştită, 
lăsându-mi umerii să se relaxeze. Doar puţină vreme; ştiam 
că fantomele nu mă părăsiseră de tot. Umbra lui Lapzur 
atârna deasupra mea ca un giulgiu. 

— Ce ai văzut chiar acum... dincolo de fereastră? a 
întrebat Edan din nou. 

— Fantomele din Lapzur, am şoptit eu. Nu sunt 
mulţumite de mine că am venit aici. 

Ochii negri ai lui Edan au strălucit. 

— Mai sunt acolo? 

— Au dispărut, am răspuns eu şi am zâmbit pentru că era 
rândul meu, deşi a necesitat efort. Poate că şi-au adus 
aminte că se tem de tine. 

— Cât de des te vizitează? a întrebat el încet. 

— In fiecare noapte. Uneori şi în timpul zilei. N-am vrut să 
te îngrijorez... 

Este mai uşor să le resping când sunt cu tine, am dorit eu 
să spun. Mai uşor să mă strecor în vechiul meu sine şi să 
mă prefac că am mai mult timp. Mai uşor să mă uit în 
oglindă şi să-mi amintesc cine sunt. Dar nu am reuşit. 

— De asta n-ai putut dormi. 

— Nu simt nevoia. 

Dacă ceea ce am spus l-a deranjat, nu a arătat-o. M-a 
cuprins cu braţele şi m-a strâns la piept. 

— Odihneşte-te acum! Ce făceau fraţii tăi când erai mică 
şi nu puteai dormi? 

M-am gândit mult. 

— Sendo îmi spunea poveşti când era furtună. Mă 
temeam mai mult de tunete decât de fulgere. Keton mă 
chinuia, păcălindu-mă că tunetul era un spirit rău, flămând 
după inimi de fetiţe. Îi plăcea să mă sperie. 

— Sper că a primit o săpuneală pentru asta. 

Tonul lui m-a făcut să zâmbesc. 

— Finlei îi dădea treburi casnice suplimentare. 

Am râs amândoi, iar eu mi-am sprijinit capul pe îndoitura 
braţului său, mai calmă în clipa aceea. 

— i-au lipsit vreodată fraţii tăi? l-am întrebat. 

— Uneori, a recunoscut el. Mi-aş dori să-i fi cunoscut la 
fel cum i-ai cunoscut şi tu pe ai tăi. Îmi place să cred că 
acum îşi trăiesc vieţile lor următoare sătui şi fericiţi. Vieţi 
mai bune decât cele pe care le-am dus noi. 

— Vieţile lor următoare? 

— În Nelronat, credem că această viaţă este doar 
începutul. Că sufletele noastre renasc în următoarea viaţă 
şi următoarea, şi că cei pe care îi iubim sunt legaţi de noi, 
astfel că ne putem găsi unii cu ceilalţi. 

— Avem ceva asemănător în A'landi, am spus, proptindu- 
mă într-un cot şi scotocind în sacul meu după mosorul de 
aţă roşu tern pe care Ammi mi-l dăduse înapoi la han. 
Mama mea credea în soartă, am continuat eu şi am derulat 
aţa, înfăşurând-o în jurul încheieturii mâinii lui. Ea mi-a spus 
că există o aţă invizibilă care mă leagă de cineva, am mai 
spus şi mi-am ridicat privirea să o întâlnesc pe a lui. De 
cineva pe care îmi este menit să-l întâlnesc şi care îmi va fi 
sortit pentru toată viaţa. 

Mi-am presat palmele de palmele lui, cercetându-i 
mâinile - palmele cândva pătate cu sânge de stele. Nu erau 
mâini de nobil. Aspre de-a lungul marginilor, cu bătături ca 
ale mele, dar degetele lui erau lungi şi fine. 

Fără să mă grăbesc, am legat aţa în jurul încheieturii 
mâinii lui şi am înnodat-o. 

— Ai spus că sunt jurământul tău acum, am şoptit eu, aşa 
că te leg de mine. Indiferent ce se va întâmpla, întoarce-te 
în a noua zi a celei de a noua luni a anului! In fiecare an, te 
voi aştepta lângă ocean, acolo unde am crescut, înapoi, 
acasă, în Port Kamalan. 

Edan m-a tras aproape, cuprinzându-mă cu braţele atât 
de strâns, că inima îi bătea lângă urechea mea. M-a 
sărutat, iar căldura răsuflării lui m-a topit. 

— Nu-l voi lăsa să te posede. 

— Nu depinde de tine! Depinde de mine, am spus eu, 
ridicându-mi încheietura mâinii ca Edan să lege o aţă 
împrejur. 

Pe când o înnoda, ela rostit atât de încet, că aproape nu 

l-am auzit: 

— M-am gândit la ceea ce a spus maestrul Tsring. Dacă 
am distruge Lapzur... 

— Şi eu m-am gândit la asta, am recunoscut. Bandur nu 
ar mai fi, dar promisiunea mea faţă de el ar rămâne 
valabilă. 

— Da, dar tu nu vei mai fi legată de insule! 

Am putut să întrevăd planul care se derula în mintea lui 
Edan, speranţa ce izvora din disperare. Îndrăzneam eu să 
sper la fel? 

— Nu poate fi uşor să distrugi Lapzur, am analizat eu 
logic. Dacă ar fi, altcineva ar fi făcut-o deja cu mult timp în 
urmă. 

— Bandur este un gardian extraordinar, a consimţit Edan, 
iar armata lui de fantome este puternică. Dar eu sunt 
dispus să îmi asum riscul. 

M-am uitat la el, apoi la firele roşii de la încheieturile 
mâinilor noastre. Un protest mi-a murit pe buze. 

Edan a vorbit din nou: 

— Maestrul Tsring spune că nu îmi voi recupera toată 
magia de care dispuneam în timp ce mă aflam sub 
jurământ, dar ceva tot îmi va reveni, a spus el şi a ridicat 
mâna, iar firele din jurul încheieturilor noastre s-au încălzit, 
cu capetele întinzându-se unul spre celălalt. Magia pe care 
o făceam când eram copil. 

Fruntea îi era udă de transpiraţie, iar o linie apoasă 
subţire aluneca spre tâmple. 

— Mă tem că nu va fi suficient să te salvezi de Bandur. 
Sau să salvezi A'landi de lăcomia shansen-ului şi de orgoliul 
lui Khanujin. 

— Tu ai făcut destul să protejezi A'landi pentru o sută de 
ani de viaţă, am spus eu. Bătălia împotriva lui Bandur nu 
este a ta. Este bătălia mea. 

l-am ţinut obrazul, astfel încât ochii noştri au ajuns la 
acelaşi nivel. 

— Mi-ai spus cândva că rochiile Amanei nu erau sortite 
acestei lumi. Puterea lor este în mine acum. Dacă asta nu 
este îndeajuns să-l înving pe Bandur şi să salvez A'landi, 

atunci nu ştiu ce mai este. 

— Te pronunţi ca şi cum nu ai nevoie deloc de mine, m-a 
tachinat el cu blândeţe. 

— Greşeşti! am şoptit eu, căci aveam nevoie de el mai 
mult ca oricând, pentru că nu rochiile erau cele care mă 
obligau să mă agăł de aceea care eram, ci Edan şi familia 
mea. Fără tine, aş fi pierdută, i-am mărturisit eu. 

Mi-am sprijinit din nou capul pe braţul lui. 

— Cântă-mi! am spus eu încet. Vreau să aud melodia pe 
care o cântai mereu la flaut în timpul călătoriilor noastre. 

— Asta? a întrebat el şi a început să fredoneze, iar gâtul îi 
fremăta cu acel cântec simplu, pe care ajunsesem să-l 
iubesc atât de mult. 

— Cum se numeşte? 

— Nu are un nume, a răspuns el. Mama mi-l cânta când 
eram copil. L-am cântat ca să-mi aduc aminte de casă când 
mă aflam la mănăstire, apoi să liniştesc caii când luam 
parte la război. Cântecul ăsta m-a însoţit mult timp, foarte 
mult timp. 

Am  murmurat melodia împreună, iar energia ei 
cadenţată foarte melancolică şi simplă m-a dus cu gândul 
la Port Kamalan, la fraţii mei şi la mama. Pe măsură ce 
cântecul se apropia de final, am simţit în gât un dor de casă 
atât de puternic, încât abia am mai reuşit să fredonez 
ultima notă. Durerea aceea a rămas cu mine mult timp, 
chiar şi atunci când ritmul respirației mele s-a domolit în 
sfârşit, potrivindu-se cu al lui Edan. 

Totuşi, n-am putut dormi. 

Am aşteptat o oră înainte de a îndrăzni să mă mişc. Edan 
adormise din nou, astfel că, foarte atentă să nu-l deranjez, 
m-am ridicat şi m-am aşezat la pupitrul lui să scriu o 
epistolă acasă. 


Dragă Baba şi Keton, 

Îmi pare rău că am plecat atât de brusc! 

Împăratul m-a chemat la palat... 

Mă rog pentru voi să fiţi în siguranță şi departe de 
câmpul de bătălie şi să nu aveţi nevoie de 

consolarea acestei scrisori. Nu ştiu când voi reuşi să 
vă scriu din nou, dar o fac acum pentru a vă spune 
că sunt teafără şi că voi fi cu băgare de seamă. Vă 
rog să nu vă faceți griji din cauza mea! 

Keton, te rog fii atent! Și tu, Baba. 

Dacă nu o să vă revăd, să ştiţi că inima mea este 
alături de voi! 


Pensula mi s-a îndoit, iar eu mi-am prins capul în mâini. 
Cum le-aş fi putut spune că aveam să intru în posesia unei 
puteri de nedescris şi că atât împăratul Khanujin, cât şi 
shansen-ul răscoleau ţara în căutarea mea? Cum le-aş fi 
putut scrie că vieţile le erau în pericol... din cauza mea... şi 
că nu-i puteam proteja, pentru că eu eram ultima persoană 
pe care mă bizuiam. 

Pentru că mă transformam într-un demon. 

Ceea ce scrisesem trebuia să fie îndeajuns. Nu mai era 
nimic ce puteam adăuga, astfel încât să nu le produc 
suferinţă nici lui Baba, nici lui Keton. 

Am luat pensula din nou şi m-am întins după o pagină 
nouă. Degetele îmi tremurau ca şi cum n-aş fi fost în stare 
să-mi amintesc cum să înmoi pensula în cerneală, ca şi cum 
mâinile mele n-ar mai fi ştiut cum să dea formă literelor pe 
hârtie. Am strâns cu putere coada de lemn, iar cerneala 
picurată mi-a pătat partea laterală a palmei. 

Următoarea epistolă i-am scris-o lui Edan. 


Cu mult timp în urmă, unei fete nesăbuite i s-a 
cerut să teas soarele, să brodeze luna şi să picteze 
stelele, trei sarcini imposibile pe care nu a crezut că 
le-ar putea îndeplini. Dar acea fată nesăbuită a fost 
norocoasă, ba chiar mai mult de atât, pentru că 
acele trei sarcini imposibile l-au eliberat pe băiatul 
pe care ea îl iubea. 

Sunt norocoasă, Edan! Ştiu că pentru fiecare 
revărsat de zori, amurgul trebuie să destrame 
întunericul. Ştiu că trebuie să plătesc un preț, deşi nu 
aş schimba nimic în privința alegerilor pe care le-am 

făcut. 

Cu toate acestea, nu vreau să mint. Umbre se 
agaţă de mine, iar întunericul mă cuprinde. În unele 
Zile, nici măcar nu-mi amintesc cum să bag acul în 
pânză. Prefer să te părăsesc acum, cât încă îmi mai 
amintesc fața ta, vocea ta şi numele tău. 


Mi-am stăpânit emoția şi am slăbit strânsoarea pe coada 
pensulei. 


Și dacă o să te simţi vreodată singur când voi fi 
plecată, du-te la tatăl şi la fratele meu! Ei vor şti cine 
eşti şi te vor iubi. Ai grijă de ei şi protejează-i aşa 
cum m-ai protejat pe mine! 

Te implor, Edan, lasă-mă să fiu puternică! Lasă-mă 
să plec! 


Am suflat o dată peste scrisoare să se usuce cerneala, 
apoi am strecurat-o într-unul dintre buzunarele mantiei lui, 
îndesând înăuntru şi flautul, ca să nu descopere epistola 
imediat. Dacă aveam să fim încununaţi de succes în lupta 
împotriva lui Bandur şi în anularea acelui blestem îngrozitor 
ce plutea încă asupra mea, mă gândeam să recuperez 
scrisoarea şi să o ard. Dacă nu, aveam să îl părăsesc. Şi 
când aveam să o fac, cel puţin, el va avea o parte din mine, 
din Maia cea adevărată, indiferent ce s-ar întâmpla. 

Mai aveam o singură sarcină. 

Întinzându-mă după instrumentele mele de croitor, mi- 
am atins amuleta, cu gând să invoc veşmântul pictat cu 
sânge de stele. Era cea mai schimbătoare dintre rochii, dar 
şi cea pe care o simţeam cea mai legată mine. Amânasem 
atât de mult să o repar, nedorind să-mi reamintesc de ceea 
ce sacrificasem ca să o creez. 

Valuri de mătase s-au rulat din amuletă, iar rochia pictată 
cu sânge de stele mi-a apărut în braţe. Deşi corsajul era 
sfâşiat şi avea poalele rupte, la vederea ei am rămas 
uimită. Pe când am aşezat-o în poală, țesătura a prins viaţă 
la atingerea mea, dând la iveală o comoară de culori - cel 

mai mult un violet scânteietor şi vibrant precum stelele 
care sclipeau de la un capăt la altul al universului. Speram 
că era suficient de puternică să ucidă un demon. 

M-am pus pe treabă. 

CAPITOLUL DOUĂZECI ŞI DOI 


O scânteiere din lumina soarelui mi-a mângâiat faţa, 
făcând ca pleoapele să se deschidă uşor. 

Am clipit, fără să-mi amintesc că adormisem. Dar eram 
înapoi în pat, învelită cu o pătură de muselină subţire, iar 
Edan dispăruse. 

Pe perna mea, am descoperit o floare de prun proaspăt 
culeasă şi un bilet scris cu caligrafia elegantă a lui Edan. 


Am de gând să-l caut pe maestrul Tsring. Găseşti 
chifle prăjite şi prăjituri cu alune pentru micul dejun. 
O să-ți placă prăjiturile. Poţi să pui deoparte câteva 
înainte să se termine toate. 


După ce am îndesat biletul în buzunar, am zâmbit. 
Contam pe Edan să-şi amintească de slăbiciunea mea 
pentru dulciuri. Am adulmecat, bucurându-mă de aroma de 
alune proaspete coapte în tavă. Vechea Maia s-ar fi 
năpustit la parter să înfulece prăjiturile, dar, în clipa aceea, 
nu mă ispiteau deloc. 

M-am îmbrăcat şi m-am grăbit să dau de Edan, dar 
maestrul Tsring însuşi m-a oprit pe casa scării. 

— Vino! a spus el înainte să pot îngăima un salut de 
dimineaţă. 

Mi-a făcut semn să-l urmez, coborând pe scara de lemn 
şerpuită spre un coridor întunecos, construit în interiorul 
muntelui. Am ieşit spre o firidă exterioară în spatele unei 
cascade. În ciuda freamătului căderii de apă, aerul de acolo 
era liniştit. Statui pătate de apă şi cioplite în piatră şi jad, 
reprezentându-l pe Nandun, străjuiau marginea stâncii. 

— Numim acest sanctuar Cascada Păcii, a spus maestrul 
Tsring, stând pe pământul umed. 

l-am urmat exemplul. Apa lovea cu putere în spatele 
meu, iar picături reci îmi stropeau ceafa. 

— Îmi îndemn discipolii să vină aici atunci când 
răspunderea pe care o presupune magia îi copleşeşte. 

M-a lăsat o clipă ca să-i pot pricepe cu adevărat vorbele. 

— Puţini vrăjitori calcă pe acest pământ, Maia. Rar este 
darul magiei, dar şi mai rară abilitatea de a o stăpâni. Gen 
era unul dintre cei mai puternici vrăjitori ai noştri, însă nici 
măcar el nu a reuşit să înţeleagă că, slujind o mie de ani 
alături de bărbaţi şi femei cu destine importante, este 
deopotrivă dar şi povară. 

— Ştie acum, am spus eu încet. O ştie de mult timp. 

— A învăţat să trăiască cu regretul, a punctat Tsring. 
Totuşi, dacă nu te-ar fi întâlnit, probabil că şi-ar fi 
desăvârşit jurământul. 

— Eu... 

— E mai bine să-l calce acum decât mai târziu, a spus 
maestrul spre mine. Discipolii mei de aici nu vor depune 
niciodată jurământ. Niciodată nu vor gusta puterea pe care 
Gen a posedat-o şi niciodată nu vor îndura suferinţa care 
te-a lovit pe tine. 

— Ce încerci să-mi spui? 

— Vremuri rele îi sunt hărăzite ținutului A'landi, a spus 
maestrul Tsring prudent. Gen mai poate face încă mult 
bine, chiar dacă nu va mai fi niciodată la fel de puternic 
cum a fost cândva. Ii cer să pleci în Lapzur singură, astfel 
încât el să poată rămâne aici şi să-şi termine pregătirea. 

— V-vrei să-l părăsesc? am bolborosit. 

— Ar fi cel mai bine aşa. M-am gândit că aş putea să te 
ajut, Maia. Sincer, a spus bătrânul, iar atenţia lui s-a 
îndreptat spre un mic şuvoi de apă ce picura pe stânci. Dar 
acum înţeleg că ar fi trebuit să-l laşi pe Gen să devină 
gardian. |lnarmată cu moştenirea zeiţei, creezi un demon 
mult mai periculos decât ar fi fost el. 

Cuvintele lui m-au făcut să simt o apăsare în piept. M-a 
cuprins un val de iritare şi mi-am muşcat buza, încercând 
să-mi înăbuş starea de agitaţie care nu îmi mai dădea 
pacea. Nu aveam să mă enervez. Nu! 

Maestrul şi-a înclinat capul, conştient de încordarea mea, 
şi şi-a îmblânzit un pic tonul. 

— Discipolii mei se plâng că sunt aspru. Nu vorbesc pe 
ocolite, pentru că am văzut cum se poate ascunde 

adevărul. Poate că, dacă aş fi fost mai aspru cu Bandur, 
acesta nu şi-ar fi încălcat jurământul. Poate că nu l-ar fi 
acceptat de la bun început. 

Buzele maestrului Tsring s-au subţiat, formând cute de-a 
lungul colţurilor gurii. 

— Dacă nu vei reuşi să-l învingi la Lapzur, voi fi pregătit 
pentru el când va fi liber. 

— Te înşeli în privinţa mea, i-am spus eu, rămânând 
fermă pe poziţii. Nu mă voi întoarce! 

— Nu contează. 

M-am rotit brusc, ca să îl pot privi în ochi. Vorbea pe un 
ton hotărât, iar privirea lui era limpede. Dar nu asta ne 
spusese ieri la prânz. 

— Am darul premoniţiei, a explicat el. Puterea i-a pălit de 
când mi-am dus la bun sfârşit jurământul, dar, din când în 
când, îmi revine. Indiferent de câte ori mă uit spre flăcări, 
indiferent de câte ori arunc pietre sau citesc în frunze, 
rezultatul este acelaşi. Pentru tine, Maia Tamarin? Nu văd 
nimic decât scrum, a mai spus el şi s-a ridicat. Şi tu ştii 
asta. 

Ceaţa de la căderea cascadei mi-a înnegurat vederea, 
aşa că mi-am coborât pleoapele, încercând să clipesc ca să- 
mi feresc ochii de picăturile de apă. 

— Ăsta e motivul pentru care ai dorit să vorbeşti cu mine 
în această dimineaţă? Doar ca să-mi spui că voi muri chiar 
dacă îl voi învinge pe Bandur? 

— Fie că îl vei învinge, fie că nu, rămâi totuşi cel mai 
important duşman al tău şi nu poţi supravieţui bătăliei 
împotriva propriei persoane. 

Tsring a răbufnit şi a ridicat braţele sus. 

— Chiar şi aşa, nu totul este la fel de sumbru precum 
sună. Există o breşă în cer creată de magie. Ţesătorul, 
strămoşul vostru, a fost primul care a cârpit-o, dar a fost 
neglijent şi a lăsat un semn al magiei sale printre urmaşii 
muritori, a spus el, uitându-se la foarfeca atârnându-mi din 
centură. Din pricina nebuniei vrăjitorilor şi a demonilor, 
breşa din cer s-a restabilit. lar ţie îţi revine sarcina să o 
repari încă o dată. Maia, două puteri se înfruntă în interiorul 

tău acum. Sunt sigur că ai simţit asta. Rochiile te îndeamnă 
să refaci cerul, dar demonul din tine te sileşte să-l distrugi. 
Oricare voce alegi să o asculţi va decide moştenirea pe 
care o laşi în urmă. 

Am înghiţit cu greu. 

— Cum rămâne cu Edan? l-ai văzut soarta? 

— Soarta lui Gen este mai fluidă. Dacă el o să trăiască 
sau nu depinde foarte mult de alegerile tale. 

— De aceea crezi că ar trebui să rămână, am şoptit eu. 

— Indiferent ce alege el, eu voi preţui, a răspuns 
maestrul Tsring, dar apoi, a ezitat. L-am rugat să rămână 
înainte să plece în căutarea ta. l-am spus că era sortit 
magiei. Ştii ce a răspuns? 

Răspunsul mi-a sunat cunoscut, de parcă ar fi venit dintr- 
un vis. 

„Am fost sortit pentru magie, dar, datorită Maiei, nu mai 
sunt vrăjitorul care eram cândva. Acum îi sunt sortit ei. Ea 
este deasupra tuturor.” 

Un zâmbet abia schiţat se chinuia să apară pe buzele 
bătrânului. 

— Asta este ceea ce am dorit să-ţi spun. Mergi acum! 
Alege bine! 

Am dat să plec de lângă maestrul Tsring, dar m-am oprit. 

— Mulţumesc! am spus încet, înainte de a mă grăbi 
înapoi spre templu. 

Am alergat pe coridor, ignorând privirile discipolilor 
atunci când am năvălit în sala unde se mânca, iar ochii îmi 
străluceau roşii. Nu m-am sinchisit de privirile lor fixe sau 
de regulile de bună purtare ale templului. Am alergat în 
braţele lui Edan aproape să-l răstorn şi l-am strâns în braţe, 
îngropându-mi faţa în veşmintele lui. 

— Maia! a exclamat el. 

Mi-am ridicat ochii, măsurând cu privirea cutele serioase 
ce îi brăzdau fruntea şi îngrijorarea care îi strălucea în ochi. 
Ştiam că nu era nevoie să pun întrebarea care îmi stătea pe 
limbă. 

— Au mai rămas prăjituri cu alune? am întrebat eu în 
schimb. 

Cutele de pe frunte s-au destins, iar el a râs pe înfundate. 

— Am pus deoparte câteva pentru tine, a spus el şi s-a 
oprit pentru că mă cunoştea foarte bine. Ce s-a întâmplat? 

— Am dat peste maestrul Tsring, am mărturisit, iar 
cuvintele mi-au ieşit în grabă din gură. Crede că ar fi 
periculos pentru tine să mă însoţeşti. A văzut... 

— Că aş putea muri? a terminat Edan pentru mine. 

Mi-am muşcat buza şi am privit în pământ. Pentru o clipă, 
am fost din nou eu, cea de altădată. 

El mi-a ridicat bărbia într-o parte cu un licăr ştrengar în 


priviri. 
— Nu îţi voi permite să iei covorul dacă ai de gând să mă 
laşi în urmă. 


— Nu mai zboară... 

— Acum da! Am pus câţiva discipoli să-l repare în 
această dimineaţă, a spus el, împletindu-şi degetele cu ale 
mele. Vin cu tine, Maia! Nu vei scăpa de mine atât de uşor! 

Era dificil să nu cedezi chiar şi pentru un demon în 
devenire ca mine. 

— Toată lumea se uită. 

— Nu-mi pasă, a spus el, zâmbind, şi m-a sărutat pe 
obraz. Haide, mănâncă înainte ca micul dejun să se 
termine! 

Am aruncat o privire fugară spre desfăşurarea generoasă 
de bucate de pe masă. Întâlnirea mea cu maestrul Tsring 
îmi tăiase însă orice poftă de mâncare. 

— Să mergem acum! Nu vreau să mai stau aici! 


Călătoria noastră spre lacul Paduan ar fi trebuit să dureze 
o săptămână, dar am sosit înainte de căderea nopţii în a 
treia zi. A fost ca şi cum Bandur - insulele însele - ar fi ştiut 
că veneam şi trimisese vânturi să mă readucă. 

Degetele de gheaţă ale lacului mi-au apucat picioarele 
când am alunecat de pe covor şi am păşit pe țărm. Fiecare 
răsuflare avea un gust amar care îmi supăra gâtul. Cu 
fiecare pas, mă afundam tot mai adânc în nisip, ştiind că 
Lapzur mă aşteptase să revin. Şi odată reîntoarsă, nu avea 
să mă mai lase nicicând să plec. 

Am căutat fanta din amuleta mea şi am chemat rochia 
pictată cu sânge de stele, vorbind foarte încet. 

Un lichid negru precum cerneala a clocotit din coaja 
aidoma. Mătasea a dansat în panglici de fum şi ceaţă, 
revărsându-se printre degetele mele şi răsucindu-mi-se 
peste umeri. Mâneci şi-au croit drum peste braţele mele, 
uşoare ca sărutul vântului, iar o fustă s-a prins cu putere în 
jurul taliei mele înainte de a mă acoperi complet, ca un 
clopot, cu un tiv ce licărea precum lumina unei lumânări. 

Acolo unde, o dată pe an, cădea sângele de stele, rochia 
mea se afla acasă. 

— Ar trebui să iei ăsta înapoi, am spus eu, înmânându-i 
pumnalul ce îi aparţinea. 

Înfăşurasem o eşarfă în jurul armei. Chiar dacă nu 
rostisem „Jinn” să-i declanşez magia, am simţit o căldură 
supărătoare care răzbătea din fibrele pânzei. 

Fără să rostească vreun cuvânt, Edan mi-a luat pumnalul 
din mână. Revăzuserăm planul ultima dată înainte de a sosi 
pe insule, însă eu, una, nu anticipasem pe deplin puterea 
înfricoşătoare a acestui loc. Deja ameninţa să mă distrugă. 

— Dacă mi se întâmplă ce-i mai rău, am spus eu, te rog 
să ai grijă de tatăl meu şi de fratele meu! 

Edan a încremenit. L-am văzut cum se străduia să-şi 
păstreze tonul egal. 

— Tu nu vei... 

— Şi să ai grijă şi de tine! i-am spus, prinzând faldurile 
rochiei, pe când țesătura întunecată licărea la atingerea 
mea. Sunt gata! 

Spre deosebire de ultima dată, fantomele nu m-au ispitit. 
Nu s-au ascuns printre umbre şi nici nu s-au sinchisit să o 
imite pe mama sau pe fraţii mei. Nu am auzit nici vocea 
mamei, nici pe a lui Finlei şi nici pe a lui Sendo. 

În schimb, m-au întâmpinat ca pe una de-ale lor. Ceea ce 
era mult mai rău. 

Sentur'na, te-ai reîntors la noi! În sfârşit! 

În timp ce mergeam spre Turnul Hoţului, oraşul se 
reconstruia în jurul meu: cărămizi fărâmiţate se îmbinau din 
nou în edificii mândre cu acoperişuri triunghiulare, arborilor 

fără viaţă le ieşeau frunze la fel de verzi ca în timpul 
primăverii, iar cerul de deasupra se înroşea din pricina 
culorilor amurgului. Luna, plină aşa cum fusese când îi 
căutasem lacrimile, atârna într-o plasă de stele. Stele al 
căror sânge îmi împodobea rochia. 

Am aruncat o privire spre Edan, întrebându-mă dacă şi el 
vedea oraşul pe care îl vedeam eu. Ceva din expresia lui 
îmi spunea că nu. 

Oraşul nu este adevărat! mi-am reamintit. Dar cât de real 
pare! Ca şi cum m-aş afla acolo. 

Pentru prima dată după câteva săptămâni bune, am avut 
sentimentul că sunt vie. Trecuse foarte mult timp de când 
nu îmi mai simţisem sângele năvălind din obraji până în 
vârfurile degetelor şi răscolindu-mi sufletul. Nu am mai aflat 
prezenţa demonului în interiorul meu, nici nu mi s-a mai 
profilat ameninţător printre gânduri şi nici nu şi-a mai 
înăsprit strânsoarea. 

Aceea era maniera insulelor de a mă seduce. Nu 
folosindu-se de familia mea, ci de putere. De viaţă. 

Fantomele se înclinau în faţa mea cu braţele lor lungi şi 
încovoiate întinse. Altele îl cereau vociferând pe Edan, 
întinzându-se cu îndrăzneală spre el în pofida pumnalului 
pe care acesta îl mânuia. Partea de meteorit strălucea mai 
tare ca oricând într-o nuanţă argintie sclipitoare care bătea 
în albastru. 

— Lăsaţi-l în pace! am rostit, plină de furie, printre dinţi 
către fantomele care se apropiaseră prea mult. 

Acestea s-au retras, răzuind cărarea de piatră cu unghiile 
pe când se târau supuse. 

Bandur ne aştepta la Turnul Hoţului, un amestec hidos de 
lup şi om, flancat de o haită de lupi fantomatici. Când m-a 
zărit, şi-a arătat colții cu plăcere. 

— Ai venit, în cele din urmă, m-a întâmpinat el din vârful 
scărilor, aruncând o privire spre Edan. Şi cu sperjurul. 

Am cercetat locul şi am văzut că lupii lui Bandur îl 
înconjuraseră pe Edan, despărţindu-ne. Cu furie, m-am 
răsucit să înfrunt demonul. 

— Un stimulent, dacă vrei, a spus Bandur, arătând spre 

Edan. Să mă asigur că vei duce la bun sfârşit ceremonia. 
Te-am avertizat că nu era invitat, Sentur'na. 

Cât mai uram modul în care Bandur îmi rostea numele! 
Numele meu! 

— Ţi-ai auzit prietenii cei noi? Te revendică. 

Îi auzisem, desigur. Mii de voci, fiecare, o înţepătură de 
gheaţă care mă înjunghia din toate părţile. Noul nostru 
gardian a sosit. 

Amuleta mă apăsa pe piept, şi îmi simţeam întreg corpul 
ca o piatră. Rochia se închisese la culoare, iar țesătura ei 
precum cerneala semăna cu noaptea veşnică de deasupra. 
Mi-am ridicat poalele şi mi-am silit picioarele grele ca 
plumbul să facă primul pas şi următorul până sus, la Turnul 
Hoţului. 

Teama mi-a strâns inima. 

Oare era cu adevărat soarta mea să devin următorul 
gardian al Insulelor Uitate ale lui Lapzur? Dar dacă n-aş 
putea lupta împotriva lui Bandur? 

Am ajuns la intrarea în turn, unde mă aştepta Bandur. 
Rotocoale de fum ieşeau din fanta crestată a amuletei sale 
şi formau un nor întunecat deasupra mea. 

Fără ceremonie, Bandur mi-a smuls amuleta de la gât, 
acoperind-o cu ghearele. Fumul a plutit printre încreţiturile 
degetelor lui spre amuletă şi, cu toate că aveam gura 
încleştată, un val de răceală mi-a ars plămânii şi pieptul, 
făcându-mă să icnesc zgomotos. 

Când Bandur şi-a deschis pumnul, amuleta mea devenise 
neagră şi lipsită de strălucire - ca a lui. Ca a unui demon. 

Amuleta lui Bandur - suprafaţa ei rotundă de culoarea 
obsidianului, ternă şi crestată - a izbucnit brusc la viaţă. 
Lupul gravat pe capacul zgâriat avea colții sclipitori, iar 
ochii de culoarea rubinului străluceau. 

— Transferul de putere a început, a spus el, atârnându-şi 
amuleta mea la gât. 

Nu m-am zbătut pe când răsuflarea ieşea cu forţă din 
mine. În schimb, l-am privit calmă în ochi şi m-am rugat ca 
el să nu observe că îmi tremurau mâinile, pe care le 
strecurasem în spatele fustei, ca să scot din centură 

foarfeca. 

Cu o mişcare rapidă, am înşfăcat foarfeca şi l-am 
străpuns în gât. Bandur a urlat, iar eu am înfipt lamele şi 
mai adânc, până când sângele catifelat şi negru a ţâşnit. 
Apoi, am tras tare de foarfecă şi am tăiat lanţurile 
amuletelor, prinzându-le în clipa când îi cădeau de la gât. 

Fumul s-a oprit brusc. Aerul mi-a năvălit înapoi în 
plămâni, pe când amuleta a ajuns din nou la gâtul meu, iar 
puterea mi-a revenit. La picioare mi s-a adunat fum, care 
mi se răsucea în jurul gleznelor, asemenea unor şerpi. 
Flăcări îmi pişcau vârfurile degetelor în timp ce-mi îndesam 
în fustă amuleta lui Bandur. 

O săgeată a zburat pe lângă mine şi a pătruns în umărul 
lui Bandur. Acesta a smuls-o şi a mârâit spre Edan, care 
reuşise să se elibereze de haita de lupi. 

— Pleacă! a strigat Edan, mânuind pumnalul şi sărind pe 
scări către Bandur. Pleacă acum! 

Eu deja alergam. Plănuiserăm totul cu meticulozitate. 
Edan se apăra de Bandur, în vreme ce eu mă îndreptam în 
goană spre vârful turnului. 

Fantomele au dat năvală după mine. Mâinile lor eterice 
au tras de trena rochiei mele, unele suficient de aproape 
să-mi atingă uşor pielea. Dar eu eram deja însemnată de un 
demon, iar ele nu-mi mai puteau face rău. 

Am alergat, picioarele mele lovind treptele de piatră care 
urcau în spirală în turn. 

— Maia, opreşte-te! a strigat mama, blocându-mi drumul. 

Atelierul lui Baba din Gangsun a apărut exact aşa cum 
mi-l aminteam. Scaunul pe care mama îl cumpărase pentru 
mine se afla lângă fereastră, lângă coşul meu cu 
instrumente, aflat pe podea. Altarul cu statuetele Amanei şi 
vopseaua aproape uscată. 

l-am auzit pe Finlei şi Keton bătându-se afară şi pe Sendo 
încercând să joace rolul pacificatorului. 

— Sunt foc şi vânt, ăştia doi, a spus mama, clătinând din 
cap. Tu şi Sendo, pământ şi apă. La fel ca râul contra 
pietrei. 

Am refuzat să las puterea insulelor să mă distrugă. Ştiam 

că nu era nimic adevărat. Totuşi, amintirile familiei mele 
mă copleşeau cu o intensitate dinamică. Trecuse multă 
vreme de când nu o mai văzusem pe mama şi nici nu îi mai 
auzisem vocea. Şi, la fel ca ultima dată, eram aproape să 
nu pot rezista. 

— Rămâi cu noi, Maia! Nu asta ţi-ai dorit întotdeauna? Să 
fii cu familia ta din nou... 

Părul cărunt îi gâdila tâmplele. Părea foarte reală, la fel 
ca vântul care îmi înfoia poalele şi le înfoia şi pe ale ei. Am 
privit-o, cuprinzând strălucirea netedă a obrajilor ei, pistruii 
care îi împestriţau pielea, ridurile care îi apăruseră la 
colţurile gurii. Era exact cum mi-o aminteam. Totuşi, ochii 
ei erau prea apoşi ca să fie de om. 

— Rămâi cu noi! a spus mama din nou şi s-a tras mai 
aproape de mine. Tu eşti o persoană puternică, Maia. Cea 
care va păstra firele familiei noastre laolaltă. Tu poţi face 
asta aici. 

La auzul cuvintelor mamei mele răposate pe buzele 
acelei prefăcute, un val de furie a crescut în mine. 

— Îmi voi păstra familia laolaltă, am spus printre dinţi. 
Dar tu nu eşti mama mea. Lasă-mă să trec! 

Buzele fantomei s-au strâns, încreţindu-se, iar faţa 
mamei mele s-a topit şi părul ei negru şi-a pierdut 
prospeţimea până când a ajuns în neorânduială şi alb, 
revărsându-se peste ochii ei negri, flămânzi. 

Mama mi-a acoperit încheietura mâinii cu o mână 
scheletică. 

O atingere de fantomă condamna o fiinţă umană să 
devină fantomă. Dar eu nu mai eram o fiinţă umană. M-am 
descotorosit cu violenţă de mâna ei, în timp ce fusta rochiei 
mele licărea furioasă, aruncând raze de lumină. 

Fantoma s-a zbătut, ţipetele ei tăind aerul pe când oasele 
ei sfârâiau, devenind fum. 

Am sărit câte două trepte odată, rochia mea luminând 
scara ce şerpuia întunecată spre acoperiş şi spre fântâna ce 
aduna sângele de stele. 

Şi iat-o! Cât de părăsită arăta, ca un bol de piatră ieşind 
în afară din pământ! Nu fusese atâta linişte ultima dată 

când sosiserăm. Totuşi, ziua aceea nu era a noua zi a celei 
de a noua luni a anului. Nici stelele nu sângerau pe cer şi 
nici praful argintiu nu cădea în fântână. 

M-am prins de marginea fântânii, iar suprafaţa ei 
pietroasă mi-a zgâriat cotul. În interior, clocotea o genune 
extrem de adâncă de întuneric. 

Aceea - aceea era inima lui Lapzur. Nu Turnul Hoţului, nu 
Bandur! 

Nu eu! 

Am scos amuleta lui Bandur. Obsidianul a trimis o undă 
de şoc care vuia prin mine, arzând răceala de gheaţă. De 
parcă ar fi ştiut că doream să o distrug. 

M-am aplecat peste fântână. 

— Stop! a rostit aspru Bandur, care a apărut în cealaltă 
parte. Viaţa vrăjitorului pentru amuleta mea! 

Vederea demonului meu a licărit spre Edan. Acesta era 
încă jos, înconjurat de fantome care îl tineau de gât cu 
degetele lungi. Pumnalul îi strălucea, arcuri albastre-argintii 
care se roteau cu furie imprejurul lui, pe când el le 
respingea. O atingere, şi devenea o creatură asemenea lor! 

— Fantomele exploatează slăbiciunea, mi-a reamintit 
Bandur. Slăbiciunea lui eşti tu, Maia! Niciun muritor nu este 
capabil să reziste, nu pentru mult timp. Şi acum, el este 
muritor. 

Am tresărit. 

— Înapoiază-mi amuleta, sau Edan va muri! 

— Nu! am şoptit, pe când ochii îmi ardeau, iar sângele 
îmi fierbea de mânie. 

Cu vederea demonului meu, am coborât din turn din nou, 
spre locul unde se aflau Edan şi fantomele. 

— Eu sunt acum gardianul Insulelor Uitate ale lui Lapzur! 
am strigat la fantome. Lăsaţi-l să plece! 

Ele au încremenit derutate. 

Sentur'na... 

— Eu sunt Sentur'na, am rostit cu o voce ce a bubuit la 
fel ca a lui Bandur, în timp ce ochii îmi străluceau ca două 
stele roşii ca sângele. Lăsaţi-l să plece! 

Sentur'na. 

Fantomele au făcut o plecăciune, m-au ascultat şi s-au 
îndepărtat de lângă Edan. 

— Omorâţi-l! a strigat Bandur. Ea nu este încă gardianul 
insulelor! 

Fantomele s-au mobilizat la comanda demonului, dar 
Edan se îndepărtase, răsucindu-se, şi se îndrepta spre 
vârful turnului. Au năvălit după el. 

Inima mi s-a strâns. Amândoi ştia prea bine riscurile 
venirii în Lapzur. 

„Dacă vom merge”, îi spusesem eu, „atunci vom merge 
cu scopul de a-l distruge pe Bandur. Pentru totdeauna. 
Chiar dacă asta va însemna că unul dintre noi - sau 
amândoi - nu vom reuşi.” 

Mi-am desprins degetele de pe amuletă, iar vederea 
demonului meu s-a întrerupt. 

O scăpărare de dinţi şi gheare a fost singurul semn 
înainte ca Bandur să mă împingă. Am tipat şi aproape să 
mă răstorn în fântână, dar demonul mi-a prins încheietura 
mâinii şi m-a tras spre el. 

— Acum să terminăm ceremonia, Sentur'na! a spus el şi 
mi-a rănit braţul cu unghia la fel de ascuţită ca lama unei 
săbii, iar sângele a curs foarte încet din rana mea. Odată ce 
jertfa de sânge pentru Lapzur a fost făcută, tu vei fi noul 
gardian. 

Bandur mi-a ţinut braţul deasupra fântânii. Mânecile 
mele s-au zbătut peste el, şi scântei au ţâşnit din țesătură 
pe când i-au pârlit blana cenuşie. Cu o furie animalică, s-a 
agăţat de rochia mea ca să smulgă amuleta, dar eu am 
tinut-o deasupra, unde nu putea ajunge la ea. 

— Dă-mi amuleta! 

Cuvintele lui mi-au iritat urechile, căci le-am simţit dure 
ca un cuţit ascuţit pe os. Ele s-au repetat în fântână, 
găsindu-şi sfârşitul în zidurile de piatră nesfârşite. 

— Ultima oară când ne-am întâlnit, ţi-am dat la schimb 
amuleta pentru o fiolă, i-am spus eu. Nu voi mai fi la fel de 
nesăbuită! 

— O scapi din mână şi vei muri împreună cu mine. 

Mi-am plecat ochii. Jos era întuneric, mai negru decât pe 

fundul mării şi la fel de nesfârşit ca noaptea. Cutele 
învălurate ale rochiei mele licăreau, dar nici chiar lumina 
stelelor ei strălucitoare nu putea pătrunde abisul. 

Amuleta lui Bandur atârna, în timp ce inima îmi bubuia ca 
o tobă. Foarte târziu am zărit pârâiaşul întunecat care 
picura de-a curmezişul braţului meu, adunându-se într-o 
mărgică densă spre panta cotului. M-am smucit într-o parte, 
iar mărgică s-a risipit peste pietre. Dar nu puteam face 
nimic ca să-mi opresc sângele să curgă în jos, tot mai jos şi, 
odată ce atingea fundul, eu aveam să fiu gardianul Insulelor 
Uitate ale lui Lapzur. 

Pentru că mi-am dat seama că şi el văzuse, l-am înfruntat 
pe Bandur cu cel mai oţelit zâmbet al meu. 

— Aşa să fie! am spus eu şi am aruncat amuleta în 
fântână. 

CAPITOLUL DOUĂZECI ŞI TREI 


Într-un vârtej de umbră şi fum, Bandur a sărit în fântână 
după amuletă. 

Panica a tăiat ca un cuţit prin mine. Nu-l puteam lăsa să 
o recupereze. 

M-am aruncat după el, orbecăind spre scânteierile de 
blană cenuşii. Bătălia purtată în bezna de smoală a 
obscurităţii fântânii era disperată. Bandur era mai puternic, 
dar eu eram mai încăpăţânată. 

Apoi, pielea lui Bandur a licărit, iar eu mi-am înfipt 
unghiile în blana lui, ştiind că îl prinsesem. L-am tras afară 
din fântână şi l-am ţinut până când am auzit amuleta 
depăşind suprafaţa şi cufundându-se în adâncurile de 
nepătruns ale fântânii. 

Apoi, un alt pleoscăit. Sângele meu! 

Bandur s-a răsucit,  desprinzându-se violent din 
strânsoarea mea, şi m-a apucat de gât, ţinându-mă 
atârnată deasupra fântânii. 

Mă ţinea aproape, atât de aproape, că am putut să miros 
cenuşa din răsuflarea lui, fumul care fâsâia din stratul pârlit 
al blănii sale. Faldurile rochiei mele şi-au dobândit viaţa lor 
proprie, zbătându-se împotriva lui, o furtună de stele şi de 
lumină ce-mi biciuia pielea de demon. Ochii lui roşii 
străluceau sălbatic de furie, iar ghearele îi stăteau strânse 
în jurul gâtului meu. 

De ce nu era mort? li distrusesem amuleta. 

— Felicitări, Sentur'na! a vorbit el răguşit. Acum eşti 
gardianul Insulelor lui Lapzur. 

Nu puteam fi gardianul Insulelor lui Lapzur! Fântâna îi 
devorase amuleta înainte de a-mi fura sângele. Ar fi trebuit 
să-l fi ucis! 

Teama mea se transforma în teroare. Am apucat brusc 
foarfeca din centură şi am împins-o inutil în mâinile lui, în 
inimă şi în gât. 

— Cum... 

Intrebarea mea a devenit un țipăt, pe când mi-a apucat 

brusc amuleta, marcându-i suprafaţa cu unghiile lui 
monstruoase. M-am opus, dar m-am simţit fără vlagă. 

Râzând, Bandur a prins foarfeca atârnând. 

— Amuleta este inima ta, Sentur'na. Ai fi putut să mă 
stăpâneşti când ai avut-o pe a mea, dar nu ai ştiut, nu-i 
aşa? 

Bandur m-a ţinut sus, în aer, iar eu am tipat din nou, deşi 
niciun sunet nu mi-a ieşit din gură. Mă sufocam şi nu 
puteam să respir. 

— Acum... îţi sfârşeşti existenţa. 

Mai jos, apele întunecate ale fântânii fremătau, 
strângându-se într-o furtună îngrozitoare. Pietrele ei se 
fărâmiţau, grămezi de roci şi pietricele care cădeau potop 
în apă. Dintr-un motiv oarecare, văzând violenţa fântânii, 
am ştiut că nu eram gardianul insulelor. Dacă aş fi fost, aş 
fi fost mai puternică decât Bandur. Aş fi stăpânit puterea 
fantomelor şi aş fi putut să le duc departe de Edan şi în 
sprijinul meu. 

Bandur juca la cacealma. Dar de ce? 

Secundele care se scurgeau îmi păreau o eternitate. 
Turbată, rochia mea l-a atacat, încercând să smulgă 
amuleta, înainte ca el să îi dea drumul în fântână. 

Bandur a lansat foarfeca împotriva rochiei mele, în timp 
ce metalul celor două lame bâăzâia şi scotea un sunet 
deopotrivă ascuţit şi puternic. Dar foarfeca nu tăia; nu el 
era stăpânul ei. 

Cu un mârâit, Bandur m-a aruncat împreună cu amuleta 
mea în fântână. 

Pe când cădeam, am înţeles brusc. Distrugând amuleta 
lui Bandur, nu îl distrusesem şi pe el, dar îl făcusem 
muritor. De aceea, era disperat să scape de mine şi să 
părăsească insula. 

Pentru că el ştie că tu poti ucide, Senturna, a şoptit 
vocea aceea întunecată şi seducătoare din interiorul meu. 
Tu ai rochiile Amanei. Tu eşti mai puternică decât el. 
Capitulează şi ucide-l! 

Măcar cu ocazia aceea, am ascultat. 

Am sărit în apă după amuleta mea şi am prins-o în pumn. 

Fusta îmi strălucea, luminând fântâna întunecată în jurul 
meu. Înfruntându-mi teama care îmi strângea inima, mi-am 
dat drumul şi am contat pe sângele de stele să mă prindă şi 
să mă ridice. 

Ca o stea căzătoare, am zburat afară din fântână şi am 
sărit pe spatele lui Bandur. 

Luat prin surprindere, demonul s-a răsucit şi a încercat să 
scape de mine, dar mânecile mele au parat atacul, fâlfâind 
şi înfăşurându-se în jurul gâtului său. Mi-am smuls foarfeca 
de la el şi l-am înjunghiat în inimă. 

Bandur a ţipat. S-a zbătut. A încercat să-şi smulgă 
foarfeca din piept. Cu ultimele puteri, m-a aruncat peste 
acoperiş. Am pierdut strânsoarea pe foarfecă şi am căzut 
grămadă pe pardoseala de piatră rece. 

Bandur se desfăcea în fâşii subţiri, iar din buze i se 
scurgea fum în timp ce trupul începea să i se risipească. S-a 
zbătut, dar braţele lui şi blana se subţiaseră, devenind 
umbre, iar ochii lui roşii se dizolvau într-un şuvoi de sânge. 
Apoi, o furtună de foc l-a devorat. 

Până când el nu a mai fost. 

Roci zburau din fântână, înaintând cu viteză spre mine. 
M-am întors pe burtă, acoperindu-mi capul să mă protejez. 
În jurul meu, acoperişul a început să se năruie, expunând 
riscului casa scării şi pe Edan, care alerga spre mine, cu 
faţa strălucindu-i de transpiraţie. Chiar dacă Bandur nu mai 
era, fantomele îl împresurau. 

Alarmată, am ţâşnit în picioare, dar pământul de sub 
mine s-a cutremurat, trântindu-mă din nou jos. Cu coada 
ochiului, mi-am zărit foarfeca tremurând pe buza fântânii şi 
apoi căzând în interior. 

Am scos un țipăt sugrumat. 

— Foarfeca mea! 

— Las-o! a spus Edan, apucându-mă de încheietura 
mâinii. Trebuie să mergem! 

O explozie de lumină a erupt din fântână, atât de 
puternică, încât a înghiţit întreaga insulă. A durat mai puţin 
decât un clipit, dar fantomele au dispărut. 

Rămăşiţele lui Bandur erau doar o grămadă de cenuşă. 

Vântul le-a măturat de pe podeaua de piatră şi le-a 
împrăştiat peste apele dezlănţuite de mai jos. 

Dispărută a fost şi fântâna cu sânge de stele, distrusă de 
explozia de lumină. In locul ei era un amestec de roci 
sfărâmate şi pietre. Dărâmături se învălmăşeau peste 
acoperiş şi mici pietricele îmi înţepau pielea. Edan ne apăra 
cu mantia lui. 

— Trebuie să coborâm din turn! a strigat el, pe când 
vânturile se adunau. 

In apropiere se auzea un vuiet ciudat, care semăna cu 
gălăgia din pântecele unei lighioane îngrozitoare. Mi-a luat 
o secundă să îmi dau seama că insula însăşi se fărâmiţa. 

Un nou cutremur. Lumea se înclina atât de violent, că nu 
mai reuşeam să-mi păstrez echilibrul. 

M-am împleticit din nou, iar Edan m-a prins de braţ. 

Mai jos, apele lacului Paduan se frământau şi se ridicau. 
Edan bâjbâia să desfăşoare covorul. Dintr-o privire, mi-am 
dat seama de tăieturi şi rupturi, de găuri şi de ciucurii rupţi, 
de urmele de dinţi şi gheare... 

— Nu o să zboare, am spus eu, atingând braţul lui Edan. 

Fără foarfeca fermecată, nu-l puteam repara. Magia 
demonului meu era nimicitoare, iar pe a Amanei nu o 
puteam controla. Imi înţelesesem foarfeca - mai bine zis, 
cum să o mânuiesc şi să-i canalizez magia în veşmintele pe 
care le cususem -, dar, în clipa aceea, ea nu mai exista. 

— Singura cale este să sărim în lac. 

— impreună, atunci! a spus el, trăgându-mă spre 
parapet. 

Vântul urla, iar părul meu zbura sălbatic pe umeri. M-am 
uitat în jos şi imediat m-am simţit recunoscătoare pentru 
ceața care învăluia apele şi ascundea locul foarte înalt unde 
ne aflam. Chiar atunci, am reuşit să văd spuma ce se 
răsucea în întuneric şi apele furtunoase. 

— Tu nu ştii să înoţi, mi-am amintit eu. Edan? 

— Nu există nicio altă cale. 

În urma noastră, vântul a devenit mai puternic, iar turnul 
s-a zdruncinat. 

— Gata? a întrebat el. 

Am probat cu o mişcare din cap, împletindu-mi degetele 
cu ale lui. 

— Număr până la trei. Unu, doi... 

Am sărit. 

Nu am putut vedea ce era mai jos, ceea ce a făcut 
plonjarea şi mai înspăimântătoare. Apa mârâia vie, cu furia 
şi violenţa tuturor celor ce pieriseră în adâncurile ei. Am 
icnit, simțind cum gravitația ne trăgea tot mai jos. 

M-am pregătit pentru a atinge solul, dar stomacul mi se 
întorcea pe dos, iar inima îmi era în gât. 

La apogeul fricii mele, vântul mi-a smuls mâna din mâna 
lui Edan, despărţindu-ne. 

— Maia! a strigat el. 

— Nu... am început eu să strig, deşi nu ieşea niciun 
sunet. 

Aer sărat mi-a năvălit în nări şi, o clipă mai târziu, m-am 
prăbuşit. 

Căderea în lac a durut cumplit, iar trupul meu nu izbutea 
să îşi revină. Uitasem cum se simţea durerea. Apa îmi 
bubuia în urechi, iar frigul începea să mă paralizeze. 

Totuşi, arsura din gât îmi reamintea să dau din picioare, 
să acţionez, să trăiesc. 

Fără să îmi dau seama ce făceam, am înotat spre 
suprafaţă. 

Am luat o gură de aer. Valurile erau feroce, încercând 
avide să mă îngroape în adâncurile lor, iar apa îmi împroşca 
faţa în timp ce mă răsuceam. 

— Edan? am strigat, deşi era atât de întuneric, că nu 
puteam vedea nimic. Edan! _ 

Rochia mea s-a luminat, având strălucirea stelelor. În 
acelaşi timp, s-au luminat şi apele şi l-am văzut 
scufundându-se în adâncul lacului. 

Am plonjat după el, apucându-l de sub braţe şi dând din 
picioare spre suprafaţă. Apoi, i-am îndoit braţul peste 
umerii mei. 

— Edan? am strigat neliniştită. Edan, te simţi bine? 

El a tuşit, iar apa i-a ţâşnit pe nas şi pe gură. Braţele au 
lipăit fără graţie până când eu le-am dat stabilitate, 

uşurarea făcându-mă să aud un zgomot surd în urechi. 

— Am fost cel mai aproape de înec după secole întregi, a 
spus el. 

— M-ai speriat! 

În urma noastră, insulele s-au scufundat în lac, dând 
naştere unui vast vârtej, ale cărui vânturi violente le 
puteam simţi chiar şi din locul unde ne aflam. Am urmărit 
Insulele lui Lapzur retrăgându-se în întuneric şi Turnul 
Hoţului, care a dispărut ultimul. Nu aveau să mai fie văzute 
niciodată. 

— Ei bine, cred că acum s-a dus pe pustii opţiunea 
noastră de a înota până la cel mai apropiat țărm, a spus 
Edan, cu tonul său mai mult crispat decât grav. 

Am depus un sărut sărat pe buzele lui. Doar el putea găsi 
umor într-un moment ca acela. 

Dar avea dreptate. Covorul ne purtase cale lungă până 
să ajungem în Lapzur. Fără el, eram naufragiaţi în apă - din 
punctul nostru de vedere, în lac, de unde nu puteam zări 
nici măcar o urmă de pământ. 

Totuşi, nu m-am pierdut cu firea. Mintea mea deja urzea 
o idee: după ce mă însemnase, Bandur fusese capabil să 
călătorească departe de insule prin sticlă, coşmaruri şi fum. 
Un demon care nu era constrâns drept gardian al Insulelor 
Uitate ale lui Lapzur putea probabil să facă mai mult, mult 
mai mult. Mi-am adus aminte cum Bandur mă aruncase în 
fântână... şi cum zburasem din adâncurile ei. Căldura 
cursese prin degetele mele, o scânteie pe care mă 
luptasem să o opresc, o scânteie care aprindea flăcări 
înăuntrul meu. 

— Înfăşoară-ţi braţele în jurul taliei mele! i-am şoptit lui 
Edan. Şi ţine-te! 

Am ţâşnit din apă, iar poalele mele au strălucit ca un 
felinar cât ne-au purtat spre mal. 

Imediat ce am ajuns pe pământ, focul din interiorul meu 
s-a stins. Am abandonat totul şi m-am prăbuşit. 


O bătaie de inimă familiară lângă urechea mea, 
constantă şi blândă, într-un ritm pe care îl mai auzisem de 

multe ori până atunci. În timp ce mă mişcăm, o răsuflare 
caldă mi-a gâdilat obrazul. O mantie groasă mă acoperea, 
iar un braţ alinător îmi înconjura talia. 

Cred că nu dormisem foarte mult pentru că era încă 
noapte. 

M-am întors spre Edan. Gulerul lui era umed, iar pe 
partea dezgolită i se făcuse pielea de găină. 

— Tremuri! am spus. 

— Hainele mele se vor usca, a răspuns el printre dinţi. 
Nu-ţi face griji pentru mine, xitara! 

— Mie nu mi-e frig, am spus eu, doar ca să-mi dau seama 
cu nu era adevărat. 

Aerul era rece şi, pentru prima oară în decursul multor 
săptămâni, am simţit gustul gerului pe buze când am 
inspirat. Singurul lucru care mă împiedica să tremur era 
sângele de stele. 

Mi-am tras rochia peste cap, desfăcând nasturii. Fără 
foarfeca mea, nu exista niciun mod elegant să îi deschei. 

Am ignorat protestele lui Edan şi am înfăşurat faldurile 
rochiei pe trupurile noastre, silind căldura să intre în 
țesătura strălucitoare. 

Încetul cu încetul, culoarea a revenit pe pielea lui Edan, 
dar eu am grăbit totul, sărutându-l. Doar începuserăm să 
vedem clar că ieşiserăm învingători. 

Bandur era mort. Turnul său din Insulele lui Lapzur se 
prăbuşise. 

Şoaptele se opriseră. 

Am tras aer în piept, desfătându-mă cu tăcerea din 
mintea mea. În sfârşit, mă puteam auzi respirând, puteam 
să-mi aud inima, care bătea foarte repede şi în mod ezitant, 
fiecare bătaie repetându-mi-se în urechi. Zvâcnirile din 
tâmple încetaseră, iar ochii mei nu mai ardeau. Şi durerea - 
simţisem durere atunci când mă prăbuşisem în apele 
lacului. 

Oare asta însemna că eram liberă? 

Mi-am înclinat capul şi am atins uşor buzele lui Edan. 
Inima îmi bătea tare, iar eu mi-am ridicat timid privirea să 
fiu la nivelul ochilor lui. Eram sigură că aveam să văd două 

pupile roşii strălucitoare reflectate în ochii lui, nimicitoare 
precum peceţile roşii ca sângele de pe scrisorile care 
declarau decesele fraţilor mei în timpul războiului. 

Dar... nimic. 

Ochii mei nici măcar nu mai străluceau sub lumina lunii. 
Erau pământeni şi căprui, asemenea castanelor pe care le 
cumpăram cu fraţii mei în Port Kamalan. Noi le prăjeam pe 
cărbune şi presăram chimion preţios peste carne - 
condimentul preferat al lui Keton. Baba se enerva pe Finlei 
pentru că îşi risipea câştigul pentru o lingură de chimion, 
doar să-i facă pofta lui Keton. Dar Finlei şi Keton erau o 
pereche, aşa cum fuseserăm eu cu Sendo. 

Pe când îmi aduceam aminte de toate acestea, ochii mi 
s-au umezit de emoție. Aproape uitasem. 

Edan a întins mâna spre degetele mele, acoperindu-le cu 
ale lui. 

— Mâinile tale sunt calde. 

— Da! am spus eu şi i-am strâns mâna, foarte fericită să 
o ţin din nou. 

Am privit în jos, la rochia pictată cu sânge de stele. 
Culorile strălucitoare ale  ţesăturii se  estompaseră, 
asortându-se cu cerul violet-închis. Amuleta nu mai stătea 
grea pe pieptul meu. 

— Cred că sunt liberă, am şoptit eu. Cred... cred că e 
posibil să fi mers. 

— Prin urmare, nu mă vei uita din nou? a întrebat el 

— Niciodată, am spus, trăgând aer în piept şi fredonând 
cântecul nostru, cântecul pe care, ştiam în clipa aceea, 
mama lui i-l cânta. Nici măcar dacă asta ar însemna ca 
melodia să-mi rămână în minte pentru totdeauna. 

Cântecul a murit pe buzele mele când Edan mi-a dus 
mâna la gura lui. Răsuflarea lui îmi gâdila vârfurile 
degetelor. Mi-a sărutat degetele, buzele lui au alunecat 
încet pe palma mea şi, apoi, pe spatele încheieturii mâinii. 
Fiecare sărut trimitea vibrații de plăcere care îmi traversau 
corpul asemenea stelelor care explodau de la un capăt la 
altul al cerului de deasupra noastră. 

M-am rotit pe deasupra lui, astfel că piepturile noastre s- 

au aliniat, iar noi ne-am cufundat în nisip, sorbindu-ne unul 
pe celălalt. Şi chiar înainte de a adormi, timp de câteva 
momente binecuvântate, am considerat că partea cea mai 
rea se terminase. 

CAPITOLUL DOUĂZECI ŞI PATRU 


M-am trezit răsuflând greu. 

Degete invizibile mă strangulau, vânturi aspre îmi atacau 
plămânii şi mă sufocau din interior. Pe când pulsul meu 
uman bătea cu putere, lungimea dintre bătăile inimii dura 
mai mult, tot mai mult, până când... 

Nu! 

Când am deschis ochii brusc, umbrele au dispărut, la fel 
şi degetele care mă apăsau pe gât, iar, în locul lor, am zărit 
ţărmul, primele raze ale zorilor de zi ce se întretăiau de-a 
curmezişul lacului şi pe Edan lângă mine. Totul fusese un 
vis. 

Am tras aer în piept cu disperare. Pentru că m-a ars, mi- 
am pipăit gâtul, uimită când mi-am atins pielea rece ca 
moartea. Şi, mai rău încă, amorţeala din piept revenise. 

Cu grijă să nu-l trezesc pe Edan, m-am desprins din 
braţele lui şi m-am ridicat în picioare. Degetele îmi erau ca 
de gheaţă. Îngrozită, am observat că unghiile mi se 
întăriseră, straturi maro precum sângele uscat, vârfuri 
tăioase şi ascuţite. 

Mi-am îndesat mâinile în nisip. 

Inima mea făcea un zgomot surd care acoperea calmul 
lacului ce clipocea uşor. 

Deveneam totuşi un demon. Nu-mi  încheiasem 
transformarea, învingându-l pe Bandur şi distrugând 
insulele; doar o amânasem. 

Nu ştiu cât am stat acolo, luptându-mă pentru fiecare 
nouă respiraţie, înainte ca Edan să clipească. 

— Bună dimineaţa! a rostit el somnoros, având rămas pe 
buze un zâmbet leneş şi atât de adorabil, că mi s-a strâns 
inima să-l văd. De când te-ai trezit? 

Când i-am auzit vocea, m-am încordat. M-am întors cu 
faţa spre lac înainte ca el să-mi poată arunca o privire. 
Amuleta mea, ascunsă sub cutele tunicii, îmi palpita pe 
piept. Fără să privesc în jos, am avut sentimentul că era 
încă întuneric ca noaptea. 

— Nu de multă vreme, am reuşit să îngaim. 

— Asculţi apa? 

Întrebarea lui, foarte simplă şi nevinovată, mi-a îndurerat 
sufletul. El părea fericit. 

— Puțin! 

— Ce se întâmplă, Maia? a întrebat el, iar eu i-am simţit 
mâinile pe umeri, pe când umbra lui se topea în umbra mea 
pe nisip. Pari abătută! 

Mi-am afundat degetele şi mai adânc în nisip. Nu doream 
să-i spun. Nici măcar nu ştiam cum. 

— Ce se va întâmpla cu viitorii vrăjitori acum, că Lapzur a 
dispărut? 

Edan şi-a îndepărtat privirea de la apele strălucitoare din 
faţa noastră. O vreme, a reflectat asupra întrebării mele. 

— Soarele şi luna vor continua să se întâlnească o dată 
pe an, iar stelele vor sângera, ca de obicei. Dar acum, că 
fântâna cu sânge de stele nu mai este, niciun vrăjitor nu va 
mai putea bea din ea şi nu se va mai putea lega printr-un 
jurământ de o mie de ani. O nouă generaţie de vrăjitori va 
apărea. 

— Dar ai spus că jurământul îi împiedică să devină prea 
lacomi. Că magia corupe. 

— Asta va fi mereu adevărat, a replicat el. În Kiata, 
magia era interzisă şi oricine născut cu darul ei era exilat. 
Alte ţinuturi nu au încurajat niciodată tradiţia depunerii 
jurământului. Este de preferat această cale, cred eu. 
Oamenii vor cânta cântece despre tine, m-a necăjit el uşor, 
văzând că tac. O vor face o mie de ani de acum încolo, 
despre cum ai distrus tu Insulele Uitate ale lui Lapzur 
înarmată doar cu o foarfecă. 

Am schiţat un zâmbet, dar acesta a devenit şovăitor când 
mi-am adus aminte de povestea maestrului Tsring despre 
strămoşul meu, Ţesătorul. 

— Era bine să nu o fi pierdut. 

— Asta e motivul pentru care eşti îngândurată? 

— Aparţinea familiei mele de foarte mult timp, am 
răspuns eu pe ocolite. In mod ciudat, îi luam în nume de 
rău magia când mă ajuta să cos. Dar acum, că nu o mai 

am, îmi lipseşte. Magia ei era o parte din trecutul meu. Fără 
ea... 
Mă tem că voi fi pierdută. 

Cu grijă, Edan mi-a dat la o parte nisipul de pe obraz. 
Simţea că ceva nu era în ordine, ştiam, dar îngrijorarea lui 
era temperată de bucuria din noaptea trecută. El încă era 
încredinţat că moartea lui Bandur şi distrugerea Insulelor lui 
Lapzur ar fi putut anula schimbarea mea în demon. 

Măcar dacă n-ar trebui să-l dezamăgesc! 

Pentru că, în clipa aceea, când îmi ascultam inima, 
puteam să mă aud respirând între fiecare dintre bătăile ei, 
iar ritmul era atât de regulat, încât mă întrebam dacă ceva 
ar mai putea vreodată să o facă să galopeze din nou, dacă 
aş mai simţi vreodată din nou. 

Avea să bată din ce în ce mai încet, până când, într-o zi, 
curând, avea să se oprească, iar eu aveam să încetez să 
mai fiu o fiinţă umană. 

Maia avea să nu mai fie. 

Speranţa mi s-a ofilit în piept, dar eu am acoperit-o cu un 
zâmbet. Lasă-l/ pe Edan să creadă că mă simt mai bine, cel 
puțin pentru încă câteva ore! Hai să fim fericiți pentru 
câteva ore în plus! 

Dar ochii mei ardeau cu o fierbinţeală devastatoare şi 
cunoscută, iar când el a întins mâna după mâna mea, încă 
îngropată în nisip, am dat înapoi de teamă. 

Mi-am înăbuşit emoția. 

— Nu sunt salvată încă. 

După ce mi-am tras cu putere mâinile din nisip, le-am 
ridicat. Degetele mele erau de nerecunoscut, mai mult labe 
decât mâini. 

Pe chipul lui Edan nu se citea nici urmă de surpriză. 

Ceea ce m-a uimit. 

— Ai ştiut că asta se va întâmpla? 

Umbre i-au acoperit chipul. Decât să răspundă, a preferat 
să-mi ia mâinile, ghearele şi restul şi să mă îmbrăţişeze 
strâns când am încercat să mă retrag. Mi-a sărutat vârfurile 
degetelor, curburile dure ale unghiilor. 

— Bandur nu mai este, a spus el, ca şi cum asta mi-ar fi 

dat asigurări. Nu mai eşti legată de insule. 

Mi-am întors capul înainte ca el să mă poată săruta din 
nou. Buzele mele rămâneau reci, oricât ar fi încercat el să 
mi le încălzească cu buzele lui. Chiar şi atunci când îmi 
atingea partea de jos a spatelui, ridicându-mi bărbia într-o 
parte să mă uit la el, nu-mi puteam suporta sclipirea de un 
roşu-aprins a ochilor, reflectată în ochii lui. 

— Ar trebui să pleci! Înainte ca eu să devin... 

— Nu, Maia! a spus el, ridicându-şi încheietura mâinii ca 
să-mi arate aţa roşie încă legată acolo. Noi suntem legaţi, 
tu şi eu, în această viaţă şi în viitoarea. Oriunde vei dori să 
mergi, eu te voi urma. 

M-am întrebat şi eu: unde îmi doream să merg? Doream 
să-i văd pe Baba şi Keton, dar gândul de a le spune 
adevărul despre ceea ce mi se întâmpla... era mai mult 
decât puteam suporta. l-ar fi durut să ştie prin ce treceam. 
Preferam să-i scutesc de durerea asta. 

Împăratul Khanujin, oricât de mult îl dispreţuiam, avea 
nevoie de mine. Avea nevoie de un demon să-i ţină piept lui 
Gyiu'rak, şi atâta timp cât mai exista o fărâmă din vechea 
Maia, trebuia să ajut. Trebuia să salvez A'landi. Speram 
doar că nu era prea târziu. 

L-am împins încet pe Edan într-o parte şi l-am silit să mă 
privească drept în faţă. Aveam şi răspunsul, dar ştiam că nu 
avea să-i placă. 

— În viaţa noastră viitoare, crezi că tu vei rămâne 
acelaşi? l-am întrebat eu în schimb. Vei fi fiul unui 
proprietar de vite, iar eu, fiica unui croitor? Sau vei fi cu 
totul altcineva, iar eu va trebui să te descopăr din nou? am 
întrebat, înclinându-mi capul într-o parte. Poate că în viaţa 
viitoare nici măcar nu o să-ţi placă să citeşti. 

— Vai, mă îndoiesc de asta! a replicat Edan pe un ton 
mucalit. Unele lucruri nu se pot schimba. Deşi tânărul Gen 
considera cărţile ca fiind mai bine folosite drept iască8 
pentru prăjit morcovul. Familia mea era săracă şi nu exista 


3 Nume dat mai multor ciuperci parazite în formă de copită de cal, 
uscate și tari, care cresc pe trunchiul arborilor și care, tratate special, 
erau folosite, în trecut, la aprins focul (n. tr.). 

niciun examen civil să te depăşeşti pe tine însuţi, ca în 
A'landi. 

— Ai fi trecut cu bine examenul, am spus eu. Poate că ai 
fi ajuns un înalt oficial sau ministru, ca Lorsa. 

Edan a strâmbat din nas. 

— Măcar guvernator. 

Asta m-a făcut să râd şi am încercat să mi-l imaginez 
cum fusese când era copil. 

— Aşadar, călugării te-au învăţat să citeşti după ce tatăl 
tău te-a lăsat în grija lor. 

— Da, dar nu am rămas la mănăstire mult timp! Soldaţii 
au venit după mine, după fiecare băiat capabil, pe o rază 
de cel mult o sută şaizeci de kilometri, a spus Edan, cuprins 
dintr-odată de un calm bizar. Uneori, cred că singurul motiv 
pentru care am supravieţuit acestor războaie a fost că eram 
prea tânăr până şi să port o sabie. Trebuia să bat tobele, 
dar braţele mele erau prea slabe, aşa că am învăţat, în 
schimb, să cânt la flaut. 

— Foarte rar mai cânţi, am spus eu cu nostalgie. 

— Asta pentru că am fost prea ocupat să te învăţ pe tine 
să cânţi, a glumit Edan, dar a vârât mâna în buzunar ca să 
îmi facă pe plac şi, când a scos flautul, o bucată de hârtie s- 
a strecurat afară din cilindrul de lemn al instrumentului. Ce 
este asta? 

Am sărit, pentru că am recunoscut epistola pe care o 
scrisesem şi de care uitasem. 

— Nimic, am spus eu, întinzând mână să o iau, dar Edan 
deja începuse să o citească. 

— Maia! a spus el, cu vocea plină de emoție. Maia... 

Am ezitat. 

— Am scris-o înainte să plecăm spre Lapzur. În ultima 
noastră dimineaţă la templu, maestrul Tsring mi-a spus că 
singura cale de a fi liberă era să distrug rochiile... El mi-a 
spus... 

Vocea mea s-a stins, iar ochii mi s-au îndreptat spre 
rândurile de rămas-bun pe care i le scrisesem lui Edan. 
Compusesem scrisoarea înainte ca maestrul Tsring să-mi 
facă confesiuni despre soarta mea, totuşi... cumva, cumva 

ar fi trebuit deja să fi ştiut. Poate că de aceea uitasem să 
iau înapoi scrisoarea. 

— Mi-a spus că nu voi supravieţui. 

Un muşchi a zvâcnit pe obrazul lui Edan. Îl rănisem. 

— Şi nu te-ai gândit să-mi spui? 

— Eu... am îngăimat, dar n-am ştiut cum să continui. 

Edan a fluturat scrisoarea pe sus, aşa încât n-am reuşit 
să o smulg de la el. 

— Măcar aveai de gând să-mi spui că plecai? 

Vocea lui era fermă. Foarte fermă. O izbucnire de furie s- 
a aprins în mine. 

— Este alegerea mea, exact cum a fost a ta să accepţi 
jurământul. Ai ştiut urmările. Şi eu le ştiu pe ale mele. 

— Nu va fi la fel pentru tine cum a fost pentru Bandur, 
Maia. Inima ta este bună. Vom găsi o cale pentru tine să... 

— Să ne împotrivim? am terminat eu, clătinând din cap. 
Nu există nicio cale. M-ai întrebat unde aş dori să merg. 
Vreau să merg la Palatul de larnă. 

Aşa cum m-am aşteptat, răspunsul meu nu l-a încântat 
pe Edan, care şi-a strâns buzele ferm. 

— Maia, ai nevoie de timp să te odihneşti. Doar pentru că 
nu mai eşti legată de Insulele lui Lapzur nu înseamnă că nu 
mai eşti în pericol. Ultimul lucru pe care ar trebui să-l faci 
este să te avânţi înapoi la palat şi să lupti împotriva 
demonului shansen-ului. 

— O să mă obligi să mă ascund? am strigat eu. Osă mă 
obligi să-i las pe soldaţii noştri să moară, iar războiul ăsta 
să se întindă pe încă cinci ani? 

— Da! a răspuns el. Aş prefera ca femeia pe care o 
iubesc să nu-şi zorească transformarea. Şi, mai ales, nu 
pentru a susţine bătăliile lui Khanujin. 

— Nu lupt pentru Khanujin, lupt pentru ţara mea. Fără 
mine, A'landi este vulnerabil în faţa lui Gyiu'rak. Cu câteva 
clipe mai înainte, mi-ai promis că o să mergi cu mine 
oriunde aş dori. Şi acum? 

— Am vorbit serios, a insistat Edan, iar pumnii i s-au 
strâns pe lângă corp. 

— Dar? 


e 222 œ» 


— S-ar putea să faci mai mult rău decât bine dacă vei 
merge. 

lată! O spusese! 

Căldura din mine dădea în clocot. Obrajii îmi ardeau, iar 
ochii îmi străluceau cu furie delirantă. 

— Propui să las războiul ăsta să-şi urmeze cursul? Tu, 
care ai petrecut secole, trecând repede de la un război la 
următorul. 

— Da, şi de aceea îi cunosc urâţenia! Ştiu că puterea 
poate înrăutăţi lucrurile în loc să le îndrepte. 

— lar eu ştiu că, dacă nu voi ajuta A'landi, atunci Maia 
din interiorul meu va fi pierdută pentru totdeauna. 

— Sau poate că acesta este exact modul cum ea va fi 
pierdută, a şoptit Edan. Gândeşte-te bine, xitara! 

Chiar şi auzindu-l spunându-mi xitara, numele care îmi 
fusese cândva foarte drag, nu mi-am putut înăbuşi mânia 
care se trezea în mine. 

— Aş prefera să mor ca Maia de care ai pomenit decât să 
trăiesc veşnic ca demon şi să-mi văd ţara înfrântă! m-am 
răstit, iar cuvintele mele au devenit dure pentru că nu m- 
am putut stăpâni. Tu nu ai înţeles. Nelronat a dispărut, 
familia ta a dispărut, căminul tău nu mai este. Pentru ce 
trebuie să lupţi? 

— Pentru tine, a rostit el cu glas răguşit. Tu eşti familia 
mea şi casa mea. 

In adâncul sufletului, doream să mă opresc. Nu voiam să- 
| rănesc pe Edan. Dar demonul din mine avea alte planuri. 

— Eu nu sunt familia ta, l-am repezit. Eu nu sunt familia 
nimănui. 

— Maia! a rostit Edan şi a încercat să mă cuprindă cu 
braţele, dar eu l-am îndepărtat, iar el s-a lovit când a căzut 
în nisip. 

S-a ridicat şi şi-a întins braţele într-un gest de implorare. 

— Te rog! 

— Nu mă atinge! l-am avertizat. 

Nu mă mai puteam controla, aşa că m-am rotit pe 
călcâie. Nu puteam... 

— Maia... 

Când l-am auzit pronunţând acel nume din nou, ochii mi 
s-au aprins atât de tare, că oceanul s-a estompat în zare, 
iar un val de fierbinţeală s-a dezlănţuit prin venele mele. M- 
am întors spre el, dar mintea mea nu mai era a mea. Trupul 
nu mai era al meu. Totul s-a întâmplat foarte repede. Intr-o 
clipă, am simţit vântul biciuindu-mi faţa, apoi, mi-am văzut 
labele cu unghii tăioase ca nişte lame îndreptându-se spre 
inima lui Edan. 

Sânge a picurat din obrazul lui. 

Am păşit înapoi şocată. N-am vrut asta, am dorit să spun, 
dar Edan deja ridicase pumnalul spre mine. 

Vederea acestuia m-a făcut să mă împotrivesc. Aproape 
că am simţit împunsăturile căldurii usturătoare ale părţii de 
meteorit ce radia din lama sa şi am aşteptat cu răsuflarea 
încordată ca Edan să rostească numele acela, „Jinn”, şi să-i 
activeze puterea. 

Dar el nu a făcut-o. Nu trebuia să o facă. Mesajul era clar. 
Tristeţea din ochii lui era limpede. 

El a coborât încet mâna cu pumnalul. Cu fiecare 
centimetru de renuntare, inima mea se frângea. 

— Te iubesc, Maia! Întoarce-te! 

Furia mea a dispărut, lăsându-mă secătuită. Distrusă. 

Acela era băiatul care se abandonase unui demon pentru 
mine. Băiatul pentru care eu renunţasem la soare, la lună şi 
la stele să-i fiu alături. 

Băiatul pe care îl iubeam. 

Am vrut să se facă o gaură în pământ şi să rămân 
înrădăcinată acolo unde nu puteam răni pe nimeni şi 
nimeni nu mă putea răni pe mine. 

Edan a scăpat din mână pumnalul. Acesta a aterizat pe 
pământ cu o bufnitură în timp ce partea de meteorit a 
lamei continua să strălucească. Lumea devenea clară şi, 
deşi totul se urzea, se urzea şi se destrăma, eu nu puteam 
ţine pasul. 

— Îmi pare rău! a spus el, rostind cuvintele pe care ar fi 
trebuit eu să le spun. N-ar fi trebuit... 

Nu mai puteam asculta. Nu mai puteam suporta 
compasiunea, nu mai puteam suporta să văd emoţiile 

înfruntându-se pe faţa lui. M-am întors şi am fugit. Chiar şi 
când vocea lui Edan strigând „Maia!” s-a stins în uitare, nu 
m-am oprit. 

Numele nu însemna nimic pentru mine. 

CAPITOLUL DOUĂZECI ŞI CINCI 


Copacii se învăluiau în valuri de culoare în timp ce 
fugeam prin pădure, de fapt, parţial alergam şi parţial 
zburam. Fâşii de fum se răsuceau după mine, iar picioarele 
aproape că nu mai atingeau pământul. 

Mă deplasam ca un demon. 

Cum putea Edan să creadă că mai exista vreo şansă 
pentru noi, când eu fusesem la un pas să-l ucid? Cât de 
nesăbuită fusesem să sper că, eliberându-mă de Bandur, 
totul ar putea să revină la modul în care se desfăşura 
anterior? 

Poate că trebuia să mă duc hăt departe, acolo unde n-aş 
fi un pericol pentru nimeni în afara persoanei mele. 

Am încetinit, revenind pe pământ. Vulpi şi veveriţe se 
împrăştiau în dezordine, îndreptându-se spre tufişuri şi 
arbori, dar păsările nu fugeau. Cel puţin, e/e nu se temeau 
de mine. 

Labele mi se agăţau de mâneci şi, astfel, am sfâşiat 
surplusul de țesătură. Din unghii îmi pocneau scântei 
precum focurile de artificii pe care le văzusem dansând 
deasupra Palatului de Toamnă. 

Unde puteam merge arătând în felul acela? Nu în Port 
Kamalan. 

Totuşi, era singurul loc unde mi-aş fi dorit să ajung. Nu 
fusesem suficient de curajoasă să-mi iau rămas-bun de la 
Baba şi Keton ultima dată, iar în clipa aceea regretam asta 
mai mult decât orice. 

Nu, mai aveam şi alte regrete. Unele proaspete. 

„Tu eşti familia mea şi căminul meu”, spusese Edan. 

„Şi tu eşti la fel pentru mine”, ar fi trebuit să-i spun eu. 

O spuneam însă în clipa aceea şi îmi cuprindeam pieptul 
cu braţele, încercând parcă să-mi înlănţui durerea din 
interior. Durerea era ca un nod care mă ţinea unită, unul pe 
care nu îndrăzneam să-l dezleg. 

Oare Edan nu înţelesese? El era motivul pentru care 
trebuia să rămân, motivul pentru care trebuia să lupt 

pentru împărat. Nu avea să mai existe cămin pentru Baba, 
pentru Keton şi pentru el, de fapt, nu avea să mai existe 
cămin pentru niciunul dintre noi, dacă Gyiu'rak şi shansen- 
ul cucereau A'landi. 

Amuleta mea îmi atingea uşor încheieturile, iar marginile 
maronii erau mai ascuţite decât mi le aminteam. Am prins- 
o cu mâinile şi am simţit puterea Amanei retrăgându-se din 
faţa demonului ce deveneam. Rochiile mele fuseseră mai 
puternice atunci când fuseseră toate trei. Şi eu fusesem 
mai puternică. Dar cu toată puterea extraordinară pe care o 
deţineau, ele nu reuşiseră să mă elibereze de blestemul lui 
Bandur. Soarta lor fusese hotărâtă împreună cu a mea. 

Şi cu doar două rămase, nu prea mai aveam timp. 

Edan era încă departe în urma mea. Aveam să-l aştept, 
să-mi cer scuze şi să o pornim spre Palatul de larnă 
împreună. Apoi, dacă zeii ne susțineau şi câştigam bătălia 
împotriva shansen-ului, eu aveam să merg acasă la Baba şi 
Keton pentru ultima dată. 

Măcar eşti sigură că tatăl tău şi fratele sunt totuşi în 
siguranță în Port Kamalan? a murmurat o voce întunecată 
în interiorul meu. 

Am amuţit. Pentru prima dată, nu i-am spus demonului 
din mine să dispară. Ce ştii? 

Poate că shansen-ul este cel pentru care ar trebui să 
lupti, dacă îţi doreşti ca familia ta să fie în siguranță. 

Ochii mei au început să ardă, devenind atât de fierbinţi, 
că am ţipat de durere. Trupul meu s-a zguduit tot, iar eu m- 
am răsucit lângă un stejar în timp ce fire lungi şi subţiri de 
fum incandescent şi strălucitor se desfăceau din pielea 
mea. 

Vederea demonului meu m-a dus departe de pădure, 
spre o armată formată din mii de oşteni, toţi stând drept în 
şeile lor, cu armele ridicate şi cu stindarde de culoarea 
smaraldului cu un tigru ce plutea în vânt. În faţă era Palatul 
de larnă, dar armata se oprise chiar înainte de râul Jingan. 
Ceva important era gata să se întâmple. 

La comanda armatei mergea călare shansen-ul şi, alături 
de el, se afla Gyiu'rak. 

Ochii de culoarea rubinului îi ardeau violent, iar când 
privirea mea a întâlnit-o pe a ei, demoniţa şi-a ridicat capul 
şi mustățile, de parcă mi-ar fi simţit prezența. 

Gura i s-a arcuit într-un zâmbet letal. 

— Soră, eşti aici! Exact la timp! 

Eu am înţepenit, şocată. De ce vederea mea mă adusese 
în acel loc - unde erau Baba şi Keton? 

Sunetul strident asurzitor al unui corn a săgetat aerul, iar 
eu am observat cerul înnegrit, zidurile incendiate şi ruinele 
mocnind dincolo de râu. Distrugerea se întindea mai 
departe, un şir nesfârşit de temple carbonizate, case şi 
arbori. Furia mă sufoca, dar n-am reuşit să-mi desprind 
privirea. Demonul din mine era atras spre distrugere la fel 
de mult cât eram eu dezgustată de aceasta. 

— Demoni de pretutindeni, a bubuit shansen-ul, vocea lui 
rostind la unison cu a lui Gyiurak, vă chem din 
înfundăturile întunecate ale acestei lumi! 

Vă chem! 

Puterea cuvintelor lui m-a şocat, trăgându-mă spre un val 
de întuneric. M-am apucat strâns de cap, nelămurită ce se 
întâmpla. 

— Am plătit cu prețul sângelui meu şi am legat-o pe 
Gyiu'rak de mine, a continuat shansen-ul. Ascultaţi-mă şi 
ajutaţi-mă! Voi cuceri A'landi şi vă voi aduce înapoi în 
glorie! 

Vă chem! Ascultaţi-mă şi veniţi în ajutorul meu! 

Pământul a bubuit, iar viziunea mea s-a deplasat într-un 
du-te-vino pe când shansen-ul şi Gyiu'rrak au repetat 
chemarea. Am încercat să mă împotrivesc chemărilor, dar 
sângele meu ardea să răspundă, iar membrele mele au 
început să se frângă în fum. Amuleta a strălucit, iar puterea 
rochiilor m-a ţinut pe loc, deşi m-am temut că nu avea să 
fie suficient. 

O nouă chemare din partea shansen-ului a scos un țipăt 
de pe buzele mele. 

Vă chem. 

Ca un pumnal invizibil, cuvintele mi-au străpuns pieptul, 
iar eu m-am chircit de durere. Mi-am înfipt unghiile în 

pământ să-mi împiedic trupul să mi se risipească în fum şi 
umbră. 

— Vino, Maia! a făcut semn cu mâna Gyiu'rak pe când 
ochii ei roşii ca sângele străluceau în fumul ce se răsucea 
ca un vârtej împrejurul meu. /i avem pe tată! tău şi pe 
fratele tău. Ei te aşteaptă. 

Am rămas nemişcată. Tatăl meu şi fratele meu? 

Vederea mi s-a aprins şi i-am văzut pe Baba şi pe Keton, 
încătuşaţi împreună, în timp ce o scândură de pin le 
împovăra umerii. Keton se chinuia să mărşăluiască destul 
de repede, dar Baba abia suporta povara lanțurilor. Zidurile 
pe care le construisem în jurul inimii mele s-au năruit când 
i-am văzut târându-şi picioarele împreună, pe când soldaţii 
strigau spre ei să se mişte mai repede. 

— Nu vezi că este bătrân? a strigat Keton. Eliberează-l! 

Un soldat a lovit umerii fratelui meu cu un bici gros. 

— Încă o vorbă, băiete, şi picioarele alea rupte sunt 
următoarele pe care le voi bate! 

Keton s-a prăbuşit, dar, în timp ce Baba îl ajuta să se 
ridice, ochii fratelui meu au strălucit cu dispreț. 

— Nu! a avertizat Baba. 

— Nu are shansen-ul destui oameni, că trebuie să-i 
răpească de la împărat? a spus Keton cu buza sângerândă 
în urma loviturii de bici. 

Soldatul s-a strâmbat la el. 

— Prostule, nu are nevoie de voi doi ca soldați. 

— Atunci? a întrebat fratele meu, încruntânadu-se. 

— Veţi afla! Imediat ce ajungem la Palatul de larnă, a 
spus soldatul, iar biciul a pocnit din nou în aer. Acum, faceți 
paşi! 

Am clipit repede să alung viziunea; ochii mă usturau ca şi 
cum i-aş fi frecat cu sare. În timp ce totul devenea clar - 
vederea mea şi auzul -, curajul m-a părăsit. Ştiam că ceea 
ce tocmai văzusem nu fusese unvis. 

Shansen-ul îi avea pe ai mei. Baba şi Keton... nici măcar 
nu ştiau de ce fuseseră luaţi. 

— Răspunde chemării, Maia, a urlat Gyiu'rak, altfel 
familia ta va plăti! 

Ce puteam să fac? 

Dacă mergeam, îl făceam pe shansen mai puternic; 
deveneam parte a armatei sale de demoni. 

Dar dacă A'landi avea să fie înfrânt, Baba şi Keton 
mureau oricum. 

Gândurile mele goneau. Ultima dată când o înfruntasem 
pe Gyiu'rak, îmi sacrificasem rochia ţesută cu zâmbet de 
soare ca să o înving. 

Mi-am ţinut strâns amuleta. 

„Acele trei rochii sunt trupul tău, mintea ta şi inima ta”, 
spusese maestrul Tsring. Ce însemna oare pentru mine să- 
mi pierd minţile? 

Ştiam ceea ce spusese Edan. Îmi zisese că rochia brodată 
cu lacrimi de lună era un sacrificiu prea mare. 

Dar shansen-ul nu numai că mă chema. Dacă îmi venea 
greu să mă opun promisiunilor lui de moarte şi distrugere, 
atunci cine putea şti câte legiuni de demoni şi fantome 
aveau să vină cu voioşie în ajutorul său? O asemenea 
armată avea să nimicească forţele împăratului. 

Nu aveam de ales. 

Continuând să ţin strâns amuleta, am ţâşnit. Din vârfurile 
degetelor îmi ieşea fum, deşi fiecare secundă în care mă 
opuneam chemărilor făcea ca măruntaiele mele să ţipe de 
suferinţă. Dar aveam nevoie de pumnal. 

Nu a fost nevoie să caut prea departe. Edan aproape că 
mă ajunsese din urmă; gâfâia, iar obrajii i se înroşiseră 
alergând după mine. Când m-a văzut, a strigat, dar eu nu 
puteam auzi ce spunea. Deja eram în altă parte, blocată la 
jumătatea drumului dintre lumea reală şi întunericul 
chemărilor shansen-ului. 

Se afla la doar o sută de paşi de mine, dar nu mai 
puteam aştepta. 

Am dat drumul amuletei şi mi-am întins mâna spre Edan. 
Fumul ce-mi ieşea din degete a alunecat iute, îngroşându- 
se, până când s-a adunat în jurul pumnalului din centura lui 
Edan. Şi fulgerător, arma a zburat în mâna mea. 

— Jinn! am rostit eu, abia răsuflând 

Pumnalul a alunecat din teacă, iar partea de meteorit a 


e 230 >» 


zumzăit parcă, plină de putere, încât eram aproape să-l 
scap pe jos. Să-l ţin era ca şi cum mi-aş fi pus mâna într-o 
grămadă de cărbuni aprinşi. Dar am reuşit să îndur chinul; 
trebuia. 

Am strâns amuleta ce îmi atârna pe piept. 

— Ajută-mă să rămân puternică! am şoptit, apăsând-o pe 
faţă, cu gândul că, dacă zeiţa lunii mă asculta, poate că 
avea să i se facă milă de mine. Ajută-mă! Te rog! 

A durat doar o clipă să invoc rochia brodată cu lacrimi de 
lună. Razele delicate ale lunii m-au învăluit şi, pentru ultima 
dată, veşmântul s-a prelins cu repeziciune din nucă, în timp 
ce mătasea sa strălucitoare mi s-a revărsat în valuri peste 
braţe. Manşetele şi gulerul străluceau de la aţa alb-aurie, 
iar florile şi norii pe care le brodasem sclipeau asemenea 
unor mici cristale. Eram scăldată în lumină, iar lacrimi îmi 
umezeau ochii, lacrimi de lună. 

Înainte de a putea să mă răzgândesc, am ridicat 
pumnalul şi l-am înfipt în inima rochiei. Panglici argintii s-au 
destrămat, dansând parcă şi învârtejindu-se în jurul meu în 
timp ce trăgeam încet pumnalul spre poale, până când mi- 
am sfâşiat creaţia în două. 

Spre deosebire de rochia ţesută cu zâmbet de soare, a 
cărei moarte fusese aprigă şi violentă, rochia brodată cu 
lacrimi de lună a rămas senină. Remuşcarea mă sugruma, 
iar ultimele dintre lacrimi îmi şiroiau pe faţă când, în cele 
din urmă, i-am aruncat rămăşiţele în aer. 

Amana, m-am rugat în gând, cu ochii la rochia care 
atingea uşor norii în timp ce lumina ei radia de-a curmezişul 
cerului. Dacă mă poti auzi, iţi înapoiez lacrimile lunii. In 
schimb, îți cer să rupi firele care mă leagă pe mine - şi pe 
toți demonii - şi ne face să fim în slujba lui Gyiu'rak şi a 
shansen-ului. Dă-mi forța să rămân Maia - îndeajuns de 
mult să ajut A'landi! 

Abia ce am rostit finalul rugii mele, că lacrimile lunii au 
dispărut într-o explozie albă, strălucitoare. 

Chemările s-au oprit brusc. Shansen-ul şi Gyiu'rak au 
dispărut. 

Mi-am ţinut strâns amuleta, căci mă simţeam ameţită. 

Câştigasem o victorie împotriva shansen-ului, dar cu un 
preţ îngrozitor. 

Mai aveam totuşi o rochie, mi-am reamintit. Cea mai 
puternică rochie, cea pictată cu sânge de stele! Inima mea! 

Era oare atât cât trebuia ca să-mi salvez familia şi 
A'landi? 

— Maia, Maia! a rostit un băiat care alerga spre mine 
dinspre pădure, abia mai respirând, şi care mi-a înfăşurat 
trupul cu mantia lui şi mi-a mângâiat părul. Este în regulă! 
El nu te poate poseda. 

— Rochia brodată cu lacrimi de lună reprezintă mintea 
mea, am murmurat. Am rătăcit-o. Amintirile mele... 

— Atunci, am să-ţi reamintesc eu. Îţi aminteşti de mine, 
nu? a întrebat el, atingându-şi nasul de al meu, moment 
când i-am văzut ochii foarte albaştri. 

Albaştri ca apa, ca oceanul strălucitor lângă... Am putut 
vedea locul, dar nu l-am putut denumi. 

Am mijit ochii. Faţa lui îmi era cunoscută, dar nu-mi 
puteam aminti de ce. 

El m-a sărutat pe buze, un sărut blând şi cald ca o rază 
de soare. 

Edan! Băiatul cu o mie de nume şi totuşi cu niciunul. 
Băiatul ale cărui mâini erau pătate cu sânge de stele. 
Băiatul care revenea la mine. 

Dar, în locul lui, alte amintiri au dispărut. Cele mai dragi 
amintiri ale mele, de parcă ar fi fost alese cu grijă din 
mintea mea să mă rănească foarte mult cu pierderea lor. 
Oricât am încercat, nu am reuşit să-mi reamintesc albastrul 
apelor cu care crescusem, poveştile pe care fratele meu mi 
le spunea despre mateloţi şi despre dragonii de mare. 
Cândva avusesem trei fraţi. Care dintre ei chicotise când 
încercase să mă convingă să ies cu el în oraş într-o 
aventură? Care dintre ei afişa un zâmbet strâmb şi ştrengar 
ori de câte ori reuşea să mă păcălească să-i fac treburile 
gospodăreşti ce-i reveneau? 

— Tatăl meu şi fratele... am rostit cu o voce înăbuşită. 
Shansen-ul i-a luat ostatici. 

— Atunci trebuie să mergem la ei! 

Am clătinat din cap. 

— Eu voi merge, am spus şi am ţâşnit cu un rotocol de 
fum ce mi-a ascuns mişcarea. Eu am magie. Tu, nu! 

Edan a tresărit la remarca mea. 

— Am suficientă! Asta-i ceea ce doreşte shansen-ul. Te 
vrea sălbatică de mâhnire şi furie. 

O răsuflare istovită m-a sufocat. Când am încercat să mi-i 
imaginez pe tata şi pe fratele meu, feţele lor mi-au apărut 
şterse, de parcă ar fi fost creionate cu un penel umed. Ar fi 
putut la fel de bine să fi fost nişte străini, dar eu ştiam că 
trebuie să-i salvez. 

— Dacă vrei să-i salvezi pe tatăl tău şi pe fratele tău, a 
spus Edan, atunci ai nevoie de un plan precum cel pe care 
l-am avut noi pentru Insulele Uitate ale lui Lapzur. Lasă-mă 
să te ajut să îţi stăpâneşti magia! Ştii, magie se află aici, a 
mai spus el şi a arătat spre amuleta mea, apoi mi-a apăsat 
pieptul cu degetele. Şi magie este şi aici. 

— Cum? Nu cred că pot! 

— Trebuie să-ţi stăpâneşti furia, a spus el. În fiecare zi, 
va deveni mai puternică, aşa cum a spus şi maestrul Tsring, 
hrănindu-ţi dorinţa de răzbunare. Cu cât vei ceda mai mult 
acestei dorinţe, cu atât mai rapid nu-ți vei mai aduce 
aminte de tine. Cu atât mai rapid te vei transforma. 

Clocoteam de furie, dar am prins firele raţionamentului 
lui Edan. 

— Ai dreptate, am spus eu, în sfârşit. 

Am întins mâna în buzunar, căutând pasărea modelată 
din bucata de covor pe care o pusesem acolo în urmă cu 
câteva zile. 

— Nu putem face asta singuri, Edan! Shansen-ul are 
alături o armată de mii de soldaţi, precum şi pe Gyiu'rak. ŞI 
posibil, alţi demoni, am spus eu şi m-am oprit cu un nume 
care îmi stătea pe vârful limbii şi pe care mă chinuiam să-l 
rostesc, căci ştiam că aparţinea cuiva important, cuiva care 
aducea speranţa. Lady Sarnai, am rostit, agăţându-mă de 
acest nume înainte să mă părăsească. Trebuie să o găsim 
pe lady Sarnai. 

— Pe fiica shansen-ului? 

— Lui încă îi pasă de ea. Ea este singura care se poate 
război cu el, am spus şi am ridicat ciocul păsării cu degetul. 
Ea este speranţa ținutului A'landi, Edan. Nu tu! Nu eu! 

El şi-a înclinat uşor capul. 

— Vorbeşti ca şi cum ai admira-o. 

— Întotdeauna am admirat-o, am recunoscut. Problema 
este că ea a fugit de la palat după ce tatăl ei a atacat-o. 
Chiar dacă aş şti unde ar fi, nu ştiu dacă ne-ar ajuta. 

După ce am respirat adânc, am început să îndrept aripile 
păsării modelate din bucata de covor, care se boţiseră în 
buzunar, şi i-am dat-o lui Edan. 

— Putem folosi asta ca să o găsim. 

— Ingenioasă! a exclamat el, cercetându-mi opera. 

Degetele lui lungi au urmărit firele cu care cususem 
aripile, iar eu am ştiut că le-a recunoscut ca parte din 
covorul fermecat. 

În timp ce cugeta, o sprânceană groasă i s-a arcuit: 

— Pliurile sunt kiatane. 

— Cum de ştii asta? l-am întrebat. 

— Am fost în Kiata adeseori, a răspuns el, când eram 
mult mai tânăr. 

— Cineva mi-a spus o poveste despre prinţesa kiatană 
care a pliat astfel de cocori din hârtie ca să-şi caute fraţii. 
Pasărea mea nu prea seamănă cu cocorii, aduce mai mult 
cu rațele... 

— Sau cu păsările phoenix, a sugerat Edan. Nu cu cele 
a'landane, cu cap de vultur şi pene de păun. In Nelronat, 
păsările phoenix aveau aripi de foc şi se năşteau din 
cenuşa vieților lor anterioare. Odată, am prins una şi am 
dus-o cu mine peste tot, chiar şi în Kiata, până când şi-a 
luat zborul. 

— Credeam că acestea sunt legende, am spus eu, 
continuând cu noi cuvinte, care parcă se agăţau de gâtul 
meu. Poveşti, ca şi povestea lui Shiori. 

Abia reuşeam să mi-o amintesc în clipa aceea şi, mai 
trist, nu-mi aminteam nici cine mi-o spusese. 

— Atunci, ţi-o voi spune eu din nou, a spus Edan şi m-a 
mângâiat pe obraz. In seara asta. 

Pielea mi s-a încălzit în locul unde a atins-o, iar când mi-a 
făcut cu ochiul am roşit. Pasărea mea prindea viaţă în timp 
ce aripile ei moi îmi gâdilau palma. 

— Găseşte-o pe lady Sarnai! i-am şoptit. Spune-i că 
ţinutul este în pericol şi că avem nevoie de ea! Roag-o să 
ne întâlnim la Palatul de larnă! 

Pasărea s-a agitat un pic, iar ciocul ei ascuţit s-a înclinat 
în semn de încuviinţare. Apoi, am ridicat mâna, iar ea a 
fluturat din aripi spre cer. 

Am  urmărit-o făcându-se nevăzută, croindu-şi drum 
printre arbori până când a dispărut complet. 

CAPITOLUL DOUĂZECI ŞI ŞASE 


Am ajuns prea târziu. 

Palatul de larnă ardea, iar acoperişurile sale curbate erau 
cuprinse de foc. Fumul îşi făcea loc printre coloanele de 
culoarea smaraldului şi pustia curţile în timp ce nori grei se 
profilau ameninţători de la un capăt la celălalt al cerului, 
preschimbându-i culoarea azurie într-un cenuşiu-închis. 

Nu se vedea nici urmă de lady Sarnai. 

Disperarea mă chinuia pe când ochii mei de demon 
cercetau prin palat şi împrejurimile acestuia de la distanţă. 
Am privit coifurile, suliţele frânte, felinarele distruse şi 
vasele vărsate. Câteva cadavre zăceau pe străzi, 
majoritatea soldaţi cu chiciura strălucindu-le pe degetele de 
la picioare, cu încălţările şi mantiile furate de ţărani cărora 
nu le dădea mâna să aibă considerente morale când venea 
vorba de a supravieţui iernii care se apropia cu paşi repezi. 
Numărul morţilor se ridica doar la câteva zeci. 

— Unde sunt soldaţii împăratului? l-am întrebat pe Edan. 
Doar a chemat o armată să apere Palatul de larnă. Oamenii 
ăştia n-ar fi putut, pur şi simplu, să dispară. 

— Nu ştiu, x/tara, a spus Edan cu o expresie severă. 

Porţile erau ferecate, iar în spatele uşilor vopsite în roşu- 
aprins licăreau umbre. Gărzile shansen-ului! 

— Va trebui să trecem de porţi. 

Edan s-a strâmbat, arătându-mi exact cam ce părere 
avea el despre mine folosindu-mi magia de demon, dar şi-a 
luat toiagul din lemn de nuc şi mi-a cuprins talia cu braţul. 

Am sărit în aer spre palat. Mantia mi se umfla în spate, 
iar flăcările îmi pârleau pantofii în vreme ce vântul aţâţa în 
mod periculos scânteile care dansau spre tălpile mele. 

Nu eram foarte pricepută la deplasarea ca un demon 
pentru că eu, de fapt, zburam; erau mai mult un fel de 
salturi uriaşe. Totuşi, pe când pluteam pe cer, printre 
păsări, aproape că m-am simţit ca un demon. Şi, nu pentru 
prima dată, m-am întrebat ce înfăţişare voi lua când, în cele 
din urmă, voi ceda blestemului lui Bandur. 

— Un demon! au exclamat gărzile shansen-ului imediat 
ce ne-am apropiat de palat. Şi vrăjitorul! 

O ploaie de săgeți ne-a copleşit, mai rapide decât 
păsările, ca nişte mici pumnale care tăiau cerul şi făceau 
aerul să cânte. M-am panicat. Picioarele mi s-au împiedicat 
în plin zbor, chinuindu-mă să ne ridicăm mai sus. 

— Continuă să te înalţi, xitara! a spus Edan. Eu voi avea 
grijă de săgeți. 

Următorul atac a venit, iar Edan şi-a ridicat toiagul, 
mormăind ceva ca pentru sine. Săgeţile ricoşau dintr-un 
scut invizibil. 

— Ah, aşadar magia nu l-a părăsit cu totul, am auzit eu 
remarca shansen-ului. 

N-ar fi trebuit să-l fi auzit, nu mai presus de trosnetul 
focului care devora Palatul de larnă sau de urletul vântului 
de iarnă. 

Dar auzul demonului meu era pătrunzător, iar privirea şi 
mai şi. 

Indiferent ce răni suferise shansen-ul după bătălia de la 
Palatul de Toamnă, trecuse mult timp şi se vindecaseră. 

— Dar Edan pe care îl ştiam eu ar fi trimis acele săgeți să 
zboare înapoi spre oamenii mei, înmulţite înzecit şi cu 
aripile lor în flăcări, a continuat el şi apoi s-a întors spre 
oamenii săi. Anulaţi atacul! Lăsaţi-i să intre! Vreau să 
vorbesc cu demonul lui Khanujin! 

Săgeţile s-au oprit, iar eu am dat la o parte poarta cu un 
val de fum. 

Am privit în jos, la soldaţii shansen-ului. În fruntea loc 
călăreau fiii despotului, cu ochii lor negri lipsiţi de milă şi 
gurile ce afişau variaţiunii ale rânjetului crud al tatălui lor. 
Fiul cel mai în vârstă ducea arcul din lemn de frasin al lui 
lady Sarnai, iar eu m-am întrebat cum fusese pentru ea să 
crească printre băieţii aceştia, care nu aduceau defel cu ce 
fuseseră fraţii mei. 

In urma lor, veneau călare generalii shansen-ului şi 
mercenarii balardani. Soldaţii îşi aveau săbiile trase şi 
săgețile fixate în arc. Se aşteptau să mă predau? 

Gura mi s-a schimonosit de supărare. Puteam să le 

transform armele în cenuşă doar cu un gând! 

Am poposit pe podeaua de piatră din curtea palatului cu 
o bufnitură atât de răsunătoare, că soldaţii shansen-ului s- 
au dat înapoi, clătinându-se. Au rupt rândurile, iar shansen- 
ul a făcut un pas în faţă să mă întâmpine. 

— Ai venit să implori pentru viaţa împăratului tău, Maia 
Tamarin? a zbierat el. El aşteaptă cu nerăbdare 
reîntoarcerea ta. 

Aşadar, era încă în viaţă! 

Mi-am înălţat bărbia. 

— Unde sunt tatăl meu şi fratele meu? 

— Gyiu'rak îmi spune că ai avut îndrăzneala să refuzi 
chemările noastre, a spus shansen-ul, ignorându-mi 
întrebarea. 

Oare ştia că eu fusesem cea care zădărnicise încercarea 
lui Gyiu'rak, împiedicând toţi demonii să-i vină în ajutor? 
Demonul său nu se vedea pe nicăieri. 

— Impresionant! Speram că ai putea să ni te alături. 
Invitaţia stă încă în picioare. Accept-o, iar eu te voi reuni cu 
familia ta! 

Tonul său cordial m-a speriat. La nuntă, fusese posac şi 
nemulţumit. Dar, în clipa aceea, încerca să mă atragă de 
partea sa. Asta însemna că mă considera o ameninţare. 

Şi eram. Îi puteam străpunge pieptul cu ghearele şi să-i 
împrăştii sângele pe pământul acoperit cu cenuşă... înainte 
ca vreunul din garda lui să poată reacţiona. 

Dacă n-ar fi fost vorba despre Baba şi Keton, ar fi fost 
posibil să o şi fac. 

— Vrăjitorule! a continuat shansen-ul, maimuţărind o 
mică plecăciune. Trebuie să-ţi mulţumesc pentru că ţi-ai 
anulat jurământul. N-aş fi putut înfăptui nimic din toate 
acestea dacă ai fi fost de partea lui Khanujin. 

Răsuflarea lui Edan s-a liniştit, dar nu a spus nimic. 

— Istoria va reţine că Războiul celor Cinci lerni s-a 
desfăşurat între mine şi împăratul Khanujin, a continuat 
despotul războinic, dar asta este o minciună. Războiul s-a 
desfăşurat între mine şi... tine, vrăjitorule. Ce păcat că 
magia ta este atât de lipsită de putere în clipa asta! 

— Vreau să îi văd pe tata şi pe fratele meu! m-am răstit. 

— Îi vei vedea destul de curând, a spus shansen-ul, 
întorcându-se. Aţi sosit la timp pentru transferul tronurilor. 

Apoi a făcut semn celor trei fii care, imediat, au dispărut 
într-o încăpere din fundul curţii. Când au revenit, au scos la 
lumină o siluetă făcută mică de frică. 

Abia dacă l-am recunoscut pe împărat. Fără podoaba de 
pe cap, fără armură... Mantia pe care o cususem pentru el 
era ruptă şi zdrenţuită. Părul lui negru era o claie încâlcită, 
iar el arăta de parcă nu se spălase zile în şir. Incheieturile 
mâinilor şi gleznele îi erau legate cu sfoară, şi era redus la 
tăcere cu unul dintre stindardele shansen-ului, o pată de un 
verde-aprins. 

Un fior m-a trecut încet pe şira spinării în timp ce mi-am 
dat seama. Armata nu l-ar fi abandonat pe Khanujin acolo. 
Nu, dacă nu cumva... 

Nu! M-am răsucit, cuprinzând cu privirea resturile de 
cenuşă ale palatului. Aerul era prea liniştit, prea tăcut. 

Şi, în clipa aceea, am ştiut ce se întâmplase cu armata lui 
Khanujin: armata fusese distrusă... de fantomele lui 
Gyiu'rak. 

Ce preţ plătise shansen-ul pentru asemenea putere? 

— Lasă-l să plece! a spus Edan, desprinzându-se de 
lângă mine cu umbra lui înaltă şi impunătoare. 

— Lordul Vrăjitor vorbeşte, s-a maimuţărit shansen-ul. 
Curios, Edan, că îl slujeşti pe Khanujin chiar şi după ce 
jurământul tău a fost rupt. Dar, şi mai curios, să soseşti cu 
croitorul imperial. Niciodată nu te-am considerat un aliat al 
demonilor. 

— Ea nu este demon. 

— Nu încă, a rostit o voce proaspătă. 

Gyiu'rak s-a ivit din amuleta shansen-ului într-o furtună 
de fum uşor sclipitor şi şi-a ocupat locul lângă el, luând 
înfăţişare umană. Părul ei alb dungat cu negru era legat ca 
al unei doamne de la curte. 

— Sentur'na, a salutat ea, dându-şi la iveală dinţii pe 
când a rostit numele meu de demon, şi un zâmbet hain i-a 
arcuit gura când l-a privit pe Edan: Jinn. 

Auzind numele, Edan s-a crispat. 

— Ai sosit la timp pentru sfârşitul dinastiei Ujin. 

Ochii lui Khanujin s-au căscat la vederea demonului 
shansen-ului, iar împăratul şi-a răsucit mâinile, încercând 
să le elibereze din sfori. 

— Destul! a spus Edan. L-ai prins pe împărat şi ţi-ai 
revendicat victoria. Lasă-l să plece! li  dezonorezi 
moştenirea, omorându-l. 

— Dezonorez? a mârâit despotul războinic. Tu crezi că 
Khanujin m-ar cruța dacă rolurile noastre s-ar inversa? Nu! 
Împăratul va fi sacrificat pentru demonul meu. Sângele lui 
este preţul pe care îl plătesc pentru un nou A'landi. 

— Eu îl voi plăti, i-am tăiat vorba. Lasă-l pe împărat să 
plece! 

— Tu? s-a răstit Gyiu'rak. Un demon nu poate plăti preţul 
sângelui meu. Dar tatăl tău şi fratele tău... 

Cu un şuierat pe care nu mi-l auzisem niciodată, am sărit 
să o atac, dar Edan m-a oprit. Privirea lui mă implora să nu 
fac ceva imprudent. 

Gyiu'rak a râs. 

— Foarte bine, atunci! a spus ea şi într-o mişcare atât de 
rapidă, încât n-am zărit decât un vârtej de culoare, şi-a 
trecut unghiile ca un cuţit peste gâtul palid al împăratului. 

Sângele a ţâşnit la fel de strălucitor ca rubinele ce-i 
atârnau la încheieturile mâinilor. 

Violenţa şi bruscheţea ei m-au şocat. Aerul mi-a îngheţat 
în plămâni, iar trupul meu s-a încordat pe dată. 

Apoi, poc! 

Khanujin s-a prăbuşit. Edan l-a prins şi l-a aşezat încet pe 
pământ. 

Am îngenuncheat lângă el. Buzele conducătorului meu 
erau precum cenuşa care îi acoperise pielea. l-am şters 
cenuşa de pe faţă şi i-am luat mâna. Nu ţineam deloc la el 
şi nimic din ce-aş fi spus nu l-ar fi alinat. Totuşi, în acel 
moment, aş fi dorit să fi fost în stare să fac ceva ca să-i 
uşurez trecerea în neființă. 

Obrajii i s-au însufleţit pentru o ultimă răsuflare, iar ochii i 
s-au dus în fundul capului. Era ultimul reprezentant al 

dinastiei sale şi cu el se sfârşea o epocă. Fusese egoist şi 
neînduplecat, dar, într-un fel, am înţeles. Fusese chiar şi 
crud, dar, când venise vorba despre ţara lui şi despre 
poporul său, nu fusese lipsit de inimă. Nu aşa cum ştiam că 
era shansen-ul. 

Când tatăl lui Khanujin murise, întreaga ţară petrecuse o 
sută de zile, jelindu-l. Toate prăvăliile şi toate casele 
avuseseră ferestrele acoperite cu cearşafuri de culoarea 
fildeşului pentru a onora moartea împăratului Tainujin, iar 
eu, doar o copilă pe atunci, îmi legasem o bandă albă în 
jurul braţului. 

Khanujin nu avea să aibă parte de o astfel de onorare a 
amintirii lui. 

Oamenii shansen-ului au ridicat stindardul despotului 
războinic. _ 

— Trăiască împăratul! au scandat ei. li dorim să trăiască 
zece mii de ani! 

Spre surpriza mea, shansen-ul nu şi-a umflat pieptul cu 
mândrie şi nici nu a scuipat pe cadavrul împăratului, aşa 
cum aproape că mă aşteptasem să o facă. In schimb, în 
timp ce soldaţii săi îi sărbătoreau victoria, s-a învârtit în 
jurul meu, cu cizmele lăsând adâncituri în pământ în urma 
lui. 

Venele purpurii străluceau peste amuleta despotului 
războinic. M-am întrebat cât sânge îi promisese el lui 
Gyiu'rak în schimbul magiei ei. 

— Pentru cineva atât de devotată ţării ei, nu pari să 
înţelegi că viitorul ținutului A'landi îmi revine mie. Îţi fac 
invitaţia pentru ultima dată, Maia Tamarin! Acceptă, iar eu 
îţi voi cruța familia. Refuză, iar ei vor muri! 

Ultimatumul mi-a răsunat în urechi. 

Nu am cedat, dar nici nu m-am împotrivit. 

— Unde sunt ei? 

Shansen-ul şi-a înclinat capul, iar tatăl meu şi fratele au 
fost aduşi în scuar. 

Am urmărit scena cu teamă. La prima vedere, n-am fost 
sigură că erau ei. Tot ce am văzut erau doi bărbaţi, unul 
mai tânăr şi altul mai în vârstă, legaţi împreună cu lanţuri şi 

cu saci de orez peste capete. 

— Nu-i recunoşti, a remarcat Gyiu'rak, iar vorbele ei m- 
au tăiat ca un cuţit. Deja i-ai uitat. 

Suferinta îmi rodea sufletul. N-ar fi trebuit să fi fost 
nevoie să văd feţele tatălui meu şi fratelui meu ca să le 
recunosc, dar avea dreptate. Nu-i recunoşteam. 

Un gardian l-a plesnit pe Baba peste picioare, iar el a 
strigat de durere. 

— Îi recunoşti strigătul, Sentur'na? a întrebat batjocoritor 
Gyiu'rak. 

Am dat înapoi de teamă. Nu am recunoscut sunetul 
strigătului lui Baba pentru că nu-l mai auzisem niciodată 
până atunci. 

Dar îi ştiam sunetul vocii. 

— Keton! a rostit el slab când fratele meu a încercat să-l 
apere. 

Cizme acoperite de zăpadă i-au imobilizat pe tatăl meu şi 
pe fratele meu la pământ, iar eu l-am auzit pe Baba 
şoptind: 

— Nu te împotrivi! 

Încetul cu încetul, amintirea despre Baba mi-a revenit. 
Chiar şi în clipa aceea, în împrejurări îngrozitoare, el era 
calm. Era blajin. În cele din urmă, am recunoscut aplecarea 
uşoară a spatelui său fragil, articulațiile clare ale mâinilor 
sale, mâinile care petrecuseră ani învăţându-mă cum să 
Cos. 

L-am recunoscut şi pe fratele meu. Modul în care 
călcâiele lui se legănau înainte şi înapoi când înainta 
şchiopătând, tăietura inegală a pantalonilor pe care şi-i 
tivise cu stângăcie în timp ce-i purta, coatele ce-i ieşeau în 
afară ori de câte ori era înspăimântat sau exasperat. 

M-am întors cu faţa spre shansen. 

— Eliberează-i pe tatăl şi pe fratele meu! 

— Altfel? a rostit, sforăind Gyiu'rak. 

— Altfel te voi ucide, am spus cu răceală. 

Ochii lui Gyiu'rak au licărit de încântare. Colţi de tigru 
ascuţiţi i-au ieşit în afară, peste buza de jos, iar când ea a 
păşit spre mine, i-am putut vedea muşchii umflându-se de- 

a lungul braţelor şi picioarelor. Afurisita a avut grijă să mă 
facă să par mai mică decât eram în realitate. 

— Mi-ar plăcea să te văd demonstrând ameninţarea asta. 

— Nu! a spus Edan, atingându-mi un braţ. Dacă o vei lua 
pe calea asta... 

Nu a fost nevoie ca el să-şi termine avertizarea. Am ştiut 
ce voia să spună. Dacă aveam să o las pe Gyiu'rak să mă 
împingă la o astfel de acţiune, atunci era ca şi cum mă 
abandonam dorinţei demonului meu pentru răzbunare. 

Aveam să devin ca Gyiu'rak. 

Dar cât mai doream răzbunarea! 

M-am răsucit spre shansen, ignorând-o pe Gyiu'rak. 

— Lasă-i să plece! 

— Îmi pui răbdarea la încercare, croitoreaso! a replicat el. 
Ţi-am dat o şansă să ni te alături. Ai fost imprudentă să o 
respingi, a continuat el şi şi-a înclinat bărbia spre Gyiu'rak, 
ai cărei ochi se întunecaseră de setea de sânge, 
ordonându-i: Omoară-i! 

Mi-am simţit inima în gât şi mi-am stăpânit un strigăt, 
sărind după Gyiu'rak înainte ca aceasta să poată ajunge la 
Baba şi Keton, dar m-a blocat cu uşurinţă, folosindu-şi 
braţul, şi m-a aruncat într-o parte. 

Nu mai fusesem niciodată lovită cu o asemenea forţă, 
nici măcar de Bandur. Tot trupul mi s-a îndoit, iar nervii mi 
s-au cutremurat de la lovitură. Genunchii refuzau să mă 
asculte, iar ea râdea în timp ce mă chinuiam să mă ridic. 

— Jalnic! a rostit ea cu o voce aspră. Nu-ţi face griji! li voi 
termina rapid. 

Am închis ochii, invocând imaginea morţi împăratului 
Khanujin - tăietura adâncă pe care Gyiu'rak o trasase de-a 
curmezişul gâtului său atât de rapid, că acesta nu apucase 
să îşi dea seama ce se întâmpla, până când rana nu a 
început să împrăştie sânge, secându-i culoarea de pe chip 
şi viaţa din trup. 

Nu aveam să permit să se întâmple la fel cu Baba şi 
Keton. 

Împingându-mă în sus, m-am aruncat pe demoniţă, 
apucând-o de la spate şi înfăşurându-mi braţele în jurul 

gâtului ei. 

Aceasta şi-a schimbat brusc direcţia şi s-a răsucit, 
ţâşnind în aer, ca să scape de mine. M-am ţinut tare, 
înfigându-mi unghiile în gâtul şi în pieptul ei. Carnea îi era 
rece, oasele, tari ca fierul. Nu mi-am putut da seama dacă 
atacurile mele aveau vreun efect. 

Când am aterizat, Gyiu'rak s-a năpustit în focul care încă 
ardea în mijlocul scuarului, cu mine agăţată strâns, în mod 
repetat, a năvălit asupra flăcărilor, încercând să mă 
înăbuşe în fierbinţeala lor, dar eu nu simţeam nimic. Focul 
mi-a gâdilat pielea şi mi-a pârlit tunica pe spate, dar 
altceva nu s-a întâmplat. 

Nu puteam spune acelaşi lucru despre Gyiu'rak. Flăcările 
îi arseseră pielea umană. Îi putem citi pe chip durerea în 
modul cum îşi încleşta gura, cu buzele apăsând pe colții de 
tigru. Erau alţi demoni vulnerabili la foc? Când mi-am dat 
seama, am rămas uluită; Bandur se deplasase adeseori cu 
mine prin flăcări, dar niciodată având înfăţişarea sa umană. 

Imediat ce şi-a dat seama că efortul ei fusese în zadar, 
demoniţa şi-a dezgolit dinţii. 

— Poate că eşti mult mai evoluată decât mi-am imaginat, 
copil schimbat”. 

Apoi m-a lovit peste spate, forţându-mă să sar chiar 
înainte să mă zdrobească. Am căzut pe o parte, iar coastele 
mi-au cedat sub greutatea corpului. Gyiu'rak s-a năpustit 
spre mine, iar eu m-am rostogolit spre foc, apucând brusc 
unul dintre buştenii ce trosneau ca să-l întorc spre faţa ei. 

Scântei de la lemnul sfârâind i-au sărit în ochi, iar ea a 
scos un urlet de tigru, pe când braţele i-au ţâşnit spre un alt 
atac. M-am ferit şi apoi am împins-o în foc. 

Un arc albastru-argintiu a înaintat pe lângă mine. Edan, 
mânuind pumnalul cu partea de meteorit, s-a mişcat 
repede spre foc şi a înfipt lama în pieptul demonului. 

__ Gyiu'rak a ţipat, iar trupul ei s-a contractat de durere. 
Intr-o furtună de fum, demoniţa a dispărut, întorcându-se 


? Changeling (în lb. engleză, în original) - în folclorul european, un copil 
urât, prost sau ciudat, lăsat de zâne sau spiriduși în locul unui copil 
frumos și perfect din toate punctele de vedere (n. tr.). 

ca un vârtej în amuleta shansen-ului. 

Bătălia nu era încheiată. Sute de soldaţi ne-au înconjurat. 
Foarte serioasă, m-am întors cu faţa spre ei. Eu şi Edan nu 
aveam nicio şansă să-i înfrângem pe toţi, dar voiam să fac 
ceea ce trebuia să fac - să-i eliberez pe Baba şi pe Keton. 

— Ucideţi prizonierii! a strigat shansen-ul către fiii săi. 

Arcurile s-au ridicat, iar săgețile s-au îndreptat spre tatăl 
şi fratele meu. Groaza m-a cuprins, şi am sărit să-i apăr. 

Atunci o săgeată cunoscută, roşu-aprins, l-a lovit cu 
dibăcie pe unul dintre fiii shansen-ului la baza mâinii. O altă 
săgeată, apoi o alta, până când toţi cei trei fii s-au prăbuşit, 
grav răniţi. 

Ar putea fi adevărat? Mi-am întins gâtul, căutând-o pe 
Sarnai. 

Caii au pătruns tropăind prin porţi, sărind pe lângă flăcări 
cu copitele lor ce loveau tăciunii aprinşi şi cenuşa. Săgeţile 
roşii s-au înmulţit, iar eu am auzit ţipete şi strigăte, ultimele 
zgomote făcute de soldaţi înainte să cadă. 

Cu oamenii shansen-ului zăpăciţi, i-am grăbit pe Baba şi 
Keton spre un colţ, departe de luptă. 

Am tras de sacii care acopereau feţele tatălui şi fratelui 
meu, dar, în ultima clipă, m-am hotărât să nu le ridic. Nu 
voiam să mă vadă cum eram, mai mult demon decât fată. 

— Rămâneţi aici! am spus, atingând umărul lui Keton şi 
pe urmă a lui Baba. Aici veţi fi în siguranţă. 

— Maia? a întrebat Baba. Tu eşti? 

Mi-am muşcat buza, pentru că nu voiam să răspund. 
Auzindu-l cum mi-a strigat numele, mi-am reamintit de 
fantoma unui chin pentru inima mea. Suficient să o fac să 
simtă durerea pentru o clipă, apoi senzaţia a dispărut. 

M-am întors în bătălie şi i-am găsit pe lady Sarnai şi pe 
lordul Xina, flancaţi de un mic batalion de războinici. 

Nu o văzusem niciodată pe lady Sarnai în luptă. Era mai 
rapidă decât orice bărbat şi chiar la fel de puternică. 
Niciunul dintre soldaţii shansen-ului nu-i putea egala 
talentul cu arcul; curând a doborât o duzină de bărbaţi, 
făcând astfel loc pentru lordul Xina să-l atace pe tatăl ei. 

Dar shansen-ul, pătruns de o forţă a demonului, l-a 

dominat cu uşurinţă pe bărbatul care fusese cândva 
războinicul său preferat. Despotul a rupt în două sulița lui 
Xina, l-a izbit într-unul dintre zidurile fortăreței şi a scos un 
răcnet triumfător, mai mult de tigru decât de om. 

Ochii mei au urmărit amuleta care se balansa peste 
torsul său acoperit cu armură. Obsidianul scânteia cu magia 
lui Gyiu'rak, iar eu m-am temut că ştiam ce urma. 

Shansen-ul s-a răsucit cu faţa spre fiica lui, care înainta 
spre el cu arcul ridicat. 

Aruncând sulița ruptă a lordului Xina, bărbatul şi-a 
deschis braţele, ca şi cum i-ar fi salutat atacul. Shansen-ul 
a aşteptat până când ea s-a aflat la douăzeci de paşi 
depărtare înainte să-şi atingă amuleta şi apoi, combinându- 
se cu Gyiu'rak, s-a transformat într-un tigru a cărui blană 
albă se zbârlea peste pielea umană. 

Îl mai văzusem pe despotul războinic transformându-se, 
dar nu şi lady Sarnai. Aceasta a tras de frâie înapoi, s-a 
aplecat înainte şi şi-a strâns umerii, pregătită pentru atacul 
tatălui ei. 

Trebuia să fac ceva! Dar eram de cealaltă parte a 
câmpului de bătălie, prea departe să dau o mână de ajutor. 

Cu o viteză ameţitoare, tigrul s-a repezit la lady Sarnai. 
Calul ei a nechezat, iar prinţesa s-a rostogolit din şa, şi n- 
am mai văzut-o. Majoritatea războinicilor ar fi murit pe 
dată; m-am temut că şi Sarnai murise. Apoi, ea a reapărut, 
luptându-se cu mâinile goale, corp la corp, cu tigrul. 

Shansen-ul şi-a ridicat ghearele spre gâtul ei. 

Stop! am strigat în gândurile lui. Este fiica ta. Tu ai 
învăţat-o să se lupte în acest fel. 

Shansen-ul a părut să ezite, preţ de o clipă. A mârâit, dar 
asculta. 

Demoniţa ta ţi-a sucit minţile. Nu o lăsa să-ți ucidă fiica! 

În timp ce vorbeam cu shansen-ul, lady Sarnai s-a luptat 
să se desprindă puţin câte puţin din ghearele lui şi să-şi 
recâştige poziţia. 

Ucide-o! a strigat Gyiu'rak din amuleta shansen-ului. 
Strigătele ei le-au depăşit pe ale mele, iar ezitarea de pe 
fruntea shansen-ului a dispărut. Ucide-o! 

Ghearele shansen-ului s-au agitat în aer. Stomacul mi s-a 
întors pe dos din cauza spaimei reci. Eram sigură că, la 
următoarea mea bătaie de inimă, lady Sarnai avea să fie 
moartă. Laba shansen-ului a coborât, dar fiica lui s-a 
rostogolit, îndepărtându-se, iar lordul Xina a atacat. 
Războinicul şi-a înfipt sulița în coasta shansen-ului. 

Tigrul a scos răgete de durere, zvârcolindu-se şi 
răsucindu-se în toate părţile. Lady Sarnai şi-a ridicat sabia. 
Spre deosebire de tatăl ei, aceasta nu a ezitat. Dar a fost 
prea târziu. Shansen-ul a sărit peste foc şi a dispărut. 

Imediat, flăcările s-au retras, iar lady Sarnai şi-a înfipt 
sabia în rămăşiţe. Nu am reuşit să-i văd faţa, dar umerii i s- 
au ridicat de frustrare. Ratase şansa de a-şi birui tatăl. 

S-a întors apoi din preajma jăraticului şi a mers spre 
stindardul pe care oamenii shansen-ului îl ridicaseră. A rupt 
băţul peste genunchi şi a sfâşiat steagul în două. 

— Shansen-ul s-a retras, a declarat ea. Inchideţi porţile! 

Şi, la comanda ei, porţile Palatului de larnă au bubuit 
ferecate. 

Bătălia era încheiată. 


e 247 œ» 


CAPITOLUL DOUĂZECI ŞI ŞAPTE 


Nu a fost o victorie. 

Lady Sarnai ştia, aşa cum ştiam şi eu, că shansen-ul 
cedase Palatul de larnă doar pentru că nu avea nicio 
valoare strategică pentru el. Cea mai mică reşedinţă a lui 
Khanujin fusese construită în timpul vremurilor mai paşnice, 
cu scopul de a găzdui familia imperială în perioada iernilor 
aspre din A'landi. Palatul se bizuia pe poziţia sa pe o stâncă 
pentru apărare, iar cazarma fusese golită de resurse în 
decursul Războiului celor Cinci lerni. Palatul nici măcar nu 
avea legătură cu Marele Drum al Mirodeniilor. 

Împăratul Khanujin făcuse o greşeală când rămăsese 
acolo. Palatul de Primăvară era la doar o săptămână 
distanţă de Palatul de larnă şi, aşezat de-a lungul coastei 
ținutului A'landi, era protejat atât de flota imperială, cât şi 
de armata din Jappor - cea mai puternică din ţară. Având în 
vedere că împăratul Khanujin nu mai era în viaţă, nimeni 
nu-l mai putea opri pe shansen să ocupe capitala şi tot 
ţinutul A'landi. 

Nimeni, am vrut să-i spun lui lady Sarnai, cu excepţia ei. 

Cei trei fraţi ai săi erau în lanţuri; săgețile ei roşu-aprins 
le ieşeau în afară din mâini şi picioare, dintre coaste şi 
umeri. Fiecare rană părea calculată să producă o durere 
puternică, dar să nu ucidă. 

Sarnai le-a ignorat rugăminţile de iertare şi şi-a recuperat 
arcul din lemn de frasin de la fratele ei cel mai în vârstă. 

— Du-i la temniţă! i-a spus ea lordului Xina. Voi hotărî ce 
voi face cu ei mai târziu. 

Îngrozite de magia demonului întunecat la care fuseseră 
martore, multe dintre trupele shansen-ului erau gata să 
treacă de partea lui lady Sarnai, care le condusese 
neînfricată în bătălia din perioada Războiului celor Cinci 
lerni. Cei care nu treceau erau aruncaţi în temniţă fără 
hrană şi apă. Câţiva şi-au arătat disprețul faţă de ea, 
strigând: 

— Am mai multă onoare decât să urmez o femeie! 

Şi ei au fost aruncaţi în temniţă, dar cu o observaţie 
pentru gardieni: să li se taie limbile. 

Nimeni altcineva nu a îndrăznit să pună sub semnul 
îndoielii ordinul ei. 

Până la amiază, lady Sarnai restabilise ordinea la Palatul 
de larnă. Oamenii ei stinseseră toate focurile, iar ea îi 
pusese pe miniştrii supraviețuitori ai împăratului să 
inventarieze ce arme puteau fi recuperate de la armurărie 
şi ce alimente avea palatul în hambar şi în cămări. 

— E, într-adevăr, o figură, nu-i aşa? a întrebat Keton, în 
timp ce tineam cu mare grijă capul lui Baba în poală. E 
chiar mai înspăimântătoare decât îmi aminteam că era în 
timpul războiului. 

— Da, este! am recunoscut, fără a dori să discut despre 
lady Sarnai. 

După ce mi-am văzut fratele şi tatăl din nou, nu mi-am 
dorit decât să le memorez feţele, să le aud vocile şi să 
umplu golurile din ce în ce mai mari din memoria mea. 

Mânecile lui Baba erau rupte, iar când le-am suflecat, am 
văzut vânătăile de pe braţele lui. 

— Ne răneau doar când ne opuneam, a spus Keton, 
neconvingător. Când au venit în Port Kamalan, am încercat 
să mă împotrivesc, iar ei aproape că au ars prăvălia. 

Am pălit de furie. Doar gândindu-mă la Baba, smuls de la 
masa lui de lucru de soldaţii care jefuiau prăvălia pe care 
familia mea se căznise atât de tare să o păstreze sau la 
faptul că îi vedeam pe tatăl meu şi fratele meu în lanţuri, 
sau la Keton, care abia ce îşi redobândise abilitatea de a 
merge, împins la pământ şi biciuit, îmi dădeam seama cât 
îndrăznise shansen-ul! 

— Îmi pare rău! am şoptit. Este greşeala mea! 

Keton mi-a atins braţul, un semn de iertare, dar eu 
puteam să văd întrebările care se adunau în mintea lui, 
devenite evidente pe fruntea încruntată. De ce era aceea 
greşeala mea? De ce eram eu atât de importantă, încât 
shansen-ul să-şi fi trimis soldaţii în Port Kamalan să-i 
răpească pe el şi pe Baha? lată două întrebări la care nu 
eram pregătită să răspund! 

Mi-am lipit buzele strâns una de cealaltă şi mi-am ascuns 
mâinile în buzunare. 

Spre uşurarea mea, Edan şi-a făcut apariţia. 

— Apartamentele principale din curtea de miazăzi au fost 
neatinse de foc, a spus el încet şi obosit, pentru că magia îl 
epuizase mai mult decât voia să recunoască. Va fi mai cald 
acolo pentru tatăl tău. 

Keton a făcut ochii mari, recunoscându-l pe Edan din 
povestirile pe care i le spusesem despre el, dar nu era 
momentul potrivit pentru prezentări. 

Impreună, eu şi Edan l-am ridicat pe Baba şi l-am dus în 
interior. Am găsit un pat într-una dintre odăile miniştrilor şi, 
când l-am aşezat pe Baba, ochii lui oblici s-au deschis. 

— Maia! a spus el, luându-mă de braţ. 

Am tresărit şi mi-am ţinut privirea coborâtă, sperând că 
Baba nu-mi va observa ochii dacă voi sta în umbră. 

— Eşti în siguranţă, Baba, i-am spus. Shansen-ul a 
dispărut. Lady Sarnai a preluat Palatul de larnă. 

— Şi împăratul? 

Am ezitat. 

— E mort. 

— Mort! Foarte mulţi morţi! a spus Baba, cu ochii deveniți 
ca de sticlă şi privind insistent spre tavan, deşi mult timp 
nu a mai rostit niciun cuvânt. Fie ca zeii să-l protejeze! 

Baba a dat să se ridice. 

— Cine este cel din spatele tău? 

Edan se reîntorsese cu un ibric din bronz aburind. 

— Baba, Keton, am început eu. Acesta este Edan, Lordul 
Vrăjitor al Majestății Sale. 

— Fostul Lord Vrăjitor, a spus Edan, dregându-şi glasul. 

Cu orice altă ocazie, aş fi putut zâmbi la cât de agitat 
părea Edan, dar în ziua aceea, nu. Acesta a pus jos ibricul 
ca să-mi salute cum se cuvine familia. Întâi, o plecăciune 
spre Baba, apoi spre Keton, care a obiectat. 
__— Suntem de aceeaşi vârstă, a spus fratele meu. 
Incetează cu plecăciunile! Te rog! 

Tata l-a privit pe vrăjitor cu neîncredere. 

— Ah, da, am auzit o mulţime de lucruri despre tine! Sunt 

mulţi care cred că tu eşti motivul pentru Războiul celor 
Cinci lerni. 

Edan a inspirat profund. 

— Şi nu au fost departe de adevăr, domnule, a răspuns 
el. 

— Prin urmare, tu eşti cel de învinovăţit pentru moartea 
fiilor mei mai mici. Pentru miile de fii care au murit, plus cei 
care mărşăluiesc chiar acum în timp ce vorbim, spre 
moarte. 

— Baba... am încercat eu să intervin şi i-am oferit apă. 
Bea! 

La sunetul vocii mele, umerii lui Baba au tremurat, iar el 
a scăpat un suspin de căinţă. 

— Sunt obosit, a spus el în cele din urmă. Să păstrăm 
aceste prezentări pentru altă dată. Aş dori să mă odihnesc. 

Apoi a închis ochii, îndepărtându-ne pe toţi. 

Cu paşi grei, i-am urmat pe Edan şi Keton afară din 
încăpere. Fratele meu mi-a atins umărul şi a spus atât de 
încet, ca numai noi doi să putem auzi: 

— A fost o săptămână dificilă pentru amândoi. Voi vorbi 
cu el când se va simţi mai bine. 

Am dat din cap amorţită, încercând să îmi ascund 
dezamăgirea. 

— Mulţumesc, Keton! am spus eu şi l-am lăsat să i se 
alăture lui Edan. 

— Nu-ţi face griji, xitara! a spus Edan şi m-a sărutat pe 
obraz. Nu am fost niciodată popular printre a'landani, dar 
am reuşit să câştig susţinerea celor mai importanţi. 

M-am silit să zâmbesc, deşi nu asta era ceea ce mă 
îngrijora. Dacă Baba nu avea încredere în Edan din cauza 
magiei sale, ce ar crede, odată ce ar cunoaşte adevărul 
despre mine? 

Ce ar crede el, odată ce ar descoperi că fiica lui este un 
monstru? 


Ca urmare a bătăliei, cadavrul lui Khanujin fusese uitat. 
Veşmintele lui imperiale zăceau zdrenţuite, iar mantia 
vrăjită pe care o creasem pentru el era aproape de 

nerecunoscut, acoperită de murdărie, pământ şi sânge. 
Când am văzut cadavrul împăratului pângărit şi ignorat, 
resentimentele pe care le nutrisem cândva faţă de el au 
dispărut. 

— Merită să fie înmormântat, am spus. Mulţi l-au iubit, 
chiar dacă nu au ştiut niciodată cât de crud putea fi. 

— Nu a fost un om bun, m-a aprobat Edan, şi nici vreun 
conducător grozav, dar a ţinut la ţara sa îndeajuns să se 
sacrifice pentru ea. 

Edan s-a ghemuit lângă fostul său stăpân. Surâsul 
dispreţuitor care deforma de obicei gura împăratului 
devenise o linie delicată, iar el avea un aer cu adevărat 
regal, în clipa aceea, când era palid şi cenușiu. 

Printre talismanele de la centură, am observat cu coada 
ochiului vechea amuletă a lui Edan. 

Acesta a ridicat-o şi a ţinut-o în sus, trecându-şi degetul 
mare peste vulturul gravat pe suprafaţa de bronz. M-am 
gândit că ar putea să o păstreze, dar, după ceva vreme, a 
aşezat-o la loc, în centura lui Khanujin. 

— Chiar şi fără jurământ, simt obligaţia să-l protejez. l-am 
promis tatălui său că voi apăra A'landi. Am dat greş cu 
amândouă. 

— A'landi nu a căzut încă, am spus. Nu vom permite 
asta. 

Edan a dat din cap aprobator şi a vrut să se întindă din 
nou după mâna mea, dar sosirea lui lady Sarnai şi a 
anturajului ei de soldaţi a întrerupt orice avea el de gând să 
spună. Fiica shansen-ului rămânea puternică asemenea 
oricărui rege, cu o mână pe şold şi cu cealaltă pe sabie. 

— Ce faceţi voi doi aici? Privitor la asta... 

Lady Sarnai nu se putea hotărî ce atitudine să aibă faţă 
de împăratul decedat. Expresia ei ne-a determinat să 
adoptăm o atitudine dură. 

— Avem treabă. Faceţi-vă utili! a mai spus ea. 

Încă îngenuncheată lângă Edan, m-am ridicat. Nu m-am 
sinchisit să-mi ridic privirea spre ea. 

Fără îndoială, se aştepta să mă supun imediat, dar am 
făcut exact invers. 

— Merită să fie îngropat, Înălţimea Voastră. Nu-l puteţi 
lăsa aici să se descompună! 

— Cine eşti tu să dai ordine? 

— A fost împărat, am explicat. Indiferent ce aţi simţit 
pentru el, a murit pentru A'landi. 

— O moarte dezonorantă! s-a răstit ea. Armata lui a fost 
măcelărită. A îngăduit să fie luat prizonier... 

— Preferaţi să fi fugit? am ripostat. Împăratul Khanujin nu 
a fost un om extraordinar, dar nici vreun laş. A ales să 
rămână cu ţara sa până la sfârşit. 

În timp ce tu, nu, am lăsat eu nerostit. 

Faţa lui Sarnai s-a întunecat la insulta pe care în mod 
intenţionat am lăsat-o să atârne în aer. 

— Spălaţi-l şi ştergeţi-l! a poruncit ea oamenilor care o 
însoțeau, apoi a adăugat: Maestre croitor, fă-i un giulgiu 
potrivit pentru înmormântare! 

M-a scutit de o privire când s-a răsucit pe călcâie. Ceva a 
zburat de colo-colo în urma ei, în vreme ce lady Sarnai 
încerca să se ferească. 

Pasărea mea! 

— Vino cu mine! i-am spus lui Edan şi amândoi am 
urmat-o spre camera de audienţe a Palatului de larnă, pe 
care lady Sarnai şi-o însuşise pur şi simplu, aşezându-şi 
arcul pe masa din lemn de pin. 

Lordul Xina şi miniştrii supraviețuitori ai lui Khanujin se 
aflau, de asemenea, acolo aşteptând-o. 

— Tamarin, a spus ea, uitându-se aspru când şi-a dat 
seama că o urmasem, cu supărarea sporită de faptul că 
urechile ei de femeie-vânător nu ne auziseră. Am crezut că 
ţi-am dat ordine să lucrezi o mantie de înmormântare 
pentru Khanujin, a mai spus, stând cu braţele încrucişate. 

În loc să răspund, am fluierat uşor, iar pasărea modelată 
din bucata de covor s-a năpustit din hol şi a fluturat aripile 
în palma mea. 

Fiica shansen-ului a privit dispreţuitor. 

— Aşadar, pasărea este a ta. Ar fi trebuit să bănuiesc. 
Necazul pare să te urmeze oriunde mergi. 

Mi-am îndreptat umerii cu îndrăzneală. 

— Când mărşăluim spre Jappor? 

— Să mărşăluim spre Jappor? a repetat ea, şi întreg 
consiliu s-a uitat la mine de parcă eram nebună. 

— Fereastra pentru a salva A'landi se închide, am spus. 
Trebuie să mergem acum! 

— Şi de ce aş salva eu A'landi? a mormăit Sarnai. 
Împăratul este mort, mii de oameni ai săi sunt morţi. Nu voi 
sacrifica alte mii de vieţi când nu există speranţă să câştig 
împotriva tatălui meu. Ne retragem spre apus şi ne luăm 
supraviețuitorii cu noi. 

— Dar... 

— Naţiunile se ridică şi cad. Vrăjitorul ar trebui să ştie 
asta mai bine decât oricine. 

— Eşti furioasă, am spus eu. Şi ai tot dreptul să fii. 
Khanujin a luat mult de la tine. Şi mult a luat şi de la mine, 
de la noi toţi. Dar gândeşte-te la ceea ce se va întâmpla cu 
A'landi dacă tatăl tău ar deveni împărat. Tu însăţi ai spus că 
nu este omul de care îţi aminteai şi că a fost corupt de 
demonul său. Ce îţi trebuie ca să o opreşti pe Gyiu'rak să 
devină adevăratul conducător al ținutului A'landi? 

Umerii lui Sarnai s-au încordat. 

— Nu putem câştiga împotriva armatei tatălui meu. Cu 
Khanujin mort, dacă shansen-ul se declară împărat, armata 
din Jappor va fi de partea lui. Ceilalţi despoţi războinici nu 
vor îndrăzni să se ridice împotriva lui. 

— Îi poţi convoca să ne ajute? 

— Nu este timp suficient, a răspuns lordul Xina. Shansen- 
ul va ajunge în Jappor în câteva zile şi va dobândi controlul 
armatei imperiale. 

— Gyiu'rak va avea controlul asupra armatei imperiale, a 
spus lady Sarnai ferm. Puterea ei asupra tatălui meu devine 
tot mai puternică pe zi ce trece. Odată ce preţul sângelui 
este plătit, puterea va fi absolută. 

— Am crezut că preţul sângelui a fost viaţa împăratului. 

— Viaţa împăratului, da! a spus lady Sarnai cu vocea 
dogită în timp ce cicatricile ei au strălucit palid sub lumina 
apoasă. Şi alte zece mii. 

Inima mi s-a frânt. Aceea nu a fost o veste doar pentru 

mine, ci şi pentru miniştri. A urmat o tăcere încremenită, 
apoi toată lumea a început să vorbească în acelaşi timp. 
Sarnai a ridicat mâinile şi a lovit podeaua de lemn cu cizma. 

— Ajunge! Pentru tatăl meu nu înseamnă nimic. Mii au 
murit deja în Războiul celor Cinci lerni. El vede asta ca pe o 
şansă să detroneze o dinastie coruptă şi să o înceapă pe a 
lui. Am luptat în destule bătălii să ştiu când trebuie să mă 
retrag şi când trebuie să continui. Nu există nicio cale să 
putem câştiga în faţa lui Gyiu'rak. 

— Nu sunt de acord, Înălţimea Voastră, a rostit tare 
Edan. 

Vocea lui lady Sarnai era dură. 

— Atunci luminează-ne, vrăjitorule! Cum poate fi tatăl 
meu înfrânt? 

— Va avea nevoie de câteva zile să-şi revină din cauza 
rănilor, a susţinut Edan. Flota imperială şi armata din Jappor 
se vor împotrivi cârmuirii lui; Războiul celor Cinci lerni nu s- 
a desfăşurat cu atât de mult timp în urmă, încât oamenii să 
fi uitat că el era duşmanul. Vor încerca să apere Palatul de 
Primăvară. Totuşi, demonul său va fi şi mai puternic în 
Jappor, ţinând seama de apropierea faţă de miazănoapte. 
Aş spune că avem la dispoziţie o săptămână. Două, cel 
mult, înainte de momentul căderii capitalei. 

Privirea lordului Xina, întunecată asemenea pietrelor 
negre strălucitoare, s-a întors spre Edan. 

— Şi de ce ar trebui să avem încredere în tine? Tu, a 
cărui loialitate poate fi cumpărată... 

— Cumpărată? a repetat Edan. Crezi că eu am dorit să-l 
ajut pe Khanujin să lupte împotriva shansen-ului? Să vă 
distrugă ţara în război? Am fost legat de un jurământ pe 
care nu l-am putut încălca. Nu am avut de ales. Oamenii 
shansen-ului nu au posibilitatea să aleagă; ei îl urmează 
doar de frică, nu din loialitate. Arată-le că ar trebui să lupte 
pentru tine, să-şi salveze ţara. 

— Ei se tem de Gyiu'rak, a spus lady Sarnai. Nimeni nu o 
poate opri. 

— Eu pot, am rostit cu o voce foarte calmă. Sunt ca ea. 
Un demon. 

În încăpere s-a lăsat tăcerea. Miniştrii s-au dat înapoi, 
descumpăniţi, ca şi cum distanţa i-ar fi pus la adăpost. Unii 
au murmurat rugăciuni sau blesteme. Lordul Xina şi-a 
îndreptat sulița spre gâtul meu. 

l-am ignorat pe toţi şi m-am uitat cu hotărâre la fiica 
shansen-ului. Dacă mărturisirea mea a luat-o prin 
surprindere, nu a arătat-o. 

— Vrăjitorule, spune-mi de ce n-ar fi trebuit să-l execut 
pe maestrul croitor. 

Surpriza a devenit vizibilă pe fruntea lui Edan. El şi lady 
Sarnai nu fuseseră niciodată în bună înţelegere, iar ea nu Îi 
mai ceruse niciodată părerea. 

— Este adevărat că asupra maestrului croitor a fost 
aruncat blestemul să urmeze calea demonilor, a spus el 
încet. Şi este adevărat că acţiunile ei, cu vremea, nu vor 
mai fi ale Maiei Tamarin, ci ale monstrului din interiorul său. 
Totuşi, chiar şi ca demon, cred că va face tot posibilul să 
protejeze A'landi. 

Încrederea lui Edan în mine a încălzit o parte din gheaţa 
ce îmi înconjura inima. Mi-am muşcat buza, sperând că 
Sarnai îi va da crezare. 

Ministrul războiului s-a opus. 

— Tot ce spui este absurd. Nu putem îngădui prezenţa 
unui demon în mijlocul nostru. Arestaţi-o imediat! Lord 
Xina, te rog, ascultă motivul... 

— Aceasta este armata mea! a spus lady Sarnai tăios. Nu 
a lordului Xina. Te avertizez o singură dată, ministre Zha, şi 
doar pentru că eşti nou în guvernarea mea. 

Ministrul s-a făcut mic, iar privirea rece a lui Sarnai a 
revenit spre mine. 

— Mâine-dimineaţă, voi anunţa dacă vom mărşălui sau 
nu spre Jappor şi voi decide soarta Maiei Tamarin. Sunteţi 
liberi! 

g 


— Crezi că se va răzgândi? 

Edan şi-a dat seama că nu întrebam dacă lady Sarnai 
avea să-mi cruțe viaţa, ci dacă aceasta va înţelege scopul 
marşului spre Jappor. 

O vreme, a cumpănit asupra întrebării mele. 

— Este o femeie-războinic strălucită, dar un conducător 
fără experienţă. Shansen-ul nu i-a dat niciodată comanda 
trupelor sale în timpul Războiului celor Cinci lerni. Era doar 
o copilă de paisprezece ani când a început războiul - foarte 
tânără şi speriată de reputaţia şi forţa tatălui ei. Acum, că 
trebuie să lupte împotriva lui, este dificil să prezici ce va 
face sau ce nu va face. 

M-am gândit la modul cum shansen-ul ezitase înainte de 
a o ataca pe Sarnai. 

— Crezi că el o iubea? 

— Înainte ca Gyiu'rak să-l corupă? Posibil, în felul lui. Dar 
shansen-ul a iubit mereu puterea mai presus de tot. Ela 
văzut potenţialul lui Sarnai şi i-a promis comanda armatelor 
lui atunci când va avea vârsta potrivită. 

— De asemenea, tot el a anunţat că nu va fi obligată să 
se căsătorească, am spus eu, amintindu-mi ceea ce lady 
Sarnai îmi povestise cu mult timp în urmă. 

— El i-a cumpărat loialitatea. Ea l-a slujit şi a crezut cu 
adevărat că tatăl ei ar putea ajuta A'landi, detronându-l pe 
împăratul Khanujin. Dar când el a început să lucreze cu 
Gyiu'rak, relaţia lor a fost înveninată. Şi când armistițiul a 
fost parafat şi el a trimis-o să se căsătorească cu împăratul, 
încrederea ei în el s-a distrus total. 

— Şi la fel şi încrederea ei în A'landi, am murmurat eu, 
încruntându-mă. Cum pot să o ajut? Avem nevoie de mai 
mulţi oameni, dar avem foarte puţin timp. 

Am tăcut. Stindardul împăratului stătea în faţa mea. 
Intenţionasem să-l cos şi să transform în veşmânt de 
înmormântare, dar o altă idee mă urmărea. 

— Pasărea pe care am făcut-o ca să te găsesc pe tine 
şi... pe lady Sarnai. Pot face mai multe. Alte câteva sute, 
am spus eu şi mi-am stăpânit emoția când mi-am atins 
amuleta şi am simţit jumătăţile de nucă goale. Doar sper 
să-mi amintesc cum se coase, am mai zis şi, când m-am 
uitat la ghearele mele, m-am cutremurat. 

Edan a luat o margine a stindardului ca să-l putem ţine 
împreună. 

— Te voi ajuta! a promis el. 

Am început să lucrăm, tăind stindardul în o sută de 
pătrate. Edan a împăturit, iar eu am cusut. Reuşeam doar 
cusăturile cele mai simple, cele pe care le învăţasem de la 
mama când eram o copilă. Era suficient. 

In fiecare pasăre, am cusut un fir din rămăşiţele covorului 
meu vrăjit, ca să le asigur darul zborului. Firele au zvâcnit 
cât am lucrat, conştientă de magia care-mi vibra în sânge. 

De ce eşti atât de egoistă, Maia? Nu ai nevoie de păsări 
ca să câştigi războiul. Ai suficientă putere să-l dobori pe 
shansen. Dacă te vei sacrifica, vei salva mii de la moarte. 
Nu este ăsta un gest onorabil? 

Mi-am muşcat buza atât de tare, că a început să 
sângereze. 

— Te simţi bine? a întrebat Edan, arătându-se îngrijorat. 

— Dacă aş putea salva A'landi cedând - am bâiguit eu, 
uitându-mă insistent la mâinile mele, la ceea ce erau 
odinioară mâinile mele - şi transformându-mă total într-un 
demon, n-ar trebui? Nimeni nu ar mai fi silit să lupte. Aş 
putea salva vieţile a nenumărați bărbaţi şi femei. 

— Dacă vei ceda, Maia, nu vei mai fi tu însăţi, a spus el, 
ridicând acul din degetele mele tremurânde. Mai rămâi 
fermă pe poziţie încă o vreme. Pentru A'landi. Pentru mine. 

— Mă tem că mă va aduce în pragul nebuniei, am 
mărturisit. Am strâns foarte multă furie în mine şi nu o pot 
controla. 

Am închis ochii strâns, dorind să pot alunga toate acele 
amintiri îngrozitoare despre ceea ce făcusem de când 
Bandur mă blestemase. Erau mult mai pătrunzătoare decât 
orice altceva din viaţa mea anterioară. 

— Dar dacă te-aş uita din nou? am şoptit eu. Ce s-ar 
întâmpla dacă eu... 

— M-ai ataca? a rostit Edan cu răsuflarea încordată. Ai 
putea. Vrăjitorii şi demonii sunt duşmani fireşti. 

Văzându-mi reacţia îngrozită, m-a sărutat cu blândeţe. 

— Dacă mă vei uita, voi găsi o cale să te fac să-ţi 
reaminteşti. Şi dacă mă vei ataca, a spus el şi mi-a luat 
mâna, lipindu-mi-o pe pieptul său, te voi îmbrăţişa până 


e 258 + 


când te vei opri. Nu eram convinsă, dar Edan mai avea 
ceva de spus: Cred ceea ce i-ai zis maestrului Tsring despre 
ideea de a fi bună, a adăugat el şi şi-a trecut degetele prin 
părul meu, dându-l la o parte din dreptul ochilor. In fiecare 
zi, te vei schimba. Arăţi din ce în ce mai mult ca un demon, 
iar eu ştiu că vocea din interiorul tău devine tot mai 
puternică. Dar inima ta este a ta, Maia. Asta nu se va 
schimba atâta timp cât te vei ţine de ea. 

— Sper să ai dreptate. 

— Ştiu că am, a spus el, iar privirea i-a căzut pe grămada 
crescândă de păsări modelate cu fire din covor. M-ai crede 
dacă ţi-aş spune că am cunoscut-o? Pe prinţesa kiatană 
care a pliat o mie de cocori? 

— Nu eşti chiar atât de bătrân! 

El s-a strâmbat, privindu-mă. 

— Povestea nu este chiar atât de veche. Am întâlnit-o pe 
Shiori o singură dată şi pentru puţin timp, iar ea nu era 
foarte diferită de tine. Chiar şi atunci când un blestem 
îngrozitor a lovit-o, a rămas puternică. Păsările ei de hârtie 
i-au adus speranţa. 

Edan mi-a apăsat mâna pe inima lui. 

— Nu eşti singură, Maia. Acum şi întotdeauna. 

Inima îi bătea constant sub palma mea. Am dat din cap 
aprobator şi am adunat prima grămadă de păsări modelate 
cu fire din covor. Firele roşii cusute în aripile lor străluceau 
în lumina lunii. 

M-am aplecat spre Edan în timp ce m-am urcat pe 
pervaz, ghemuindu-mă în faţa vastei vederi a pădurii şi a 
oceanului de mai jos de Palatul de larnă. Incă ţinându-mă 
de braţul său; m-am întors cu faţa spre el. 

— Din fericire, a spus el, când răsuflarea lui mi-a gâdilat 
nasul înainte să mă sărute. 

Am sărit spre cer, un val de aer împingându-mă din ce în 
ce mai sus. Acolo, printre nori, am plutit cât de mult am 
putut, de parcă aş fi păşit pe apă. 

— Nu sunt singură, am repetat eu. Şi nu totul este 
pierdut. 

Ţinând păsările aproape, am schiţat un zâmbet timid. Mai 

deloc o consolare, fără zâmbetul soarelui, trupul meu nu 
putea simţi răceala nopţii care îmi acoperea cu gheaţă 
pielea, şi fără lacrimile de lună, inima mea nu era cuprinsă 
de frică în faţa niciunei situaţii. Mai ales nu în faţa viitorului 
inevitabil, în faţa preţului pentru salvarea măreţului A'landi 
- preţ care însemna că aveam să-mi pierd viaţa. 

Simţind că eram aproape să cad, mi-am ridicat amuleta 
şi mi-am apăsat buzele pe fanta de sticlă, eliberând cea 
mai mică picătură din sângele de stele, doar atât cât să 
scald păsările în lumina ei. 

Apoi, pe fundalul lunii, care semăna cu o seceră albă, mi- 
am ridicat braţele, trimițând păsările departe, să găsească 
pe cineva care putea lupta pentru A'landi şi viitorul său. 


e 260 œ» 


PARTEA A TREIA 
— SÂNGE DE STELE — 

CAPITOLUL DOUĂZECI ŞI OPT 


Printre ruinele altarului din Palatul de larnă, împăratul 
Khanujin era trimis spre paradis. Nu erau prezenţi nici 
măcar un preot sau un călugăr care să conducă ceremonia 
- doar soldaţii lui lady Sarnai şi câţiva miniştri care 
supravieţuiseră atacului shansen-ului. Aceştia clădiseră un 
rug modest din cărămizi ruginii şi îngenuncheaseră în faţa 
împăratului de îndată ce îl depuseseră. 

Edan nu a dorit să participe la înmormântare. Când am 
întrebat de ce, a răspuns: 

— Aceste ritualuri sunt unele dintre cele mai vechi tradiţii 
ale ținutului A'landi, menite să-l onoreze pe Khanujin şi să-i 
asigure trecere lină spre locul său printre zeități. Vrăjitorii şi 
religia nu au fost niciodată în armonie unii cu alţii. Ar fi o 
insultă pentru el şi pentru poporul vostru dacă aş participa. 

M-am înclinat împreună cu Keton şi Baba, prezentând 
astfel un ultim omagiu, apoi am zăbovit câteva momente, 
urmărind vântul care ducea departe de rug cenuşa 
împăratului. Degetele mă dureau căci cususem toată 
noaptea. 

După ce făcusem sute de păsări cu Edan, mă ocupasem 
de veşmintele de înmormântare ale împăratului Khanujin. Îi 
folosisem stindardul, împreună cu orice alte bucăţi putusem 
găsi în palat - feţe de masă şi perdele vechi, chiar şi sacii 
de orez cu care fuseseră acoperite feţele lui Baba şi Keton - 
să-mi cos păsările, dar, fără foarfeca mea, nu am reuşit să 
prefac păturile de in aspru în mătase. 

Doar ceea ce a rămas în plus a mers la veşmintele lui 
Khanujin. Astfel, împăratul a fost înmormântat simplu, ca 
un sătean. Fără nicio broderie, fără bijuterii, țintuit în pânza 
sărăcăcioasă, fără aur incrustat sau brocart. Nici măcar un 
petic de mătase. 

Nimeni nu a scos o vorbă despre asta. 

— Unde mergi? m-a întrebat Keton şi, când m-am întors 
cu faţa, a tresărit. Ochii tăi, Maia. Sunt roşii de ieri. Tu... 

— Sunt doar iritaţi, am minţit eu repede, încercând să îi 

alung îngrijorarea cu un gest nepăsător din mâna 
înmănuşată. 

Un val de nelinişte m-a copleșit. Fratele meu îmi spunea 
că eram o mincinoasă înfiorătoare, şi fusesem. Dar lucrurile 
se schimbaseră. Eu mă schimbasem. 

M-am grăbit să o iau înainte ca să evit întrebările. Dar 
cum fratele meu m-a urmat, n-am putut decât să ascult 
sunetul domol pe care îl făcea când păşea şi alunecarea 
elegantă a bastonului de la un pas la următorul. Ultima 
dată când îl văzusem, abia începuse să meargă din nou. 

Pieptul mi s-a încordat. Nu cu mult timp în urmă, tot ce 
îmi dorisem era să-i văd pe Baba şi pe Keton şi să-i pot 
îmbrăţişa. Şi, deşi în momentul acela eram împreună, tot 
ceea ce făceam era să păstrez distanţa. Nu ştiam ce să le 
spun, încât să nu fie o minciună. 

Şi cât de mult sufeream! 

Am încetinit pasul şi am mers alături de fratele meu. Mi- 
am cufundat mâinile în buzunare, iar mănuşile din bucăţi 
pe care mi le croisem ascundeau cât de cât. 

— Nu am dormit bine, am spus eu într-un târziu, o 
încercare nu prea reuşită de a-i oferi o explicaţie. 

— Nici eu, a spus Keton, înclinându-şi capul să asculte 
flăcările care continuau să pârâie dinspre rugul funerar. Am 
auzit că lady Sarnai a ţinut un consiliu de război ieri. Crezi 
că zvonurile despre un marş spre Jappor sunt adevărate? 

Acela era motivul pentru care dorisem să o văd. 

— Nu ştiu! 

— Oamenii sunt gata să lupte, a spus Keton. Şi eu voi 
lupta. 

Mi-am muşcat buza, încercând să ignor spaima ce mi se 
ridica în gât. 

— Nu, tu ar trebui să rămâi aici! Cu cei răniţi. 

Keton m-a privit, încruntându-se, iar eu mi-am dorit să-mi 
pot retrage vorbele. 

— Picioarele mele devin mai puternice, Maia. Posibil să 
nu fiu la fel de rapid ca toţi ceilalţi, dar pot lupta... 

— Deja ai luptat şi deja ai văzut prea mult război. 

— Glăsuieşte sora mea mai mică, m-a mustrat el. Atunci 

nu ştiam pentru ce luptam. Acum, ştiu. Ceilalţi soldaţi simt 
la fel. 

— Pentru ce lupti? 

— Împăratul este mort, iar shansen-ul este la jumătatea 
drumului spre capitală. l-ai văzut demonul, a spus Keton, 
stăpânindu-şi furia. Dacă nu apărăm A'landi împotriva lui, 
atunci să ne ajute cerul. Suntem condamnaţi. 

Cum puteam să-l conving, fără să simt că-i răpeam 
aceeaşi şansă pe care o dorisem pentru mine însămi - să 
ajut la salvarea ţării noastre? _ 

Îmi doream ca lady Sarnai să pornească marşul. Îmi 
doream să-l învingă pe tatăl ei, să o ucidă pe Gyiu'rak şi să 
o trimită învârtindu-se în lumea morţilor. 

Zece mii de vieţi! Cum ar putea cineva să râvnească la 
putere atât de mult, încât să negocieze vieţile oamenilor săi 
într-un astfel de schimb? 

Mi-am descleştat maxilarul, domolindu-mi furia. Când m- 
am uitat la fratele meu şi i-am văzut înflăcărarea din priviri, 
am recunoscut aceeaşi hotărâre care ardea şi în lăuntrul 
meu. 

— Merg să o caut pe lady Sarnai, a fost tot ce am reuşit 
să zic, punându-mi o mână pe umărul lui Keton. Ai grijă de 
Baba! 

a 


Nici lady Sarnai, nici lordul Xina nu participaseră la 
înmormântare, dar ştiam unde să o găsesc. Dormise afară, 
în preajma bucătăriilor, renunțând în favoarea celor răniţi la 
pretenţia ei de a sta într-una dintre încăperile înghesuite 
ale palatului. 

Am auzit-o înainte de a o vedea înfruntându-se cu lordul 
Xina. Erau atât de absorbiți de lupta lor, că abia m-au 
observat, aşa că m-am furişat în spatele unui stâlp ca să 
urmăresc. 

Sarnai încă nu-şi scosese armura. Trebuie să fi fost o 
treime din greutatea ei, şi totuşi o purta cu mândrie, cu 
umerii îndreptaţi şi transpiraţia strălucindu-i pe frunte. 
Lordul Xina era cel puţin de două ori cât ea, dar ea se mişca 
plină de graţie, bastonul ei de luptă dansând pe ritmul 

bătăliei în maniera în care degetele mele dansau odinioară 
cu acul. Observând cu coada ochiului o deschidere în 
partea lordului Xina, Sarnai i-a tras o lovitură în genunchi şi 
şi-a răsucit bastonul să-i prindă gleznele şi să-l doboare pe 
spate. 

— Ai devenit încet, Xina! a spus ea înainte de a-l ajuta să 
se ridice. Te vei sinucide dacă vei continua să te mişti la fel 
de greoi ca un urs. 

— Şi tu ţi-ai pierdut puterile, Sarnai. Aşadar, dacă eu mă 
mişc ca un urs, cel puţin nu-mi balansez sabia ca pe un 
topor. Ce s-a întâmplat cu pregătirea ta? 

În loc să-i accepte mâna întinsă drept ajutor ca să se 
ridice, lordul Xina a tras-o jos şi, pentru prima oară, am 
auzit-o pe lady Sarnai râzând. El nu fusese niciodată chipeş, 
dar, după perioada petrecută în temniţa lui Khanujin, faţa îi 
devenise o amestecătură de orori: dinţii din faţă crăpaţi, 
nasul distrus şi buza superioară ruptă. Totuşi, modul în care 
se uitau unul la celălalt m-a întristat şi am părăsit de îndată 
locul, oferindu-le un moment de intimitate. 

Când, în cele din urmă, m-am uitat din nou, stăteau 
împreună lângă un foc care ardea într-o groapă de 
cărămidă, cândva folosită pentru fript carnea. Nu erau 
singuri. 

Edan mi-o luase înainte. 

— Dacă ai venit să te rogi pentru viaţa maestrului croitor, 
ai venit prea târziu, a spus Sarnai, abia privindu-l, în timp 
ce îşi ştergea transpiraţia de pe tâmple. Sunt hotărâtă. Nu 
poate fi lăsată în viaţă. 

— Atunci nu eşti femeia-războinic pe care am cunoscut-o 
în timpul Războiului celor Cinci lerni. 

— Nici tu nu eşti vrăjitorul pe care îl ştiam! a ripostat 
Sarnai. Poate că ar trebui să ordon să fii şi tu executat. La 
urma urmei, ce poţi tu oferi acum? 

Edan şi-a ridicat toiagul din lemn de nuc, iar focul de 
tabără s-a înălţat, luând forma unui vultur. Numai dacă mă 
uitam de aproape puteam vedea transpiraţia strălucind pe 
ceafa lui Edan. Odinioară, o astfel de demonstraţie ar fi fost 
simplă ca bună ziua, dar, în clipa aceea, îi solicita foarte 

mult efort. 

— Nu-ţi vei învinge tatăl fără Maia Tamarin... 

— Va rămâne în Palatul de larnă, a spus lady Sarnai spre 
el, surprinzându-mă chiar şi pe mine cu schimbarea bruscă. 
Asta este o dovadă de mai multă clemenţă decât ar merita 
ea. 

Edan a început să vorbească, dar eu am păşit înainte şi l- 
am întrerupt: 

— la-mă cu tine în Jappor! Mi-aş da viaţa să salvez 
A'landi. Să-mi salvez familia. 

Toţi trei şi-au ridicat privirile spre mine, surprinşi că 
reuşisem să mă strecor printre ei. Fusesem oare mult mai 
stângace înainte, ca Maia, sau, devenind demon, 
căpătasem darul de a lua pe toată lumea prin surprindere? 

Privirea lui lady Sarnai a pătruns-o pe a mea. 

— Vrăjitorul deja ţi-a apărat cauza. Am ajuns să cred că, 
odată cu apariţia ta, şi-a pierdut nu doar puterile, ci şi 
raţiunea. Singurul motiv pentru care eşti încă liberă este 
pentru ceea ce ai făcut pentru mine şi Xina la Palatul de 
Toamnă, a spus ea şi a tăcut, dându-mi un răgaz ca să 
înţeleg că generozitatea era mai mult decât meritam. Dar 
nu vei părăsi Palatul de larnă. 

— Nu poţi să mă ţii aici, am spus eu, cu o voce tăioasă. 

Auzindu-mă, lady Sarnai a încremenit. Lordul Xina a 
întins mâna după sabie, dar ea l-a oprit. 

— Nu pot? a rostit ea, ridicându-se deodată, iar părul ei 
negru şi lung, eliberat din cozile de femeie-războinic, i s-a 
revărsat pe spate. Edan spune că inima ta este încă bună, 
dar eu am cunoscut demoni. Sămânţa fiecărei magii este 
înrădăcinată în lăcomie. 

— Nu cred asta. 

Sarnai m-a luat în râs. 

— Asta spunea tatăl meu. Ştii, el era încă tânăr când 
bătrânul împărat, Tainujin, a unit A'landi. Orice shansen 
trebuie să-şi câştige o reputaţie în timpul războiului, iar 
tatăl meu s-a temut că fiind o ţară unită, va avea puţine 
şanse să-şi onoreze numele. Tatăl meu a dorit cu înfocare 
războiul. Nu a fost intenţia lui să separe A'landi în două. 

Departe de el gândul ăsta! Dar s-a înfuriat că foarte multe 
dintre victoriile bunicului meu contra lui Tainujin i-au fost 
atribuite Lordului Vrăjitor, iar el a jurat că lui nu i se va 
întâmpla acelaşi lucru. Gyiu'rak a venit la el, oferindu-se să- 
| ajute să-l răpună pe vrăjitorul lui Tainujin şi să uzurpe 
tronul - fireşte, cu un preţ. 

— Zece mii de vieţi. 

— Da! a rostit lady Sarnai cu tristeţe. Eram acolo în 
noaptea aceea - era pentru prima dată când vedeam un 
demon, a mai spus ea, uitându-se fix spre foc. Tatăl meu a 
refuzat să plătească, dar ea sădise o dorinţă năprasnică în 
sufletul lui, una care nu a putut fi domolită nici măcar după 
ce el i-a asasinat pe Tainujin şi pe moştenitorul acestuia. A 
devenit lacom şi a dorit amuleta lui Edan, ca să-l 
stăpânească pe vrăjitor. Dar Khanujin le-a descoperit 
planurile şi a luat-o el, iar tatăl meu a fost obligat să se 
retragă spre miazănoapte. Acolo, Gyiu'rak a stat la pândă 
în pădure şi l-a urmărit când s-a întors. l-a smuls un 
jurământ de sânge în schimbul magiei ei negre pentru a-l 
învinge pe Khanujin şi pe vrăjitorul său şi a-şi însuşi tronul. 

Sarnai şi-a ridicat privirea de la foc, iar ochii ei severi i-au 
întâlnit pe ai mei. 

— Tatăl meu nu a mai fost niciodată acelaşi după ziua 
aceea. În decursul Războiului celor Cinci lerni, abia dacă am 
observat schimbarea, dar, treptat, a fost depăşit de setea 
de sânge, a spus ea cu voce răguşită şi trăsăturile chinuite 
de amintirea unor momente îngrozitoare. Am încercat să-i 
arăt ce se întâmpla cu el şi l-am implorat să se oprească, 
dar nu a vrut să asculte. 

Mi-am stăpânit emoția, înțelegând cât de puternică i-a 
fost furia. Încă îi puteam savura dulceata. 

— Eşti obligată să mă iei, am spus eu liniştită. Niciunul 
dintre voi nu este un adversar pe măsura lui Gyiu'rak. 

Nările lui lady Sarnai s-au dilatat. 

— N-ai auzit nimic din ce am spus? Nu am încredere în 
tine! 

Era înţeleaptă să nu aibă. Nu ştia mare lucru despre asta, 
dar puteam cu uşurinţă să mă strecor în mintea ei, în modul 

în care Bandur o făcuse cu Ammi, şi să o oblig să acţioneze 
după cum îmi doream. În clipa aceea, gândul nu îi dădea 
pace, chinuindu-se să alunge orice reţineri aş fi avut. Dar 
am rezistat. 

— Dacă eşti neliniştită că te voi trăda, am spus eu, Edan 
are un pumnal care poate fi folosit împotriva demonilor. 

— Maia, a şoptit Edan, Maia, ajunge! 

M-am prefăcut că nu îl aud. 

— Îl are cu el acum. 

Lordul Xina şi-a ridicat braţul, făcându-i semn lui Edan să- 
i dea arma. Fără nicio tragere de inimă, el i-a înmânat 
pumnalul despotului războinic, pe care Xina, la rândul său, 
l-a înmânat lui lady Sarnai. 

— Un obiect care arată obişnuit, a comentat ea. 

În timp ce Sarnai cerceta pumnalul, privind liniile 
complicate gravate pe teacă, am continuat: 

— Dacă aş vrea să mă întorc împotriva cauzei ținutului 
A'landi, aş apuca strâns mânerul şi aş rosti cuvântul „Jinn”. 
Acesta îi va scoate lama. Apoi tu trebuie să-mi străpungi 
inima, am încheiat şi mi-am ridicat amuleta, pentru că, în 
clipa aceea, ea era adevărata mea inimă, din ce în ce mai 
mult, cu fiecare zi. 

Aveam o voce spartă, dar nu terminasem. 

— Voi purta ultima rochie a Amanei când voi lupta pentru 
tine. Rochia pictată cu sânge de stele, am spus şi am simţit 
un nod în gât. Este sursa puterii mele. Dacă doreşti să mă 
ucizi, trebuie să-mi distrugi rochia, precum şi amuleta, iar 
eu voi muri. 

Era evident după grimasa lui Edan că spuneam adevărul. 

— Nu trebuie să-l învinovăţeşti pe Edan pentru că a 
ascuns toate astea faţă de tine. El crede că încă mai există 
bine în mine. Dar eu ştiu mai bine. 

Pentru prima oară, am îngenuncheat în faţa lui lady 
Sarnai. 

— Acum ştii cum pot fi ucisă, am spus eu şi m-am gândit 
la ultima mea rochie, cea care îmi proteja sufletul de 
puterea demonului. Lasă-mă să te ajut în privinţa lui 
Gyiu'rak! 

Spre surpriza mea, ea s-a ridicat de lângă foc şi i-a dat 
pumnalul înapoi lui Edan. Fără nicio explicaţie, a hotărât: 

— Vom mărşălui spre Jappor, iar tu ni te vei alătura. A 
zăbovit puţin asupra cuvintelor, adăugând: Să nu mă 
dezamăgeşti, Maia Tamarin! Dacă o vei face, jur până la 
Nouă Ceruri că nu vei mai apuca să o regreti. 

CAPITOLUL DOUĂZECI ŞI NOUĂ 


Am urmărit linia de coastă a oceanului Cuiyan, şi, treptat, 
relieful a fost cucerit de stepe şi de pajişti, uşor dantelat cu 
zăpadă. Vânturi năprasnice goneau peste iarbă, iar răceala 
aprigă vâjâia spre plămânii mei. In depărtare, distingeam 
renumitele păduri de miazănoapte - locul unde se spunea 
că demonii stăteau la pândă. 

În timpul marşului nostru spre Jappor, am cercetat cerul, 
în căutarea păsărilor mele. Doar una s-a reîntors, singură, 
ceea ce mi-a frânt inima. Dar mai apoi am zărit mai multe, 
avântându-se deasupra unui convoi de nave de-a lungul 
coastei de miazănoapte a oceanului Cuiyan. Bărci 
pescăreşti cu pânze zdrenţuite, nave comerciale şi, slavă 
zeilor, o flotă de vase de război de dragoni, fluturând 
stindardul împăratului Khanujin. 

Soldaţii veneau pe jos, călare sau în căruţe şi şarete. 
Mulţi îşi aduseseră nevestele şi surorile, care luaseră cu ele 
hrană, pături şi unelte pentru construit arcuri şi sulițe sau 
pentru ascuţit pumnale şi săbii. Majoritatea ne-au găsit 
datorită păsărilor mele, dar alţii erau bărbaţi pe care îi 
convocase lordul Xina. Continuau să sosească întăriri. Până 
la sfârşitul zilei, forţelor lui lady Sarnai s-au alăturat sute de 
oameni. 

Văzusem ce însemnase pentru Keton încleştarea din 
Războiul celor Cinci lerni, cum aceasta îi întunecase lumina 
din priviri. Feţele acelor soldaţi erau la fel ca faţa fratelui 
meu, împietrite de război. În clipa aceea le-am privit mai 
degrabă cu respect decât cu milă. 

Totuşi, cât de crudă m-am simţit cerându-le să lupte din 
nou! 

— Venirea lor aici este magie, nu-i aşa? l-am întrebat pe 
Edan, neliniştită. Nu i-am forţat să vină şi nici nu i-am 
chemat în modul în care shansen-ul a încercat să mă 
cheme pe mine? 

— Nu! m-a asigurat el. Oamenii ştiu că o ţară unită este 
un ideal pentru care să lupti, cu sau fără împărat. 

Printre mulţimea de nou sosiți, am recunoscut o pereche 
familiară de cozi. Un chip pe care îl ştiam bine s-a apropiat: 
obraji plini, ochi rotunzi, strălucitori, şi o gură mică. 

— Maia! 

Obrajii s-au îmbujorat de emoție, iar fata a alergat spre 
mine, agitând una dintre păsările mele cu fir roşu intens 
cusut în aripi ca să o fac să zboare. 

Când a dat drumul păsării în mâna mea, am ţinut-o 
strâns. Firul încălzit de magie mi-a gâdilat partea de jos a 
degetului mare. 

— Arăţi mai bine, m-a întâmpinat ea cu căldură şi şi-a 
înclinat capul spre Edan. A reuşit Lordul Vrăjitor să te ajute? 

Pentru nimic în lume, nu mi-am putut aminti numele ei. 
Îmi stătea pe vârful limbii ca mătasea care continua să-mi 
scape din mână. M-am încruntat. 

— Am avut forţa să câştigăm timp. 

Am citit în ochii ei blânzi că a înţeles, iar ea mi-a luat 
mâinile, ignorând bănuiala unghiilor ascuţite şi degetele 
curbate ascunse de mănuşi 

— Sunt eu, Maia, Ammi! Prietena ta! 

— Ammi, am repetat eu, îmbrăţişând-o. 

Numele chiar mi-a sunat familiar. lţele unei evadări din 
Palatul de Toamnă şi o călătorie prin A'landi mi s-au derulat 
prin minte. Fata aceea era importantă pentru mine, dar nu 
puteam să-mi aduc aminte exact de ce. 

Umerii i s-au relaxat, iar un zâmbet i s-a întins pe faţa 
plină. Fata legăna o boccea peste umăr şi părea îmbrăcată 
bine, cu o vestă matlasată şi o pereche de pantaloni de 
lână groşi. 

— Am adus haine în plus şi provizii - cu urări de bine de 
la maestrul Longhai. Am părăsit prăvălia la câteva zile după 
tine. Imediat ce am auzit că ai pornit să lupti împotriva 
shansen-ului, am ştiut că trebuia să ajut. S-ar putea să nu 
fiu foarte utilă cu o sabie, dar sunt pricepută cu un cuţit şi 
un foc bun. Soldaţii trebuie să mănânce. 

— Adevărat, am spus eu, aruncându-mi privirea spre 
sutele de oşteni abia sosiți. Mă tem că nu o să-ţi mai vezi 
capul de treabă. 

Am apucat brusc una dintre boccele şi i-am făcut semn 
să mă urmeze. 

— Vino, îţi voi face cunoştinţă cu familia mea! 

Ammi s-a impus repede drept bucătăreasa noastră şefă. 
Prezenţa femeilor în tabără făcea miracole pentru moralul 
soldaţilor. Până şi Keton zâmbea mai mult. 

— Un burdihan mulţumit face un om fericit, spunea 
Ammi. 

Speram că moralul ridicat avea să dureze. Ne apropiam 
de Palatul de Primăvară. 

Mărşăluiserăm aşa de mult, că tălpile încălţărilor lui 
Keton se uzaseră. Fratele meu nu se plângea niciodată, iar 
eu nu am adus chestiunea în discuţie în timp ce mergeam 
alături de el, ţinându-i companie pe când îl împingea pe 
Baba spre o căruţă cu provizii. 

„Ar trebui să rămâi în Palatul de larnă”, încercasem eu 
să-l conving pe tata. „Va fi mai sigur.” 

„Unde merg copiii mei, merg şi eu.” 

„Dar...” 

„Nu rămân în urmă”, insistase Baba. 

Prin urmare, îl aduseserăm cu noi. În cea mai mare parte 
a timpului, dormea, încă refăcându-se după perioada de 
captivitate impusă de shansen. 

— Ce crezi că se va întâmpla cu concubinele împăratului 
acum, că nu mai este în viaţă? a întrebat Keton, încercând 
să înveselească conversaţia cu mine. 

— impăratul Khanujin nu a avut concubine. 

Fratele meu a râs zgomotos. 

— Sigur că a avut. Toţi împărații au. Fac prinsoare că pe 
cele mai drăguţe le ţinea în Palatul de Primăvară. Femeile 
din Jappor sunt renumite pentru frumuseţea lor. De aceea 
se spune că niciodată nu a fost cucerită capitala, pentru că 
doamnele îi fermecau pe duşmanii ținutului A'landi pentru a 
ajunge la înfrângere. 

— Chiar dacă povestea asta ar fi adevărată, nu cred că 
farmecele lor vor avea efect asupra shansen-ului, am spus 
eu sec. 

Tonul lui Keton s-a schimbat, devenind mai întunecat. 

— Poate că nu, a spus el şi a rămas tăcut pentru o clipă, 
înainte de a se elibera de orice îl deranja. Ştii, îmi doresc ca 
bătăliile să poată fi disputate cu oale de orez în loc de săbii. 
Noi am câştiga cu siguranţă, dacă ar fi adevărat. 

Fratele meu nu manifestase niciodată prea mult interes 
pentru mâncare. 

— De ce crezi asta? 

— Ammi a spus că Jappor este capitala celor mai bune 
merinde din A'landi. Nimic nu se compară cu ce găseşti la 
miazănoapte, a spus ea. Este cu adevărat bucătăreasă, 
prietena ta. 

Mi-am înclinat capul de surpriză. 

— Ai vorbit cu Ammi? 

— Puțin. Cât să-i mulţumesc pentru treaba bună pe care 
o face. 

Keton a tras cu ochiul la Ammi, care îşi croia drum prin 
oştire, oferind ceşti cu ceai şi găluşti cu orez învelite în 
frunze de bambus. Apoi, fratele meu şi-a dres glasul, iar o 
roşeaţă neaşteptată i-a colorat obrajii. A încercat imediat să 
schimbe subiectul. 

— De ce nu merge vrăjitorul cu noi? 

Am aruncat o privire spre Edan, care păstrase o distanţă 
de şase paşi înainte pe parcursul întregului marş. Mi-am 
tuguiat buzele şi nu am răspuns. Keton ştia la fel de bine ca 
mine răspunsul la întrebarea aceea. 

Baba era încă precaut în privinţa lui Edan; mulţumise 
politicos când Edan venise să ne ajute să ridicăm corturile 
sau să ne aducă alimente, dar nu îl invitase niciodată să 
rămână şi să mănânce cu noi. 

De fiecare dată când încercasem să-l apăr, o expresie 
întunecată se ivise pe chipul lui Baba. Am închis gura, 
urmând sfatul lui Edan să nu spun nimic şi să-i ofer lui Baba 
mai mult timp. Dar în adâncul sufletului, mă temeam de 
întrebările pe care Baba le-ar putea pune dacă am deschide 
subiectul magiei şi, de asemenea, mă temeam că deja ştia 
ce devenisem. 

Tatăl meu arbora o expresie şireată, una pe care nu 
învăţasem cum să o citesc. 

— Vrăjitorule! a strigat Keton, făcând semn cu mâna spre 
Edan. De ce nu mergi cu noi? 

Fratele meu mi-a văzut expresia surprinsă. 

— Nu te îngrijora, Maia. Va fi frumos! Edan! Vino alături 
de noi! 

Edan a clipit, arătând pentru o clipă copleşit de invitaţie, 
dar a fost recunoscător. 

— Tocmai discutam despre Palatul de Primăvară, a spus 
fratele meu. Povesteşte-ne despre el! Sunt femeile la fel de 
frumoase precum se spune? Sau tu preferi femeile de la 
miazăzi? 

— Keton! am spus, lovindu-l îngrozită cu cotul. Ai băut? 

El a râs, iar eu mi-am ascuns un zâmbet când am văzut 
expresia lui Edan. Nu-l văzusem niciodată arătând atât de 
amuţit. 

— Foarte bine, foarte bine! Doar povesteşte-ne despre 
Palatul de Primăvară! De ce este atât de departe la 
miazănoapte? 

— A'landi nu a fost mereu aşa de întins cum este acum, a 
răspuns Edan. Când era la conducere primul împărat, 
Palatul de Primăvară era doar reşedinţa sa, iar el l-a 
construit la miazănoapte ca armatele shansen-ului să poată 
apăra A'landi de invazie. Pe măsură ce imperiul s-a extins 
spre răsărit şi miazăzi, urmaşii săi au construit încă trei 
palate, ca un mod de a-şi împărţi timpul prin regat. Abia în 
timpul împăratului Tainujin oamenii au început să se 
îngrijoreze că frumoasa lor capitală se afla prea departe la 
miazănoapte şi totodată prea aproape de teritoriul 
shansen-ului, unde nordicii îi păstrau mai multă loialitate lui 
decât împăratului. Acele îngrijorări aveau să se dovedească 
a fi profetice. 

Keton nu a spus nimic, lipsă de interes pe care Edan 
trebuie să o fi înţeles greşit, pentru că următorul lucru pe 
care l-a spus a fost: 

— Maia îmi spune că ai luptat în Războiul celor Cinci 
lerni. 

O umbră a căzut deodată peste privirea lui Keton. 

— Am luptat în acelaşi regiment ca fraţii mei. Ei erau 

soldaţi mult mai buni decât eram eu. Finlei mi-a povestit că 
a luptat cu tine cândva. A spus că ai doborât o sută de 
oameni cu o singură năpustire de braţe. 

Era greu de citit expresia lui Edan. 

— Asta s-a întâmplat cu mult timp în urmă. Cu foarte 
mult timp în urmă. 

Cei doi bărbaţi au rămas tăcuţi. Am mers între ei până 
când Keton a mormăit o scuză ca să verifice starea lui 
Baba. 

— N-ar fi trebuit să fi pomenit de război, a spus Edan 
încet după plecarea lui Keton. A fost o greşeală. 

— Aţi fost nervoşi. N-ar trebui să fii; te place. 

— El vrea să mă placă. A vrut. 

— Vorbeşte cu el din nou, am spus eu. Ar însemna mult 
pentru mine dacă voi doi aţi deveni prieteni. Este singurul 
frate pe care îl mai am. Amândoi sunteţi familia mea. 

— Maia! a rostit Edan cu o voce tremurândă. Vorbeşti de 
parcă ai merge să... 

— O să mă ocup eu de căruţă, l-am întrerupt, nedorind să 
aud sfârşitul a ceea ce intenţiona să spună. 

Inima mea era amorţită, dar încă nu murise, iar eu îl 
cruţam de orice durere puteam. 

— Încearcă din nou! am insistat. Keton îţi va aprecia 
compania. 

Cu un semn făcut din cap, Edan a plecat să stea de vorbă 
cu fratele meu. Eu l-am tras pe Baba, singură, ascultând 
scrâşnetul încălţărilor pe iarbă. Un sunet foarte omenesc în 
ciuda încreţirii ghearelor mele cu fiecare pas. Picioarele 
mele doreau să zboare, dar eu îmi înfrânam impulsul şi 
continuam să merg. 

Câteva minute mai târziu, l-am auzit pe fratele meu 
râzând. 

— Ea a făcut-o, nu-i aşa? a exclamat Keton. l-am spus să 
se ferească de lume. Nu este de mirare că ţi-ai dat seama 
de deghizarea ei. 

Deşi urechile mele tânjeau să audă ce vorbeau despre 
mine, m-am concentrat asupra drumul din faţa mea. 
Amuleta mi s-a lovit de piept, iar eu m-am gândit la cele 

trei rochii pentru care sacrificasem atât de multe! 

Puţinul care îmi rămăsese din talentul meu la croitorie nu 
era pentru cusutul cu ac şi aţă, ci pentru crearea unui viitor, 
cusătură cu cusătură, pentru oamenii pe care îi iubeam. 
Acel viitor avea să reziste, chiar şi când eu mă destrămam. 
Trebuia să reziste, altfel, alegerea pe care o făcusem - 
alegerea despre care maestrul Tsring îmi spusese că era 
inevitabilă - avea să fie degeaba. 


Două zile mai târziu, am trecut peste Câmpiile de 
Miazănoapte. Spre răsărit era Jappor, iar spre miazănoapte 
erau pădurile şi ţinutul păduros unde crescuse lady Sarnai. 

Lordul Xina a instruit soldaţii, învăţându-i să lupte ca un 
grup, şi le-a verificat forţa fizică şi rezistenţa. Edan i-a 
învăţat tot ce ştia despre demoni şi fantome. 

— Fantomele nu pot mânui arme fizice; nu sunt rapide 
precum Gyiu'rak şi nu sunt isteţe. Singurul lor mijloc de 
atac este să te ademenească spre ele. Vor vorbi cu vocile 
care vă sunt dragi, vor căpăta feţele celor pe care îi iubiţi şi 
vor şti lucruri care sunt îngropate adânc în sufletul vostru. 
Să nu cădeţi în aceste capcane! Să nu atingeţi fantomele! 
Dacă o veţi face, veţi deveni una dintre ele, iar spiritul 
vostru va hoinări pentru totdeauna între paradis şi infern, 
până când demonul pe care îl slujiţi va fi înfrânt. 

În tot acest timp, eu am stat cu femeile, curăţind 
grămada modestă de ridichi şi cartofi adusă de unul dintre 
fermieri. 

Femeile trăgeau cu ochiul la ochii mei şi la mâinile 
înmănuşate şi şopteau pe la spatele meu când credeau că 
nu aud. A fost uşor să nu le iau în seamă până când Babaa 
venit să dea o mână de ajutor; atunci, m-am scuzat repede 
şi am aplecat. Nu am vrut să vadă cum se uitau ele la mine 
şi nici să fiu nevoită să ţin piept întrebărilor lui. Nu am vrut 
să-l rănesc cu adevărul, nu încă. 

Prezenţa mea a provocat vorbe răutăcioase în tabără, 
aşa că am evitat să merg acolo, în afară de cazul când m- 
am alăturat consiliului de război ţinut de lady Sarnai în 
fiecare seară. 

— Patru sute de oameni, a spus serios lordul Xina. Nici pe 
departe suficient. 

Am vrut să strig că era mai mult decât am fi putut spera, 
dar lady Sarnai mi-a luat-o înainte. 

— Am supravieţuit cu sorţi de izbândă mai ostili de-atât. 
Femeile ar putea lupta. Câteva dintre ele şi-au exprimat 
dorinţa asta. 

— Din păcate, nu ar spori numărul, a spus lordul Xina. 
Doar le trimiţi la moarte. Tatăl tău va avea mii de oameni 
instruiți. 

— Acesta nu este un război între armate. Este un război 
împotriva tatălui meu. El îşi comandă soldaţii prin 
intermediul fricii şi prin alianţa sa cu Gyiu'rak. Odată ce el 
şi demonul sunt învinşi, armata se va preda. Provocarea va 
fi uciderea lui Gyiu'rak. Deşi tatăl meu ar putea fi o minte 
bolnavă, este totuşi om - un om cu slăbiciuni omeneşti. Ar 
fi putut să mă ucidă la Palatul de larnă, dar nu a făcut-o, a 
spus ea cu vocea scăzută, dar pe un ton ferm. El îşi aduce 
aminte de mine. 

Am respirat greu. Dacă nu i-aş vedea zilnic în tabără pe 
Baba şi Keton, nici nu mi-aş aminti de ei. Feţele lor ar fi 
pierdute pentru mine, sunetele vocilor lor, un cântec 
cunoscut pe care l-am mai auzit, dar pe care nu sunt în 
stare să-l cânt. 

Rătăcisem poveştile lui Sendo şi sunetul râsului mamei. 
La fel şi cuvintele pe care Finlei mi le spunea atunci când 
îmi lipsea curajul sau încrederea în mine însămi. 

Am încercat să nu intru în panică, dar durerea surdă din 
mine devenea tot mai aprigă cu fiecare nouă zi. 

Diseară, am hotărât eu. Aveam să îi spun lui Edan ceea 
ce fusese ascuns în mintea mea zile în şir. 

M-am rugat ca el să nu mă urască pentru asta. 


Când a căzut întunericul, am construit un sat de corturi în 
mijlocul câmpiei. Încă nu ninsese, deşi iarba de sub 
încălţările noastre se încreţea de la ger şi, cu fiecare oră 
trecută, răceala vântului muşca tot mai profund. Nu erau 
multe femei în tabără; noi dormeam în câteva corturi lângă 


e 277 œ» 


lady Sarnai. Puţine observau când mă furişam să-l vizitez 
pe Edan. 

Îmi ţineam o mână pe pieptul lui, dându-mi seama de 
succesiunea înceată a bătăilor inimii sale. Nu cu mult timp 
în urmă, îmi făceam griji în privinţa transformării lui în 
vultur în fiecare seară, dar în clipa aceea, asta devenise un 
soi de amintire îndepărtată. El nu mai striga din vise. In 
momentul acela, eu o făceam. 

Uneori, în toiul nopţii, el se întindea după mâna mea. Cât 
aş fi dorit să fie mereu aşa! i 

Dar să rămân Maia era o luptă. In fiecare secundă, în 
fiecare minut şi în fiecare oră, luptam cu mine să-mi 
deosebesc gândurile de cele ale demonului. Sângele de 
stele păstra suficient curaj în mine, un indiciu vag despre 
cine eram. Dar dacă pierdeam acea rochie... 

— Pentru tine a fost la fel? am întrebat când Edan m-a 
trezit dintr-un coşmar. Când erai departe de jurământul 
tău? Când călătoream ai simţit şi tu şocul zorilor şi forţa 
întunericului? 

— A fost altfel, a răspuns Edan. Lupta nu a fost împotriva 
mea. Eu reuşeam să simt magia care mă părăsea, dar 
ştiam că, reunindu-mă cu maestrul meu, aveam să o 
recapăt. În cazul tău, magia se întoarce împotriva ta... şi... 

— Şi eu nu pot face nimic, am terminat fraza pentru el, 
cu tristeţe. Este doar o chestiune de timp. 

Mi-am ţuguiat buzele şi m-am uitat cu ochii măriţi de 
spaimă la unghiile mele. Groase, dure şi ascuţite. Chiar şi 
articulațiile mi se deformaseră, iar pielea îmi devenea 
solzoasă şi uscată. 

— Cum ai devenit vultur? am întrebat eu brusc. 

— Poate că n-ar mai trebui să discutăm despre asta, 
Maia. Tu... 

— Vreau să ştiu, am spus. Mă gândesc ce înfăţişare voi 
lua. Asta mă va ajuta să ştiu. 

El a inspirat adânc. 

— Demonii iau înfăţişarea pe care au avut-o când erau 
vrăjitori, dar nu orice demon începe ca vrăjitor. Unii demoni 
nu au înfăţişare de spirit, iar alţii sunt suficient de puternici 

să se transforme în orice aleg. M-am rugat pentru o 
creatură cu o vedere ageră, a mărturisit Edan. Vederea 
mea slăbea foarte mult de la cititul la lumina lunii. Soldaţii 
nu prea foloseau lumânările. 

— Aşadar, un vultur? 

— La început, când mi-am descoperit talentul pentru 
magie, un vultur a aterizat pe capul meu. 

— Pe capul tău? 

Pentru o secundă, care mi s-a părut extrem de prețioasă, 
am uitat de necazuri şi am izbucnit în râs. 

Edan a zâmbit. 

— Am încercat să-l alung, dar m-a urmat tot restul 
săptămânii, ţipând atât de tare, că ceilalţi băieţi din trupa 
mea au aruncat cu pietricele în el. Nu am putut pricepe ce 
îmi spunea atunci, dar m-am gândit mereu că el chiar mă 
putea înţelege. Nu l-am mai văzut din nou, şi totuşi nu l-am 
uitat niciodată. N-am fost surprins când un vultur a fost 
ceea ce s-a ales pentru mine. 

Habar nu aveam ce avea să se aleagă pentru mine. 
Astfel de creaturi nu veniseră la mine; de fapt, în clipa 
aceea, toate se temeau de mine. Nu i-am spus însă asta lui 
Edan. 

Am urmărit liniile din palmele lui. 

— Aceste ultime câteva săptămâni au fost dificile pentru 
mine. Fără să ştiu dacă erai în siguranţă, fără să ştiu dacă 
ţara mea va merge la război, fără să ştiu dacă mă voi trezi 
în dimineaţa următoare ca Maia sau ca altcineva, am spus, 
stăpânindu-mi emoția şi încolăcind braţele lui Edan mai 
strâns în jurul umerilor mei. Dar acum ştiu că sunt 
puternică. Pentru că am pe cineva pentru care trebuie să 
fiu puternică - pe Baba şi pe Keton. 

— Şi pe mine? 

— Mai ales pe tine. 

Degetele mele s-au apropiat pe furiş de pe piept spre 
gâtul său, răsucind un cârlionţ rebel. Dar de îndată ce l-am 
încolăcit în jurul unghiei, i-am dat drumul şi am privit fix 
spre mâinile noastre, a lui peste a mea, curbura palmei sale 
care se potrivea perfect peste dosul mâinii mele. Degetele 

lui lungi acopereau ghearele mele negre şi ascuţite. 

— Vreau să-mi promiţi ceva, am spus, încercând să-mi 
păstrez vocea cât mai egală posibil. Mi-am revenit de când 
te-am regăsit şi mi-am văzut familia. Dar asta nu va dura. 
Simt cum alunec câte un pic în fiecare zi. Dacă... devin 
periculoasă, trebuie să mă opreşti. 

— Maia... 

— Când, în cele din urmă, voi deveni demon, Edan, am 
început, iar un nod mi s-a întărit în gât, făcând dureros 
actul vorbirii, vreau să iei amuleta şi să o duci spre colţul 
îndepărtat al pământului, unde să o pironeşti cu toată 
magia de care eşti în stare. Fă ceea ce trebuie să faci - 
îngroap-o sau arunc-o pe fundul oceanului -, doar să fii 
sigur că nu o voi mai găsi niciodată. 

— La ce bun? a întrebat Edan uşurel. Îţi vei petrece toate 
orele căutând-o. Tu eşti legată de rochiile din interior... 

— O singură rochie. Mai am o singură rochie, am spus eu 
şi, deşi mi-am simţit gâtul iritat, am continuat: Te rog, 
Edan! Nu vreau ca demonul din mine să o aibă... Nu vreau 
ca ea să abuzeze de puterea pe care o are. 

Nu vreau ca ea să rănească pe cineva, oricine, mai mult 
decât a făcut-o deja. 

— Magia de demon nu poate fi ţinută sub control în felul 
ăsta, Maia, a spus Edan cu o voce gravă. Nici măcar pentru 
tine. 

În adâncul sufletului, ştiusem asta. Dar sperasem totuşi. 

— Atunci, nimiceşte-mă! Promite-mi că o vei face! 

Am clătinat din cap, prevenind orice protest. 

El a făcut un semn stupefiat cu capul. 

— Dacă se va ajunge la asta, o voi face. 

Fără niciun alt cuvânt, Edan a părăsit cortul. Am avut 
nevoie de toată stăpânirea de care eram în stare să nu-l 
urmez. O vreme, am aşteptat, convinsă fiind că avea să se 
reîntoarcă curând. 

Nu s-a mai întors. 

CAPITOLUL TREIZECI 


Lady Sarnai mi-a văzut umbra în afara cortului înainte să 
apuc să mă anunţ. 

— Nu zăbovi, Tamarin! Intră! 

Era îmbrăcată în straturi groase de blană de vulpe şi şi-a 
mijit ochii văzând cât de puţine haine purtam. Vântul 
pătrundea prin mânecile mele de muselină subţire, dar nu 
îmi era frig. 

Cortul ei era spartan, înzestrat cu o lumânare de culoare 
crem, o pătură vişinie uzată şi două cupe de bronz - una 
pentru apă, una pentru foc. Arcul ei se afla pe pat, lângă o 
tolbă cu săgeți proaspăt lucrate. 

— Ce e? a întrebat ea pe un ton tăios. 

— Am venit să îţi cer o favoare. 

Cuvintele au ieşit răguşite. 

Lady Sarnai a pus jos sabia pe care tocmai începuse să o 
ascută. 

— Nu eşti în situaţia de a cere favoruri. 

— Îmi cer scuze, Înălţimea Voastră, eu voi... 

Nu s-a sfiit să îşi arate indignarea. 

— Supusă ca întotdeauna. Nu ştiu cum de te-am acceptat 
în locul unui bărbat. Ce doreşti? 

Umerii mi s-au îndreptat din cauza insultei. 

— L-am rugat pe Edan să mă ucidă dacă o să-mi pierd 
cumva controlul. Dar nu cred că o va face. 

În clipa aceea, Sarnai s-a aplecat uşor înainte, brusc 
interesată. 

Am tras adânc aer în piept. 

— Vreau ca Înălţimea Voastră să încheie sarcina dacă el 
nu va reuşi să o ducă la bun sfârşit. 

O sprânceană elegantă s-a arcuit, iar lady Sarnai s-a 
aşezat băţoasă pe unul dintre cuferele ei. 

— Am ştiut ce erai din clipa când te-am văzut. Am ştiut 
de când m-ai făcut să mă îmbrac cu rochia aia blestemată 
şi aproape m-ai terminat. 

Mi-am plecat capul. 

— Dar niciun demon adevărat nu-şi va divulga secretul 
privind modul cum să fie ucis. De aceea i-am înapoiat 
pumnalul lui Edan. De aceea te-am lăsat în viaţă. Totuşi, 
zilele tale sunt numărate, Tamarin. 

— Eu nu... 

— Nu mă întrerupe! Nu ai dreptul, iar eu nu am terminat 
de vorbit, a spus ea în timp ce şi-a îndoit brațul în care 
ţinea sabia şi s-a încruntat şi mai mult. Ţi-am spus ce i-a 
făcut magia tatălui meu, a continuat. Am fost martoră la 
transformarea lui de la generalul cel mai loial al împăratului 
la un trădător dornic de putere mai presus de orice. El 
crede că stăpâneşte demonul, dar Gyiu'rak i-a sucit minţile. 
Il va stoarce de bani; este în firea ei - firea unui demon. Şi 
eu o văd în ochii tăi. 

Vocea ei a devenit rece. 

— Nu o poţi înfrâna dacă eşti slabă. 

Slabă? a bolborosit neîncrezătoare vocea demonului 
meu. Da, eşti slabă! Dar numai pentru că te împotriveşti. 
Imaginează-ți, Sentur'na, ce ai putea face pentru A'landi 
dacă ai ceda. Ai fi cu adevărat adversarul lui Gyiu'rak. Ai... 

Pleacă! am stins eu vocea cu puterea minţii. Nu te voi 
mai asculta! 

— De ce te-ai întors? am întrebat-o pe Sarnai. Ai spus că 
nu există nicio şansă să-l învingi pe tatăl tău. 

— Nu există, a spus ea. Dar eu conduc mai bine A'landi 
decât tine. 

Voise ca replica ei să fie o insultă, dar nu am tresărit. 

— Atunci mi-ai oferit un motiv să mă bucur de ceea ce 
voi deveni. 

Nu i-am dat ocazia să răspundă. Trăgând cu coada 
ochiului la arcul din lemn de frasin ce se afla în spatele ei, 
am schiţat un gest în direcţia acestuia. 

— Când jucam rolul tău, shansen-ul a spus că era un 
semn al forţei tale. 

Lady Sarnai a ignorat arcul şi a suspinat. 

— Fraţii mei au fost instruiți de la naştere să fie 
războinici, ceva ce eu am dorit mai presus de toate. Tatăl 
meu a spus că aş putea să mă pregătesc cu ei dacă aş 

reuşi să trag cu arcul lui. Ştia că era ceva imposibil, chiar şi 
pentru fraţii mei. Eram în stare să arunc un cuţit şi să 
lovesc o libelulă de la o sută de metri depărtare ori să rabd 
răutăţile pe care fraţii mei şi le adresau unul altuia şi mi le 
adresau şi mie pe ascuns, dar nu aveam destulă forţă să 
trag cu arcul nici măcar de la jumătatea distanţei. Tata se 
gândea la mine doar ca la o marionetă bună de măritat. Nu 
voiam să se întâmple asta. Aşa că m-am alăturat mamei 
pentru lecţii de broderie şi de dans, dar noaptea mergeam 
în pădure şi căram buşteni în spate de acolo şi până la 
castel să câştig forţă. Am făcut asta timp de o jumătate de 
an, până când mâinile mele moi au devenit aspre, spatele a 
încetat să mă doară de la greutăţi, iar oasele mele au 
devenit puternice. Când tata a aflat că unica sa fiică, 
Nestemata Nordului, făcea muncă silnică în toiul nopţii, a 
ordonat ca pădurarul să fie spânzurat. Ce mai puteam eu 
reprezenta pentru el dacă frumuseţea mea era distrusă? 
Aproape că nu mai puteam deveni împărăteasă dacă faţa 
îmi era marcată de cicatrici, iar aşchii îmi înţepaseră pielea. 

Sarnai şi-a atins obrazul. Vânătăile violete erau 
decolorate, devenite nişte biete umbre pe obrajii îmbujoraţi 
din pricina frigului iernii. Cicatricile alb-argintii de pe pielea 
ei se aflau încă acolo, o reamintire permanentă a întâlnirii 
cu rochiile mele, dar nu ele erau cele care alungaseră 
eleganța delicată de care se bucurase cândva, când era 
doar o fetiţă. Vina aparţinea războiului şi pierderilor. 

Ea a tras aer în piept. 

— Dar eu am furat arcul tatălui meu şi am tras cu 
uşurinţă, de parcă aş fi tras o eşarfă peste rochie, iar 
săgeata mea l-a eliberat pe pădurar. De atunci, am avut 
voie să mă alătur fraţilor mei. Când i-am depăşit pe toţi, 
tata m-a trimis la lordul Xina să mă antreneze, a spus ea şi, 
treptat, vorbele s-au stins. Apoi, la Khanujin să mă 
căsătoresc. A 

O tăcere îndelungată s-a lăsat între noi. In cele din urmă, 
am întrerupt-o întrebând: 

— Eşti uşurată că a murit? 

— Khanujin nu a fost un împărat bun. Nici măcar un om 

bun, a spus ea, stând pe gânduri de parcă ceea ce dorea să 
zică în continuare ar fi supărat-o. M-am gândit la ceva ce ai 
spus tu, pentru că era un sâmbure de adevăr în vorbele 
tale. Cu toate că l-am urât, el a pus A'landi înainte de orice. 
Acum, am înţeles, nu-mi rămâne decât să-l respect, a 
continuat ea cu o expresie severă. Prin urmare, da, sunt 
uşurată că a murit, dar îmi doresc să nu se fi întâmplat 
asta. Acum, poverile lui cad pe noi. 

Pe noi! 

— Poate că împăratul pe care amândouă am ajuns să-l 
urâm, avea ceva bun în el, la urma urmei. 

— Eu nu aş merge aşa de departe, a spus lady Sarnai pe 
un ton batjocoritor. 

Măcar atunci nu a avut vorbe aspre la adresa lui 
Khanujin. 

— Eşti o ciudată, Tamarin, a spus ea după o pauză. Poate 
că într-o altă viaţă am fi putut fi prietene. Dar nu în 
aceasta. 

Ce puteam să spun? Mi-am plecat capul. 

— Mulţumesc, Inălţimea Ta! 

— Ajunge cu titlurile! Acum toţi suntem soldaţi, a spus 
ea, prinzând cu mâna mânerul sabiei ca să-i curețe lama cu 
o bucată de pânză în timp ce arcul aflat în spatele ei a 
rămas neatins. Dacă ai magia şi voinţa să chemi atât de 
mulţi oameni în ajutorul nostru, poţi găsi forţa lăuntrică să 
te războieşti cu orice te afectează. 

Am clipit, surprinsă. 

— Da, lady Sarnai! 

— Bine! Mergi acum şi acţionează! a spus ea cu vocea 
înăsprită, recâştigându-şi tonul aspru pe care eram 
obişnuită să o aud. Nu trebuie să dai greş! 


În fiecare dimineaţă, Keton se trezea înaintea celorlalţi 
soldaţi să-şi antreneze picioarele şi, începând din a doua zi, 
l-am urmat şi eu. Putea merge fără baston, dar nu pentru 
mult timp, iar mânuirea unei săbii era dificilă pentru el. 
Totuşi, când m-a văzut, o urmă din vechiul său zâmbet a 
revenit şi, pentru o clipă, a fost din nou mezinul ştrengar cu 

o scânteie în privire care însemna că era pus pe rele. 

— Ştii, nu m-am gândit că m-aş putea bucura de ziua 
când mâna dreaptă a shansen-ului mi-a dat o sabie, a spus 
fratele meu. Şi nici că aş putea lupta pentru fiica lui. 

— Ce părere au ceilalţi despre asta? 

— Avem cu toţii sentimente contradictorii. La început, nu 
am avut încredere în lordul Xina, dar nu şi-a petrecut atât 
de mult timp instruindu-ne, doar ca să ne omorâm în 
bătălie. 

— Dar despre lady Sarnai? 

— Mulţi nu au încredere în ea şi unii chiar o urăsc. Nu-i 
poţi învinovăţi. Era la fel de necruțătoare ca tatăl ei în 
timpul războiului, ba chiar mai crudă pe câmpul de bătălie 
decât lordul Xina. Dar cel mai mult îl urâm pe shansen şi ne 
dăm seama că cea mai potrivită persoană să-l învingă este 
fiica lui, a spus el şi, înclinându-şi capul, m-a întrebat: Acum 
mă vei întreba ce părere avem despre vrăjitor? 

Mi-am ţinut respiraţia. 

— Nu aveam de gând. 

Keton mi-a zâmbit larg. 

— Vrăjitorul ne ajunge la suflet. Oamenii încep să-l placă, 
a spus el, zâmbind din nou. Prietena ta, Ammi, începe să 
mă placă, de asemenea. Presupun că o să am parte de mai 
multă supă de ridichi azi? 

— De ceapă, am răspuns. 

— Ah, ceapă, a spus Keton, chicotind şi verificând 
echilibrul sabiei sale în timp ce o trecea dintr-o mână în 
cealaltă; îmi dădeam seama că gestul nu era uşor pentru 
el, chiar dacă îl făcea să pară aşa. iți aminteşti cât am tras 
din pricina cepelor? 

M-am silit să râd ca fratele meu să nu înţeleagă că nu îmi 
aminteam. 

— Tăiasem o ceapă ca să mă ajute să plâng şi apoi am 
luat un pic din vopseaua roşie a lui Baba şi am turnat peste 
mânecă, pretinzând că m-am tăiat. Ce s-a enervat mama, 
crezând că m-am rănit! 

— Şi când a aflat că nu erai rănit, am spus eu, punând 
totul cap la cap, te-a silit să tai ceapă toată ziua. Până când 

ochii ţi s-au înroşit atât de tare, că nu mai vedeai bine. lar 
Finlei şi Sendo te strigau „faţă de murătură”. 

Keton a râs. 

— Ne amuzam toţi patru. Nu? 

Gâtul mi s-a uscat. Ce amintiri îmi mai rămăseseră erau 
asemenea păsărilor sălbatice captive într-o colivie. Una 
câte una, aveau să zboare fără să mai revină vreodată. 

— Îţi aminteşti cum eu şi Sendo ne prefăceam că am fi 
pirați balardani? a întrebat Keton, băgând sabia în teacă şi 
balansând-o pe la spatele meu. 

Spre mirarea lui, am evitat-o perfect. 

— Unde ai învăţat asta? a întrebat el. 

— În călătoriile mele. 

El s-a mirat, ridicându-şi sprâncenele. 

— De la vrăjitor? Baba a întrebat dacă el şi-a făcut 
cunoscute intenţiile faţă de tine. 

Auzindu-l, am simţit din nou un val de căldură în obraji. 
Dar s-a răcit la fel de repede cum a apărut. Tot ce am fost 
în stare să rostesc cu prudenţă a fost: 

— Şi? 

— El a spus că are, a răspuns Keton şi s-a strâmbat. Ce, 
niciun zâmbet? Poate că sfatul meu pentru tine a fost prea 
bun. Cred că ţi-ai petrecut prea mult timp prefăcându-te că 
erai bărbat. Nimic nu pare să te mai deranjeze. 

— Posibil, am admis eu. 

Sau poate că ştiu că acel viitor nu se va întâmpla 
niciodată. 

— Ce importanţă are? Baba nu are încredere în el. 

— Baba n-ar avea încredere nici într-un călugăr. Nu are 
nicio legătură cu faptul că e străin; a'landana lui este chiar 
mai bună decât a mea. Chiar dacă el ar fi fost împăratul 
însuşi, Baba tot ar fi avut rezerve. El nu crede că cineva 
este suficient de bun pentru tine. 

— Pentru mine? am întrebat eu, răsucindu-mi mâinile 
înmănuşate ca să le ascund hidoşenia. Tu întotdeauna ai 
fost preferatul lui Baba. 

— Eu sunt preferatul, dar tu eşti cea în care el se vede 
cel mai mult pe sine însuşi, a spus Keton, punând jos sabia 

şi sprijinindu-se de ea cu o expresie obosită. Baba nu vrea 
decât să fii fericită. Aşa cum a fost el cu mama. 

M-am gândit la firul roşu pe care îl legasem la încheietura 
lui Edan şi am întins mâna după şuviţa legată în jurul 
încheieturii mele. Era încă acolo. 

— Edan mă face fericită. 

— Oricine poate vedea asta, a spus Keton încet. Şi Baba 
va înţelege. Pe el îl îngrijorează doar magia. Vrăjitoria este 
înşelătorie, iar vrăjitorul i-a păcălit pe toţi în privinţa 
împăratului. _ 

— Asta făcea Khanujin, am spus eu. In plus, Edan nu mai 
este vrăjitor. Mare parte din magia lui l-a părăsit. 

— Atunci cine este acest alt... vrăjitor despre care a 
vorbit shansen-ul? 

— Vrăjitoare, am spus eu şi mi-am muşcat buza cu multă 
forţă, deşi nu am simţit nicio durere. Eu sunt. 

Mă aşteptasem ca fratele meu să se clatine din cauza 
şocului, dar el doar a dat din cap aprobator. 

— Am avut eu senzaţia că ascundeai ceva. Şi Baba la fel. 

— Eu... 

— Nu te presez să ne spui. Dar circulă zvonuri în tabără... 
Baba ar vrea să audă adevărul de la tine. 

— Ştiu! am spus eu, lăsându-mi capul în jos. 

Keton mi-a atins umărul. 

— Cum era vorba aia pe care ţi-o tot spunea Finlei? 

Am ezitat. Stomacul mi s-a întors pe dos - aproape că 
puteam simţi cuvintele desprinzându-se de pe limbă, dar 
Keton le-a rostit înainte ca eu să mi le amintesc. 

— Prinde vântul, a spus fratele meu, zâmbind cu tristeţe. 
Nu deveni zmeul care nu zboară niciodată. 

Am repetat cuvintele, ştiind că el le considera a fi o 
încurajare. Dar nu era atât de simplu. Baba o ducea mai 
bine, neştiind unele lucruri. 

Lady Sarnai a apărut brusc, urcând dealul mic cu iarbă 
din spatele fratelui meu. Ca de obicei, mi-a aruncat o 
privire încruntată. 

— Să faci schimb de poveşti cu fratele tău nu este ceea 
ce am vrut eu să spun cu ideea de a-ţi găsi forţa, maestre 

croitor! 

La vederea ei, Keton a căzut în genunchi. 

— Înălţimea T-Ta! a bâiguit el. 

Fratele meu nu-şi putea lua ochii de la fiica shansen-ului. 
Cicatrici  albe-argintii îi atingeau uşor pielea cândva 
perfectă, iar vene gri-închis i se ramificau peste obraji şi 
gât. Frumuseţea ei era schimbată, dură, dar poate că nu 
fusese niciodată frumuseţea lui lady Sarnai cea care îi 
fermecase pe oameni. Chiar mai mult decât înainte, ea 
avea spiritul unui războinic, privirea ei metalică exprimând 
suficient curaj să facă chiar şi cele mai puternice vreri să se 
mişte din loc. 

— Ridică-te! i-a spus Sarnai lui Keton. 

In timp ce el se chinuia, ea şi-a adus aminte de 
accidentarea lui cu o tresărire uşoară a bărbiei şi a ridicat 
braţul ca să mă oprească să-l ajut. 

— Nu va deveni niciodată puternic dacă îl vei ajuta. 

Când Keton a stat în picioare din nou, reuşind cu greu să- 
şi ridice sabia peste umăr, ea s-a încruntat. 

Ştiam ce gândea: că el nu va supravieţui oamenilor 
shansen-ului, nu atâta timp cât, pur şi simplu, îşi ţinea 
sabia într-un echilibru precar şi i se agravase şchiopătatul. 

Totuşi, avea să fie distrus, dacă era lăsat la vatră. Am 
deschis gura să rostesc un cuvânt în apărarea lui, dar ea 
mi-a luat-o înainte: 

— Acul este pentru croitor ceea ce este sabia pentru 
războinic. Nu este nicio diferenţă, a spus Sarnai, întinzând 
mâna după arcul atârnat pe umăr. Dar acul nu este singura 
unealtă pe care o mânuieşte un croitor, iar sabia nu-l face 
pe războinic, a mai spus ea şi i-a dat arcul ei lui Keton. Dă- 
mi sabia ta! 

Keton s-a supus, iar lady Sarnai l-a urmărit schimbând 
echilibrul şi acomodându-se cu arma mai uşoară. 

— N-am spus să încerci să tragi cu el, a zis ea pe un ton 
sever. Arcul acela nu este pentru tine. Ţine-l nemişcat! Cam 
aşa. Era imposibil să descifrezi ce gândea Sarnai, dar, după 
o vreme, ea a murmurat: Nu ştiu ce nebun ţi-a dat ţie o 
sabie. După ce a plescăit, a continuat: Avem mai multă 

nevoie de arcaşi decât de spadasini, iar braţele tale şi 
spatele sunt mai puternice decât cele ale majorităţii 
oştenilor. Prezintă-te lordului Xina, iar el te va echipa cu un 
arc. 

La cele spuse, fratele meu s-a înveselit, iar eu am 
încremenit de surpriză. 

— Mulţumim, Înălţimea Voastră! am spus eu, apoi m-am 
întors spre Keton: Nici măcar n-ai mânuit vreodată un arc, 
din câte ştiu. Va trebui să te antrenezi serios din clipa asta 
până când va începe bătălia. 

Ea a privit urât spre capul meu lăsat în jos, singurul gest 
de mulţumire la care am putut recurge. 

— Şi tu, maestre croitor! Şi tu ai putea avea nevoie de 
ceva lecţii - te-am văzut cu pumnalul ăla al vostru. Jalnică 
manieră! 

— Eu sunt cea mai nesemnificativă grijă a ta, am 
răspuns, deşi nu avea niciun sens să-i zic că nu mai aveam 
nevoie de armă pentru că, dacă doream cu adevărat să-i 
fac rău, aveam alte mijloace să o fac. Femeile au nevoie de 
instruire ca să înveţe cum să lupte, am continuat eu. Cele 
care doresc să o facă. 

O lumină a strălucit în ochii lui lady Sarnai. Ea m-a privit 
şi, pentru o clipă, am crezut că m-a văzut mai mult ca o 
egală decât ca o slujitoare. 

— Cele care doresc să se alăture armatei vor fi instruite. 
Vom începe după prânz. 

Până seara, aproape fiecare femeie capabilă din tabără s- 
a oferit voluntar pentru instruire cu lady Sarnai, inclusiv 
Ammi, adăugându-se astfel zeci de soldaţi la armata ei. 

Noi toţi ştiam că şansele noastre împotriva shansen-ului 
erau slabe, că dura luni, nu zile, să faci un soldat. Dar 
speranţa e o armă valoroasă, iar noi îi ascuţeam fiecare 
margine. 

CAPITOLUL TREIZECI ŞI UNU 


În ultima dimineaţă a marşului nostru spre Jappor, a 
pornit să ningă. 

La început, fulgii cădeau uşor, acoperind cu gheaţă iarba 
galbenă. Intr-o oră, fiecare ramură de copac strălucea albă, 
de parcă erau perle ce atârnau de pe crengi. Schimbarea 
din peisaj a fost atât de fascinantă, că nimeni nu a văzut 
fumul de la focul de tabără care se stingea răsucit în forma 
unui tigru. 

Nimeni, în afară de mine. 

Părul de pe ceafă mi s-a zbârlit. 

— Gyiu'rak! am blestemat eu, răsucindu-mă să-i 
avertizez pe ceilalţi. 

Nu am avut nicio şansă. Ea a trimis o pală invizibilă de 
vânt de demon, ce se îndrepta cu mare viteză spre 
plămânii mei. 

Mi s-a pus un nod în gât, străpuns parcă de o mie de ace, 
iar eu m-am hurducat, încercând să-mi recapăt răsuflarea. 

— Maia? a strigat Ammi, alergând spre mine. Maia, ce s-a 
întâmplat? 

M-am apucat strâns de piept, sufocându-mă şi arătând 
spre foc. 

Membre puternice au apărut din umbre, transformându- 
se din fum în trup. Dar până ca Ammi şi ceilalţi să-şi dea 
seama ce se întâmpla, a fost prea târziu. 

Cu un urlet care a zguduit pământul, Gyiu'rak s-a 
dezlănţuit din flăcări. 

Groaza s-a abătut asupra taberei, şi toată lumea se lupta 
pentru arme şi pentru adăpost. Am împins-o pe Ammi în 
spatele unei căruţe şi am apucat brusc cea mai apropiată 
suliță, chiar dacă ştiam că nu ar face mare lucru împotriva 
unui demon. 

Gyiu'rak a dat târcoale taberei, mârâind spre soldaţii 
care se făcuseră mici de frică. Blana ei strălucea, albă ca 
zăpada, cu dungi lucioase asemenea tuşelor de cerneală 
pictate cu grijă. 

Căuta pe cineva. M-am împins prin mulţime spre ea, dar 
nu eram eu cea dorită, ci lady Sarnai. Fiica shansen-ului a 
apărut cu arcul ei din lemn de frasin ridicat şi cu o săgeată 
roşu-aprins fixată în arc şi ţintită spre locul dintre ochii lui 
Gyiu'rak. 

Un râs s-a rostogolit din gâtul demonului. 

— Armele voastre jalnice nu mă pot răni, nestemată 
mică, a spus ea batjocoritor. Dar ţineţi-le ridicate dacă asta 
vă face să vă simţiţi mai în siguranţă! Apoi s-a întors să se 
adreseze celorlalţi din tabără, tăind tensiunea din aer cu 
fiecare respiraţie: La cererea Luminăţiei Sale, împăratul 
Makangis, va aduc veşti calde. Cum voi toţi sunteţi cetăţeni 
ai măreţului A'landi, vă oferă această unică şansă - să vă 
predati. 

Lady Sarnai şi-a tras coarda de arc înapoi. Am încercat 
să-i atrag atenția şi să o avertizez să nu atace. 

M-a ignorat. 

Săgeata ei a şuierat, dreaptă şi adevărată, străpungând 
demonul perfect exact în frunte. Fum a sfârâit din blana lui 
Gyiu'rak, dar ea a smuls săgeata ca şi cum ar fi fost un 
ciulin prins pe haină şi a îndepărtat-o. 

In decursul câtorva secunde, rana demonului s-a închis 
fără vărsare de sânge. 

Tulburarea a cuprins toată tabăra. Soldaţii s-au făcut mici 
în spatele scuturilor, cu genunchii tremurându-le violent. 
Chiar şi lady Sarnai a dat înapoi, descumpănită. 

M-am apropiat de Gyiu'rak. O săgeată nu o putea răni, 
dar eu, da. 

— Avem zece mii de ostaşi împotriva armatei voastre 
lamentabile, a anunţat demonul. Lordul Makangis salută 
capitularea voastră acum. Dacă nu, bătălia va începe 
mâine... şi nu vom da deloc dovadă de milă. 

Unii dintre bărbaţi s-au agitat, făcând paşi timizi înainte. 
Apoi, am auzit pe cineva strigând: 

— Nu vom capitula! 

Era Ammi. Ea şi celelalte femei îi blocaseră pe soldaţi. 
Apoi, din zeci de piepturi s-a auzit: 

— Nu vom capitula! 

— Preţul tău de sânge nu va fi plătit, au răsunat cuvintele 
din mine. Nu atâta timp cât lupt de partea lui lady Sarnai. 

— Şi eu, a declarat Edan, alăturându-mi-se. 

— Luptăm pentru lady Sarnai. Luptăm pentru A'landi. 

Curând, fiecare bărbat şi femeie scandau cuvintele, forţa 
lor câştigând avânt de la un capăt la celălalt al taberei. 

Gyiu'rak mi-a aruncat o privire răutăcioasă. 

— Curios ca ei să te asculte pe tine, Maia Tamarin, a 
vorbit ea răguşit, înclinându-şi capul. Ej nu ştiu încă, nu-i 
aşa? Să le spun eu? 

Am devenit foarte liniştită. Unghiile mele crescuseră atât 
de ascuţite, că, pur şi simplu, încolăcindu-se în pumni îmi 
făceau palmele să sângereze. 

De ce anume te temi? Gyiu'rak a vorbit fără să facă 
vreun zgomot, furişându-se în ungherele minţii mele. 7e 
temi că ei vor încerca să te ucidă? Că te vor privi cu teamă? 
Lasă-i! Curând vor fi cu toții morți... 

— Pleacă! m-am răstit eu la demon. Pleacă acum! 

Vorbele au rămas suspendate în aer, iar sunetul vocii 
mele a fost atât de răsunător, că zăpada a tremurat, 
căzând de pe arbori. 

Un zâmbet a încreţit buzele de tigru ale lui Gyiu'rak. 

— Foarte bine! 

Fără avertisment, demoniţa a făcut un salt înainte, 
atacând soldaţii aflaţi cel mai aproape de ea. Pe măsură ce 
tipetele lor străpungeau aerul, o coloană de fum a acoperit 
tigrul, iar ea a dispărut. 

Scandarea se oprise, dar aerul era plin de teamă şi 
incertitudine. 

Nimeni nu se predase demoniţei, şi totuşi ea triumfase. 
Până atunci soldaţii auziseră doar povestiri despre puterea 
şi invincibilitatea ei şi nu fuseseră încă martorii acestora. 

Dar lady Sarnai avea de asemenea un demon, am gândit 
eu. Pe mine. 

— Cum putem noi lupta împotriva acesteia? 

— Nu poate muri. Ce şansă avem? 

— Suntem condamnaţi. 

— Îl avem încă pe Lordul Vrăjitor! l-am auzit pe Keton 

strigând. Şi... 

Privirea fratelui meu a întâlnit-o pe a mea, iar eu am dat 
din cap dezaprobator. 

— Vrăjitorul nu a făcut nimic când am luptat pentru 
vieţile noastre la Palatul de Toamnă. El nu mai are putere. 

Aflat într-o parte a mea, Edan şi-a încleştat pumnii. 

— Arată-le! l-am îndemnat eu. Arată-le că greşesc! 

— Nu magia mea ne va salva, a spus el. Ciata. 

Cu toate că îmi doream să tăgăduiesc, ştiam că avea 
dreptate. Nu pot să mă ascund definitiv. Nu şi dacă doresc 
să salvez A'landi. 

Cu o mişcare rapidă, mi-am scos mănuşile, am păşit în 
mijlocul taberei şi mi-am ridicat ghearele. Vântul a înghiţit 
exclamaţiile care au urmat. 

— Mulţi dintre voi s-au mirat de ochii mei, de ce 
strălucesc ca ai demonilor. Şi de mâinile mele, am spus eu, 
ridicându-le şi întinzându-mi ghearele. Ele sunt parte a 
preţului pe care l-am plătit croind rochiile Amanei. 

Keton a rămas drept în faţa soldaţilor, o masă de sute de 
oameni, toţi aşteptând să audă ce mai aveam de gând să 
spun. Am tras aer în piept, evitând privirea fratelui meu. 

— Sunt demon, am spus eu şi am lăsat cuvintele să aibă 
ecou în aer, având grijă să privesc în ochi cât mai mulţi 
bărbaţi şi femei. 

Să le arăt, în orice manieră puteam, că eu eram încă 
Maia. Că nu aveam să le fac rău. 

Mi-am stăpânit emoția şi, cu buzele răsfrânte şi maxilarul 
încordat, am privit teama din ochii tuturor. Edan mi-a atins 
cotul să mă impulsioneze. 

— În legendele noastre, am continuat eu, primii demoni 
au fost creaţi chiar de zei, zei care au devenit neliniştiţi în 
paradis şi au dorit o rasă eternă care să facă ce li se cere. 
Prin urmare, ei au lipit părţi din oameni şi bestii laolaltă 
pentru a crea un nou tip de creatură. Când zeiţa mamă a 
aflat despre ei, ea şi-a trimis copiii - stelele - să gonească 
demonii din paradis pe pământ. De atunci încoace, stelele 
sunt cu ochii în patru pe demoni să se asigure că ei nu vor 
reveni niciodată în paradis. 

Am ridicat amuleta. 

— Demonii şi fantomele sunt vulnerabili în faţa puterii 
stelelor, pe care o voi folosi să protejez A'landi. Să ne 
protejăm cu toţii. 

După ce mi-am deschis amuleta, am eliberat o rază din 
lumina stelelor, argint şi aur, care strălucea cu toate 
culorile cerului. Nu era o dovadă a puterii mele, ci un gest 
menit să le mai risipească din teamă, dar a mers. Capete s- 
au ridicat şi ochi au strălucit. Fire de speranţă s-au 
întreţesut prin mulţime. 

— Nu magia mea este cea care vă va salva de Gyiu'rak! 
a strigat Edan către mulţime. Ci magia Maiei Tamarin! 

— Voi lupta împotriva lui Gyiu'rak, am promis, iar lady 
Sarnai îl va înfrânge pe tatăl ei. Dar armata shansen-ului 
este puternică. Avem nevoie de ajutorul tuturor pentru a 
salva viitorul ținutului A'landi. 

În acel moment, murmure de încuviinţare au acoperit 
tabăra de la un capăt la celălalt, iar eu am păşit într-o parte 
pe când lady Sarnai a făcut un pas în faţă să adune soldaţii. 

Îmi doream să mă pot ţine de cuvânt. M-am rugat doar 
să nu-i dezamăgesc. 


Baba stătea pe un buştean, zgribulit lângă un foc peste 
care atârna un ceainic de aramă, frecându-şi mâinile să se 
încălzească. In ciuda recentei sale captivităţi din cauza 
shasen-ului, arăta mai robust decât vârsta pe care o avea. 
În decursul ultimelor câteva zile, îl auzisem râzând cu Ammi 
şi câţiva bărbaţi şi femei mai în vârstă din tabără. Chiar îl 
văzusem încercând să ajute la cârpitul unor lucruri 
deteriorate. 

Totuşi, ori de câte ori mă vedea, buna lui dispoziţie 
dispărea treptat. 

Am ridicat ceainicul şi am turnat apa fierbinte într-o cupă 
de lemn aflată lângă Baba. Dacă auzise mărturisirea mea, 
nu a spus nimic despre asta. 

— Nu am crezut că voi mai vedea vreodată zăpadă, a 
murmurat el, lăsând-o să-i treacă printre degete. Ştiai că 
am crescut lângă Jappor? Am fost un băiat leneş, nu am 

vrut să învăţ meşteşugul tatălui meu sau oricare altul, la 
drept vorbind. Într-un an, a fost un viscol cumplit în mijlocul 
toamnei. Nimeni nu se aştepta, prin urmare nu am fost 
pregătiţi. A durat zile în şir şi, fiindcă nu era nicio treabă 
care să meargă în timpul unei furtuni, am rămas fără 
merinde şi bani. 

M-a privit. 

— Pentru că eram cel mai mare dintre fii, tata m-a trimis 
în oraş să mă milogesc. Am înaintat cu greu de la o casă la 
alta prin zăpadă, care era înaltă până la brâu, oferindu-mă 
să cârpesc mâneci rupte şi să dreg pantaloni pentru câte o 
mânuţă de orez. Exact cum ai făcut tu în Port Kamalan când 
vremurile au fost grele pentru noi. Acela a fost momentul 
când am descoperit că iubeam acul şi aţa, aşa cum le 
iubise tatăl meu şi tatăl lui mai înaintea lui. Aşa cum le 
iubeşti şi tu, a încheiat el, atingându-mi mâinile 
înmănuşate. 

— Ai ştiut că foarfeca era înzestrată cu magie? am 
întrebat după o pauză. 

Baba a tras în piept aburul care se ridica din ceaşca sa 
înainte de a sorbi. 

— Am bănuit. Mama nu vorbea niciodată despre foarfecă. 
Ea însăşi era o croitoreasă talentată, cu la fel de mult har 
ca bunicul tău. Dar a încetat să mai coasă când eram foarte 
tânăr. Ea mi-a dat foarfeca atunci când m-am mutat în 
Gangsun cu mama ta şi m-a povâăţuit să am grijă de ea. 
Cred că ştia că mie nu avea să-mi vorbească. Presupun că 
ţie ţi-a vorbit. 

— Da! am răspuns. Dar am pierdut-o. A trebuit să renunţ 
la ea. 

Baba şi-a dat seama că povestea era mai lungă decât îi 
spuneam. 

— Eşti tare palidă, Maia! Îmi fac griji pentru tine. 

— Am fost bolnavă o vreme. 

Nu era o minciună, nu în totalitate. 

— Vrăjitorul... El a avut grijă de tine? 

— A făcut tot ce i-a stat în putere. Aş dori să-i dai o 
şansă. 

Baba a oftat. 

— Şi eu vreau, dar, pe de altă parte, mă întreb unde era 
când shansen-ul a atacat Palatul de Toamnă? Cum poate el 
să spună că te iubeşte când te-a abandonat la mila 
demonilor şi a soldaţilor duşmanului? 

— Asta-i ceea ce te deranjează, Baba? Crezi că m-a lăsat 
să mor? 

Din tăcerea lui, am înţeles că acela era motivul. 

— Maia, vreau tot ce este mai bun pentru tine. Un om cu 
magie nu este... 

— Edan m-a părăsit pentru că l-am minţit, l-am întrerupt. 
Nu i-am spus ce am devenit. Aşa cum am evitat să-ţi spun 
şi ţie. Dacă este cineva în care nu ar trebui să ai încredere, 
aceea ar trebui să fiu eu. 

Baba s-a uitat la mine copleşit. Culoarea i-a dispărut din 
obraji. 

— Acum nu este vremea pentru poveşti, Maia! Nu-ţi stă 
în fire. 

— Ştii bine că este adevărat. Baba, ai observat 
schimbările... 

— Am observat când ai venit acasă, a spus el încet. Ca şi 
cum toată lumina din ochii tăi ar fi dispărut definitiv, a mai 
spus el şi s-a oprit. L-am învinovăţit pe vrăjitor pentru 
nefericirea ta. 

Ce puteam să spun ca să-l liniştesc? 

— Nu sunt zvonuri, am şoptit eu. A fost alegerea mea. 

— Alegerea ta? Mai întâi, mama ta, apoi, doi fii, a spus 
Baba, sufocându-se. Un tată n-ar trebui să-şi îngroape 
copiii, Maia. 

Gâtul mă ustura de supărare. Aş fi dorit să pot plânge cu 
el, dar nicio lacrimă nu apărea. Aerul înviorător mi-a aburit 
buzele, o spirală de abur răsucindu-se din răsuflarea mea. 

— Îmi pare rău, Baba! am spus. Dacă nu mă voi întoarce, 
fii bun cu Edan! Keton ar putea căpăta sprijin din partea 
unui alt frate, iar Edan... El nu are pe nimeni în toată lumea 
asta. 

Ochii lui Baba s-au înceţoşat de lacrimile pe care 
încercase să şi le reţină. 

— ÎI iubeşti, a spus el. El este cel despre care mama ta a 
vorbit atunci. Cel de care eşti legată, din această viaţă 
până la următoarea. 

— Da! 

Zăpada a început să cadă, iar eu am întins mâna, 
urmărind fulgii topindu-se de îndată ce îmi atingeau palma. 
Mai jos, focul mocnea, sfârâitul lui fiind singurul sunet în 
afară de cel al păsărilor. 

— Atunci, fie ca inima să-ţi trăiască vremuri de pace! a 
rostit Baba. Nu contează ce vei deveni, întotdeauna vei fi 
Maia mea. Întotdeauna fata mea puternică. 

Ceva în mine s-a însufleţit, ştiind că tata a înţeles. 

— Mulţumesc, Baba! Mulţumesc! 

CAPITOLUL TREIZECI ŞI DOI 


Cornul shansen-ului a răsunat strident de pe cealaltă 
parte a râului Jingan. Trei chemări, fiecare îndeajuns de 
asurzitoare să tulbure zăpada de pe coifuri. 

O invitaţie la luptă. 

Am privit înainte, ignorând imaginea mea reflectată pe 
scutul unui soldat pe când călăream alături de Edan, în 
spatele lui lady Sarnai şi al lordului Xina. In acea dimineaţă, 
îl lăsasem pe Baba în tabără, dar preferasem să nu ne luăm 
rămas-bun. 

Era cel mai bine aşa. Mă trezisem altfel în ziua aceea. 
Peste noapte, părul meu negru căpătase cea mai închisă 
nuanţă de auriu, ochii mei ardeau roşii ca focul mistuitor, 
iar nasul mi se ascuţise ca un vârf de săgeată. ` 

Nu-l salutasem pe Edan când a venit la mine. li 
recunoscusem statura înaltă, marginile pătrăţoase ale 
maxilarului şi panta umerilor. Dar nu mi-am dat seama de 
ce îl recunoşteam. De ce îl iubeam. 

Un pod lat cât zece soldaţi despărţea armata noastră de 
a shansen-ului. Gravat pe un stâlp de piatră la baza 
acestuia era un salut din partea primului împărat al 
ținutului A'landi, care îi întâmpina pe cei care se îndreptau 
spre capitală, Jappor, unde Marele Drum al Mirodeniilor 
începea şi se termina şi unde noroacele şi ghinioanele se 
făceau şi se desfăceau. M-am întrebat dacă cel dintâi 
suveran îşi imaginase vreodată că acel pod, singura cale 
spre Jappor, avea să devină şi cale de acces în cazul unui 
război. 

Prunii tiveau zidurile capitalei, muguri roz-deschis care se 
veştejeau pe ramurile acoperite de zăpadă. Neatins de 
război de secole, Jappor era considerat unul dintre cele mai 
frumoase oraşe din lume. Dar, în clipa aceea, când 
shansen-ul îl cucerise, mă îndoiam că mai era fel de 
încântător. 

Dincolo de Jappor, se întrevedea Palatul de Primăvară, cu 
acoperişurile sale verzi ca marea atât de înalte, că 

străpungeau norii. Nu exista niciun semn de doliu pentru 
împăratul Khanujin - doar stindardele shansen-ului fluturau 
în vânt de pe fiecare acoperiş, izbucniri de verde violent 
care şerpuiau pe ziduri. 

Armata lui ne aştepta de partea cealaltă a râului. 

— Pentru asta luptăm noi, spunea lady Sarnai. 

Pierdusem cea mai mare parte din cuvântarea ei de 
încurajare a soldaţilor, dar atunci când mi-a rostit numele, 
am devenit brusc atentă. 

— ...Tamarin va purta o legendă pe care o ştim cu toţii, 
rochia pictată cu sânge de stele. 

Mi-am atins amuleta, invocând ultima rochie a Amanei, 
care s-a răsucit peste umerii mei spre glezne, cu 
splendoarea unei furtuni din miez de noapte. Strălucirea 
stelelor atârna uşor pe când faldurile nesfârşite ale nopţii 
fremătau precum norii împrejurul meu. 

Răsuflări întretăiate de mirare au răsunat în spate, dar eu 
am continuat să-l privesc pe Edan. Din toată mulţimea, el 
era singurul care se uita la mine, nu la rochia mea. 

La semnalul lui lady Sarnai, am galopat spre pod. O 
furtună de paşi a ropotit pe lângă mine, spadasini 
îmbulzindu-se spre oamenii shansen-ului, iar când am privit 
înapoi, o singură dată, l-am zărit pe Keton printre arcaşi. 
Arcul îi atârna peste umăr în timp ce ajuta un soldat să 
ridice un tun de mână”, încercând să găsească un loc ideal 
să tragă asupra armatei shansen-ului. 

Nu au avut ocazia. 

Douăzeci de paşi în faţă, o negură rece s-a împrăştiat 
dinspre râul furios situat în vale, devenind brusc mai deasă 
şi transformându-se într-o ceaţă de nepătruns. 

Chiar şi prin ceaţă, l-am zărit. 

Shansen-ul stătea singur, fără armată în spatele lui. Purta 
într-o parte doar o sabie lată, vârâtă în teacă, şi s-a înclinat 
încet pe când mantia căptuşită cu blană i se ridica în urmă. 


1° Tunul de mână este prima armă de foc adevărată și succesorul lancei 
de foc, cel mai vechi tip de armă de calibru mic cu aprindere manuală, 
folosită pentru prima dată în China, în timpul secolului al XIII-lea, un fel 
de țevi de bambus, metalice mai apoi, umplute cu praf de pușcă (n. tr.). 

Peste uniformă, purta o armură aurie cu capul unui tigru ce 
strălucea pe mijlocul pieptului său. 

Ceva nu era în regulă. De ce nu erau soldaţii shansen- 
ului pe pod cu el? 

— Edan! am murmurat, arătând spre despotul războinic. 

— Retrageţi-vă! a strigat el spre lady Sarnai. Este... 

Prea târziu. 

Shansen-ul nu venise singur. Sute de fantome îl însoțeau. 
Acestea au apărut din ceaţă, trupuri moarte atârnând de pe 
oasele lor descoperite, iar puţina piele pe care o aveau era 
albă ca laptele sau ca zăpada, în timp ce ochii lor erau 
negri ca onixul. 

— Căutăm să răzbatem! a strigat lady Sarnai, năvălind 
asupra tatălui ei. 

Fantome au înconjurat-o pe ea şi pe lordul Xina, 
separându-i de shansen. Soldaţii noştri s-au panicat, uitând 
de instruirea lui Edan când fantomele le-au blocat evadarea 
în orice direcţie. 

Sentur'na. Ştii că nu puteți câştiga. Alăturaţi-vă nouă! 

Am ignorat fantomele şi m-am întors spre soldaţii noştri. 

— Amintiţi-vă ce v-a spus Edan! am strigat. Nu le 
ascultați! Împotriviţi-vă oricăror vorbe spuse de ele - nu 
sunt adevărate! 

Edan a trimis o sclipire de foc prin ceaţă, ridicând-o 
pentru moment şi silind fantomele să se retragă, 
împleticindu-se. Dar, unul câte unul, soldaţii au îngheţat cu 
armele ridicate. 

Ei ascultă fantomele, mi-am dat seama cu inima frântă. 
Armata lui lady Sarnai avea să fie nimicită fără o singură 
pierdere pe partea shansen-ului. 

Am apucat brusc faldurile rochiei, dorind ca puterea 
acesteia să alunge fantomele, dar nu s-a întâmplat nimic. 
De ce nu-i puteam invoca magia? 

Pentru că Amana respinge întunericul din tine, a răspuns 
vocea demonului meu. Eşti foarte bolnavă, Sentur'na. Dar 
nu e totul pierdut. Ai altă magie în tine suficient de 
puternică să stăpâneşti rochia. 

Da, foloseşte setea dinăuntrul tău - furia şi ura pentru 

shansen - să invoci sângele de stele. Magia Amanei şi a 
noastră n-ar trebui să fie foarte diferite una de cealaltă. 
Uneşte-le, şi vei fi un demon cu mult mai puternic decât 
Gyiu'rak... 

— Destul! am îndepărtat vocea şi am zburat spre luptă. 

Fantomele s-au întors împotriva mea cu degetele lor 
subţiri agăţându-se de braţele mele şi de rochie. 

Am smuls-o din strânsoarea lor, mânia mea animând 
sângele de stele. Vene de un roşu scânteietor şi intens au 
şerpuit peste poale, un model pe care nu-l mai văzusem 
niciodată. 

Amintindu-mi de vorbele demonului meu, am lăsat 
deoparte mânia. Trebuia să existe o altă cale. Dacă rochia 
aceea era sufletul meu, în mod sigur putea simţi de ce 
aveam nevoie. 

Dar nu! Când scânteia din mânia mea s-a stins, rochia nu 
a mai prins viaţă. Ţesătura a rămas mohorâtă precum 
cerneala. Întunecată precum moartea. 

L-am văzut pe Edan atacând fantomele cu pumnalul său. 
Lady Sarnai şi lordul Xina s-au concentrat pe shansen. Dar 
fiecare săgeată lansată spre el ricoşa şi fiecare suliță 
aruncată doar îi cresta armura. 

— Renunţă! a strigat shansen-ul. Nu poţi câştiga, Sarnai! 
Predaţi-vă, iar eu vă voi cruța armata asta jalnică! 

N-am putut auzi replica lui lady Sarnai. 

Ce puteam face? Nu eram gardianul Insulelor lui Lapzur. 
Nu puteam chema fantomele să mă ajute. Totuşi, se putea 
presupune că fantomele lui Gyiu'rak veneau de undeva, de 
la soldaţii căzuţi ai shansen-ului. Poate că puteam să chem 
fantomele oamenilor pe care îi cunoscusem şi iubisem. 
Spiritele lor. 

Mi-am simţit inima în gât. 

— Ajutaţi-ne! am şoptit eu, dorind pe oricine care mă 
asculta. 

Fără să mă opresc, am întins braţele până când durerea 
s-a strecurat în ochi, iar lacrimi fierbinţi au început să îmi 
şiroiască pe obraji. 

Apoi două siluete familiare s-au arătat din întuneric. 

Fraţii mei! Finlei şi Sendo. Păreau mai bătrâni decât 
atunci când îi văzusem ultima oară. La ochiul stâng al lui 
Finlei şi peste obraz era o cicatrice curbată pe care nu o 
mai văzusem niciodată, iar pistruii lui Sendo ieşeau în 
evidenţă, în timp ce curbele cândva tinereşti ale feţei sale 
erau înăsprite de foame şi de război. 

Am deschis gura, dar fratele meu cel mai mare mi-a 
anticipat întrebarea. 

— Nu este un truc! a spus Finlei. Suntem aici. Tu ne-ai 
chemat. 

M-am întors spre Sendo. Cel de-al doilea frate al meu, cel 
mai bun prieten al meu. 

— Am adus ajutor, a spus el. Soldaţi care au căzut cu noi 
în timpul Războiului celor Cinci lerni. Nu vom putea sta mai 
mult, dar putem contracara armata lui Gyiu'rak. 

— Cum? am spus eu, trăgându-mi sufletul. Cum de 
sunteţi aici? 

Înainte ca ei să poată răspunde, un țipăt mi-a străpuns 
urechile, atât de puternic şi plin de suferinţă, că m-am 
învârtit să descopăr de unde venise. 

Lady Sarnai? 

Niciodată nu văzusem asemenea groază pe faţa ei. 
Asemenea chin. Se năpustise prin puzderia de soldaţi şi 
fantome,  mânuindu-şi sabia cu lovituri sălbatice, 
năucitoare, ca o pădure răvăşită de o furtună. Dar era prea 
târziu. 

Lordul Xina căzuse. 

Shansen-ul şi-a înfipt lama foarte adânc în coastele 
războinicului, în timp ce îl ţinea de umăr. Când şi-a văzut 
fiica năpustindu-se spre el ca o furtună, cu panica şi furia 
dezlănţuite pe chip, a rânjit. 

Apoi, şi-a smuls sabia, a şters lama pe mantia lordului 
Xina şi l-a lovit într-o parte. 

Săgeţi s-au desprins din arcul lui lady Sarnai, dar nu l-au 
atins pe shansen, ceea ce n-a făcut decât să-i alimenteze 
furia, aşa încât a gonit spre tatăl ei, trăgându-şi sabia şi 
ridicând-o deasupra capului. 

— Sarnai, opreşte-te! am strigat eu. 

Dacă m-a auzit, nu m-a ascultat. Nu era egala tatălui ei, 
nu câtă vreme acesta stăpânea puterea lui Gyiu'rak. Doar 
că lady Sarnai era prea orbită de furie să înţeleagă şi să 
aibă grijă. 

M-am aruncat după ea şi am făcut-o să-şi schimbe 
direcţia. 

Furios, shansen-ul a făcut un salt spre mine. Am apucat 
brusc sabia lui Sarnai din mâinile ei şi l-am blocat, dar el 
era puternic. M-a împins, apoi a făcut semn unei legiuni de 
fantome să o încercuiască pe fiica lui. 

Fantomele m-au înconjurat şi pe mine. Sute de năluci îmi 
zgâriau trupul şi încercau să îmi bareze drumul spre lady 
Sarnai. În timp ce amuleta mi se încălzea pe piept, am rotit 
sabia spre ele, încercând să-mi croiesc cu greu drum înapoi 
spre shansen. 

Sarnai era în picioare deja, dar armele îi erau inutile 
împotriva fantomelor. La ordinul shansen-ului, acestea 
avansau încet spre ea, până când au încolţit-o. 

— Întotdeauna ai fost copilul meu preferat, Sarnai, l-am 
auzit pe shansen spunându-i. Ce păcat că ai ales partea 
greşită! 

Ea l-a săgetat cu privirea, mergând cu spatele spre 
marginea podului. 

— Fantomele te vor devora curând. Nu va fi dureros. 
Apoi, te vei întoarce de partea mea, acolo unde îţi este 
locul. Fiică. 

— Ai încetat să mai fii tatăl meu din ziua când ţi-ai 
vândut voinţa lui Gyiu'rak, a spus ea, spumegând de furie. 

Apoi, înainte ca fantomele să o poată atinge, s-a aruncat 
de pe pod. 

Am stat ascunsă după balustrade, dar nu ar fi trebuit să 
mă îngrijorez. Nici măcar puternicul râu Jingan nu putea 
înghiţi Nestemata Nordului, iar Sarnai s-a ivit din apele sale 
tăind de-a curmezişul torenţii. 

Shansen-ul a strigat spre fantomele sale să o urmeze, 
dar eu mă săturasem. Am lăsat sabia lui lady Sarnai să 
cadă şi mi-am adunat poalele, ignorând zgărieturile 
fantomelor care mă atacau pe braţe şi în spate. 

Am permis fantomelor să mă copleşească, lăsând 
şoaptele lor şi persiflările să tot crească în capul meu, 
amenințând să mă distrugă de deznădejde. Mi-am adunat 
teama şi mânia, care au devenit curând o furtună... 

— Maia! a strigat Sendo, spiritul fratelui meu apărându- 
mi în spate, cu mâinile extrem de uşoare, ţinându-mi strâns 
umerii şi încercând să-i relaxeze. Renunţă la furie! Nu asta 
este calea! 

M-am răsucit, uimită să-l aud. 

— Atunci, care este? 

— Încearcă din nou, cu rochia! 

Încercasem, am vrut să-i spun, dar Sendo şi-a desprins 
mâinile de pe mine. l-am întâlnit privirea, observându-i 
pistruii pe care doar noi doi din familie îi împărţeam şi ochii 
care fuseseră cândva căprui cu nuanţe de ocru, oglinzi alor 
mei. 

Acea ultimă rochie era inima mea. Oare de aceea nu 
puteam să-i invoc magia, pentru că îmi era teamă că voi 
pierde ultima parte din Maia Tamarin? 

— Inima ta este puternică, soră! a spus fratele meu, 
auzindu-mi gândurile. Întotdeauna a fost. 

„Renunţă la furie!”, spusese, iar eu l-am ascultat. Am 
eliberat teama pe care o zăvorâsem împrejurul inimii mele 
şi, în locul ei, dragostea a dat buzna - dragostea pentru 
familia mea, dragostea pentru ţara mea şi dragostea pentru 
Edan. 

Cu o explozie, rochia mea s-a trezit la viaţă, sângele de 
stele agitându-se în valuri de la un capăt la celălalt al 
mătăsii lucioase. Raze de lumină licăreau peste mânecile 
mele lungi, ţâăşnind asemenea unor ace de argint. Puterea 
m-a învăluit, iar strălucirea ei se prelingea prin mâneci, 
încât acestea se agitau asemenea unor aripi. Nu mai eram 
croitoreasa umilă din Port Kamalan: eram croitorul zeilor. 

Fantomele au ţipat înfrânte de valurile de lumină. Am 
atacat fără milă, ajutată de armata de spirite a lui Sendo şi 
Finlei până când, în cele din urmă, soldaţii lui lady Sarnai au 
depăşit ca număr fantomele. 

L-am văzut pe Keton ţintindu-şi arcul şi, neîndurător, 

trăgând săgeți alături de Edan. Transpiraţia îi picura pe 
frunte, iar faţa îi era rumenă din cauza epuizării, luptând 
împotriva unui duşman pe care nu-l putea înfrânge. 
Fantomele protestau în jurul lui, ţipând. El nu putea să le 
vadă, dar le putea simţi; le putea auzi. 

Spiritele lui Sendo şi Finlei s-au avântat pe lângă fratele 
meu şi pe lângă vrăjitor pe când săbiile lor spintecau 
fantomele din jur. Cât mi-am dorit ca Keton să fi reuşit să-i 
vadă! 

Cât mi-am dorit să putem fi toţi împreună! 

Rochia era o furtună furioasă de mătase şi lumină. Mi-am 
ridicat braţele, iar mânecile au fremătat în jurul meu în fâşii 
nesfârşite, sfârtecând fantomele şi croind drum spre 
adevărata mea ţintă: shansen-ul. 

Acesta se mişca iute, cu viteza unui demon şi puterea 
unui tigru. Fiecare răsucire a sabiei sale sfârşea o viaţă şi, 
ori de câte ori cineva îndrăznea să fugă, lua înfăţişarea 
tigrului pe care o împărțea cu Gyiu'rak şi se repezea după 
nefericitul înspăimântat. 

Am zburat peste pod şi am aterizat în faţa shansen-ului. 
Mânecile mele au ţâşnit, înfăşurându-se în jurul gâtului său 
musculos să-l sugrume. 

Blana i s-a pârlit sub strălucirea rochiei mele, iar ochii lui 
negri au devenit sticloşi. Cu un mârâit, a zgâriat prin una 
dintre mânecile mele cu ghearele, dar țesătura s-a reparat 
singură şi s-a agăţat de el cu şi mai multă încăpățânare. 

— Predă-te! am strigat. 

— Dacă ai impresia că acest război este câştigat, greşeşti 
amarnic! a vorbit răguşit shansen-ul. Jumătate din oamenii 
tăi sunt morţi în timp ce eu nu am trimis nici măcar un 
soldat în bătălie. 

Când mi-am dat seama că era corect ce spunea, m-am 
simţit de parcă aş fi primit un pumn. Shansen-ul avea 
dreptate; luptaserăm doar împotriva unei armate de 
fantome. Miile de oameni care îl slujeau aşteptau pe partea 
de pod ce ţinea de Jappor. 

— Nu contează! am spus eu printre dinţi. Fără tine drept 
conducător, bătălia este câştigată. 

— Atunci ar fi trebuit să mă fi ucis. 

Înainte de a putea să-l opresc, despotul războinic a întins 
mâna după amuleta sa, apoi s-a risipit în ceaţă într-un iureş 
de fum sidefat. 

— Nu! am exclamat, lovind cu pumnii balustrada de 
piatră a podului. 

Fantomele nu mai erau prezente. Nici armata de spirite a 
fraţilor mei. Soldaţii noştri supraviețuitori se trezeau din 
vraja pe care fantomele o aruncaseră asupra lor. 

Lady Sarnai urcase din nou pe pod şi era aplecată lângă 
silueta prăbuşită a lordului Xina. Toată lumea o aştepta să 
decidă dacă ne retrăgeam spre tabără sau ne continuam 
marşul spre Jappor. 

— Maia! am auzit o voce dogită strigându-mă. 

— Fraţii tăi! a spus Edan, arătând spre două spirite ce 
pluteau deasupra noastră. 

Fraţii mei mă aşteptau. 

Am ţâşnit în aer. 

— Nu plecaţi! Lupta nu s-a terminat. 

— A noastră, da! a spus Finlei cu blândeţe. Amana ne-a 
lăsat să fim atenţi la chemarea ta de data asta, dar nu te 
mai putem ajuta, soră. 

— Vă rog! Imediat ce veţi pleca, eu... 

— Ne vei uita? a spus Sendo, clătinând din cap 
dezaprobator. Nu ne vei uita. 

— Cum ai putea uita doi fraţi aşa memorabili cum 
suntem noi? m-a necăjit Finlei, apoi expresia lui a devenit 
gravă. Trage-i un pumn lui Keton în locul meu - foarte tare 
- pentru că ne-a urmat la război, chiar dacă i-am spus să nu 
o facă... şi spune-i lui Baba că ne este foarte dor de el. 

Când i-am auzit vocea gâtuită de emoție, mi-a sărit 
inima. Rămâneți, am dorit eu să-i rog din nou, dar ştiam că 
nu puteau. Am simţit un nod în gât şi era o suferinţă să 
vorbesc. 

— Da! 

— Întotdeauna prinde vântul, soră. 

— Da! am şoptit. 

Finlei s-a întors să plece, dar Sendo a ezitat, cu fruntea 

încreţită de preocupare. Apoi şi-a pus o mână pe braţul 
meu. Nu-i puteam simţi atingerea, dar gestul m-a încălzit 
asemenea unei mângâieri delicate a luminii soarelui. 

— Mi-e dor de tine, Maia! a spus el, oferindu-mi un 
zâmbet trist. Îţi aminteşti acea ultimă zi când eu şi Finlei 
eram acasă? 

— Eu pictam, am spus încet. Am vărsat cel mai scump 
indigo al lui Baba pe fustă. Am fost atât de caraghioasă 
atunci, atât de caraghioasă! 

— Nu, nu ai fost caraghioasă, a spus el şi mi-a atins 
nasul, iar eu am cilipit chiar dacă nu-i puteam simţi 
atingerea. Ce departe ai ajuns de la fetiţa aceea cu vopsea 
pe nas şi degete! Cea care se agăța de povestirile mele 
când stăteam pe chei; ai devenit foarte puternică, a mai 
spus el, stăpânindu-şi emoția. Îmi pare rău că nu am mai 
ajuns niciodată acasă. 

Am clipit repede, încercând să-mi rețin lacrimile. Aveam 
foarte multe pe care doream să i le spun - aveam veşti şi 
nelinişti, bucurii şi realizări pentru cinci ani... şi povestiri pe 
care visasem să le împărtăşesc cu el, dar, în clipa aceea, 
când el se afla acolo, cuvintele nu mai veneau. 

— Trebuie să plec, a spus el, dându-mi un sărut de 
fantomă pe obraz. 

— Aşteaptă... am început eu. 

— Acesta nu este un rămas-bun, soră! Cărările noastre se 
vor încrucişa din nou. Poate că nu în această viaţă, dar 
mama, Finlei şi cu mine te vom veghea. Până atunci, ai 
grijă! 

Sendo a dat din cap aprobator spre Edan, înainte de a se 
reîntoarce lângă Finlei. 

Apoi fraţii mei au dispărut. 

Am deschis gura şi am tras aer în piept, o respiraţie 
ostenită şi neregulată. 

— Ne retragem în tabără! am auzit-o pe lady Sarnai 
strigând. 

Cu trupul lordului Xina aşezat pe spinarea calului ei, lady 
Sarnai a deschis calea peste pod. 

— Căraţi pe oricine puteţi! Îi vom înmormânta în seara 

asta. 

Poalele mele vânturau în urmă, iar eu m-am lăsat din nou 
în jos, pe pod. Edan şi-a strecurat braţul sub al meu, 
descoperindu-mi mâna. 

În clipa când picioarele mele au atins tablierul de piatră 
rece, totul a explodat. 


Lumea s-a învârtit, iar stomacul mi s-a întors pe dos când 
podul s-a prăbuşit. 

Nu puteam vedea. Praful îmi întuneca vederea. Totul era 
o imagine neclară de cenuşiu pictat cu puncte, ţipete 
omeneşti şi urlete cataclismice venind dinspre râu. 

Trupuri rostogolite în apă ca bilele de sticlă, după care 
am plonjat, salvând cât de multe am putut din strânsoarea 
de gheaţă a râului Jingan. 

Înnebunită, i-am căutat pe Edan, pe fratele meu şi pe 
Ammi. Keton era în aval, înotând spre Jappor, Ammi deja se 
urca pe mal, nu departe de el. Edan era în siguranţă, de 
asemenea, stând pe partea dinspre Jappor a podului - 
singura bucată care nu se prăbuşise -, folosindu-şi magia 
ca să amâne distrugerea. 

M-a cuprins uşurarea. Atunci am zărit-o pe lady Sarnai în 
râu. Calul ei nu putea înota printre dărâmături şi roci 
rostogolite, nu în timp ce purta şi trupul lordului Xina. 

Am sărit după ea, luptându-mă cu râul avid. 

Trupul lordului Xina a alunecat de pe calul lui lady Sarnai 
în râu, iar ea a sărit în valuri după el, dar apele erau 
violente şi l-au înghiţit pe lord Xina în timp ce lady Sarnai s- 
a zvârcolit când am apucat-o brusc de braţe, sărind în aer 
ca să ajungă pe pământ. 

Pe malurile din Jappor, tatăl ei şi demonul său aşteptau. 
Sute de soldaţi inamici ne-au înconjurat şi alte mii aşteptau 
dincolo de zidurile oraşului. 

Eram captivi. Podul nu mai exista, iar noi nu ne puteam 
retrage spre tabăra noastră. Eram la mila shansen-ului. 

— Bine ai venit în Jappor, Sarnai! a întâmpinat-o shansen- 
ul. Jumătate din armata voastră este pierdută. Nu mai aveţi 
alimente şi nici acoperiş deasupra capului. Nu crezi că e 

timpul să vă predaţi? 

Lady Sarnai s-a ridicat în picioare în timp ce mânia şi ura 
îi schimonoseau trăsăturile. A sărit spre tatăl ei cu un 
pumnal, dar, supărată fiind, era dezorientată şi nechibzuită. 
Shansen-ul i s-a opus cu uşurinţă şi a aruncat-o la pământ. 

A scuipat-o dezgustat. 

— Jalnic! a urlat el. 

Am pornit, mai mult ca sigură că era pe punctul de ao 
omorî, dar shansen-ul s-a retras. Fără Gyiu'rak alături, ochii 
lui continuau să strălucească întunecaţi şi cruzi, dar aveau 
ceva aparte, o strălucire slabă, neînchipuit de măruntă, de 
milă. 

— Îți dau seara asta să-ţi jeleşti pierderile. Aveţi timp 
până în zori să vă predaţi. 

Shansen-ul şi oamenii săi s-au îndepărtat prin porţile 
oraşului Jappor, lăsându-ne lângă râu într-un frig aprig şi 
dezolant. 


Până la căderea nopţii, râul a curs liniştit, cu un strat 
subţire de gheaţă care îi îmblânzea curenţii. Zăpada cădea, 
acoperind totul în alb. În timp ce încropeam o tabără 
sărăcăcioasă de-a lungul malurilor din afara capitalei 
Jaippor, torţe dansau deasupra zidurilor oraşului, o amintire 
brutală privind căldura şi confortul care erau foarte 
aproape, şi totuşi absolut inaccesibile. Soldaţii s-au 
îngrămădit unii în alţii să alunge frigul, dar nu prea s-au 
găsit soluţii pentru alimente; unii erau atât de flămânzi, că 
au început să mănânce zăpadă. 

Simplul gând că trebuiau să lupte din nou de dimineaţă i- 
a înfrânt pe unii dintre soldaţii noştri. Nu a ajutat nici faptul 
că lady Sarnai, comandantul lor, nu era de văzut pe 
nicăieri. 

După lăsarea întunericului, am căutat-o şi am găsit-o 
stând în genunchi lângă râu, cu coiful lordului Xina în mâini. 

— Pleacă! 

M-am ghemuit lângă ea. Venisem să-i spun că oamenii 
aveau nevoie de ea. Trebuia să-i smulgă din toropeală. Dar, 
văzând-o atât de abătută, i-am spus în schimb: 

— Întoarce-te în tabără! Vei îngheţa aici singură! 

Dinţii îi clănţăneau şi m-a împins. 

— Ce contează? a murmurat ea, încordându-se. Nu mă 
voi preda. Dimineaţă vom muri cu toţii, lipsiţi de onoare. 

l-am înţeles durerea. Shansen-ul aruncase trupul lordului 
Xina în râu. Lady Sarnai nu îl putea îngropa şi nici jeli aşa 
cum s-ar fi cuvenit. 

— Lordul Xina nu dorea să crezi asta. 

— În nord, sunt demoni... a început ea, iar vocea i s-a 
frânt cu amărăciune. Dacă morţii nu sunt onoraţi, spiritele 
lor vor deveni fantome. 

Am privit-o. În timpul probei, mi se păruse mai mare de 
ani decât mine, dar, în clipa aceea, mă simţeam mai 
bătrână. De parcă aş fi trăit optzeci de ani în loc de 
optsprezece. 

— Nu vom îngădui să se întâmple una ca asta cu lordul 
Xina, am răspuns. Dacă o vom învinge pe Gyiu'rak, spiritul 
lui se va elibera de ea, am continuat, apoi, am ezitat. Xina 
fost un mare războinic. Unul dintre cei mai mari ai 
generaţiei sale. Să nu lăsăm ca moartea lui să fi fost în 
zadar, Înălţimea Ta! 

Mult timp, Sarnai nu a dat niciun semn că auzise vreun 
cuvânt din ce îi spusesem. Apoi a întins mâna după o 
săgeată din tolbă şi, după ce i-a aprins pana pe care a 
aşezat-o în vârful coifului lordului Xina, a urmărit-o arzând. 

împreună am privit cenuşa ridicându-se în aer şi 
răsucindu-se spre nori. 

Când nu a mai rămas nimic în afara câtorva fire de 
cenuşă fierbinte, s-a ridicat. Ochii îi erau întunecaţi ca şi 
cum fumul ar fi rămas prins de ei. 

— Mâine, a spus printre dinţi, mâine îl voi ucide pe tatăl 
meu! 

CAPITOLUL TREIZECI ŞI TREI 


Shansen-ul nu a ajuns în zori. 

A avut cruzimea să ne lase să aşteptăm până la căderea 
întunericului, când aveam deja degetele bocnă în ghete, iar 
gerul ne înţepenise armele şi curajul. 

Aerul mirosea a praf de puşcă şi a zăpadă. Şi a disperare. 

Intr-un final, pe când soarele dispărea în râu, un diamant 
ce se cufunda înapoi în adâncurile de ape ale căminului 
său, am auzit un zgomot ca de tunet: se apropia armata 
shansen-ului. Tropăiala paşilor a făcut ca zidurile oraşului 
să se cutremure şi, curând, duşmanii ne-au împresurat la 
fel cum un şarpe se încolăceşte în jurul prăzii. 

Shansen-ul a ajuns ultimul, cu Gyiu'rak alături. O mantie 
în culoarea smaraldului flutura pe umerii ei. 

Mantia lordului Xina, am recunoscut cu inima strânsă. Cât 
de anapoda arăta pe trupul de tigru al lui Gyiu'rak, cu lâna 
vopsită şi scorţoasă ca un trofeu peste blana albă. Demonul 
îşi revendicase şi mănuşile, şi scutul, pe care se zărea 
blazonul familiei încrustat în lac stacojiu. Le etala ţanţoş, ca 
toată lumea să le vadă. 

Am aruncat o scurtă privire către lady Sarnai. Avea 
maxilarul încleştat, iar încheieturile i se albiseră în 
strânsoarea hăţurilor. Ce-o fi fost în sufletul ei, văzând 
armura bărbatului iubit înveşmântând demonul care îl 
ucisese? 

A lăsat să-i scape un țipăt, iar calul ei s-a năpustit spre 
shansen. Cum soldaţii ei au urmat-o, am stat locului. 

Aveam planul meu. 

Braţul lui Edan s-a atins uşor de al meu, iar firul roşu cu 
care îl legasem de încheietură s-a ivit de sub mânecă. 

— Ai grijă de fratele meu, am spus eu, şi de lady Sarnai! 
Nu îl poate învinge pe shansen de una singură. 

— Maia! a zis Edan şi a întins mâna către mine. 

Firul roşu de la încheietură a strălucit, la fel ca al meu. 
Atentă să nu îl rănesc, mi-am încolăcit degetele mele cu 
gheare peste degetele lui, dorindu-mi ca momentul să ţină 

o veşnicie. 

După ce i-am lăsat braţele să-mi cuprindă mijlocul, l-am 
sărutat ca să-i sting oful. În mijlocul bătăliei era o nebunie 
să fac asta, dar nu mi-a păsat. 

— Te iubesc! i-am spus, aplecându-mi capul lângă al lui. 

Apoi, l-am lăsat şi am ţâşnit înspre cer cu rochia pictată 
cu sânge de stele care mă învăluia în straturi de crepuscul 
şi de praf astral. 

Amuleta mi-a zumzăit în urechi, un cântec mut pe care 
doar eu îl puteam auzi. Foarfeca mea zumzăia astfel când 
mă chema să o folosesc. Nu mi-a trecut prin minte până în 
clipa aceea că poate foarfeca fusese trimisă să mă 
pregătească pentru ce avea să urmeze. Ca să îmi arate 
cum să am încredere în magia ce cânta în mine şi să 
preschimb întunericul meu în plină creştere în lumină. 

Cu o sclipire, amuleta mea s-a trezit la viaţă. 

Cele două puteri din mine - întunericul demonului meu şi 
lumina Amanei - s-au ciocnit, încleştarea dintre ele 
văzându-se în exploziile orbitoare de lumină din rochia 
mea, pe măsură ce mi se agăța de piele, cu mătasea însăşi 
prinzându-se de trup ca să mă apere de întuneric. Ca să mă 
salveze. 

Fustele mi s-au umflat la fel de mult ca luna de deasupra, 
ridicându-mă de la pământ şi ajutându-mă să alunec spre 
nori. 

Ceea ce am văzut de sus mi-a confirmat cea mai mare 
spaimă. Pierdeam. Deja, morţii noştri zăceau grămadă. Nu 
aveam cum să cucerim Palatul de Primăvară. 

In focul bătăliei, lady Sarnai se lupta cu tatăl ei. Nu putea 
face faţă puterii lui de demon. 

la-i amuleta! am îndemnat-o, trimițând mesajul cu o dâră 
de fum ce a luat forma unei păsări şi a zburat spre fiica 
shansen-ului. 

Intre timp, Gyiu'rak dădea târcoale pe câmpul de luptă. 

Dacă aş fi putut întrerupe legătura ce îi concentra 
puterea înspre shansen, lady Sarnai ar fi avut o şansă. 

După ce am tras puternic aer în piept, m-am aruncat spre 
Gyiu'rak şi am doborât-o. Fustele mele s-au năpustit peste 

picioarele ei puternice, arzând-o. Fuioare de fum ieşeau din 
rănile ei, care se umflau pe fundalul zăpezii ce cădea. 

— Nu am vreme pentru tine, a mârâit, dar m-am năpustit 
iarăşi spre ea. 

Gyiu'rak m-a evitat cu dibăcie şi m-a apucat de 
încheieturile mâinilor. Am crezut că avea să-mi sfarme 
oasele, dar ceea ce a făcut a fost cu mult mai groaznic. Şi-a 
vârât unghiile în amuletă. 

O durere neînchipuită mi-a străbătut pieptul. Inima îmi 
era stoarsă, zdrobită. Nu puteam respira. Mintea mi s-a 
înceţoşat şi am simţit că mă sufoc în timp ce plămânii mă 
lăsau. Am lovit-o cu pumnii, încercând s-o îndepărtez. 

Ea doar a zâmbit şi şi-a cufundat unghiile şi mai adânc în 
amuleta mea. Un sânge gros şi negru mi-a ţâşnit din buze şi 
mi-a umplut gura de un gust ca de cărbune. 

Când am tipat, ea a tras brusc de lanţul amuletei, 
învăţasem de la Bandur că nu trebuia s-o las să o ia. Dacă 
ar fi avut amuleta mea, m-ar fi putut controla. 

Lasă-te! a poruncit diavolul ce sălăşluia în mine. 

Nu am înţeles. Rochia îmi scânteia şi se înclina într-o 
furtună înfricoşată. Nu o puteam controla. Durerea era 
insuportabilă. Eram cuprinsă de flăcări cu totul. 

Ce a urmat a fost o imagine neclară de căldură orbitoare 
şi întuneric învolburat. Demonul Maia m-a copleşit şi mi-a 
blocat brutal toate simţurile. Pentru o clipă ucigător de 
lungă am fost nimic. Nu am mai văzut, nu am mai auzit şi 
nu am mai simţit nimic. 

Când lumea a apărut, dând buzna din nou spre mine, 
Gyiu'rak nu mai ţinea de amuleta mea. Blana ei albă era 
pârlită, iar ea a mărâit, m-a săltat şi m-a aruncat în râu. 

Lumea a trecut ca un fulger în urma mea pe când am 
zburat înapoi. Corpul îmi era foarte uşor, ca o frunză în 
vânt. Totuşi, capul îmi era greu, îmi zvâcnea, şi puteam 
simţi cum demonul din mine se lupta să-mi controleze 
mintea. Ştia că eram slăbită şi că nu aveam să îi mai rezist 
mult. 

Nu am nevoie de mult timp, i-am spus. Dă-mi doar 
câteva minute şi, după aceea, poti dispune de mine. 

Am plutit peste câmpul de luptă, răsucindu-mă împotriva 
vântului, până când rochia a învins demonul din mine. 
Fustele mi s-au deschis larg şi m-am surprins în plin zbor. 
Odată ce mi-am recăpătat echilibrul, m-am uitat după 
Gyiu'rak. 

Era acolo - o umbră de blană albă, zburdând peste 
câmpul de luptă îngheţat spre o siluetă înaltă, călare. 

Groaza m-a trezit la viaţă şi m-am năpustit după 
Gyiu'rak. 

Edan! am strigat în sinea mea în timp ce fumul mi se 
prelingea de pe buze, încercând să comunic cu el. 

Edan nu m-a auzit. Toiagul lui din lemn de nuc era 
ridicat, chemând o furtună de păsări ce pluteau deasupra-i, 
înainte de a se arunca în luptă, atacându-i pe soldaţii 
shansen-ului. 

— La ziduri! le-a strigat Edan oamenilor lui, făcându-le 
semn cu mâna să înainteze către oraş, pe măsură ce tot 
mai mulţi soldaţi de-ai shansen-ului cădeau. 

Apoi şi-a făcut loc cu forţa către despotul războinic. 

Ai grijă! l-am avertizat eu disperată, aruncându-mă spre 
Edan. Gyiu'rak ţi-a pus gând rău. 

Edan s-a întors, de parcă m-ar fi auzit. Teama i s-a 
aşternut pe chip când a văzut demonul apropiindu-se, dar 
nu şi-a schimbat direcţia. Şi-a îndemnat calul înainte, 
galopând împotriva tigrului şi atacându-l pe shansen. 

Gyiu'rak a sărit spre Edan, dar acesta a făcut o 
întoarcere bruscă spre stânga, izbindu-şi calul de shansen. 
Despotul războinic a căzut din şa, iar Edan a înaintat, 
rotindu-şi toiagul. Shansen-ul l-a evitat cu uşurinţă, lovindu- 
| pe Edan într-o parte şi aruncându-l de pe cal. 

Înainte ca shansen-ul să-i fi dat lovitura de graţie, lady 
Sarnai şi-a lovit cu furie tatăl în gât, trup şi genunchi. Dar 
nu avea importanţă unde lovea, sabia ei nu-i putea 
străpunge armura. 

Blana lui Gyiu'rak a început să se estompeze şi, ca o 
pâclă albă, a tăbărât asupra amuletei shansen-ului. Dacă s- 
ar fi întors înăuntru, i-ar fi pus pe tavă întreaga ei putere de 
demon, cu tot cu abilitatea de a-şi schimba înfăţişarea. 

— Pumnalul! a strigat Sarnai la vrăjitor. Dă-mi pumnalul! 

Edan i-a aruncat arma, lama de meteorit şi fier dansând 
într-un un arc albastru în aer. Mânerul a poposit cuminte în 
mâna lui lady Sarnai, iar ea l-a răsucit ca să taie amuleta de 
la gâtul tatălui ei. Turbat, acesta s-a năpustit asupra ei. 

Sarnai s-a ferit, dar sabia lui, în schimb, a spintecat gâtul 
calului ei. Armăsarul a nechezat şi s-a ridicat în două 
picioare, apoi s-a prăbuşit în genunchi, cu un ultim şi 
groaznic geamăt. Lady Sarnai a sărit din şa şi a fugit. 

Gyiu'rak s-a năpustit după ea, dar Edan a atacat 
demonul. Aş fi putut fie să îl salvez pe el, fie să iau amuleta 
de la lady Sarnai. Zăpada îmi înţepa ochii, iar eu mi-am 
muşcat buza până la sânge. O singură alegere ar fi putut 
pune capăt războiului. 

După ce am făcut o întoarcere inteligentă, am sărit astfel 
încât fiica shansen-ului să mă vadă. 

— Dă-mi amuleta! am zbierat. Am să o distrug! 

Sarnai nu a ezitat. Calul shansen-ului era pe urmele ei, 
aşa că mi-a aruncat amuleta. 

Am plonjat după ea, iar unghiile mele i-au străpuns 
carcasa neagră în timp ce o ţineam strâns în mână. 

Amuleta mi-a sfârâit în palmă, iar fumul a forfotit din 
tigrul sculptat pe suprafaţa ei. Am putut simţi furia lui 
Gyiu'rak când l-a aruncat pe Edan într-o parte, iar pe mine 
m-a prins în gheare. Intreaga oaste a shansen-ului s-a 
întors împotriva mea. 

Zăngănit de săbii, potop de săgeți. La porunca despotului 
războinic, sute de săgeți s-au prăvălit asupra mea. Muchii 
ascuţite mi-au brăzdat pielea, mi-au crestat gambele şi 
coatele şi mi-au străpuns spatele. Nu am simţit nimic din 
toate astea. 

Vremea mea în pielea Maiei se încheiase. 

Momentul de care îmi fusese groază venise, momentul în 
care am devenit demon. Dar nu îmi mai era teamă. 

Puteam auzi vocea demonului meu încercând să mă 
liniştească. 

Nu o să doară, m-a consolat ea. Vezi ce puternică vei fi? 
Chiar mai puternică decât Gyiu'raKk. 

Cuvintele ei însă n-aveau nicio legătură cu starea mea de 
linişte. Ea nu avea nici cea mai mică idee despre ce avea să 
urmeze. 

Pieptul mi-a săltat. Nu am simţit nicio durere, doar un val 
de căldură ce-mi topea răceala pe care o îndurasem în 
ultimele luni. 

M-am lăsat pradă focului. Amuleta lui Gyiu'rak a 
continuat să ardă în strânsoarea mâinii mele în timp ce 
capul de tigru de pe faţa ei din obsidian s-a topit până când 
nu a rămas decât o grămadă de nisip ce mi s-a risipit 
printre degete. 

Două ţipete au sfâşiat văzduhul. Primul, cel al lui 
Gyiu'rak, apoi cel al shansen-ului, atunci când sabia i-a 
alunecat din mână şi a căzut pe pământ. 

Surprinsă la jumătatea săriturii, Gyiu'rak a început să 
ardă mocnit, fâşii de fum ce sângerau din trupul ei până 
când i-au rămas doar ochii rubinii. Apoi, s-au stins şi ei, 
până când, în cele din urmă, vântul i-a suflat spre 
dărâmături. 

Puterea nemărginită a shansen-ului s-a risipit într-o clipă, 
lăsând în urmă un bătrân zbârcit, mult mai în vârstă decât 
anii pe care îi avea. Acesta a căzut într-o poziţie ghemuită 
de învins: genunchii îi erau înfipţi în pământ, spatele 
aplecat în faţă, iar pumnii strânşi pe lângă corp. Pentru 
ceea ce a părut o veşnicie, nu a făcut nicio mişcare. Apoi, 
shansen-ul şi-a ridicat coiful. Părul îi albise complet. 

— Fiică! a scrâşnit el. 

O furtună a izbucnit în ochii negri ai lui lady Sarnai când 
aceasta a întâlnit privirea tatălui ei. Mi-am dat seama că se 
lupta să hotărască dacă să îi pună capăt zilelor sau să arate 
milă. Sarnai şi-a ridicat sabia şi i-a atins uşor gâtul într-o 
parte, greutatea lamei fiind prea greu de suportat pentru 
umerii lui fragili. 

— Predă-te! 

Shansen-ul şi-a ridicat bărbia şi şi-a târât un picior în 
faţă, rămânând îngenuncheat. L-am luat drept un semn de 
supunere - până când un pumnal a strălucit din dreptul 
pulpei lui. 

Despotul a înfipt pumnalul în coastele fiicei sale. 

Sabia lui lady Sarnai i-a căzut din mână pe când ea s-a 
mişcat alandala şi s-a rostogolit într-o parte. Shansen-ul a 
fandat din nou, dar Sarnai era pregătită de data asta. A 
întins mâna în tolba cu săgeți aflată pe spatele ei şi i-a 
înfipt o săgeată roşu-aprins direct în piept. A împlinit 
promisiunea pe care o făcuse noaptea trecută. 

Nu l-am văzut pe shansen când a căzut. Trupul meu nu 
mai putea aştepta. 

Transformarea începuse. Aripi ca de foc mi-au apărut din 
coloana vertebrală. Pielea nu mai era piele, ci pene ca focul 
de un auriu-albăstrui. Ochii mi s-au rotunjit şi au devenit la 
fel de ageri ca ai unei păsări. Mi-am încrucişat braţele la 
piept. Nici chiar cei mai iscusiţi ţesători nu şi-ar fi putut 
imagina strălucirea aripilor mele, strat peste strat de flăcări 
întreţesute cu fire fremătânde, albastre ca safirul şi violet. 

Aerul mi-a ieşit rapid din plămâni. Inima mi-a încetinit, 
aproape să se oprească. 

Trebuia să fac ceva în clipa aceea, înainte ca demonul 
din mine să aibă câştig de cauză, înainte ca ea să devină 
legenda pe care Baba o va auzi într-o bună zi. Nu se putea 
întâmpla, nu de vreme ce sacrificasem atât de mult pentru 
a urzi noi zori şi pentru a aduce soarele, luna şi stelele în 
A'landi. Nu atâta timp cât inima mea continua să bată şi nu 
cât timp încă mai respiram. 

M-am întors către Edan. Îmi striga numele, dar nu îl mai 
puteam auzi. Am ridicat încheietura mâinii, atingând firul 
roşu. 

Capătul firului eşti tu, Edan, am vrut să-i spun. Tu ai fost 
dintotdeauna. 

Ochii lui albaştri şi rugători au fost ultimul lucru pe care l- 
am văzut înainte de a elibera sângele de stele. Rochia s-a 
înfăşurat împrejurul meu, scânteind valuri din lumina 
stelelor care înăbuşeau demonul din mine. In curând aveam 
să dispărem cu totul. 

Am ţâşnit în sus, spre cer, până la stele. Până când 
A'landi s-a acoperit de nori, iar eu şi Edan am fost despărțiți 
de bolta cerească. 

Şi, în sfârşit, cu sângele de stele ce se prelingea din 
aripile mele, am izbucnit în flăcări. 

CAPITOLUL TREIZECI ŞI PATRU 


Rochia mi s-a desfăşurat în noapte, ca o pătură de stele 
ce se întindea de la un capăt la celălalt al cerului, cât 
vedeam cu ochii. Norii mi-au atins gleznele, moi ca nişte 
inflorescențe de zăpadă. 

Când am privit în jos, nu am mai putut zări pământul. Nu 
i-am mai zărit nici pe Edan, nici pe lady Sarnai sau pe Keton 
şi nici urmările bătăliei sau dacă A'landi fusese salvat. 

Dar, într-un fel, am ştiut că triumfasem. Cumva, printr-un 
freamăt al inimii, ceva mai mult decât o manifestare 
tumultuoasă de bucurie, am ştiut că demonul din mine şi 
umbrele ce îmi întunecaseră sufletul nu mă urmăriseră 
până în locul unde mă aflam. Eram, în sfârşit, liberă. 

Totul era nemişcat. Tăcut, dacă n-ar fi fost bătăile 
neregulate ale inimii mele şi căldura sângelui ce îmi 
năvălea spre cap pe măsură ce mă înălţăm în zbor, 
pierzându-mă în acea țesătură nesfârşită a luminii stelelor. 

Apoi am auzit un râset domol. A sunat ca atingerea 
uşoară a unui dulcimer. Un sunet pe care nu credeam că 
am să-l mai aud vreodată. 

M-am încordat, hotărâtă să văd silueta familiară pe 
fundalul lunii pline, strălucitoare. 

— Mama! am şoptit. 

Aripile mi s-au topit, devenind mâini şi braţe, penele s-au 
înmuiat, devenind piele având strălucirea lucioasă a focului 
din mine. Am zburat să-mi cuprind mama în braţe. 

— Te-am aşteptat atât de mult, Maia! a spus ea, 
mângâindu-mi obrazul. E aşa cum am prezis: eşti cel mai 
bun croitor din A'landi. Un croitor demn de toţi zeii. 

— Asta este mai mult decât aş fi dorit vreodată, am 
răspuns eu. 

Mama m-a tras mai aproape, cu mâna trecând peste 
fruntea mea, mângâindu-mi ridurile. 

Am închis ochii, simţindu-mă iarăşi ca o copilă. Fetiţa 
care îşi petrecea tot timpul în colţul din prăvălia lui Baba, 
tivind pantaloni şi brodând eşarfe. Fetiţa care visa că 

devenea croitorul împăratului. 

— Ce neghioabă eram! am şoptit, desprinzându-mă din 
îmbrăţişarea mamei. Dacă aş mai putea să o fac încă o 
dată, nu mi-aş mai dori să plec de acasă. 

— Nu asta vrei să spui, a zis mama. Dacă nu ai fi plecat 
de acasă, nu ai fi aflat celălalt capăt al firului, a continuat 
ea, arătând spre aţa roşie de la încheietura mâinii mele ce 
îmi gâdila pielea atât de uşor, că şi uitasem de ea. 

Mi-am umezit buzele. Aveau gust dulce, nu precum 
cenuşa pe care o gustasem în coşmarurile mele, ci ca al 
prăjiturelelor pe care mi le dăduse Ammi să le mănânc 
înainte de a pleca la luptă. Înainte ca eu să fi murit. 

Vederea mi s-a împăienjenit şi m-am uitat în altă parte, 
ca mama să nu vadă lacrimile ce îmi umezeau ochii. 

M-am simţit altfel. Imponderabilă şi liberă - şi totul 
căpătase rost, de vreme ce, probabil, eram un spirit, 
precum mama. La picioarele mele se aşternea cerul, nu 
pământul, dar trupul meu nu s-a panicat. În loc de asta, m- 
am minunat. M-am minunat de cadenţa uniformă a inimii şi 
a respirației mele, precum şi de liniştea locului. 

M-am minunat că puteam simti. Frigul ce mi se 
strecurase în suflet în ultimele luni dispăruse, la fel şi 
fierbinţeala arzătoare, înlocuită de o căldură blândă ce 
cânta în mine. Trecuse foarte mult timp de când nu îmi mai 
fusese cald. Şi când m-am oprit să-mi ascult gândurile, nu 
mai erau alte voci în afară de a mea. 

De  jur-împrejur, stele străluceau precum cele mai 
preţioase nestemate de pe pământ. Cerul era o combinaţie 
orbitoare de culori, un amestec de zori cu asfinţit, în 
maniera rochiei pictate cu sânge de stele. 

Mama şi-a întins mâna spre mine şi am putut zări ceva 
strălucind în palma ei. 

— Foarfeca mea! 

— Amana m-a rugat să ţi-o înapoiez, a răspuns ea. 
Foarfeca asta era în familia noastră de foarte mult timp. 

— Aşadar, e adevărat, am murmurat, luând foarfeca din 
mâna mamei, foarfeca ce mi s-a părut mai strălucitoare ca 
înainte, în timp ce soarele şi luna gravate pe mânere 

scânteiau din orice unghi. Sunt o urmaşă a croitorului 
Amanei? 

Mama a încuviinţat. 

— Cea mai mare parte a poveştii s-a pierdut odată cu 
trecerea timpului, dar da, primul care a croit rochiile a fost 
strămoşul tău. 

l-am dat foarfeca înapoi. 

— Atunci foarfeca îi aparţine lui, nu mie. 

Mama mi-a atins braţul, ezitând. Mi-am dat seama că nu 
îi era uşor să-mi spună asta. 

— Nu ştiu dacă mă doare să te văd aici, Maia, sau dacă 
îmi umple inima de bucurie. Mi-a fost dor de tine... a spus 
ea şi a făcut o pauză. Este dorinţa Amanei să i te alături în 
ceruri, dar ştiu că încă nu ţi-a venit vremea, copila mea. 

— Ce vrei să spui? 

— Eu şi fraţii tăi ţi-am luat partea, iar Amana a ascultat. 
Îţi dă o şansă, a spus mama şi a tras aer în piept, iar inima 
mea a bătut puternic în liniştea apăsătoare. 

O şansă! 

— Să rămâi aici, cu noi, drept croitor al zeilor, a rostit 
mama cu o voce răguşită. Sau să te întorci, să fii cu Baba şi 
Keton, şi cu vrăjitorul tău. 

O fierbinţeală mi-a produs o senzaţie de arsură în nas, 
apoi s-a ridicat rapid spre ochi, încât nu mi-am putut 
stăpâni lacrimile. 

— Ceea ce îmi doresc este ca tu, Finlei şi Sendo să fiţi 
iarăşi acasă. 

— Maia, ştii că aşa ceva nu se poate. 

Chiar dacă i-am anticipat răspunsul, un oftat înăbuşit mi- 
a scăpat la auzul lui. 

— Baba are nevoie de tine, a spus mama. La fel şi Keton. 
Şi vrăjitorul tău, a mai spus ea şi mi-a îndepărtat lacrimile 
de pe obraji cu degetul mare. Mă simt deja norocoasă când 
văd femeia care ai devenit - frumoasă, puternică şi vitează. 

Mama s-a întins după încheietura mâinii mele, atingând 
firul roşu pe care îl legasem acolo. 

— Vezi? Nici măcar viaţa şi moartea nu pot rupe 
legăturile sorții. Edan te aşteaptă. 

Am încuviinţat, dar înainte de a mă răsuci să plec, mama 
mi-a îndesat foarfeca în mâini. 

Să ţin foarfeca din nou în mână m-a făcut să stau în 
cumpănă. Am atins cu degetele soarele şi luna de pe 
mânere, iar lamele au vibrat sub atingerea mea. Chiar şi 
acolo, le auzeam zumzăind cu putere. 

Degetele mele au ţinut strâns mânerele, dornice să se 
reunească cu foarfeca, înainte să dau din cap în semn de 
refuz. 

— Nu m-am răzgândit în privinţa foarfecii. 

— Ea este sursa magiei tale. 

— Eram fericită şi înainte, fără magie, şi voi fi fericită în 
continuare fără ea. Foarfeca mi-a fost foarte utilă, dar nu 
mai am nevoie de ea. Păstreaz-o tu pentru mine! 

Se pare că răspunsul a fost pe placul mamei, pentru că 
aceasta şi-a aruncat braţele în jurul trupului meu într-o 
strânsă îmbrăţişare, dar nu a luat foarfeca. 

— Inainte să pleci, trebuie să o mai foloseşti o dată. 

Mama a arătat spre pătura de stele de sub noi. În mijlocul 
acesteia, era o gaură în mijloc, iar o dâră de soare strălucea 
printre cusături. 

Bucata ruptă din ceruri. 

Trebuia să o repar, aşa cum întâiul Ţesător o făcuse în 
vremuri de legendă. 

— Cu tine, mama, am spus. 

Ea şi-a petrecut mâna după braţul meu şi m-a îndrumat 
când am fixat foarfeca pe fundalul cerului, lăsând-o să-şi 
elibereze magia şi să coasă la loc bolta zdrenţuită. Apoi, 
când treaba a fost înfăptuită, mama a desprins încet 
foarfeca din strângerea degetelor mele şi m-a tras mai 
aproape. 

M-a sărutat pe frunte. 

— Rămas-bun, deocamdată, draga mea Maia! 

Când mi-a dat drumul, întreaga lume a luat foc, iar cerul 
a devenit o mare de flăcări. Am privit-o pe mama cum a 
dispărut în stele şi cum siluetele fraţilor mei au însoţit-o 
înapoi spre rai. Apoi apa m-a înghiţit, şi am izbucnit şi eu în 
flăcări. 

e 322 + 


Şi, deodată, mi-am dat seama ce înfăţişare luasem: eram 
o pasăre phoenix, menită să se ridice din nou. 


Sunetul apei mi-a clipocit în urechi, şi o ploaie ceţoasă de 
stropi de apă mi-a gâdilat faţa. 

Prima mea respiraţie a fost plină de apa oceanului şi am 
sorbit-o cu toată prospeţimea ei. Apoi am început să mă 
trezesc. 

Sângele mi-a năvălit în membre, iar degetele de la 
picioare s-au afundat într-un nisip cald şi umed. 

Cineva mă ţinea, o bătaie de inimă, alta decât propria 
mea bătaie domoală, dar potrivită cu a mea. Am deschis 
ochii, deşi genele mi se agăţau cu încăpățânare de piele. 

Un chip nedesluşit plutea deasupra mea, dar trăsăturile 
prindeau contur în strălucirea soarelui. Un nas cu o uşoară 
arcuire spre punte, o bărbie pătrată, frumos modelată pe 
margini, mult mai energică decât mi-o aminteam. Părul, 
negru ca tăciunele, cu cârlionţi răvăşiţi ce aveau neapărată 
nevoie de îngrijire, buze subţiri, inegale, deschise într-o 
răsuflare înceată. 

— Edan! 

Uşurarea i s-a răspândit pe faţă şi a căzut în genunchi 
lângă mine. 

— M-am gândit că doreai să vezi oceanul pentru ultima 
oară, a început el. Am crezut că ai murit. 

— Sunt aici, am rostit eu şi i-am apăsat buzele cu 
degetul, făcându-l să tacă. 

Ochii îi erau umezi şi umflaţi, iar obrajii purtau urmele 
lacrimilor. l-am şters cu mâneca, apoi i-am cuprins chipul 
cu palmele. 

l-am sărutat obrajii, nasul, ochii. Buzele. Am zăbovit 
asupra lor, absorbind căldura cunoscută a respirației lui, 
lăsând-o să se prelingă în mine şi să rămână acolo, aşa cum 
fusese întâia oară când ne iubiserăm. 

Căldura soarelui ce abia răsărise mi-a atins faţa. 

— E dimineaţă, am spus eu. Unde e Baba? Şi Keton... 

— Sunt în siguranţă. Au plecat din capitală. 

Vestea m-a făcut să mă ridic brusc în capul oaselor. 

— Din capitală? Asta înseamnă că... 

— Războiul s-a sfârşit, a încuviinţat Edan. Gyiu'rak nu 
mai este. Shansen-ul nu mai este. lar lady Sarnai e 
împărăteasă. 

— Împărăteasă? am repetat. 

— Da, oamenii o vor! Miniştrii s-au opus, la început, ca o 
femeie să conducă A'landi, dar ea este conducătorul de 
drept. 

— Împărăteasa Sarnai, am murmurat din nou, lăsând 
vorbele să plutească în aer. A'landi e din nou întreg. 

— O să fie curând aici, a spus Edan. Urma să... te 
îngropăm aici, lângă apă. Aşa a spus fratele tău că ţi-ai fi 
dorit. 

Abia că şi-a încheiat rostirea, că Sarnai s-a şi apropiat, 
însoţită de un grup de bărbaţi şi femei, cu feţele obosite. 
Era uşor să o văd împărăteasă în clipa aceea, deşi încă 
purta armura. Totuşi, deşi privirea îi era în continuare 
bântuită de pierderile suferite, era ceva la ea - graţia cu 
care îi comanda pe cei din jur - ce m-a făcut să gândesc că 
fusese întotdeauna făcută să conducă A'landi. 

Surpriza a licărit repede şi scurt pe chipul ei când m-a 
văzut. 

— Trăieşte! a spus Sarnai şi a arătat spre mine. De ce nu 
mi-a spus nimeni că e în viaţă? 

— Tocmai ce m-am întors, prin milostenia zeiţei Amana, 
am răspuns, ridicându-mă brusc în picioare ca să pot 
îngenunchea. 

Lady Sarnai a pufnit, recâştigându-şi rapid siguranţa de 
sine. 

— Ridică-te, Tamarin! Destul cu plecăciunile, a spus ea 
măsurându-mă din ochi. 

Când m-am ridicat, ea şi-a plecat uşor capul, adunându-şi 
mâinile la piept. Nu era o plecăciune, dar, venind din partea 
ei, am luat gestul ca pe un semn de mare respect. Am 
socotit că era un semn chiar de şi mai mare de respect 
faptul că venise pe plajă tocmai de pe câmpul de luptă ca 
să se asigure că trupul unui biet croitor avea să fie trimis în 
rai cum trebuie. 

Urma să fie un conducător drept, eram sigură de asta. 
Probabil nu unul care să fie iubit de toată lumea, dar inspira 
loialitate şi respect. Era deja mai mult decât ar fi putut face 
oricine altcineva. 

Cu o mişcare rapidă a încheieturii mâinii, i-a îndepărtat 
pe preoţi. 

— Nu mai avem nevoie de ajutorul vostru. 

Apoi s-a întors către Edan şi mine, părând atât de 
hotărâtă, încât am crezut că avea să urmeze un perdaf. 

— Fostul maestru croitor al regelui şi fostul Lord Vrăjitor 
sunt invitaţi la ceremonia de încoronare, a spus ea în 
schimb, apoi, a făcut o pauză, de parcă s-ar fi gândit adânc 
asupra cuvintelor ce aveau să urmeze şi ar mai fi avut 
nevoie de timp. Dacă Maia Tamarin nu mai este sub 
puterea vrăjii, este invitată să rămână la curtea mea în 
calitate de îndrumător şi croitor imperial principal. Şi... a 
continuat ea, căutând un titlu potrivit pentru Edan. 

— Edan, a reacţionat el. Doar Edan. Nu mai sunt Lord 
Vrăjitor. 

— Edan e binevenit să rămână la curtea mea ca vrăjitor 
şi sfetnic. 

— Îţi mulţumesc pentru ocazia de a te sluji, Majestatea 
Ta! am început eu. Este o mare onoare, iar eu şi Edan vom 
veni ori de câte ori vei avea nevoie de noi. Dar cred că 
grăiesc în numele amândurora când spun că ne-am dori să 
ne întoarcem acasă. 

Sprâncenele ei s-au arcuit. 

— Să vă întoarceţi acasă? 

— Da, în Port Kamalan! Familia mea are nevoie de ajutor 
cu prăvălia, am explicat. 

Lady Sarnai şi-a încrucişat braţele. Părea obosită. 

— Nu o să vă întoarceţi acasă cu mâna goală. Ce doriţi în 
schimbul serviciilor voastre? 

— Nim... 

Edan m-a înghiontit şi mi-a aruncat o privire piezişă ce 
voia să spună: Împărăteasa îţi dă orice. Nu o refuza. 

Ce puteam să cer? Nu aveam nevoie de bijuterii sau de 
rochii scumpe şi nici de un conac uriaş cu sute de slujitori. 

— Mi-aş dori un magazin, am spus. Unul în Port Kamalan, 
nu prea departe de mare. Mi-ar plăcea unul destul de 
spaţios să pot locui cu tatăl şi cu fratele meu, dar nu prea 
mult, ca să nu mi se urce la cap succesul, am continuat eu 
şi am făcut o pauză. Şi mi-aş dori ca Edan să primească 
unul dintre cei mai de seamă armăsari din A'landi. 

Sarnai a privit încruntată. 

— iți doreşti o viaţă simplă când eu îţi ofer un loc în 
consiliu? 

— Da, Majestatea Voastră! 

Ea m-a cântărit cu privirea, ca şi cum ar fi încercat să-şi 
dea seama dacă glumesc. Apoi a scos un oftat. 

— Cred că nu mă aşteptam la nimic altceva din partea ta, 
a spus ea şi a fluturat degetele spre consilierii din jurul său. 
Aveţi grijă ca dorinţele ei să fie îndeplinite. 

Sarnai s-a întors pe călcâie, dar a mai zăbovit o clipă. 

— Vă doresc tot binele, maestre croitor şi vrăjitorule! a 
spus ea, înclinându-şi bărbia spre Edan. 

Eu şi Edan am făcut o plecăciune fără să ne ridicăm 
privirea până când vântul nu i-a şters paşii de pe nisip şi nu 
i-am mai putut zări umbra întinzându-se pe țărm. Apoi m- 
am năpustit în braţele lui deschise, deşi încă nu-mi venea 
să cred că, în sfârşit, eram liberi. 

CAPITOLUL TREIZECI ŞI CINCI 


Mijlocul verii a sosit, iar eu adunam gogoşi de la viermii 
de mătase din grădină. Erau atât de multe, că dădeau pe 
dinafară din coş. Nu mai era necesar ca eu şi Baba să ne 
producem propria mătase, pentru că, în fiecare săptămână, 
o cantitate constantă de material sosea de la furnizorii 
noştri din capitală, iar prăvălia avea acum şase angajaţi. Eu 
însă am hotărât să continui cu acest obicei, pentru că îmi 
făcea mare plăcere să culeg gogoşile. 

De când mă întorsesem în Port Kamalan mi-a surâs să 
mă îndeletnicesc cu meşteşugul meu de la început până la 
sfârşit, recoltând mătasea brută şi răsucind-o în fire, aşa 
cum mă învățase mama. Îmi plăcea s-o tes, transformând-o 
în material şi s-o simt cum se transformă în ceva frumos în 
mâinile mele. Ceva întreg. Ceva al meu. 

Negustorii se opreau zilnic la prăvălie şi încercau să ne 
vândă, mie şi lui Baba, mărfurile lor. 

— Mătăsuri ţesute de maeştrii din provincia Yunia, mă 
ademeneau ei. Priveşte minunăţia asta de satin adus din 
inima Freverei! 

— Am perle din Marea Taijin, tocmai din ţinutul Kiata! 

Eu şi Baba dădeam mereu din cap. Nu eram deloc 
interesaţi de mărfurile lor. 

Negustorii se învăţaseră să aştepte până când Keton 
rămânea singur în prăvălie pentru că, deşi avea ochiul 
format să aleagă ţesăturile şi să refacă stocurile de 
materiale, inima îi era uşor de înduplecat. Orice poveste 
spusă de vreun fost soldat îi scotea din buzunar câţiva jeni. 

Nu l-am dojenit niciodată pentru asta. Avea mereu un 
zâmbet aşternut pe chip, din ce în ce mai larg de când 
luaserăm decizia să vizităm Jappor spre toamnă. 

Ammi locuia şi ea acolo, unde îşi deschisese o brutărie 
lângă drumul principal, specializată în prăjituri cu fagure de 
miere şi chifle din pastă de lotus!!. Sub ocârmuirea lui 


11 De fapt, pastă de seminţe de lotus, folosită în foarte multe deserturi 
în bucătăria chineză (n. tr.). 

Khanujin, femeilor nu li se permisese să deţină proprietăţi, 
dar lucrurile se schimbaseră de când lady Sarnai venise la 
putere. Auzisem că brutăria lui Ammi mergea bine de tot. 
Suficient de bine, speram eu, încât familia ei să fi auzit de 
ea într-o bună zi. 

— Ar trebui să-i facem o vizită, venea Keton cu ideea cel 
puţin o dată pe săptămână. [ie îţi plac prăjiturile cu fagure 
de miere, Maia, nu-i aşa? 

— Da, dar n-am ştiut niciodată că ai fi mare amator de 
dulciuri, frăţioare! 

La auzul vorbelor mele, el nu mai era în stare să deschidă 
gura. Chiar dacă nu recunoştea, Keton număra zilele 
rămase până când aveam să o întâlnim din nou pe prietena 
mea. Fantomele din priviri aproape că îi dispăruseră. Nimic 
nu avea să le alunge pentru totdeauna, dar lumina îi juca în 
ochi mai mult ca oricând. 

Astfel că, în ziua aceea, când m-a găsit în grădină, 
părând mult prea ceremonios, m-am îngrijorat că s-a 
întâmplat ceva. 

— Keton, care-i... 

— Ai un musafir, a spus el. 

Oh! Mi-am întors privirea la viermii mei de mătase. 

— Dacă e domnul Chiran, spune-i că jacheta o să fie gata 
până dis... 

— Nu e un client. 

Mi-am ridicat privirea. 

— Atunci cine e? 

— Va trebui să vii să vezi. 

Fratele meu a dispărut în prăvălie şi, până când am ajuns 
şi eu, nu mai era urmă de el. Am trecut pe lângă Baba, care 
le spunea croitoreselor să ia o pauză. 

— E aproape ora prânzului, am bombănit eu. Cine poate 
să vină în vizită la ora asta?! 

Speram să nu fie Calu, fiul brutarului. Cât fusesem 
plecată, se căsătorise cu fiica unui fermier şi, deşi, din 
fericire, nu îmi mai dădea atenţie, ne bătea la cap pe mine 
şi pe Baba cu tot felul de cârpeli gratuite. 

Nu era un client. Şi cu siguranţă nu Calu. 

Aproape că am scăpat coşul din mână când l-am văzut. l- 
aş fi recunoscut silueta oriunde, înaltă şi subţire, cu spatele 
uşor încovoiat ca să nu se lovească cu capul de cadrul lăsat 
al uşii. Părul negru îi era mai lung decât îmi aminteam, cu 
câţiva cârlionţi rătăciţi pe chipul ca de copil de care îmi 
fusese atât de dor. 

Aştepta să îl întâmpin, să-i sar în braţe şi să-l sărut. Mi-a 
trebuit toată stăpânirea ca să mă abţin şi să spun în 
schimb: 

— Trebuie să te tunzi. 

Asta era. Zâmbetul lui prudent s-a arcuit într-un rânjet 
silit şi strâmb, pe care îl iubeam nespus, iar veselia i-a 
acoperit privirea. 

— Am vrut să-mi fac o intrare teatrală, a reacţionat Edan. 
Poate să zbor prin fereastră, aşa cum o făceam odinioară, 
sau să pun o mie de păsări să-ţi scrie numele pe cer. 

— Şi? 

— Pe de altă parte, nu mai sunt în stare să fac asta, a 
răspuns el şi, aplecându-se, m-a sărutat pe când coşul mi-a 
căzut din mână cu o bufnitură. 

După ce s-a încheiat Războiul celor Şase lerni, insistasem 
ca Edan să se întoarcă la Templul din Nandun să-şi termine 
studiile cu maestrul Tsring. Ne fusese tare greu să ne 
despărţim din nou, dar ştiam că iubea magia, aşa cum 
iubeam eu croitoria. Nu aveam cum să-l împiedic s-o 
recâştige. 

Pe lângă asta, aveam şi eu nevoie de puţin timp de una 
singură. Clienţii aveau destulă minte să nu pomenească de 
trecutul meu ca demon, dar chiar dacă lumea uitase, eu nu 
aveam cum s-o fac. Demoni şi umbre de lup încă îmi 
bântuiau visele o dată la câteva nopţi. Nu mai erau atât de 
dese, dar nu mă aşteptam să dispară cu totul. 

li povestisem lui Edan despre visele mele în scrisorile 
noastre săptămânale. O mulţime de păsări din hârtie 
zburau de la unul la celălalt, fiecare cu o scrisoare. De 
multe ori mă trezeam în zori să prind o nouă epistolă de pe 
pervazul ferestrei, iar asta mă ajuta să reduc povara 
coşmarurilor mele. Fiecare scrisoare era semnată de Edan 

cu unul dintre „miile sale de nume”. 

— Te aşteptam abia la toamnă. 

— Am terminat şcoala mai repede, a spus el cu mândrie 
în glas. Se pare că, chiar dacă au trecut atâţia ani, sunt în 
continuare un elev bun. Şi am vrut să-ţi fac o surpriză. 

Mi-am îndreptat privirea spre el. 

— Aşadar, ai terminat? 

— Da! Nu mai plec nicăieri. Atâta timp cât mă vei primi, a 
spus el şi şi-a deschis palma unde se odihnea o sămânță, 
iar când am atins-o, s-a transformat într-o floare de prun. 

Petalele ei, moi şi înmiresmate, mi-au gâdilat degetele. 

Am ridicat brusc mâna la gură. 

— Am exersat o lună ca să fac asta, a recunoscut Edan. 
Doar ca să văd reacţia asta la tine. 

— Şi a meritat? 

— Cu siguranţă, a spus el, ridicându-mă pe sus înainte să 
mă pot împotrivi. 

Am tipat şi am izbucnit în râs, iar el a început să mă 
învârtă prin prăvălie. Apoi m-a lăsat jos brusc, cu o mină 
sfioasă, văzându-l pe Baba stând ţeapăn în cadrul uşii. 

Tata l-a întâmpinat pe Edan, prinzându-l afectuos de 
braţ. 

— Bine ai venit înapoi! Acum, că te-ai întors, fiica mea 
poate să petreacă mai mult timp la războiul de ţesut şi mai 
puţin scriind scrisori de dragoste. 

— Da, domnule! 

— Eşti gata să-ţi iei în primire sarcinile din prăvălie? l-a 
întrebat el pe Edan. 

— Am exersat schimbarea nuanţelor mele de roşu cu 
nuanţe de albastru, iar eu... 

— Roşu în albastru? Avem vopsele pentru asta, am spus 
eu şi am strâmbat din nas jucăuş. Mai bine nu-ţi irosi 
magia. Poţi vedea de cai sau să ajuţi la finanţe. Nu ai 
pomenit tu cândva ceva despre un copac cu bani? 

— Spuneai că nu-ţi pasă de bani. 

— Am minţit. 

Edan a râs. 

— Ce prost minţi, Maia Tamarin! a spus el şi s-a aplecat 

să mă sărute încă o dată, dar Baba şi-a dres glasul şi mi-a 
aruncat o privire piezişă. 

— Aţi putea începe amândoi dând o fugă la piaţă, a spus 
el. Am lăsat o comandă la domnul Geh, a cărui corabie ar fi 
trebuit să ajungă de dimineaţă. Mergeţi să o ridicaţi, bine? 

Ridicarea comenzilor era treaba lui Keton, de obicei, dar 
Edan a încuviinţat din cap şi a spus „Da, domnule”, 
conducându-mă afară pe uşa din spate. 

— Stai, nu pe aici! Prăvălia lui domnul Geh e în josul 
străzii. Nu e nimic în spate decât... 

Cuvintele mi-au îngheţat pe buze când am zărit barca. 
Stătea priponită de un stâlp de lemn de care nu îmi 
aduceam aminte să fi fost acolo ieri, plutind liniştit pe 
valuri. 

— Oceanul, a terminat Edan propoziţia. 

Am dat din cap în tăcere. 

Intr-adevăr, în spatele prăvăliei lui Baba nu era decât 
oceanul. Sendo şi cu mine obişnuiam să stăm în spate, 
privind corăbiile navigând de-a lungul coastei spre port şi 
visând că vom naviga şi noi într-o bună zi pe una din ele. 
Dar eram prea săraci să ne cumpărăm o barcă, iar pescarii 
ne refuzau de fiecare dată, spunând că erau prea ocupați 
ca să facă hatârul unor plozi. 

Am tras aer în piept. 

— Ce-i asta? 

— Mi-ai spus că n-ai mai fost pe o corabie, a spus Edan. 
M-am gândit să închiriez una, dar unde-i farmecul să 
navighezi o oră sau două şi să fii nevoit să aduci barca 
înapoi? a mai spus el şi s-a sprijinit de cabina corabiei, care 
avea nuanţa mea preferată de albastru. Aşa că ţi-am 
construit una, cu ajutorul unor ucenici de la templu... şi cu 
puţină contribuţie din partea fratelui tău. Nu-i mare lucru, 
dar e fermecată să nu se scufunde şi va fi confortabilă 
pentru familia ta şi... 

Mi-am lipit degetele de buzele lui, făcându-l să tacă. Apoi 
mi-am lipit nasul de nasul lui. 

— Ţi-am spus vreodată că vorbeşti prea mult? 

El mi-a prins degetele şi le-a sărutat, unul câte unul, în 

timp ce a continuat să vorbească. 

— Şi mai e o oră până la asfinţit, aşa că, dacă prindem 
curenţi blânzi, ne putem duce să vedem Palatul de Vară de 
aici. 

— Nu-mi pasă de palat, am spus, ţinându-mă de mâna lui 
Edan şi păşind în bărcuţa care se legăna uşor sub picioarele 
mele în timp ce am zărit un cufăr înţesat cu hărţile lui Edan 
reprezentând A'landi, Samaran şi Balar, plus multe alte 
locuri în care nu fusesem niciodată. 

— Fără busolă, fără hărţi şi fără să dăm indicaţii privind 
direcţia spre miazănoapte, miazăzi, răsărit sau apus. O să 
avem o mie de alte zile pentru asta, am spus eu şi am 
apucat funia ce ne ţinea legaţi de țărm, folosind-o ca să îmi 
ţin echilibrul când am păşit pe puntea îngustă. Hai să 
prindem vântul şi să-l lăsăm să ne ducă oriunde ar trebui să 
mergem! 

— Reuşim să facem asta. Deşi s-ar putea să ne ia mai 
mult de o oră. 

— Avem tot timpul, am spus eu, dând drumul funiei şi 
poticnindu-mă înspre el. 

Edan m-a prins, trăgându-mă cu el în spatele cârmei, şi 
m-a ţinut strâns, cuprinzându-mi talia cu braţul. 

Oceanul strălucea înaintea noastră, plin de visuri. Nu cu 
mult timp în urmă, credeam că povestea mea era ca un 
basm. La urma urmei, existau demoni şi fantome, un 
împărat vrăjit şi o prinţesă care devenise cea mai mare 
războinică a vremurilor sale. Câteodată, nici nu-mi venea să 
cred că îmi părăsisem colţişorul din prăvălia lui Baba, că 
prinsesem cu acul zâmbetul de soare, lacrimile de lună şi 
sângele de stele în legendarele rochii ale Amanei. 

Povestea mea luase sfârşit. Poate că, în viitor, soarta 
avea să îmi mai rezerve un strop de magie. Deocamdată 
însă, eram mulţumită să plutesc pe valurile strălucitoare 
alături de băiatul pe care îl iubeam. 

M-am rezemat de Edan, strecurându-mi o mână în 
buzunarul pelerinei sale. Degetele mele au atins un mic 
jurnal legat în piele, pe care l-am scos afară. 

— Ce e ăsta? 

— Însemnări, a răspuns Edan cu o mină timidă. Câţiva 
poeţi faimoşi au început să scrie despre noi şi şi-au permis 
un număr alarmant de libertăţi creative. 

— Cum ar fi? 

— Numindu-mă văcar. 

Am clipit confuză, până când mi-am adus aminte: 

— Dar erai fiul unui proprietar de vite. 

— Acum o mie de ani, a recunoscut Edan, strâmbându- 
se, deşi ochii îi zâmbeau. După atâţia ani de slujbă, nici 
măcar nu mai pot fi pomenit drept cel mai ilustru, luminos 
şi formidabil vrăjitor din A'landi? Din fericire, numele tău e 
mult mai potrivit. 

Am râs. 

— Cum îmi spun în poezie? 

După o clipă de aşteptare, Edan s-a întins după mâna 
mea şi mi-a strâns-o. 

— Ţesătoarea. 

Ţesătoarea. Numele ăsta însemna foarte mult. 

Am privit spre stele, întrebându-mă dacă strămoşul meu, 
Ţesătorul, era acolo, veghind asupra mea, alături de mama 
şi de fraţii mei. Apoi m-am uitat la firul roşu de la 
încheietura mâinii mele şi de la încheietura mâinii lui Edan. 

Era uimitor ca fiul unui proprietar de vite şi o simplă 
țesătoare, despărțiți de veacuri de ploi de stele, să se 
întâlnească. Dacă Edan nu ar fi făcut legământul de vrăjitor 
şi dacă eu n-aş fi avut curajul să păşesc dincolo de calea ce 
îmi era menită şi să merg la palat, poate că nu ne-am fi 
întâlnit niciodată. Indiferent cum avea să ne amintească 
istoria, fie comparându-ne cu soarele şi luna - lăsaţi să se 
întâlnească doar o singură dată pe an -, fie, pur şi simplu, 
asemănându-ne cu un băiat şi o fată atinşi de stele, soarta 
ne adusese împreună. 

Mi-am atins firul roşu, fericită că, în sfârşit, îi aflasem 
celălalt capăt. 

— Maia, a spus Edan, vrei să-ţi citesc una dintre poezii? 

— Mai târziu, am răspuns, iar un zâmbet mi-a atins 
buzele, pe când Edan a ridicat o sprânceană, întrebându-se 
la ce mă gândeam. 

L-am sărutat şi apoi mi-am deschis braţele spre apele 
strălucitoare. 
— M-am bucurat destul de stele. Du-mă pe mare! 

MULŢUNMIRI 


Îţi mulţumesc, dragă cititorule, pentru că ai ajuns până la 
final! A fost o experienţă dulce-amăruie să scriu sfârşitul 
poveştii pe care dintotdeauna am dorit să o scriu şi să o 
istorisesc. Continuările sunt infinit mai dificil de conceput 
(cel puţin pentru mine) şi, chiar dacă îmi vor lipsi profund 
Maia şi călătoria ei, sunt totodată recunoscătoare şi uşurată 
că am încheiat povestea ei şi am dat-o mai departe. Mai 
presus de toate, sunt recunoscătoare multor oameni 
minunaţi care au făcut ca Urzea/a zorilor şi Destrămarea 
întunericului să devină realitate. 

Mulţumirile mele eterne Ginei Maccoby, agenta mea, 
pentru că a fost cu mine de la început şi m-a îndrumat prin 
hăţişurile activităţii editoriale cu înţelepciune şi cu bun simţ 
practic. 

Mulţumiri lui Katherine Harrison, pentru că încă o dată a 
dat formă cărţii cu sfaturile ei inteligente şi niciodată nu a 
încetat să mă uimească cu răbdarea, entuziasmul şi 
profesionalismul de care dă dovadă. Sunt foarte norocoasă 
să o am ca editor. Un uriaş mulţumesc tuturor de la Knopf 
BFYR: Alex Hess, Alison Impey, Melanie Nolan, Gianna 
Lakenauth, Janet Wygal, Artie Bennett, Jake Eldred, Alison 
Kolani, Lisa Leventer, Judy Kiviat, Julie Wilson şi Barbara 
Perris. Vă mulţumesc pentru că sunteţi echipa care a oferit 
mai mult sprijin decât puteam cere şi pentru că aţi dus 
povestea Maiei spre cât mai mulţi cititori. Mă faceţi să mă 
simt incredibil de norocoasă să lucrez cu voi. 

Îţi mulţumesc, Tran Nguyen, pentru încă o nouă copertă 
care îţi taie respiraţia. Cineva de pe Instagram a numit-o 
Maia 2.0, nivelul următor, iar eu sunt total de acord. O ador 
mai mult decât pot exprima în cuvinte. Şi îţi mulţumesc, 
Kim Mai Guest, pentru că ai împrumutat vocea ta minunată 
şi ai istorisit povestea lui Maia în cărţi audio. 

Mulţumiri partenerilor mei critici, Doug Tyskiewicz şi 
Leslie Zampetti, pentru că au privit atent şi au fost dispuşi 
să asculte, şi pentru că au distrat-o pe Charlotte atunci 


e 335 + 


când am fost nevoită să o aduc la întâlnirile noastre. 
Mulţumiri pline de recunoştinţă colegilor mei scriitori Liz 
Braswell, Bess Cozby, Lauren Spieler, June Tan, Swati 
Teerdhala şi Electric Eighteens, pentru că îmi sunt prieteni 
dragi, dar şi pentru compasiunea şi înţelegerea arătate în 
vremuri disperate (mai ales în legătură cu problemele 
volumului al II-lea). Mulţumiri, Amaris White, Eva Liu, Joyce 
Lin şi Diana Inadomi, pentru că îmi sunt cele mai bune 
prietene şi, adeseori, cei mai critici cititori. 

Şi, bineînţeles, mulţumesc tuturor confraţilor scriitori, 
cititorilor, librarilor, bibliotecarilor Goodreads, 
bookstagramerilor şi bloggerilor care au fost adevăraţi 
susţinători pentru  Urzea/la zorilor şi Destrămarea 
întunericului. Mulţumiri speciale către Catarina Books 
Designs, Rachele Raka şi Yoshi Yoshitani pentru arta 
minunată care a fost parte din campania de precomandă 
pentru Destrămarea întunericului 

În fine, mulţumesc familiei mele! Părinților mei şi surorii 
mele, pentru că m-au ajutat să organizez şi să moderez 
lansarea cărţii, pentru că mi-au oferit opiniile lor oneste 
asupra tuturor lucrurilor, de la dialog până la alimentele pe 
care personajele mele ar trebui să le mănânce, şi pentru că 
mi-au cultivat imaginaţia când eram copil, aşa încât am 
putut avea curajul şi determinarea să devin scriitoare. 

Mulţumesc lui Charlotte pentru faptul că mă face să râd 
în fiecare zi şi pentru că îmi reaminteşte că viitorul cărţilor 
sunt copiii! 

Mai mult decât orice, îi mulţumesc soţului meu, Adrian! 
Mulţumesc că mi-ai ascultat în mod constant îngrijorările cu 
privire la cărţile mele, pentru lectura riguroasă asupra 
ciornelor în timp ce copilaşul nostru dormea şi pentru că îmi 
demonstrezi că există dragoste adevărată. 

4) 


RIMILE LU 


ir ara se intoarce 


Edan. băiatul- 


ce pune piciorul în Palatul 
€ ace rochia din zâmbet de soare 
a locul viitoarei mirese a impăratului pentru a 
păstra pacea. Când rivalii suveranului află despre înşelăciune, sunt 
hotărâți să îi facă pe vinovați să plătească. Totuşi, războiul care 
porneşte în jurul Maiei este nimic în co ație cu lupta care se 
dă în sufletul tinerei. 

De când a fost atinsă de maleficul Bandur, Maia a inceput să se 
transforme în demon: ochii i selipesc roşii în cele mai nepotrivite 
momente, Și nu-şi poate stăpâni agia, corpul sau mintea. Întrucât 
nu mai are mult timp la disp itie, tânăra este dispusă la orice 
sacrificiu pentru a-l găsi pe a-şi proteja familia şi a aduce 
pacea pe meleagurile natale. 


„Neobişnuită şi bine construită, Destrămarea intunericului 
se dovedeşte a fi opera unui nou talent incitant.” 
Common Sense Media 

